
ciudat de liniştită. 

Dar apoi, într-un mic luminiş, 
Louisa dădu peste 

de trunchiul unui copac imens; 
avea ochii închişi şi chipul umflat, 
ca şi cum plânsese până atunci." 

CEYLON, 1935 

O plantaţie de scorţişoară 

Având în vedere statura lui delicată, e dificil să-i ghiceşti vârsta, 
dar, stând sub ramurile înclinate ale banianului 1 , pare singur, iar 
lumina soarelui ce se strecoară printre frunzele lucioase îi dansează 
pe membrele subţiri. Băiatul, care pare mai mult un spiriduş al 
pădurii decât un copil în carne şi oase, este genul de copil pe care 
orice mamă şi-ar dori să-l îmbrăţişeze. îşi alege câte o pietricică şi, 
încruntându-se, se concentrează şi o aruncă, pentru a vedea unde 
nimereşte. Satisfăcut că piatra a zburat mai departe decât cea di¬ 
nainte, copilul sare în picioare şi ţopăie în jurul tufei mici de rodo¬ 
dendron proaspăt tăiate, aflată lângă el, târşâindu-şi sandalele printre 
crengile şi frunzele care trosnesc şi i se sfărâmă sub tălpi. 

Copilul ascultă bufniţele care-şi înfoaie penele şi zboară printre 
copaci, urmăreşte o veveriţă dungată, sărind grăbită pe trunchiul 

1 O varietate de smochin; reprezintă arborele naţional al Indiei (n. tr.). 

copacului şi apoi adulmecă aerul parfumat - miroase aroma lămâi¬ 
lor, a pământului ars şi a scorţişoarei, însoţită de izul sărat al 
oceanului, căruia aproape că-i simte gustul. Alege o floare albă de 
cais şi îşi îngroapă nasul în parfumul ei dulce, fructat. Floarea asta 
e pentru mama lui. 

Priveşte o libelulă stacojie care zboară de pe o frunză pe alta 
şi-şi doreşte să-şi fi adus manualul de entomologie. E prima dată 
când vede această insectă în realitate, până acum a mai admirat-o 
doar în planşele albumului ilustrat, alături de alte libelule, zigop- 
tere şi fluturi. Ştie că există mii de asemenea insecte în Ceylon - 
locul pe care mama lui îl numeşte „perlă". 

Pe măsură ce briza proaspătă adie, copilul o simte pe braţe şi 
pielea i se înfioară. Aici este cel mai frumos loc din lume, cu pă¬ 
durea strălucitoare scăldată de razele soarelui, şi el aşteaptă cu 
nerăbdare plimbarea cu mama sa, în răcoarea serii. Mama lui con¬ 
sideră căldura zilei obositoare, dar el ştie toate locurile umbroase 
şi întotdeauna găseşte vreun ungher răcoros unde să se ascundă. 
Dar apoi intervine o schimbare în atitudinea lui şi o umbră de 
tristeţe îi întunecă faţa. Deşi se mulţumeşte să se joace singur, ceva 
din el tânjeşte după mai mult şi se cutremură din cauza unui sen¬ 
timent incomod de vinovăţie. 

Momentul trece. 

Atunci când se plimbă cu mama lui, copilul e învăluit de par¬ 
fumul ei şi-i place să-i spună tot felul de nume de păsări exotice 
pentru ca ea să râdă şi să se prefacă surprinsă de vastele lui cunoş¬ 
tinţe. Mama lui nu râde destul, deşi nu este deloc surprinzător, 
crede el, date fiind circumstanţele. Aceasta este fraza pe care co¬ 
pilul o aude tot timpul: „Dată fiind situaţia în care ne aflăm", 
probabil nu este o idee prea bună. Sau: „Având în vedere situaţia 
noastră", poate ar fi mai bine să nu... 

Băieţelul a urcat acum până aproape de vârful dealului, în spa¬ 
ţiul larg-deschis preferat de el. De aici poate vedea la câţiva 

kilometri distanţă şi, dacă-şi închide ochii pe jumătate, aproape 
simte oceanul. El îşi imaginează răcoarea valurilor stropindu-i 
pielea încinsă. Se vede alergând pe plajă cât poate de repede, cu 
vântul jucându-i-se prin plete. îşi imaginează pescari seara, de¬ 
vreme, înainte de apusul soarelui, înainte ca cerul să se coloreze 
în roz şi oceanul să capete nuanţe violet. 

Copilul tresare brusc din cauza unui foşnet care vine dintre 
copaci şi pe care se opreşte să-l asculte nemişcat. Este probabil o 
maimuţă macac, se gândeşte, sau una dintre maimuţele languri cu 
cozile foarte lungi. Nu trebuie să încerci să te împrieteneşti cu ele 
sau să le hrăneşti, îi spune mama lui. Dacă le dai mâncare, vor 
crede că le eşti subordonat. Adică te vor considera mai mic decât 
ele. Subordonatul lor. Şi asta n-ar fi bine. Nimeni nu vrea să fie 
mai puţin important decât este cu adevărat, nu-i aşa? 



2 

CEYLON, 23 DECEMBRIE 1933 


Galle 1 , oraşul fortificat, cu o vechime de 300 de ani 

Oraşul Galle se sufocase toată ziua din cauza căldurii înăbuşi¬ 
toare, cu temperaturi medii de 28°C în timpul zilei şi, chiar şi 
acum, la ora şapte seara, continua să fie zăpuşeală, erau cel puţin 
23°C. Louisa Reeve poartă o rochie de mătase argintie, satinată, 
cu o croială în linii simple, creată în Colombo şi imitând modelul 
rochiei pe care o admirase în revista americană Vogue. Până când 


' Unul dintre cele mai frumoase oraşe din sud-vestul Sri Lankăi, Galle se află 
la 120 de kilometri distanţă de capitala Colombo şi reuşeşte să cucerească orice turist 
cu edificiile sale istorice interesante. Amprenta cea mai importantă asupra istoriei 
oraşului este legată de sosirea portughezilor, în secolul al XV-lea, când ei au înfiinţat 
aici unul dintre cele mai importante porturi ale insulei. Astăzi, Galle este considerat 
unul dintre cele mai bune exemple de oraş fortificat de portughezi în sud-estul Asiei, 
unde clădirile încă reflectă stilul arhitectural colonial cu influenţe din arhitectura 
tradiţională asiatică. Fortul, protejat de UNESCO, este apreciat drept cea mai mare 
fortăreaţă construită de europeni în Asia, ce a trecut proba timpului (n. tr.). 

revista ajunsese la ea, rochia nu mai era de mult la modă, totuşi, 
s-a făcut tot posibilul. Croitorii din Galle, deşi demni de încredere, 
nu erau moderni şi toate obiectele vestimentare create de ei păs¬ 
trau întru câtva un aer singhalez 1 , dar în Colombo există croitori 
care ar putea copia orice. La statura ei impozantă de 1,75 m, ele¬ 
ganţa graţioasă a stilului feminin îi venea bine şi, cu siguranţă, 
reprezenta o schimbare evidentă faţă de cămaşa de in şi pantalonii 
confortabili pe care îi purta de obicei la plimbările cu bicicleta. 

Elliot a venit prin spatele ei şi a îmbrăţişat-o. 

- Fericită? îi şopti la ureche, înainte să-şi treacă degetele prin 
părul ei. 

- Mi-am dedicat mult timp acestui proiect! îi răspunse ea nete- 
zindu-şi buclele blonde, prinse într-o parte cu o agrafă împodobită 
cu imitaţie de safir. 

- Te simţi bine? o întrebă Elliot, privind-o grav şi îngrijorat. 

Ea a întins mâna spre el. 

- Mă simt bine, deşi mai devreme mă gândeam la Julia. 

- Serios? 

Femeia a dat din cap. 

- Sunt în regulă. 

- Bine. O să fie un Crăciun minunat şi arăţi încântător. 

Elliot s-a întors, cu intenţia să plece. 

- Dacă eşti sigură că te simţi bine... mă duc să mă ocup de vin. 

- Tot te mai pregăteşti să pleci pe mare de Ziua Boxului 2 ? 

- Aşa cred. Doar câteva ore. Sper că nu te superi? Jeremy are 
o şalupă nou-nouţă şi vrem să testăm echipamentul naval ultra¬ 
modern cu hamuri în formă de trapez. I le-a executat un localnic, 
după planurile trimise din Anglia. Şalupa este perfectă pentru 
curse, aşa mi s-a spus. 


1 Popor de religie budistă, care s-a constituit ca naţiune în Sri Lanka (n. tr.). 

2 Sărbătoare care are loc a doua zi de Crăciun (n. tr.). 

Trecu pe lângă ea îndreptându-se spre uşă şi ea surprinse par¬ 
fumul de cedru pe pielea lui, îi zâmbi şi-l privi în oglinda din spate 
cum se îndepărtează. Chiar şi după doisprezece ani de căsătorie, 
încă îl considera un bărbat cu adevărat atrăgător, şaten cu păr scurt 
şi cârlionţat, ochi verzi, energici şi un farmec care cucerea întreaga 
lume. Nici nu trebuia să depună prea mari eforturi. Se împrietenea 
repede şi cu uşurinţă şi întotdeauna stârnea admiraţie în preajma 
lui. Şi ea avea prieteni, deşi ei îi lua mai mult timp până să cu¬ 
noască oamenii şi nu avea felul direct de-a fi al lui Elliot. Şi totuşi, 
îi plăcea să înţeleagă motivele comportamentului oamenilor, în¬ 
cercând să desluşească ce anume îi motiva sau ce-i determina să se 
comporte într-un anumit fel şi, pentru ea, odată ce se împrietenea 
cu cineva, era de obicei o prietenie pe viaţă. 

Se aplecă pe fereastra de la ultimul etaj şi contemplă albastrul 
cerului senin şi marea în nuanţe de turcoaz strălucitoare, care 
înconjura oraşul Galle. Prezentul alunecă în trecut şi îşi aminti 
momentul în care-i dăduse fiicei ei numele Julia. Chiar în acest 
loc, o ţinuse în braţe timp de o oră preţioasă, până când ochii i se 
umpluseră de lacrimi. Când murise? înainte sau în timpul naşterii? 
Să te naşti fără viaţă. Ce însemna asta? Iată întrebările care încă o 
bântuiau. Dacă ar mai fi trăit o zi, Julia ar fi fost botezată la 
Biserica Anglicană a tuturor Sfinţilor - locul unde ea şi Elliot se 
căsătoriseră şi unde ea însăşi fusese botezată. 

Chiar şi acum, când trecuseră doi ani, trecutul o acaparase iar 
şi, copleşită de vinovăţie, simţi că trebuie să mai fi fost ceva ce ar 
fi putut face. închise ochii şi-şi imagină o zi minunată, scăldată în 
soare. Julia jucându-se pe bancă împreună cu câinii, Tommy, 
Bouncer şi Zip, căţeluşul pipernicit din litieră, toţi trei acoperiţi 
de nisip strălucitor, cu blana udă de apa mării şi mirosind a sare şi 
fetiţa ei râzând în hohote. O fotografiase pe plajă culegând scoici 
şi alergând, alergând, alergând şi împiedicându-se de propriile-i 
picioare, grăbită, înnebunită să se laude cu recompensa ei 
io 

preţioasă, doar ca să uite de ea câteva momente mai târziu. Şi apoi, 
totul era încă atât de real, îşi imagina cum îşi strângea fiica în 
braţe, după baie, simţindu-i în plete aroma şamponului pentru 
copii, mirosind toată a măr şi a mentă. 

Femeia respiră adânc, lăsă visul să se destrame şi se întoarse la 
prezent. 

Tot ce-i mai rămăsese de făcut era să se asigure că angajaţii lu¬ 
crează şi că nicio floare nu se ofilise. Ieşi pe verandă, luă un chibrit 
şi apoi aprinse lămpile cu petrol şi lumânările cu aromă de lămâie, 
care ţineau ţânţarii la distanţă. Păşind în vârful degetelor, ea veri¬ 
fică un abajur unde privighetoarea roşcată îşi făcuse cuib şi se 
asigură că becul fusese îndepărtat. Auzi trilurile muzicale ale pri¬ 
vighetorii, pe măsură ce continuă să o privească. 

- E în regulă, micuţo, îi şopti ea. Becul nu va fi înlocuit până 
când puii tăi nu îşi vor lua zborul departe. 

Veranda era înconjurată de grădină, unde florile de hibiscus roz 
se împrăştiau în adierea brizei şi ei îi plăcea să stea şi să asculte refre¬ 
nul zorilor, în timp ce totul strălucea în lumina matinală a soarelui. 

Se întoarse în living, privind grinzile de lemn din secolul 
al XVIII-lea ale vilei coloniale, unde lămpile discrete răspândeau 
sclipiri de aur. Ea însăşi pictase camera în portocaliu, iar cadrul 
uşii în turcoaz: o viziune originală, care-i surprinsese pe unii, obiş¬ 
nuiţi cu pereţii coloniali de culoare crem, banală, dar ei îi plăcea 
strălucirea. Pe tavan, două ventilatoare de lemn închise la culoare 
răcoreau aerul şi, aşezat într-un colţ, un palmier de interior trimi¬ 
tea umbre pe peretele înalt. Melodia I Only Have Eyes For You se 
auzea la gramofon. 

Apartamentul lor aflat la parter găzduia bucătăria, camera me¬ 
najerei care lucra cu jumătate de normă, principalele spaţii de 
locuit şi birourile. Camerele de oaspeţi şi cele două băi erau situate 
la etajul superior, împreună cu salonul de cusut al Louisei. Apoi, 
la ultimul etaj, se aflau dormitorul ei şi al lui Elliot, baia lor şi, în 

plus, un salon spaţios, liniştit, plin de soare, care dădea spre terasa 
de pe acoperiş. în spatele grădinii se afla o altă clădire - aparta¬ 
mentul slujitorilor, deşi unii dintre ei locuiau chiar în Galle. 

Puţin mai târziu, până ce au ajuns şi ultimii oaspeţi, Louisa şi 
Elliot au rămas împreună în holul de la intrare pentru a-i întâm¬ 
pina. Louisa a aruncat o privire spre lucarna prin care lumina 
generoasă a soarelui strălucea în timpul zilei. Obloanele vilei si¬ 
tuate pe terasamentul ferestrelor din faţa casei fuseseră lăsate des¬ 
chise, deşi ferestrele rămăseseră închise împotriva insectelor. Spera 
că din afară luminile strălucitoare răspândeau o căldură primi¬ 
toare. îşi dorea ca toţi oaspeţii lor să fie fericiţi de această seară 
splendidă, strălucitoare şi simţea un val de emoţie. 

Sosi unul dintre prietenii lui Elliot. Jeremy Pike era fiul unui 
prosper plantator de arbore de cauciuc şi îl cunoscuse pe Elliot în 
Colombo. Era un bărbat bine îmbrăcat, îngrijit, cu mustaţă, care 
petrecuse de multe ori câteva zile la reşedinţa de vară a familiei 
din Galle, iar el şi Elliot navigau deseori împreună, deşi Louisa nu 
ajunsese niciodată să-l cunoască prea bine. Era ceea ce se chema 
un bărbat care se simte mai bine în compania bărbaţilor decât a 
femeilor. După el sosi un cuplu în vârstă, prieteni ai tatălui ei, care 
începuseră să se plângă de căldura apăsătoare când, în spatele lor, 
văzu un cuplu de tineri plantatori de ceai, ieşind dintr-un Daimler. 

- Ce bine! A venit familia Hooper! exclamă Elliot. 

Louisa se uita la figura delicată a unei brunete îmbrăcate în 
rochie violet, apropiindu-se încet de uşă, însoţită de soţul ei înalt. 
Femeia era foarte drăguţă, cu părul ondulat în bucle naturale şi 
ochii albaştri, asortaţi perfect cu nuanţa rochiei. Ţinea în braţe un 
copil înfăşurat într-un şal de dantelă şi când se împiedică uşor, 
bătrâna doică din spatele ei îi întinse mâna s-o sprijine. Bărbatul 
îşi lăsă braţul pe umerii femeii şi Louisa se gândi cât de protector 
părea. Elliot făcu un pas înainte, să-i întâmpine, zâmbind larg. 

- Laurence şi Gwendolyn, e minunat c-aţi reuşit să ajungeţi! 

12 

Louise îi întinse mâna bărbatului şi apoi soţia lui îi încredinţă 
bebeluşul bonei şi veni s-o sărute pe Louise pe obraz. 

- Mă bucur nespus să vă revăd. 

Louise îi zâmbi. 

- Au trecut luni de bune când ne-am întâlnit în Colombo. 

- Am luat ceaiul la Galle Face Hotel, nu-i aşa? Mi-a plăcut să 
privesc oceanul şi să-mi imaginez oraşul Galle la orizont. Şi acum, 
iată-ne aici! 

- Nici nu aveai copilul atunci. 

Gwen aprobă din cap. 

- Dumnezeule, nu. Intr-adevăr, a trecut prea mult timp de la 
ultima noastră întâlnire. 

- Ei bine, sunt mai mult decât fericită că acum eşti aici. Cum 
ţi se pare Galle? 

- îmi place la nebunie. Am mai fost odată aici, când m-am mu¬ 
tat prima dată în Ceylon, dar a trecut mult timp de-atunci. Oraşul 
e atât de adormit, încât mâine-dimineaţă de abia aştept să-l descopăr! 

- Vrei să-ţi arăt împrejurimile? 

Gwen încuviinţă dând din cap. 

- Dacă ai timp? 

- Am tot timpul şi cunosc oraşul ca pe buzunarul meu. 

- Ai trăit aici toată viaţa, nu-i aşa? 

- Da, în afară de anii petrecuţi în Anglia, la internat. In cea mai 
mare parte a timpului, îmi place să mă plimb cu bicicleta. Aşa cum 
probabil ai observat, suntem pe un promontoriu şi suntem încon¬ 
juraţi pe trei laturi de ocean, deci este foarte sigur. 

- Mi-ar plăcea să văd oraşul aşa cum se cuvine. 

- Deci rămâne stabilit. Probabil stai la New Oriental Hotel? 

Gwen o aprobă. 


13 

- Atunci te sun. Să spunem, pe la ora opt? Dimineaţa devreme 
e cel mai bun moment pentru a vizita oraşul, pe urmă, din cauza 
caniculei totul în jur o să fie umed. 

- Minunat! înseamnă că amândouă vom avea un moment de 
respiro. Mama mea a revenit din Anglia şi are ea grijă de fiul nostru, 
Hugh, dar o să ne întoarcem la timp acasă pentru cina de Crăciun. 

Louisa îi zâmbi soţului ei, care tocmai se pregătea să intervină, 
dar Elliot îl întrerupse. 

- Ce zici, Laurence...? N-ai bea un pahar bun de whisky? 

In timp ce Laurence îţi manifesta interesul, Elliot îl bătu ami¬ 
cal pe umăr. 

- Să le lăsăm pe soţiile noastre să converseze în voie, îi spuse 
Elliot lui Laurence, făcându-i cu ochiul şi atinse fugitiv mâna Louisei. 

- E în regulă? 

Louise îi răspunse printr-o privire pe care ceilalţi n-au sesizat-o, 
sperând că el nu va bea prea mult. Dar nu, Elliot sigur renunţase 
de mult la poker şi la beţiile de altădată. Apoi ea se întoarse şi-i 
zâmbi lui Gwen: 

- Cum o cheamă pe micuţa ta? o întrebă. 

- Alice. Astăzi împlineşte şase săptămâni, era prea mică să o 
las acasă. 

Gwen aruncă o privire în jur. 

- Hai să-ţi arăt camera unde ai putea să o laşi pe Alice să doarmă! 

Cât timp Gwen şi doica îl instalau pe bebeluş, Louise se plimbă 

prin casă. In timp ce socializa cu oaspeţii ei, adulmecă aerul ames¬ 
tecat cu aromă de lămâie şi cu parfumul proaspăt al salcâmului 
înflorit din grădină. Din ramurile lui înflorite, ar fi creat ghirlande 
răspândite prin toată casa, aşezate în amfore mari de ceramică, 
înflorite prea devreme în acest an, florile mici şi delicate, de un 
violet-pal, erau printre preferatele ei. 

La petrecere îi invitase pe câţiva dintre prietenii tatălui ei, precum 
şi pe câţiva prietenii de-ai ei, inclusiv pe mulţi dintre comercianţii 
14 

din apropierea oraşului Galle. Câţiva erau acum pe verandă, purtând 
cele mai bune haine, reuniţi pe lângă lumânările cu aromă de lămâie. 
Hohotele lor de râs reverberau pe hol. In Galle asta era frumos: că 
măcar unii dintre britanici se amestecau cu musulmani, budişti sau 
hinduşi. Galle era un loc cu adevărat multinaţional, multiconfesio- 
nal. In plus, erau şi multe alte lucruri minunate, cum ar fi încântă¬ 
torul labirint al străzilor clandestine, drepte şi înguste, iar Louisa 
cunoştea numele tuturor locuitorilor, îi plăcea să savureze aroma 
ghimbirului proaspăt sau a ceaiului de mentă într-o dimineaţă stră¬ 
lucitoare, dar şi peisajul turmelor de capre, al cirezilor de vaci şi 
numeroasele şopârle pe care le întâlnea în plimbările ei. Avea să-i 
facă plăcere să-i arate lui Gwen toate aceste minunăţii ale oraşului. 

Plantaţia de ceai era situată la o distanţă destul de mare de 
Galle, aşadar faptul că soţii Hooper veniseră la petrecere era o 
surpriză minunată. Din moment ce Louise cunoaştea deja pe toată 
lumea în Galle, revederea cu Gwen îi oferi dulcea promisiune a 
bucuriei. Avea să fie distractiv. O mai întâlnise de câteva ori oca¬ 
zional şi o plăcuse încă de la început. 

In timp ce se îndepărta, îl văzu pe tatăl ei, un văduv înalt, 
subţire, cu sprâncene şi barbă stufoase. Purta ochelari şi era puţin 
cam vehement dacă nu-1 cunoşteai dinainte. Această observaţie îi 
susţinea punctul de vedere, pentru că un om mai generos decât 
Jonathan Hardcastle, ar fi fost greu de găsit. Mereu în căutarea 
dreptăţii, el îşi trata angajaţii impecabil, deşi spiritul său de pio¬ 
nierat nu fusese întotdeauna bine văzut de autorităţi. 

Jonathan se îndreptă spre ea, cu braţele larg deschise. 

- Iubito! Ai organizat o petrecere frumoasă, ca de obicei. 

Se îmbrăţişară şi Louise îi zâmbi. 

- Mereu spui asta. 

- Şi întotdeauna menţionez că mama ta ar fi fost mândră de tine. 

Se priviră. Soţia lui murise când Louisa avea doar şapte ani şi, deşi 

de-abia şi-o amintea pe mama ei, ştia că tatăl ei nu o va uita niciodată. 

Avea aceiaşi ochi căprui, cu străluciri aurii, ca ai mamei ei, şi tatăl ei 
remarca adesea cât de mult semănau. El nu se recăsătorise niciodată, 
ceea ce însemnase că Louisa crescuse cu o doică ce îi permisese o mai 
mare libertate decât cea pe care i-ar fi acordat-o mama ei. Deci de la 
o vârstă fragedă Louise a mers pe bicicletă şi s-a plimbat de la o per¬ 
soană la alta, dintr-un loc într-altul şi, aşa cum îi plăcea ei să spună, 
s-a bucurat de simplitatea vieţii ei. Nu a durat mult până ce a străbă¬ 
tut cu bicicleta vechiul fort şi astfel s-a obişnuit să se plimbe zilnic, 
iar oamenilor părea să le placă faptul că ea se oprea să le vorbească. 

- Mergem împreună? o întrebă tatăl ei. 

- Ia-o tu înainte! Vreau să-l anunţ pe Ashan că poate să-i dea 
drumul. Cred că e momentul să fie servită masa. 

- Pot să fac eu asta. 

- Nu te mai preocupa, tată! 

Louise îi strânse mâna. 

- Seară frumoasă, papa! 

In timp ce traversa holul mic din spate, care ducea la bucătărie, 
Louisa trecu pe lângă uşa deschisă a biroului lui Elliot şi, oprindu-se, 
văzu că soţul ei era acolo cu un bărbat pe care îl recunoştea vag. Un 
tip brunet, cu sprâncene rebele şi o figură impasibilă, unul din des¬ 
cendenţii primilor portughezi care descoperiseră oraşul Galle. Era 
surprinsă că Elliot nu-i spusese că l-a invitat la petrecere, aşa că făcu 
un pas înainte pentru a se prezenta. Elliot o văzu şi se încruntă. 
Ceva din privirea lui iritată o tulbură, dar înainte să apuce să vor¬ 
bească, o mişcare bruscă îi atrase atenţia şi ea observă o maimuţă 
langur cu faţa roşie, care intra în bucătărie. Trebuia să discute ime¬ 
diat serios cu angajaţii. Anumite ferestre şi uşi nu trebuiau să ră¬ 
mână deschise. Maimuţele erau inteligente şi, dacă le dădeai un 
deget, îţi luau toată mâna. Louisa de-abia îndrăzni să-şi amintească 
i uni tatăl ei îi spusese cândva ceva asemănător despre Elliot. 



în dimineaţa de Crăciun, Louisa ieşi din casa ei situată pe 
Church Street şi-şi continuă drumul, traversă Middle Street şi se 
duse să o sune pe Gwen, aşa cum stabilise. Trebuia să se întâl¬ 
nească în holul stil Regency din New Oriental Hotel, impunător 
datorită pereţilor săi de gresie, de trei metri grosime. Louisa ridică 
privirea spre plafonul înalt, din lemn. Hotelul fusese construit de 
olandezi în 1684, ca o cazarmă, pentru a găzdui ofiţerii din armată, 
iar acum era sediul plantatorilor şi al comercianţilor veniţi în vi¬ 
zită la Galle, precum şi al afluxului constant de turişti din prezent. 
Impresionantul hol de la intrare, aglomerat cu scaune şi canapele 
fine, din abanos, cu doar câteva fotolii din împletitură de ratan 
între ei, era deja ocupat. 

Ceara de albine şi fumul de ţigară impregnaseră pereţii, împre¬ 
ună cu cea mai proastă aromă de whisky vechi şi un pin imens, 
devenit o constelaţie strălucitoare, era împodobit cu bibelouri şi 
lumânărele în suport. Deşi frumos, era un permanent pericol de 
incendiu, iar lumânările, odată aprinse, trebuiau permanent su¬ 
pravegheate de unul dintre servitori. Anul trecut, unul dintre ei 
fusese prins dormind şi fusese cât pe ce să fie învinuit pentru in¬ 
cendiul iscat. 

Louisei îi plăcea hotelul cu clădirea celebră şi impunătoare, în 
faţa portului, şi chiar îl desenase la un moment dat, împreună cu 
majoritatea clădirilor oraşului Galle. întotdeauna îi plăcuse la ne¬ 
bunie să deseneze şi-şi dorise să devină arhitect, dar în Ceylon nu 
exista niciun loc potrivit, care să-i permită unei femei să studieze. 
Ar fi putut pleca în Europa sau în America, dar nu voia să-şi lase 
tatăl singur şi astfel, încântată de arhitectură şi clădiri, interioarele 
deveniseră pasiunea ei. De multe ori, Louisa stătea aşezată la fru¬ 
mosul ei birou de mahon, din camera unde se găsea maşina de 
cusut Singer, cosând perdele sau făcând huse de perne până târziu 
în noapte. Sau, dacă nu, crea desene complexe şi picta peisaje în 
acuarelă ale clădirilor din Galle, pentru a le expune pe pereţi. îşi 
strica ochii, cum spunea Irene, mama lui Elliot. 

Atitudinea de snobism suburban şi pretenţiile Irenei erau tipice 
pentru anumiţi europeni, iar Louisa de-abia dacă îndrăznea să 
recunoască faţă de ea cât de uşurată se simţise să afle că anul ăsta 
soacra ei nu avea să vină în vizită de Crăciun. Membrii familiei 
Reeve, Irene şi Harold - funcţionar public - fuseseră invitaţi de 
Crăciun la prietenii lor din Colombo, aşa că mai rămâneau doar 
Elliot, Louisa şi tatăl ei. 

Un moment mai târziu, Gwen apăru purtând o pălărie mare de 
soare şi o rochie diafană de bumbac, lungă până la jumătatea gambei. 

- Bună dimineaţa! spuse ea şi o sărută pe Louisa pe obraz, 
înainte de a-şi răsuci borurile pălăriei. 

- Nu e prea în spiritul Crăciunului, nu-i aşa? Trebuie s-o port 
tot timpul. Am tenul sensibil, se arde destul de repede. 

Louisa se uită la pielea ei bronzată. 

- Din fericire, eu n-am problema asta. Im place să mă plimb 
cu bicicleta atât de mult, încât arăt întotdeauna ca şi cum aş fi fost 
lăsată la soare. 

- Măcar bronzul e la modă zilele astea. 

- Deci, zise Louisa în timp ce se plimbau pe străzile pietruite, 
trecând pe lângă bungalouri de dimensiuni reduse, cu ornamente 
superficiale deasupra uşilor principale şi a acoperişurilor de tera¬ 
cotă susţinute de şiruri de coloane care asigurau umbră verande¬ 
lor. Spune-mi cum aţi intrat în posesia acelei plantaţii de ceai! 

- Ei bine, noi suntem destul de retraşi, nu prea socializăm... 
Mai facem doar câte o excursie mai puţin obişnuită la Colombo 
sau la Nuwara Eliya, la vreun bal. Deşi odată am călătorit până la 
New York, unde am stat o lună. 

- Presupun că fost distractiv. 

- A fost, un timp... Pe atunci eram ocupaţi să transformăm 
Hooper’s Tea într-o marcă potrivită. 

- A avut succes? 

- Destul de mult, deşi nu sunt chiar implicată în afacere. In 
principal, eu prepar brânza. 

- Serios? 

- Dacă o să vii vreodată în vizită, trebuie să o guşti. E deli¬ 
cioasă, dacă pot să mă laud... 

Gwen îi zâmbi, iar ochii ei strălucitori reflectară lumina soarelui. 

Toate casele pe lângă care treceau aveau obloane, deschise sau 
închise; copacii răsuciţi de frangipan creşteau prin pasaje şi maimu¬ 
ţele mormăiau, în timp ce se legănau pe crengile lor strălucitoare. 

Louisa se gândi la momentul în care ea şi Elliot de-abia se mu¬ 
taseră în casa lor, imediat după ce tatăl ei îi încredinţase lui Elliot 
tăierea pietrelor preţioase şi dezvoltarea firmei. Tatăl ei trebuise 
să ducă o muncă de convingere până să-l angajeze pe Elliot, dar în 
cele din urmă, în ciuda rezervelor evidente ale lui Jonathan, Elliot 
reuşise să se afirme. Era un post important, care presupunea în¬ 
treaga răspundere şi consta în înregistrarea tuturor pietrelor pre¬ 
ţioase care le treceau prin mâini. 


19 



Dinah Jefferies 


Cele două femei vorbeau în timp ce se străduiau să treacă pe 
lângă călugării budişti, precum şi bărbaţi musulmani în alb, cu 
şaluri de lână pe cap, iar Louisa îi salută pe toţi înclinând din cap. 

- N-am prea mult timp la dispoziţie, spuse Gwen. Trebuie să 
plecăm mai devreme decât m-am aşteptat. 

- Hai să ne strecurăm pe aici, bine? Lasă-mă să te conduc pe dig. 
Elliot şi cu mine ne plimbam adesea în dreptul lor, chiar înainte 
ca acest cer să devină indigo la amurg şi apoi să se lase întunericul. 

- Ce romantic! Eşti o norocoasă. Aici ai tot ce ţi-ai putea dori! 

Louisa zâmbi, dar nu-i răspunse. 

- Cred că e un oraş foarte drăguţ, de fapt, magic. 

Fericite, ele simţiră mirosul de peşte înainte de a ajunge în 
dreptul lui, era atârnat pe tarabă în faţa unui magazin şi lăsat să se 
usuce la soare. Acelaşi magazin vindea, de asemenea, sos de ton 
ţinut în butoaie mari şi picante. Era destul de devreme pentru a-1 
vedea în magazin pe vânzătorul de peşte, care le făcu semn cu 
mâna în timp ce trecea pe lângă ele, echilibrând coşurile de peşte 
proaspăt pe fiecare parte a bicicletei, urmat de o mulţime de pisici. 
Toată lumea o salută pe Louisa. 

- Bărbatul livrează peşte în tot oraşul şi le aruncă pisicilor ca¬ 
petele şi cozile, a spus ea. După cum vezi, sunt cam grăsuţe. 

Trecură pe lângă un copac frangipani enorm, parfumat şi, în 
curând, ajunseră la zidurile vechi, construite din corali, tei şi 
chirpici, de unde contemplară oceanul strălucitor care se întindea 
cât vedeai cu ochii. 

- E aşa de frumos! exclamă Gwen. Şi îmi place mirosul. 

Louisa râse. 

- De peşte? 

- Da, de peşte, dar şi mirosul minunat, sărat al oceanului. Noi 
locuim pe malul lacului, dar de multe ori m-am întrebat cum ar 
fi să locuim aproape de mare. 

- Marea se schimbă mereu şi asta iubesc la ea. Uneori este ar¬ 
gintie şi senină şi mi se pare liniştitor doar să stau pe malul ei şi să 
o privesc, alteori, ca acum, e smălţată cu stropi de aur. 

în timp ce se rezemau de metereze, Louisa se simţi mai rela¬ 
xată, aşa cum nu se mai simţise de mult timp. Ii era dor să se 
confeseze cuiva, dar nu găsise nici momentul potrivit şi nici con¬ 
fidenta. Gwen era prima persoană în care simţise că ar putea avea 
încredere că nu o va bârfi. 

- M-ai întrebat dacă sunt fericită, a spus ea. 

-Da. 

- Adevărul e că mă străduiesc... Acum două luni, am pierdut 
o sarcină. 

- O, Doamne! Ce îngrozitor! 

- Dar nu era prima. 

Louise înghiţi în sec înainte de a continua discuţia. Bebeluşul 
care i se născuse mort şi cel pierdut în avortul spontan pentru ea 
erau oameni, omuleţi pe care îi plângea. Copii care ar fi trebuit 
să-i umple braţele şi sufletul. Nu era un lucru uşor de spus şi ea 
nici nu-şi dorea să vorbească despre asta, dar constată că nici nu 
putea să tacă. 

- Am născut un bebeluş mort acum mai puţin de doi ani şi am 
mai pierdut încă o sarcină, acum opt ani. 

Chipul lui Gwen se întunecă. 

- îmi pare rău... trebuie să fi fost îngrozitor! 

Louisa îi mulţumi în şoaptă. 

Gwen încuviinţă încet, ca şi cum s-ar fi gândit ce să-i spună în 
continuare. 

- Şi eu am pierdut un copil, îi mărturisi în cele din urmă. încă 
mi-e greu să vorbesc despre asta. Probabil de asta nu ţi-am poves¬ 
tit atunci când ne-am întâlnit la ceai, în Colombo, pur şi simplu 
nu puteam vorbi despre asta. 

Louisa îşi muşcă buzele ca să-şi reţină lacrimile. 

- E o poveste lungă. Am păstrat-o doar pentru noi. O chema 
Liyoni, continuă Gwen. Pierderea ei mi-a frânt inima. 

Louisa înţelegea. 

- Dar acum măcar o ai pe micuţa Alice. 

Şi chiar în timp ce rosti aceste cuvinte, înţelese că sunau greşit. 

- O, Doamne, iartă-mi lipsa de tact! îmi pare rău, n-am vrut 
să spun asta. 

Gwen o privi. 

- Nu-ţi face griji. Insă, presupun că ştii, nimic nu poate înlocui 
pierderea... 

Louisa dădu din cap. 

După aceste confidenţe, ceva se schimbă între ele şi Louisa 
simţi o afinitate puternică cu Gwen. 

- Iţi mulţumesc că mi-ai spus, zise ea. 

In timp ce lacrimile îi umpleau ochii, Gwen îi întinse mâna şi 
cele două femei rămaseră împreună în tăcerea care le învăluia. 

In seara următoare, după prânzul copios de Crăciun, luat în 
compania tatălui ei, Louisa şi Elliot merseră să se plimbe pe dig, 
aproape de locul unde ea fusese cu Gwen în ziua precedentă. 
Oamenii luau gustări în timp ce se rezemau de metereze, iar 
Louisa aruncă o privire corbilor care aşteptau, pândind cu ochi 
de vulturi şi urmărind să cadă bucăţi de mâncare. 

- Cred c-am băut prea mult coniac cu bătrânul tău tată, îi spuse 
Elliot şi închise ochii. 

- Aerul proaspăt o să-ţi facă bine, spuse ea, simţindu-se puţin 
dezamăgită. 

Pe măsură ce temperatura scădea, localnicii începeau să iasă 
pentru plimbarea de seară. 

Recâştigându-şi echilibrul, Louise îi zâmbi. 

- Petrecerea a fost minunată, nu-i aşa? Ce mult mă bucur că 
i-ai invitat pe Gwen şi pe Laurence. Dar de ce nu l-ai invitat să 
rămână şi pe tipul cu care te-am văzut în biroul tău? Burghezul? 

- L-am invitat, dar De Vos avea alte treburi. 

- Păreai supărat când era să vă întrerup... 

- Deloc. 

- Şi? De ce a venit? 

- Nişte afaceri. 

- Elliot! Fără afaceri de Crăciun, ai promis! 

- îmi pare rău. 

Elliot o îmbrăţişă. 

- Hai să nu mai vorbim despre asta. Hai să ne bucurăm pur şi 
simplu de seara asta. Suntem fericiţi, nu-i aşa? Eşti bine? 

Louise se sprijini de el. 

-Da. 

Odată ce soarele o porni spre apus, cerul îşi etală culorile uimi¬ 
toare de roşu intens şi roz, iar apoi auziră venind dinspre moschee 
chemarea melodioasă la rugăciune. Dintr-odată, toţi oamenii îmbră¬ 
caţi în alb se întoarseră pe călcâie şi o rupseră la fugă în acea direcţie. 

Louisei îi plăcea liniştea aceea vagă, deşi uneori atmosfera avea 
aproape nuanţa tristeţii. Căci Galle era cu siguranţă mai liniştit 
zilele astea. Tatăl ei îşi aminti când aici veneau zilnic câte cinci 
sute de pasageri cu vaporul şi vasele încărcate cu mirodenii, aglo¬ 
merate pe docuri, şi flotilele de luptă soseau pentru a-şi reînnoi 
proviziile. Acum, unii europeni cosmopoliţi începuseră să trăiască 
aici, cel puţin pentru o perioadă din an şi, deşi Galle rămăsese un 
important centru comercial pentru bijuterii, scorţişoară şi cauciuc, 
o mare parte din comerţul cu ceai se mutase la Colombo. 

Intre timp, Louisa se bucură de întâlnirea cu negustorii care 
încă mai veneau din Malaya, India şi China. Acelaşi succes îl avea 
şi Galle, iar ei îi plăcea să asculte melodioasa chemare islamică la 
rugăciune în zorii zilei, la amiază, în mijlocul după-amiezii, 

imediat după apusul soarelui şi două ore mai târziu. Toată viaţa 
ascultase acest sunet şi, deşi acum erau mai puţini musulmani - 
majoritatea singhalezilor fiind budişti ei trăiau în armonie unul 
cu altul. Louisa ştia de izbucnirea lor ocazională împotriva brita¬ 
nicilor, toată lumea procedase la fel, dar acum aceste rebeliuni 
aveau loc mai rar, deoarece toată lumea avea drept de vot şi rămă¬ 
seseră foarte puţini britanici în Colombo. Da, lucrurile se schim¬ 
baseră în Serendip, aşa cum era supranumit cândva Ceylon - insula 
bijuteriilor - şi se schimbaseră în bine. 



4 

La o săptămână după Crăciun, de Anul Nou, Elliot plecă să 
facă scufundări în Flag Rock, punctul cel mai sudic al fortăreţei 
Galle. Louisa considera că era o distracţie riscantă, dar Elliot era 
dependent de pericol. De asemenea, soţului ei îi plăcea să conducă 
prea repede, adora întrecerile cu şalupe şi îşi trăia viaţa la viteza 
maximă. Deşi încercase, Louisei i se părea greu să ţină pasul cu el, 
dar Elliot nu asimila lucrurile la fel ca ea. Ura tensiunea pe care o 
vedea pe chipul ei. Louise îi ceruse să-i aducă o surpriză de la piaţa 
unde găsise agrafa cu safir pe care i-o dăruise. Era, desigur, o imi¬ 
taţie, şi el şi-ar fi permis cu uşurinţă o bijuterie veritabilă, dar 
amândurora le plăcea să-şi ofere cadouri din diferite pieţe şi baza¬ 
ruri. Fusese un obicei de-al lor de-a lungul anilor, deşi în ultima 
vreme Elliot era prea ocupat. 

Săptămâna trecută soţul ei fusese plecat la Cinnamon Hills, o 
plantaţie cu arbori de scorţişoară, situată în mediul rural, la mai 
puţin de douăzeci de kilometri de Galle, unde el deţinea o parte 
din afaceri. Elliot spusese că proprietatea respectivă fusese negli¬ 
jată de foştii proprietari şi, din moment ce era nevoie de muncă 
susţinută pentru a o pune iar pe picioare, el se oferise să-i ajute. In 
ultima lună, el fusese şi în Colombo, verificându-şi afacerea locală 

cu mirodenii şi această ocupaţie era ca şi cum ar fi avut un loc de 
muncă cu normă întreagă la firma tatălui ei. 

Ea încercase să nu se lasă pradă depresiei din cauza recentului 
avort spontan şi să rămână pozitivă, dar nu era întotdeauna uşor. 
Se gândi la întâlnirea cu Gwen Hooper. Era ceva fragil la această 
femeie, dar, deşi pierduse şi ea un copil, Gwen rămăsese optimistă. 
Prin câtă suferinţă trec femeile, se gândi Louisa. Prin câtă suferinţă 
trec ele şi cum reuşesc, totuşi, să mai zâmbească. 

După un mic dejun pe bază de fructe, caş din lapte de bivoliţă 
şi coşuleţe de dantelă umplute cu biscuiţi şi câteodată cu ouă 
fierte - Louisa îşi luă cei trei cockeri spanieli springer şi-şi propuse 
să-i plimbe până la poarta principală a Fortului şi de-a lungul ca¬ 
nalului din parc. In timp ce trecu pe lângă vânzătorul de flori co¬ 
coţat pe vechea lui bicicletă, îşi aminti cum, la începutul căsătoriei 
lor, ea şi Elliot aveau obiceiul să meargă în parc înainte de micul 
dejun şi apoi reveneau acasă plimbându-se pe Lighthouse Beach. 
Şi-a amintit cum odată îşi propuseseră să meargă cât mai departe 
în largul recifului, în timp ce nivelul mării scăzuse şi apele se re- 
trăseseră. Simţindu-se ca doi copii care descoperă o lume necunos¬ 
cută şi râzând atât de mult, au alunecat şi, ţinându-se unul de altul, 
au căzut şi apoi a trebuit să se întoarcă uzi şi plini de nisip, furi- 
şându-se la etaj, astfel încât slujitorii să nu-i observe. Viaţa fusese 
întotdeauna amuzantă în compania lui Elliot. 

Tatăl ei era un om mult mai serios şi mai profund decât soţul 
ei. In Ceylon existau patru tipuri de bărbaţi britanici: ofiţeri în 
armată, plantatori, funcţionari publici şi oameni de afaceri. Tatăl 
ei făcea parte din ultima categorie. Probabil pierderea soţiei îl fă¬ 
cuse să devină mai grav decât alţi bărbaţi. Pe Louisa o întrista că 
nu-şi putea aminti cum fusese tatăl ei înainte de moartea mamei ei. 

După plimbare, femeia se întinse pe pat privind ventilatorul 
din tavan şi-şi aşeză palma pe pântece. „Doar dacă...“, se gândi ea, 
dar îşi păstră cumpătul. 

Elliot nu-şi arătase niciodată tristeţea din cauza pierderii Juliei, 
dar Louisa ştia că era rănit. Elliot era făcut să fie tată, mai ales că 
demult îşi pierduse un frate mai mic, din cauza holerei. Copilul 
avea doar cinci ani, iar Elliot şapte, în timp ce sora lor mai mică, 
Margo, era doar un bebeluş. Tocmai de aceea, în ciuda tuturor 
evidenţelor, Louisei îi era milă de Irene Reeve, deşi era evident că 
pierderea copilului nu era singurul motiv pentru care mama lui 
Elliot părea permanent nemulţumită. Oftă, simţind aroma de 
nucă de cocos a mâncării preparate în bucătărie. Irene urma să 
ajungă de la Colombo la timp pentru cină, aşa că era momentul 
ca Louisa să-şi netezească buclele şi să-şi aranjeze puţin ţinuta. 

La cină înfiripară o conversaţie de complezenţă, reuniţi în jurul 
unei farfurii de orez şi curry, tipic singhaleză. Tatăl lui Elliot nu 
reuşise să-şi însoţească soţia în această vizită prelungită, din cauza 
serviciului. 

- Păcat că Harold nu a reuşit să ajungă! spuse Louisa. Speram 
c-o să vină şi el, nu-i aşa, Elliot? 

Bărbatul dădu din cap. 

- Nu-i nimic, mamă. Ne bucurăm să te avem pe tine aici. 

- Intr-adevăr, Irene, e minunat, spuse Louisa îndatoritoare. 

Irene pufni ţâfnoasă - chiar şi după atâţia ani, încă părea să-i 

displacă atunci când nora ei i se adresa pe numele mic. 

- Am făcut tot posibilul, dar ştiţi cum e el. Dacă ar fi avut o 
funcţie de conducere, ar fi putut avea mai multe opţiuni, dar tu, 
Elliot, îţi cunoşti tatăl. Nici măcar nu este membru al Clubului 
din Colombo. 

- Sunt sigur că tata face tot ce poate. 

Irene îi zâmbi. 

- Tu, dragă Elliot, întotdeauna vezi ce e mai bun în oameni, 
dar ştiu că tatăl tău ar fi putut fi mai mult. Insă suntem unde 

suntem şi asta e... Louisa, eşti foarte norocoasă că te-ai măritat cu 
un bărbat ca fiul meu. 

Louisa aprobă din cap, dar intenţiona să evite această conver¬ 
saţie. I se spusese asta de atâtea ori, încât anticipa ceea ce avea să 
urmeze şi prefera să nu fie ea în prim-planul conversaţiei. 

Elliot mormăi ceva liniştitor, aşa cum era de aşteptat şi apoi 
veni un slujitor să strângă masa şi familia tăcu. Camille, o servi¬ 
toare tânără cu ochii de abanos şi păr întunecat, le aduse budincă 
cu lapte de ananas, dar Louisa clătină din cap atunci când i se oferi 
o porţie. 

Camille îi servi pe ceilalţi şi apoi ieşi din cameră. 

- Ştiu că nu e treaba mea, spuse Irene. Dar nu crezi că o felie 
de budincă de lapte te-ar ajuta să mai câştigi puţin în greutate? De 
ce nu vă luaţi un bucătar englez sau poate chiar unul francez? Sunt 
sigură că bucătăria singhaleză nu-ţi prieşte. In afară de budincă, 
vreau să spun. 

- De fapt, avem o servitoare franceză, Camille, care lucrează 
ca ajutor de bucătar. Tocmai ne-a servit budinca. N-ai observat-o? 
Deşi e franţuzoaică, de obicei poartă sari. Probabil de-asta n-ai 
remarcat-o. 

- Ce neobişnuit! O europeană să lucreze ca umilă servitoare la 
bucătărie. 

- De fapt, e o poveste neobişnuită. Se pare că tânăra franţu¬ 
zoaică s-a îndrăgostit de marinarul care i-a făcut rost de un loc de 
muncă la bucătăria vasului pe care el însuşi lucra. Dar apoi el a 
abandonat-o aici, în Galle, fără niciun ban. 

- Aşa că ai intervenit tu şi ai luat-o, pur şi simplu, la tine. Ce 
frumos din partea ta! 

Louisa înţelese din privirea dezaprobatoare a Irenei că soacra 
ei gândea exact pe dos. 

- Camille e singură, n-are familie. Am simţit că trebuia să o 
ajut şi oricum, înaintea ei, ne plecase băiatul care lucra la noi în 
bucătărie. 

Irene înclină capul. 

- înţeleg. Ei bine, cu permisiunea ta, desigur, cred că ar fi opor¬ 
tun să mai rămân aici puţin mai mult decât îmi planificasem ini¬ 
ţial. Cineva trebuie să se asigure că mănânci cum trebuie. 

Louisa gemu în sinea ei. 



5 

Louisa se aşeză lângă Elliot, gândindu-se la tot felul de lucruri, 
în timp ce el citea. Era întotdeauna extrem de înţelegător atunci 
când ea nu se simţea bine şi ea se gândea că, probabil, lui îi con¬ 
vine când nu se simte bine, fiindcă ceva din nepuţinţa ei îl face să 
se simtă necesar. Se ghemui lângă el şi-l mângâie pe abdomen. E 
ciudat cât de uşor se strecoară îndoielile, chiar şi-n cea mai solidă 
căsnicie. Dar când el îşi închise cartea şi se întinse spre ea, Louisa 
renunţă imediat la gândurile aiurea şi apoi făcură dragoste cu 
blândeţe, pentru prima dată de la avortul ei. 

După aceea Elliot adormi. 

Insă ea nu reuşi. îşi simţea pielea iritată şi picioarele de plumb. 
Oricum se aşeza, nu reuşea să se simtă confortabil şi după câteva 
momente începea să se foiască. Aşteptă o vreme, dar după o oră 
în care se răsucise pe toate părţile, coborî din pat şi aprinse o lu¬ 
mânare, ca să nu facă lumina prea puternică şi să nu-1 trezească pe 
Elliot. Soţul ei nu suporta să se trezească brusc şi, dacă se întâmpla 
să fie astfel deranjat, rămânea prost dispus tot restul zilei. 

In baie, Louisa aprinse lumina. De şapte ani, fusese instalat 
curentul electric în Galle şi, deşi lumina electrică le schimbase 
viaţa, Louisei îi era dor de romantismul lămpilor cu petrol şi de 

strălucirea blândă a lumânărilor din interior. Uneori, nopţile i se 
păreau insuportabile şi atunci petrecea o vreme pe marginea căzii 
de baie. Se uita în jurul ei, apoi mergea să deschidă fereastra şi se 
apleca peste pervaz, închizând ochii şi respirând aerul parfumat 
al nopţii. Umed. Dulce. Sărat. Petrecându-şi singură noaptea în 
acest fel, Louisa avea sentimentul intens al eternităţii, care îi liniş¬ 
tea imediat mintea răvăşită. Ea privi luna plină şi grădina strălu¬ 
citoare scânteind în lumina ei albastră. N-ar fi minunat ca după 
noaptea asta să rămână iar însărcinată? 

Louisa îşi stropi faţa cu apă rece şi, după o jumătate de oră, se 
întoarse în pat să se culce, gândindu-se la copiii ei. In mintea ei, 
se jucau, alergau şi strigau aşa cum fac copiii, dar gândurile erau 
înşelătoare şi o durea prea tare că micuţii nu erau acolo cu adevărat. 

La un moment dat, Elliot se trezi şi o cuprinse cu braţele. 

- Te iubesc, şopti ea. 

- Şi eu, murmură el, pe jumătate adormit. 

Apoi Louisa reuşi să aţipească. 

In următoarele săptămâni, viaţa Louisei continuă firesc. Ea îi lua 
pe Tommy, Bouncer şi Zip în plimbări lungi, îşi concentra atenţia 
la cusut şi ieşea în grădină să-şi tundă arbuştii. Serile îi aduceau o 
consolare în plus - atunci când cerul se transforma brusc în roşu şi 
purpuriu şi ea auzea chemarea la rugăciune venind dinspre moschee. 
Cerul copleşitor şi impresionant, întins deasupra oceanului violet 
până la Polul Sud, o surprindea întotdeauna dându-i un sentiment 
de veneraţie. Dar imediat ce totul era armonios şi echilibrat şi 
Louisa se simţea fericită cu adevărat, Elliot pleca din nou şi petre¬ 
cea şi mai mult timp pe plantaţia de scorţişoară. 

Louisa a continuat să-şi plimbe câinii şi să aibă grijă de treburile 
casei, dar într-o dimineaţă de la începutul lui februarie, după ce 
Elliot se întorsese acasă, tatăl ei a venit să stea cu ea pe verandă. 
Era o zi călduroasă, plină de praf, cu musculiţe care roiau în jurul 

lor şi nu le dădeau pace, aşa că Louisa se freca mereu la ochi. Li se 
servi ceaiul pe verandă şi înainte să se apuce să citească Ceylon 
Times , el mormăi uşor şi îi întinse mâna. Louisa i-o strânse uşor. 

- Fetiţa mea! 

Louisa dădu din cap şi apoi îi lăsă mâna. Apoi, bătrânul se 
cufundă în lectura ziarului, dar ea se simţea întotdeauna alinată în 
prezenţa lui. Stând aşa, contemplând grădina şi ascultând păsările 
care zburau printre ramuri, Louisa simţi un fior de plăcere. Era 
încă devreme, dar dimineaţa era intensă şi aroma iasomiei o făcea 
fericită. Viaţa trebuia să continue. Al treilea avort spontan ar fi 
fost o lovitură, dar avea o casă frumoasă, un soţ bun şi un tată pe 
care îl iubea. Nu mulţi ar fi putut spune acelaşi lucru şi, în curând, 
va începe să strângă iar fonduri pentru copiii de la orfelinatul din 
Colombo. Probabil un dineu cu tematică franceză ar fi ceva dife¬ 
rit... cu ajutorul Camillei, bineînţeles. Până acum Louise organi¬ 
zase întâlniri matinale la cafea, vânzări caritabile - la care oamenii 
aduceau obiecte de vânzare şi le cumpărau pe cele aduse de alţii - 
şi prânzuri extravagante, toate pentru a veni în sprijinul orfelina¬ 
tului. Elliot glumea de fiecare dată când Louise mergea acolo, 
aşteptându-se ca ea să revină acasă cu doi bebeluşi în braţe. 

Soţul ei apăru puţin mai târziu şi mama lui li se alătură pe 
verandă. Louisa trebuia să accepte faptul că avea de gând să insiste 
să o convingă pe Irene să se întoarcă în curând la Colombo. Soacra 
ei profitase prea mult de ospitalitatea lor şi locuia la ei de peste o 
lună. Louisa se temea că Irene ar putea să rămână la ei până la 
sfârşitul lunii, când ea şi Elliot vor da petrecerea tradiţională în 
cinstea aniversării căsătoriei lor. 

- Mai doriţi ceai? îi întrebă Louisa şi sună clopoţelul. 

Ashan, valetul lor micuţ, ferchezuit, care purta sarong tradiţi¬ 
onal bărbătesc înnodat în faţă, apăru brusc lângă ea. Părul lui lung 
era strâns într-un coc şi prins în creştetul capului cu un pieptene 
din carapace de broască-ţestoasă, suflat cu argint. 

- Iţi mulţumesc, Ashan, spuse ea. întotdeauna mă pot baza pe tine. 

El îi zâmbi larg. 

- Aşa sper, doamnă. 

Louisa aruncă o privire spre soţul ei. După lumina de pe chipul 
lui, se părea că Elliot avea veşti bune. Pentru câteva clipe, el tăcu, 
zâmbind cu o privire impenetrabilă. 

- Ei bine, ce se întâmplă? întrebă tatăl ei, privindu-1 cu atenţie. 
Spune odată! 

Incruntându-se, Louisa se uita curioasă la soţul ei. 

- Elliot? 

El scoase din buzunar un pachet de ţigări Camei şi aprinse un 
chibrit. Apoi făcu o pauză înainte de a vorbi. 

- Am cumpărat vechea tipografie. 

Se aplecă pe spătarul scaunului, zâmbind satisfăcut şi dând din 
cap categoric. 

- O, dragule! E minunat! izbucni Irene, strălucind de mândrie 
maternă. 

Jonathan Hardcastle ridică privirea din ziar, departe de a fi 
încântat. 

- Ce ai făcut? 

- Am avut o idee excelentă! 

In ciuda atitudinii socrului său, Elliot continua să fie mulţumit 
de el însuşi. 

- Ce idee, scumpule? îl întrebă Louisa cu blândeţe. 

- Mi-a venit din senin, cu câteva săptămâni înainte de Crăciun. 
Spaţiul era demult vacant şi m-am gândit că l-am putea transforma 
în cel mai mare magazin de bijuterii şi condimente din Ceylon. 
Va fi cea mai importantă parte a afacerii. Trebuie doar să mai 
plătesc ultima tranşă. 

- Ce a fost în mintea ta? Noi nu suntem bijutieri! protestă 
Jonathan. Noi suntem negustori de pietre preţioase. 

Expresia lui Elliot rămase neschimbată şi, privindu-i lumina 
din ochi, Louisa ştiu că nimic n-avea să-i umbrească entuziasmul. 

- Dar Jonathan, oare nu e momentul să ne extindem? Să ne 
asumăm riscuri? 

Tatăl ei clătină din cap. 

- In timp ce suntem atât de strâmtoraţi financiar? Nu! 
Categoric nu! 

- Tată, de ce nu vrei să-l asculţi pe Elliot? 

- Nu vreau s-ascult nimic! Comerţul cu pietre preţioase e ris¬ 
cant din cauza îmbunătăţirii tehnologiei imitaţiei pietrelor preţi¬ 
oase şi ştii prea bine că asta ne omoară. 

- Iată un motiv şi mai întemeiat să ne extindem afacerea în altă 
direcţie, a spus Elliot. 

- Nu. E o nebunie. A trebuit să mă concentrez pe bijuterii de 
lux, de înaltă calitate şi asta blochează sumele mari de capital dis¬ 
ponibile în stoc. 

Ashan le aduse şi mai mult ceai, iar ei încetară să mai vorbească 
până când el se retrase. Servitorul lucra pentru familia lor de ani 
buni şi era discreţia întruchipată, dar, în acelaşi timp, Louisa pre¬ 
fera să păstreze confidenţiale chestiunile personale. 

- Tată, cu siguranţă vei găsi bani-gheaţă, spuse Louisa. Este o 
idee bună, nu-i aşa? 

- Nu, nu e. Absolut deloc. Acum nu e momentul potrivit. 

- Dar... 

Jonathan ridică o mână. 

- Nu sunt deloc de acord şi ăsta e adevărul. Acum am de lucru. 
Sper să nu mai aud nimic despre ideea asta stupidă. 

îşi împături ziarul şi, ţinându-1 sub braţ, părăsi veranda vădit 
nemulţumit. 

Dezamăgit, Elliot pufni dispreţuitor. 

Louisa se simţi sfâşiată. Voia să-şi susţină soţul, dar îşi iubea şi tatăl. 

- Ei bine, spuse Elliot clătinând din cap. A mers ca uns! 

- Mă duc să mă întind puţin, spuse Irene simţind pericolul şi 
apoi făcu câţiva paşi. Simt că mă apucă migrena. Neînţelegerile 
nu-i priesc constituţiei mele delicate. 

- îţi aduc nişte ceai de mentă, mamă. 

După plecarea Irenei, Louisa îl privi pe Elliot. Vrând să gă¬ 
sească o modalitate de a-1 susţine, oftă. 

- Sunt sigură c-o să se răzgândească. 

- Tatăl tău greşeşte, dar ştii că nu se va răzgândi. 

Elliot bău ultima ceaşcă de ceai. 

- Nu m-a plăcut niciodată. 

- Nu mai fi atât de irascibil. Bineînţeles că te place. Dar poate 
c-ar fi trebuit să discuţi cu mine mai întâi, decât să ne anunţi aşa 
brusc, îi răspunse Louisa. 

El ridică din umeri. 

- Poate. Am vrut să atrag atenţia. Am crezutc-o să fii de 
partea mea. 

- Ei, haide, Elliot, ştii că sunt de partea ta, dar îl cunoşti pe 
tata. Trebuie să-l convingă cineva. 

- Crezi că încă mai poţi face asta? 

- Pot încerca. Doar promite-mi că ăsta nu e încă unul din pla¬ 
nurile tale nebuneşti. 

- Acum eşti paznicul meu? 

Louisa oftă iar. 

- Nu, bineînţeles că nu, dar dacă ai nevoie de ajutorul meu... 

- Te-ai gândit vreodată cum mă simt atunci când trebuie să vă 
cer sprijin financiar? 

- Elliot, n-am vrut să... 

- Presupun că te referi la momentul când am pariat la cursele 
de cai? 

Louisa zâmbi. 

- Ei bine, a fost jalnic. 

Elliot se ridică şi o privi. 

- Louisa, zău aşa, n-ai să mă laşi niciodată să uit? Ştiu că sunt 
o dezamăgire pentru tine, dar de data asta e cu totul altceva. 

- Linişteşte-te! Ce prostie! Nu eşti deloc o dezamăgire, întinse 
ea mâna spre el. 

Elliot îi luă mâna şi veni să se aşeze lângă ea. 

- întâmplător, cred că magazinul ar putea fi o idee bună. 
Spune-mi cum ai de gând să-l finanţezi! 

- Afacerea cu mirodenii a adus mult profit. Asta mi-a permis 
să mă ocup de achitarea ultimei tranşe. Şi încă la un preţ bun. 

- Ai luat în considerare costurile efective ale renovării? 

- Desigur. N-ar trebui să fie prea scump. Locul este în bună 
stare. Va trebui doar să-l curăţăm, apoi să-l redecorăm şi să mai fa¬ 
cem câteva mici reparaţii, pe ici, pe colo. Dar totul se poate rezolva. 

- Va dura mult? 

- Nu şi dacă o să găsim oamenii potriviţi. 

- Mă întreb dacă ne-am putea autofinanţa, ca să-i dovedim ta¬ 
tălui meu că magazinul e o idee bună? 

Elliot păru să ezite puţin înainte de a-i răspunde. 

- Lou, chestia e că acum sunt cam strâmtorat cu banii. 

- Nu înţeleg, spuse ea. Tocmai ai zis că totul merge bine. 

- Da. Desigur. E doar o problemă temporară, aştept livrarea 
plăţii de la un transport mare, aflat în tranzit. 

- Şi asta e tot? 

- Absolut. 

- N-o să te întorci la vechile tale probleme? 

Elliot arăta îngrozit şi rănit. 

- Sigur că nu. In câteva zile, cum se face plata, totul va fi per¬ 
fect. Doar ştii cum merg lucrurile.... 

Louisa avea încredere în Elliot, desigur, dar se opri să se gândească. 
Ii era greu să uite şi să ierte anumite lucruri şi totuşi voia să aibă în¬ 
credere în el. Zâmbetul lui, de o blândeţe dezarmantă, o convinse. 

36 



Văduva de safir 


- E posibil să fie riscant, spuse ea, dar, pe de altă parte, tatăl 
meu s-ar putea înşela. 

- Aşa cred. 

- Ei bine, hai să vedem, şi dacă e o afacere solidă, sunt sigură 
c-o să reuşesc să găsesc o modalitate să achit ultima tranşă pentru 
tipografie. Mi-ar prinde bine un nou proiect. 

- Nu vreau să te cerţi cu Jonathan. 

Ea clătină din cap. 

- Sunt acţiunile mele şi suntem o echipă, nu uita! Vreau să văd 
şi eu locul, iar pe urmă vând repede câteva acţiuni, ca să putem 
încheia afacerea. 

- Ce fată bună! Ştiam eu că pot conta pe tine. 

- Şi, între timp, o să mă asigur că ai destui bani în cont cât să 
acopere renovarea. Doar până când îţi reglezi conturile. 

- Minunat. 

- Şi apoi facem planurile împreună. îmi place să mă ocup de 
acest proiect. 

Era adevărat. Un proiect putea fi exact ceea ce avea nevoie. 

- Ce-ai zice să zugrăvim pereţii în alb strălucitor, pentru a 
contrasta cu tejghelele de abanos? întunericul în contrast cu lu¬ 
mina merge atât de bine, iar abanosul de Ceylon este şi mai închis 
la culoare. O să fie grozav! 

- Speram c-o să vrei să te ocupi de asta. 

- Ai cumpărat spaţiul pentru mine? 

- Ei bine, nu chiar. Dar m-am gândit că un nou început 
te-ar ajuta. 

- Şi odată ce tata va vedea cât de bine va arăta magazinul şi cât 
de mulţi bijutieri vor fi interesaţi să-şi expună acolo produsele, se 
va răzgândi, sunt sigură. 

- Sunt atât de norocos că te am! 

Ea zâmbi şi-i strânse mâna. 

- Amândoi suntem norocoşi. 

- Uite! spuse el. Dacă tot te simţi mai fericită acum, trebuie 
să-ţi spun că e nevoie de mine pe plantaţia de scorţişoară. 

Inspirând adânc, Louisa încercă să nu-i arate cât de distrusă se 
simţea pe dinăuntru. 

- Iar? Credeam c-o să facem planuri pentru magazin. 

- Asta mai poate aştepta. Dar sunt multe lucruri de făcut ur¬ 
gent pe plantaţie. 

- Ca de exemplu? 

- Până acum nu te-a interesat deloc. 

- Ei bine, mă interesează acum. 

Elliot nu păru încântat să fie luat la întrebări, aşa din scurt, şi-şi 
cântări cu atenţie cuvintele înainte de a-i răspunde. 

- Ei bine, dacă trebuie neapărat să ştii, caut noi modalităţi de a 
creşte productivitatea plantaţiei de scorţişoară. Elimin jungla de 
pe teren. Chestii de genul ăsta. 

- Poate data viitoare vin şi eu cu tine. Facem o excursie de¬ 
parte, doar noi doi. 

Elliot nu-i răspunse. 

In liniştea care creştea în jurul lor, totul părea suspendat în 
aşteptare. 



Peste două zile, când se întoarse de pe plantaţia de scorţişoară, 
Elliot avea o stare de spirit foarte bună. De fapt, radia. Louisa îi 
propusese din nou să-l însoţească la următoarea lui vizită, dar la 
început el nu fusese prea încântat, susţinând că plantaţia era oare¬ 
cum primitivă şi că ei n-o să-i placă. Ea, totuşi, stăruise, iar acum, 
câteva zile mai târziu, erau pe drum. El insistase că trebuiau să vadă 
plantaţia de scorţişoară neapărat în ziua aceea, fără a-i explica de ce, 
dar cel puţin mergeau împreună. Era doar o vizită scurtă, plecau şi 
se întorceau în aceeaşi zi, pentru că Hardcastle Gems avea pietre 
preţioase noi şi Elliot trebuia să supravegheze registrele. 

Drumul spre Cinnamon Hills îi scoase din Galle, ocoliră do- 
curi şi scripeţi unde cauciucul şi alte bunuri fuseseră depozitate 
înainte de a fi încărcate pe nave şi unde Louisa îşi ţinu respiraţia: 
în cazul transportului de cauciuc, mirosul era îngrozitor. Ocoliră 
apele calme ale golfului Galle, unde se aflau ancorate vase mai 
mari, şi capătul sudic al dealului Rumassala, cunoscut sub denu¬ 
mirea de Watering Point, locul unde cândva navele îşi încărcau 
apă proaspătă în rezervor. Şi de acolo se vedeau cele două recife 
stâncoase, unde se sfărâmaseră atât de multe corăbii în timpul 
musonului sud-vestic. 

- Priveliştea e minunată din vârful dealului Rumassala, nu-i 
aşa? întrebă Louisa. Ar trebui să mergem acolo din nou. 

Trecură de micul cimitir, locul de veci al funcţionarilor publici 
britanici şi al marinarilor, iar după aceea, Louisa deschise fereastra, 
bucurându-se de aerul proaspăt. 

- îmi place legenda lui Rumassala. 

Ramayana, străvechea epopee sanscrită povestea despre vre¬ 
murile când Hanuman, zeul indian războinic al maimuţelor, avea 
nevoie de ierburi pentru a-şi trata răniţii din armata lui, în timpul 
luptei împotriva regelui demonic Ravana din Ceylon. Dar aici nu 
erau plante medicinale, aşa că Hanuman se întorsese în India şi 
revenise cu o bucată din Himalaya unde creşteau plantele medici¬ 
nale de care el avea nevoie, dar o scăpase din greşeală la Rumassala. 
Louisa ştia că populaţia locală credea în această legendă, pentru că 
în zonă se găseau plante medicinale rare. 

- Mă gândesc să încerc tratamente naturiste, spuse ea. Să vedem 
dacă o să mă ajute. 

- Doctorul Russell va fi îngrozit. 

- Nu trebuie să ştie şi merită să încerc. Localnicii jură că au 
efect şi totul depinde de mine, nu-i aşa? 

Peste o jumătate de oră, când ajunseră, Louisei îi plăcu singu¬ 
rătatea austeră de pe plantaţia de scorţişoară. Sus, la jumătatea 
dealului era o casă veche, sau walauwa, un bungalou situat în 
mijlocul unei pajişti înverzite şi înconjurat de copaci în care orhi¬ 
deele dese pline de fluturi decorau grădina. Dincolo de drumul 
care ducea spre casă, razele firave de lumină arătau cât de adâncă 
şi întunecată era pădurea. Un loc în care să te pierzi, se gândi ea. 
Unde nimeni nu-ţi va vedea mişcările din umbră şi unde orice s-ar 
putea întâmpla. 

In timp ce se îndreptau spre drumul principal, Louisa întrezări 
o altă clădire mai sus, chiar în vârful dealului, o casă modernă, 
spectaculos amplasată chiar deasupra plantaţiei. Şi atunci când în 
40 



Văduva de safir 


sfârşit ajunseră la casă şi coborâră din maşina, Louisa privi în jos 
şi admiră cea mai spectaculoasă privelişte a oceanului, apoi îşi 
întoarse privirea pe uscat pentru a contempla dealurile violete 
înfăşurate în ceaţă, care se contopeau cu cerul. 

- Aici lumina se schimbă permanent, de la răsărit până la apus. 
Iţi place? 

- E absolut impresionant. 

- Să văd dacă Leo McNaim e înăuntru. El administrează plantaţia. 

Elliot urcă până la uşa principală, servitorul îi deschise şi-i răs¬ 
punse că Leo era plecat în Colombo. 

Se întoarse la locul unde Louisa încă mai contempla oceanul. 

- Leo e plecat, dar nimic nu ne opreşte să ne petrecem timpul 
cât mai plăcut aici. Haide să-ţi arăt nişte arbori de scorţişoară! 

- îmi place parfumul, spuse ea. E doar scorţişoară? 

- Cred că şi lămâie. 

- Nu e de mirare că-ţi place să vii aici atât de des! Data viitoare, 
rămân aici câteva zile, de-abia aştept. 

- Ei bine, aşa cum spuneam, plantaţia lui Leo este destul de 
primitivă. Dar când vin aici, nimic nu mai contează. 

- Nici pe mine nu mă deranjează aspectul primitiv. Sigur ştii asta. 

- Vrei să vedem împrejurimile? 

Louisa îl urmă pe Elliot pe o cărare sinuoasă, străjuită de ar¬ 
buşti mici şi orhidee, dincolo de care arborii întunecaţi înalţi ade¬ 
meneau încrezători întunericul. Le simţea elanul, deşi Dumnezeu 
ştie ce puteau ascunde. 

- Ai grijă la şerpi, spuse el, întrerupându-i gândurile. 

- Sunt veninoşi? 

- Krait, alb şi negru. 

- Şerpii doar noaptea reprezintă o problemă, nu-i aşa? 

Louisa privi în jurul ei. 

- Mi-ar plăcea să ştiu cum se fabrică scorţişoara. 

- Procesul e cam anost. 

- Totuşi... 

- Ei bine, arborii de scorţişoară sunt de obicei tăiaţi după apro¬ 
ximativ trei ani. Atunci dau şi mai mare randament, dar, în acelaşi 
timp, păstrează aspectul natural şi recoltarea e mai uşoară. 

- Cum se face recoltarea? 

- Este un proces ceva mai laborios, dar în principiu scoarţa se 
descojeşte şi apoi este prelucrată atent. 

După câteva minute de mers pe jos, Louisa auzi un sunet în 
spatele ei. Se uită în direcţia aceea, dar la început nu văzu nimic. 
Merse mai departe, dar ar fi putut jura că a auzit paşi şi se răsuci 
să mai privească o dată. De data asta i se păru că a surprins o scân¬ 
teie roşie ca de aramă. Rămase nemişcată şi, pentru o clipă, i se 
păru că femeia roşcată o privea de la distanţă. Louisa alergă şi-l 
strigă pe Elliot, dar când se uită în urma ei, femeia dispăruse. 

- Ce este? o întrebă Elliot. S-a întâmplat ceva? 

- Mi s-a părut c-am văzut o femeie care mă privea. 

- Probabil vreo localnică. 

- Da. N-am distins-o clar. Dar cred că i-am văzut pletele roşcate. 

- Puţin probabil o roşcată aici. Probabil purta o eşarfă. Aş 
spune mai degrabă că era una dintre soţiile celor care descojesc 
scoarţa arborilor de scorţişoară. 

- Da. Poate ai dreptate. Hai să urcăm în vârful dealului şi să 
mai contemplăm odată peisajul! 

Pe măsură ce urcau din nou dealul, Louisa observă o pereche 
de granguri cu cap negru, păsări cu penaj negru şi galben străluci¬ 
tor, cântând triluri frumoase, melodioase. Tocmai se pregătea să 
i le arate lui Elliot, dar el păru distras, surprins, în mod evident, 
să vadă o motocicletă Royal Enfield parcată lângă maşina lor. 

- Cred că e timpul să mă întorc la birou, spuse el şi Louisa 
observă fruntea încruntată din cauza tensiunii neaşteptate. 

Apoi, un bărbat înalt şi slab ieşi cu paşi mari din casă. Lumina 
puternică a soarelui cădea pieziş prin copaci şi proiecta umbre pe 

obrajii lui. El purta pantaloni scurţi, o cămaşă descheiată la gât şi 
era foarte bronzat. Louisa se holbă la chipul lui frumos şi colţuros, 
la maxilarul nebărbierit, la părul castaniu roşcat şi se întrebă dacă 
pe el îl văzuse mai devreme. Cât de ciudat era să revadă părul 
roşcat atât de repede, se gândi ea, dar nu, nu pe el îl văzuse mai 
devreme printre copaci. Din moment ce Elliot nu spunea nimic, 
Louisa îi întinse mâna. 

- Bună, sunt Louisa Reeve. Elliot îmi arăta împrejurimile. 

Bărbatul se încruntă uşor şi se scărpină în cap. 

- înţeleg. 

- Aşadar..., spuse ea. 

- Iartă-mă... Leo McNairn, îi răspunse el. 

Louisa observă că arăta înfierbântat şi uşor transpirat. 

Se lăsă un moment de tăcere, timp în care ea îl privi intens. 
Ceva din intensitatea ochilor săi negri o tulbura profund. Se aş¬ 
tepta ca Leo să-i zâmbească, dar el îi susţinu privirea tăcut. 
Sentimentul de a fi ţinută sub observaţie şi imposibilitatea de a-şi 
dezlipi privirea de el o jenau. Momentul păru să se prelungească 
prea mult, dar apoi sclipirea bruscă a soarelui aproape o orbi. 
Louisa clipi imediat, înainte de a-şi muta ochii în altă parte. Apoi, 
el vorbi din nou. 

- Tocmai am tăiat nişte copaci bătrâni, spuse el. în partea cea¬ 
laltă a plantaţiei. 

- Bine, îi replică Elliot. Noi plecăm. Hai, Louisa! 

El se întoarse spre Leo. 

- Mi-a părut bine să te revăd. Soţia mea a vrut să viziteze plan¬ 
taţia de scorţişoară. Servitorul tău ne-a spus că eşti plecat la 
Colombo. 

Leo îşi miji ochii. 

- Aşa e. 

- Dar te-ai întors devreme. 

- Am avut probleme cu motocicleta. 

încruntându-se iar, Leo privi în depărtare, iar Louisa simţi că 
el se exprimase cam dezinvolt. 

Elliot îşi lăsă un braţ în jurul ei şi se pregătiră de plecare. 

- Bine, la revedere! îi aruncă el peste umăr. 

Atunci când bărbatul încuviinţă din cap şi Elliot o conduse 
spre maşină, pe Louisa o cuprinse un sentiment ciudat de nelinişte. 

- Ei bine, spuse ea când ajunseră la poalele dealului. Leo nu 
este cel mai vorbăreţ om din lume. M-am simţit destul de inco¬ 
mod. Aşa e mereu? 

- Probabil îl preocupa ceva. 

- De ce nu ne-a invitat înăuntru? Mi s-a părut foarte ciudat. 

- E un bărbat taciturn. 

- Evident, dar păcat că pare atât de neprietenos. 

După o vreme, ea renunţă la gândurile negre. 

- Oricum, îmi place locul ăsta superb, dulce-amărui. 

- Dulce-amărui? 

- Da. Nu ţi se pare? 

Elliot se încruntă. 

- E ceva special aici. Chiar e. Dar în acelaşi timp, puţin angoa¬ 
sant. Totuşi, aş fi preferat să nu fim nevoiţi să plecăm aşa în grabă. 
Am avut sentimentul că l-am mai întâlnit pe Leo sau, cel puţin, 
că l-am mai văzut pe undeva. 

- Probabil l-ai văzut în Colombo. Cu un păr aşa roşcat, e uşor 
de remarcat. 



7 

In dimineaţa următoare, Louisa se pregătea să meargă la băcă¬ 
nie, exact când Irene intră în hol. Louisa o salută dând din cap, îşi 
luă sacoşa de cumpărături şi se îndreptă spre uşă. 

- Unde pleci? o întrebă Irene. 

- Să cumpăr câte ceva. 

Soacra ei se încruntă. 

- Cu siguranţă nu-ţi faci singură cumpărăturile. 

Louisa zâmbi. 

- Doar câteva mărunţişuri. îmi place să ies. 

- Atunci, m-aş bucura să te însoţesc. 

- Serios? Dar nu e nevoie. 

- Şi totuşi... O mică ieşire? Doar noi două. Ce zici? 

In timp ce Irene îşi aranja pălăria şi continua să susţină că nu 
era nevoie să-şi facă ele cumpărăturile - în fond, pentru asta aveau 
servitori -, nu se putu abţine să nu adopte atitudinea superioară 
care o deranja atât de mult pe Louisa. încă din copilărie, Jonathan 
o educase să respecte toţi oamenii, indiferent de culoare sau religie. 
Irenei, însă, i se părea într-adevăr greu de înţeles bucuria Louisei 
de a se amesteca printre localnici şi considera cu ardoare că 

britanicii ar trebui să rămână în lumea lor şi să nu se asocieze ni¬ 
ciodată cu oamenii simpli din gloată. 

- îmi place să ies singură şi să văd oameni, spuse Louisa. Vreau 
să cumpăr doar câteva lumânări, aşa că n-o să dureze mult. Putem 
lua ricşa, dacă vrei. 

Irene ridică din umeri. 

- Aş prefera să mă plimb. 

- Margo n-ar trebui să apară în curând? întrebă Louisa. 
Presupun c-o să vrei să te întorci mai repede acasă. 

Margo, fiica Irenei, lucra ca asistentă medicală în Anglia şi acum 
se hotărâse să se întoarcă în Ceylon, deşi nimeni nu ştia de ce. 

- Da. Foarte curând. Deşi, pentru numele lui Dumnezeu, ţi-o 
poţi imagina lucrând într-un spital de aici? A avut un loc de muncă 
excelent la Spitalul din Londra. Mi se pare foarte neobişnuit pen¬ 
tru Margo să renunţe aşa, pur şi simplu, la o asemenea ocazie. De 
obicei, ea e atât de înţeleaptă. 

Louisa se întreba în secret dacă Margo nu se săturase să fie 
întotdeauna atât de raţională şi nu se putu abţine să nu se gân¬ 
dească la faptul că probabil Margo crescuse aşa, numai ca să fie în 
antiteză cu personalitatea de un curaj nesăbuit a lui Elliot. 

Afară, pe stradă, Louisa aruncă o privire spre nord, unde pă¬ 
durile joase crescuseră pe o culme împodobită cu tufe de liliac, cât 
vezi cu ochii. Niciodată nu se plictisea de acest peisaj, nici de su¬ 
netele familiare ale valurilor din fundal, care se izbeau de stânci, 
de ţipetele pescăruşilor care zburau pe deasupra şi de sirenele va¬ 
poarelor care sunau pe măsură ce soseau sau plecau din port. Ii 
plăcea să asculte dangătul clopotelor bisericii şi ciripitul păsărilor 
din copaci. Astfel de lucruri simple îi sporeau sentimentul apar¬ 
tenenţei. In exteriorul caselor, o abundenţă de cârciumărese şi 
canna împodobeau fermecător o mulţime de ghivece, iar florile 
bougainvillea mov-purpurii se revărsau peste ziduri. 

Femeile simţiră aroma de scorţişoară, cuişoare şi cafea chiar 
dinainte de a ajunge la magazin. Din fericire, azi nu era niciun 
peşte uscat agăţat la taraba din faţa magazinului alimentar. Doar 
dacă îl atingeai uşor, şi toată ziua miroseai a peşte. 

In interiorul întunecat al prăvăliei, Janesha, o singhaleză îm¬ 
brăcată într-un sari verde cu albastru, stătea în spatele tejghelei. 
Părul ei negru ca pana corbului era strâns într-un coc şi răspândea 
o aromă de ulei de nucă de cocos şi lemn de santal. Şi pe cât de 
imaculată era ea, la fel ţinea toate mărfurile din magazin, într-o 
ordine perfectă. Borcane de sirop şi ananas, saci de orez şi pungi 
de condimente într-o parte, şi banane coapte, papaya şi mango, în 
altă parte, deşi Louisa habar n-avea cine ar fi cumpărat fructe 
conservate, când insula era plină de fructe proaspete. 

Deşi Louisa putea vorbi limba singhaleză destul de bine, ştia 
că Janesha vorbea limba engleză, aşa că, după o scurtă conversaţie 
despre lumânări, Louisa o întrebă pe femeie ce mai făcea fiul ei. 

- Numai probleme îmi face. Cred că ţi-am mai spus despre 
raportul şcolar. 

- Da, mi-ai povestit. 

- Era un elev promiţător, dar, de când a împlinit 13 ani, nu-1 
mai interesează învăţătura. 

- îmi pare rău să aud asta. Ce spune soţul tău? 

- Soţul meu e prea ocupat cu pescuitul ca să mai observe asta. 
Mereu lasă totul în seama mea. Dar tu, ce mai faci? 

Louisa zâmbi. 

- Sunt bine, mulţumesc. 

Janesha îşi arătă îngrijorarea. 

- Lucrurile astea au nevoie de timp. 

- Cred că sunt cât se poate de bine... 

- Cel puţin, ţi-a revenit culoarea în obraji. Eu... 

- Ce tot pălăvrăgiţi voi acolo? le întrerupse Irene, reducând-o. 
imediat la tăcere pe Janesha. Are un accent atât de puternic, încât 
de-abia dacă înţeleg o vorbă. 

- Irene, te rog, Janesha înţelege perfect tot ce spui despre ea. 

Louisa se întoarse spre femeie: 

- îmi pare rău, Janesha, cred c-ar trebui să plec. 

Femeia încuviinţă din cap. 

Se întoarseră acasă pe drumul cel mai lung, chiar în timp ce ni¬ 
sipul era purtat de briză. Asta se întâmpla în mod regulat şi trebuia 
doar să închizi ochii, ca să nu-ţi intre nisip în ochi. Cu ochii închişi, 
merseră amândouă pe jos, iar Irene rămase tăcută tot drumul. 

Când ajunseră acasă, intrară în grădină pe poarta din spate şi, 
în timp ce traversau grădina, o familie de şopârle fugi şi se ascunse 
pe sub pietre la vederea lor. In bucătărie, Louisa zâmbi auzind 
cum bucătarul îşi blestema boilerul, şi-şi lăsă jos cumpărăturile, 
dându-i-le lui să se ocupe de ele, înainte de a intra printr-un cori¬ 
dor mic din spatele casei. 

In timp ce treceau de biroul lui Elliot, Irene se uită prudentă 
şi apoi, întorcându-se, îi făcu semn Louisei. 

- Ştii cine e bărbatul de acolo? 

Louisa înaintă câţiva paşi pentru a arunca o privire în birou şi 
văzu că era acelaşi tip cu care îl surprinsese pe Elliot vorbind, la 
petrecerea lor de Crăciun. 

- E doar un partener de afaceri al lui Elliot. Să ne întoarcem 
în grădină! 

Traversară sala principală şi apoi ieşiră pe uşile de sticlă din 
camera de zi, care dădeau înspre partea umbroasă a grădinii. 
Louisa îi ceru lui Ashan două sucuri proaspete de mango şi apoi 
îşi luă foarfecă de grădină. 

Irene îşi luă o revistă, o ediţie americană mai veche Vogue, şi 
o răsfoi cu nepăsare, până când, după câteva minute, Elliot ieşi 
în grădină. 

- Hristoase, ce căldură! exclamă el şi-şi descheie primul nasture 
de la gulerul cămăşii. 

- Ei, fiule, cum mai merg lucrurile? întrebă Irene, privindu-1. 

Elliot ridică din umeri. 

- In general, sunt foarte ocupat cu munca. 

- Iţi aduci acasă problemele de la birou, nu-i aşa? 

El se încruntă. 

- Să înţeleg că l-ai văzut pe De Vos? 

- întotdeauna am considerat că munca şi familia ar trebui să 
fie separate. Un bărbat trebuie să se relaxeze. Şi tatălui tău îi spun 
acelaşi lucru. 

Elliot o privi supărat. 

- Afacerile mele chiar nu te privesc, nu-i aşa, mamă? 

Irene păru uimită. 

- Doar îmi făceam griji pentru tine. 

- N-am nevoie să fii îngrijorată din cauza mea, izbucni el şi-şi 
mai descheie un nasture la cămaşă. 

- Acum serios, Elliot, spuse Louisa. Mama ta doar... 

Elliot i-o reteză scurt. 

- Pentru numele lui Dumnezeu, nu începe şi tu! Eşti la fel de 
rea ca ea. 

Replica o atinse dureros. 

- Elliot! Nu e nevoie să fii atât de morocănos. 

Urmă o tăcere scurtă şi tensionată. 

- Trebuie să plec la Colombo să mă întâlnesc cu un nou client 
pentru mirodenii. Presupun că am permisiunea ta. 

Louisa se încruntă auzindu-i tonul. 

- în cazul ăsta, probabil c-o să-ţi facă plăcere s-o iei şi pe Irene cu 
tine. Margo trebuie să apară dintr-un moment în altul, iar Irene ar 
trebuie să fie înapoi acasă. 

- De fapt, spuse Irene, Margo n-o să vină deocamdată şi aş 
prefera să rămân aici să te ajut. 

- Nu, Irene. Nu te mai pot reţine aici. Harold o să-ţi simtă 
lipsa. 

Elliot păru deranjat, dar încuviinţă oricum. Louisa ştia că ceva 
îl preocupa - probabil doar stresul de la muncă - dar mai ştia şi 
că, dacă soţul ei hotăra să-şi ţină ascunse problemele, atunci tre¬ 
buia să accepte situaţia. Când Elliot era într-o anumită stare de 
spirit, nu putea fi forţat. 

In timp ce soţul ei era plecat, Louisa îşi petrecu timpul răsfoind 
cataloage cu seminţe şi începu să coasă o cuvertură nouă. Urma 
să fie o cuvertură mozaic din petice, ceva ce făcea pentru prima 
dată şi pentru care folosea o combinaţie de decupaje de mătase şi 
material de sari, pe care le tăiase ea însăşi. De îndată ce începu să 
coasă, intră într-o altă lume, un loc în care mintea ei putea colinda 
netulburată, în timp ce ea se concentra pe lucrul manual. Louisa 
nu-şi permitea adesea luxul de a mai spera, ştiind că speranţa s-ar 
putea risipi la fel de repede cum apăruse, dar îşi lăsase un spaţiu 
în mintea ei, pentru a se gândi la viitor. Ce voia ea? Un copil, 
desigur, asta era de la sine înţeles. Şi altceva? Ceva mai puţin ris¬ 
cant decât asta, probabil? 

Elliot era la Colombo de două zile şi, când se întoarse acasă în 
cea de-a treia seară, părea într-o dispoziţie mult mai bună. In timp 
ce Louisa se afla la maşina ei de cusut, cu cei trei cockeri cuibăriţi 
la picioare, el urcă scările în fugă şi intră în salonul de cusut, cu 
braţele pline de flori. 

- Ce tablou de familie minunat! spuse Elliot şi o sărută pe 
frunte. Iubito, îmi pare rău că alaltăieri am fost aşa arţăgos. 
Căldura îmi mai vine de hac, uneori. Florile astea sunt pentru tine. 

- Ai mustrări de conştiinţă, spuse Louisa şi Elliot izbucni în râs. 

Ea termină de cusut tivul şi se ridică în picioare să ia florile. 

Probabil că vrea să dea vina pe căldură, îşi spuse ea, dar eu ştiu că-i 

vorba de altceva. Şi totuşi, acum dispăruse orice problemă care l-ar 
fi făcut să aibă o izbucnire nervoasă. Deci cu atât mai bine. Uneori, 
Elliot putea fi dificil, dar ea îşi spunea că era felul lui de-a fi... 

- Ai avut dreptate în legătură cu Margo, recunoscu el. Ieri-seară 
a ajuns acasă, dar în curând va veni să ne viziteze. 

- Minunat, zâmbi Louisa. 

O plăcea pe Margo şi era întotdeauna surprinsă cât de liniştitor 
era calmul cumnatei ei, atât de diferit de ostilitatea Irenei. 

- Ce mai face Margo? 

- E puţin cam tăcută. 

- De ce s-a întors tocmai acum? 

Elliot îşi ridică sprâncenele şi se scărpină în cap. 

- Habar n-am. Dar cred că ar putea avea legătură cu o poveste 
de dragoste eşuată. Soră-mea n-a avut încredere în mine să-mi dea 
detalii şi sunt destul de sigur că nu vrea să afle mama, dar sunt 
convins că tu o s-o descoşi. 

- Crezi? 

- Oamenii au încredere în tine, nu-i aşa? Şi acum, ce-ai zice să-ţi 
pregătesc o baie relaxantă cu câteva picături de lavandă şi apă de 
trandafir? O să te-ajute să adormi şi probabil mâine vom reîncepe 
să facem planuri în legătură cu vechea tipografie? 

- Minunat! Oricum, am terminat aici. 

- Ar fi bine să adormi devreme, dragostea mea. 

Louisa lăsă cu grijă florile pe masă. 

- O să-l chem pe unul din servitori să le pună în apă, spuse 
Elliot. 

- Vii şi tu la culcare? 

- Nu, cred că am nevoie să beau ceva, după cât am condus. 
Starea drumului de pe coastă pare să se înrăutăţească pe zi ce trece. 

- Nu sta până târziu, bine? 

- Doar vreo două pahare. 

După baie, Louisa îşi desfăcu părul şi, închizând plasa pentru 
ţânţari, se aşeză confortabil în pat, sperând să adoarmă, în timp 
ce simţea adierea aromei de iasomie care intra pe fereastră, 
întotdeauna adormea cu fereastra deschisă şi nu era nicio pro¬ 
blemă, oricum aveau o plasă care-i proteja de ţânţari. Deşi se sim¬ 
ţea mult mai bine, somnul era deocamdată singurul lucru care-i 
lipsea. In întunericul complet al nopţii, îşi amintea de sarcinile 
pierdute. Toţi copiii păreau să-i vorbească şi ea se trezea că le 
răspunde şi-i imagina trăind, gândindu-se cât de diferită ar fi fost 
viaţa ei, dacă ar fi avut copii. Ii privea alergând împreună prin 
grădină şi jucându-se de-a v-aţi ascunselea cu cockerii. Louisa îşi 
vedea apoi copiii îmbrăcaţi în uniforme şcolare, în prima zi de 
şcoală, arătând sfioşi şi mândri în acelaşi timp. Apoi, alergând şi 
trecând dincolo de cocotierul înalt, lângă meterezele cetăţii, ţopă¬ 
ind bucuroşi. Ii privea adormiţi în pătuţurile lor, cu genele lor 
lungi tremurând legănate de vise. 

In timpul zilei, Louisa era destul de bine, desigur, dar întunericul 
nopţii îi reamintea ceea ce reuşise să uite atunci când soarele strălu¬ 
cea. Ar trebui să mă concentrez pe lucrurile bune din viaţa mea, îşi 
spunea ea deseori, căci atunci când gândea pozitiv, se simţea întot¬ 
deauna mai bine. Probabil cel puţin jumătate din problema cu Irene 
era din cauză că soacra ei se simţea singură şi n-avea mare lucru de 
făcut? Louisei i se păru ciudat. întotdeauna era ceva de făcut în 
Galle, dar Irene tot insista să i se acorde respectul cuvenit. 

Louisa era pe jumătate adormită când auzi murmurul de voci. 
Intrebându-se ce anume se întâmplă, bâjbâi până găsi întrerupătorul, 
aprinse lumina şi apoi se uită la ceas. Era ora unu şi jumătate noaptea 
şi Elliot încă nu venise la culcare. Louisa coborî din pat, îşi luă hala¬ 
tul agăţat în spatele uşii, se îmbrăcă, ieşi din dormitor şi apoi rămase 
în capul scărilor să asculte. Vocile de jos urcau până la ea. Era ciudat 
că Elliot nu-i spusese că urma să-şi invite prietenii în seara asta. 

Chiar în seara următoare, Elliot spuse că merge să se vadă cu 
Jeremy Pike - se făcuse deja miezul nopţii şi soţul ei încă nu se 
întorsese acasă. Şi nici nu-şi respectase promisiunea ca ei doi să 
reînceapă să facă împreună planuri pentru viitorul lor magazin de 
pietre preţioase şi mirodenii, dar în schimb plecase să navigheze 
toată ziua, tot cu Jeremy, dând buzna la lăsatul serii doar cât să 
mănânce ceva pe fugă. 

Louisa se hotărî să-l aştepte, iar pe la ora şapte şi jumătate auzi 
o bufnitură puternică pe hol. Sări şi alergă să vadă despre ce e vorba, 
îngrozită, descoperi suportul pentru pălărie trântit pe jos şi pe 
Elliot, sprijinit de perete, arătând răvăşit: avea părul ciufulit şi 
cravata desfăcută. 

- Ai întârziat, spuse ea, deşi simţise mirosul de whisky şi ştia 
că nu va scoate mare lucru de la el. 

- Ei şi?! De ce nu te-ai culcat? 

Nu pronunţă cu dificultate cuvintele, dar Louisa văzu în ochii 
lui ceva care o tulbură. Irişii verzi i se întunecaseră şi simţi în 
vocea lui ceva periculos, pe muchie de cuţit. 

- Te aşteptam, îi răspunse ea. 

- Ca să ne amărâm şi mai tare, evident! 

Ea coborî la parter să ridice suportul, dar lăsă pălăriile căzute 
pe jos. 

- Ai spus că n-o să lipseşti mult. Voiam doar să petrecem puţin 
timp împreună, atât. 

El închise ochii şi nu-i răspunse. 

- Ai fost plecat toată ziua. 

Elliot ridică din umeri. 

- Deci, întrebă Louisa pierzându-şi răbdarea. Unde naiba ai 
fost în tot acest timp? 

- A, îngrijorarea tipică soţiei... 

- Elliot, nu te mai purta aşa. Am dreptul să ştiu. 

- Ai dreptul? 

- Da. Deci vreau să-mi spui. 

Soţul ei oftă. 

- Dacă vrei musai să ştii, am jucat câteva partide de poker 
cu băieţii. 

Louisa respiră adânc. 

- Câte? 

Elliot râse. 

- Ei bine, de fapt au fost mai multe... 

- Pentru numele lui Dumnezeu! 

Soţul ei o împinse din drum şi se împiedică în sufragerie. 
Venind după el, Louisa observă că-şi toarnă un pahar de whisky 
şi apoi se prăbuşeşte pe canapea. 

- Nu crezi c-ai băut destul? 

El îşi scoase cravata, lăsând-o să cadă pe podea şi apoi, după ce 
aşeză neîndemânatic paharul pe marginea canapelei, îşi deschise 
larg braţele. 

- Ei bine, nu vrei să-i dai un pupic soţului tău adorat? 

Louisa îşi îngustă pleoapele. 

- Nu în timp ce miroşi a băutură. 

- Ia-ţi şi tu ceva de băut! Aşa n-o să mai observi diferenţa. 

Elliot gesticulă, atingând din greşeală paharul de whisky, care 
căzu pe podea şi se transformă în cioburi. 

- Pentru numele lui Dumnezeu, Elliot, e prea mult! 

Louisa se duse în bucătărie, de unde reveni cu o cârpă, un făraş 

şi o perie. 

- întotdeauna ai fost o soţioară bună, spuse el. 

Ei deja îi ajunsese totul până peste cap - lăsând jos ce avea în 
mână, respiră adânc şi se ridică în picioare. 

- Vii acasă târziu, miroşi a băutură şi-mi spui c-ai jucat poker. 
Mi-ai promis c-o să renunţi la obiceiurile astea. 

Elliot ridică din umeri şi respiră zgomotos. 

- Mi-ai promis. Am avut încredere în tine. Şi nu mai pot con¬ 
tinua să te salvez mereu. 

- N-am nevoie să mă salvezi. 

- Deci... cât ai pierdut de data asta? 

- Destul. Dar ai tu resurse financiare, aşa că ce mai contează, 
tati ne va veni întotdeauna în ajutor. 

- Dar tocmai îmi spuneai că n-ai nevoie de ajutor. Promite-mi 
că asta a fost o excepţie, că nu se va mai repeta. 

El sări în picioare şi se apropie de ea, ameninţând-o cu degetul. 

- Profesoară demodată şi pedantă ce eşti! N-ai să-mi spui tu 
mie ce am voie şi ce n-am voie să fac. 

Louisa făcu un pas înapoi. 

- Seara asta a fost o excepţie? 

Elliot clătină din cap şi rânji maliţios. 

- Nu chiar. Şi acum mă duc să mă culc. 

Ii întoarse spatele, dar apoi privi în urma lui. 

- Nu-ţi face griji! o să dorm în camera de oaspeţi. 

Louisa îl privi cum iese pe uşă şi apoi intră în hol, îi ascultă paşii 
pe scări, apoi se aşeză pe canapea luându-se cu mâinile de cap. Nu 
din nou. Te rog, nu din nou! Aveau deja destule probleme - Elliot 

îi provocase atât de multă durere cu câţiva ani în urmă şi ea nu mai 
suporta să se gândească că o vor lua de la capăt. 

De-abia dacă închise un ochi toată noaptea şi se trezi dimineaţa 
devreme ascultând cântecul matinal al cocoşilor din Fort Galle şi 
zgomotul valurilor oceanului izbindu-se de stânci. Se dădu jos din 
pat, îşi luă halatul pe ea şi se duse să vadă dacă Elliot mai dormea, 
dar descoperi că şi el se trezise deja. I-ar fi prins bine să mai doarmă 
puţin şi, totuşi, el putea funcţiona cum trebuie, în timp ce pe ea 
lipsa somnului o făcea să se simtă leneşă şi somnoroasă, cel puţin 
până îşi bea cafeaua. Louisa se simţea mahmură, deşi nu băuse, dar 
se forţă să se spele şi să se îmbrace cu o pereche de pantaloni şi o 
cămaşă albă, largă. După aceea, se duse să-l caute pe Elliot şi să-şi 
ia o cafea. 

Camille tocmai le aducea un ibric de cafea proaspătă în sufra¬ 
gerie, acolo unde Louisa îl găsi pe Elliot aşezat în faţa unui bloc 
mare de desen, având alături câteva creioane. 

Elliot îşi ridică privirea şi-i zâmbi. 

- M-am gândit că începem să facem planuri, spuse el. 
Bineînţeles, de îndată ce-ţi bei cafeaua. Ce spui? 

Louisa nu-i zâmbi. 

- Nu poţi ascunde sub covor toată mizeria de aseară. 

- Şi dacă îţi spun că într-adevăr îmi pare rău? 

Louisa îl privi în ochi. 

- Aseară ai recunoscut, mai mult sau mai puţin, că băutura şi 
recentele partide de poker n-au fost o excepţie. Era adevărat? 

- Nu. Sigur că nu. Eram beat şi m-am comportat ca un tâmpit, 
îmi pare rău, iubito, ştii ce păţesc după ce beau prea mult. 
Crede-mă, martor mi-e Dumnezeu, aseară a fost doar o excepţie 
şi nu se va repeta. 

Louisa expiră încet - poate chiar fusese doar o prostie. 

- Iubito, s-a întâmplat doar într-o seară. N-o transforma în 
ceva ce nu e. 

- Chiar a fost neplăcut. M-a durut, Elliot - nu vreau să mai 
trec prin acele momente îngrozitoare. 

Soţul ei se ridică în picioare. 

- îmi pare rău, îmi pare atât de rău. Haide, vino aici! 

Louisa făcu câţiva paşi spre el şi Elliot o strânse în braţe. Şi apoi 

îi şopti la ureche: 

- Iţi jur pe viaţa mea că nu se va mai întâmpla niciodată. îmi 
pare foarte rău. Sincer. Hai să ne gândim la viitor! Nu-i aşa că avem 
un proiect nou şi minunat asupra căruia să ne concentrăm atenţia? 

Elliot avea dreptate. Chiar aveau un proiect nou, interesant. 
Nu faptul că soţul ei băuse o deranja atât de mult pe Louisa, ci 
pokerul, mai ales acum, când îşi asumase conducerea viitorului 
lor magazin de pietre preţioase şi mirodenii şi ea era cea care până 
la urmă acceptase să plătească ultima tranşă pentru a-1 cumpăra. 

Louise bău două ceşti de cafea neagră, tare, cu două cuburi de 
zahăr şi, în ciuda senzaţiei de supărare, decise să vadă ce făcuse 
Elliot până acum. Ar fi trebuit să aibă încredere în soţul ei şi să 
lase trecutul în urmă. 

- Uite, spuse el. Mă gândesc să avem în centrul magazinului 
un spaţiu polivalent, înconjurat de o galerie la primul etaj. Vezi? 
Ştiu că desenul meu e inutil, dar ai înţeles ideea? 

Ea încuviinţă. 

- Şi toate sălile de la parter vor avea arcade deschise. Dacă re¬ 
uşim să convingem cât mai mulţi bijutieri să facă aici comerţ, vom 
avea succes încă de la început, în timp ce ne înfiinţăm propria 
afacere cu pietre preţioase. 

- Te gândeşti la cineva anume? 

- Da. O să analizez asta azi mai târziu, ca să putem discuta. 
Deci ce părere ai? 

Louisa încă se simţea nesigură pe el, dar dacă urmau să meargă 
mai departe în această afacere, ce sens mai avea să insiste pe ceea 
ce se întâmplase deja? Trebuia doar să spere că soţul ei regreta 
sincer. Şi, de asemenea, trebuia să-şi păstreze ochii larg deschişi. 

- Păi, spuse ea. Cred c-ar trebui să facem magazinul în stil Art 
Deco, ceva cu adevărat simplu şi elegant. Şi probabil c-am avea 
nevoie şi de un salon unde s-ar vinde tablouri. Sunt atât de mulţi 
artişti extraordinari în Colombo. 

- Ba chiar acolo ţi-ai putea expune şi vinde câteva dintre pro¬ 
priile tale desene. 

- In plus, magazinul ar fi locul perfect unde plantatorii arbo¬ 
rilor de cauciuc şi-ar aduce soţiile, atunci când vin în oraş. Am 
putea servi şi ceai... 

- Da, în loc să dăm doar petreceri şi reuniuni sociale, ca la New 
Oriental Hotel, magazinul nostru le-ar inspira oamenilor gustul 
pentru frumos, pentru cultură. 

Louisa încuviinţă. 

- Sunt sigură că soţiile ar fi tentate să ne cumpere produsele, 
dar nu cred că ar trebui să vindem doar bijuterii şi artă, cred că 
obiectele de ceramică şi cele handmade ar avea succes. 

- Atunci de unde începem cu desenele? 

- Las’ pe mine! Sunt sigură c-o să-mi vină o idee. 

Elliot se ridică în picioare. 

- Deci acum eşti mai fericită? 

Louisa încuviinţă din nou, deşi simţi un fior şi o mică parte 
din ea încă nu putea crede, în ciuda asigurărilor soţului ei, că in¬ 
cidentul din seara trecută nu se va repeta. îşi aminti cum fusese 
ultima oară - scandaluri şi acuzaţii - şi simţi că i se face rău. 

- Voiam să te întreb ceva, spuse ea şi Elliot se aşeză brusc la loc. 
Cu o noapte înainte, am auzit zgomote din sufragerie, după ce 
adormisem. N-a fost o partidă de poker, nu-i aşa? 

El se încruntă. 

- întotdeauna trebuie să faci asta? 

- Ce anume? 

- Să mă tratezi ca pe un copil. 

- Nu, Elliot, nu fac asta. Dar cred că vezi că sunt îngrijorată. 

O clipă, el privi fix în podea, cu maxilarul tremurând încordat, 

apoi se ridică şi se apropie de ea, măcinat de regrete. 

- Desigur. Ai tot dreptul din lume să mă întrebi. Şi nu, nu era 
poker, pe cuvântul meu. 

Se aşeză pe canapea lângă Louisa şi îi întinse mâna. Ea îşi lăsă 
mâna într-a lui şi el i-o strânse uşor. 

După plecarea lui, Louisa îşi petrecu ziua în grădină, schim- 
bându-şi ţinuta elegantă cu o cămaşă veche şi o perechi de panta¬ 
loni scurţi, zdrenţuiţi. Munca în grădină o liniştea întotdeauna, 
aşa că mai întâi vopsi una dintre cele două bănci, într-o nuanţă de 
verde intens. Era o bancă veche, de fontă, pe care mama ei o iubise 
şi Louise spera că vopseaua îi va prelungi viaţa. Apoi plantă se¬ 
minţe de năsturei în vase de teracotă, aşezate de-o parte şi de alta 
a băncii şi se gândi iar la mama ei, în timp ce bătătorea pământul 
roşu. Tăie o ramură de bambus uşoară ca un fulg, care crescuse 
prea înaltă, şi tunse tufele de trandafiri, ridicându-şi capul când auzi 
lătrături, dar constată imediat că nu era vreunul dintre cockerii ei 
spaniei. Probabil era un câine vagabond înfometat, se gândi ea şi 
aruncă o privire spre o cioară cu penaj cafeniu, care vâna melci. 
Apoi se aşeză pe cealaltă bancă, întinzându-şi picioarele şi bucu- 
rându-se de mângâierea caldă a razelor soarelui, făcând tot posibi¬ 
lul să-şi înlăture gândurile negre. 

A doua zi parcurseră împreună distanţa scurtă până la vechea 
tipografie. Bătrâna clădire situată în colţul Pedlar Street fusese un 
depozit înainte de a deveni tipografie şi din exterior arăta relativ 
uzată, deşi avea ferestre frumoase, semicirculare, în formă de 

evantai. Era nevoie doar de un strat nou de vopsea şi de câteva 
reparaţii, apoi va fi ca nouă, se gândi Louisa. înăuntru era întune¬ 
cat, aşa că Elliot deschise obloanele vechii clădiri. 

- Unele dintre ele au nevoie de reparaţii, dar în esenţă, toate 
sunt intacte, spuse Elliot. 

- Le-am putea vopsi crem, ca ale noastre. Nu-mi place maro 
închis. Tot spaţiul ar trebui să fie mai luminos. 

- Poate vom pune candelabre. 

-Da. 

Louisa îşi ridică privirea. 

- Uite, avem o cupolă de sticlă minunată. Deocamdată este 
acoperită cu frunze şi Dumnezeu mai ştie ce, dar, dacă o curăţăm, 
lumina pur şi simplu o să inunde încăperea şi o să poţi pune can¬ 
delabrele în saloanele alăturate. 

Amândoi se uitau la haosul din jur. Atunci când tipografia se 
închisese, proprietarii lăsaseră foi de hârtie împrăştiate pe podea 
şi îşi abandonaseră una sau două tiparniţe vechi. 

Elliot se scărpină în cap. 

- Am putea lustrui una dintre aceste tiparniţe şi s-o folosim ca 
piesă de rezistenţă. Dar primul lucru pe trebuie să-l facem e să 
vedem ce se ascunde în spatele acestor uşi. 

Elliot o luă înainte şi deschise larg patru uşi mari, una după 
alta, şi intrară în saloane spaţioase, aerisite. Doar zona centrală 
avea un al doilea etaj, potrivit pentru amplasarea galeriei. Celelalte 
saloane aveau doar un singur etaj şi erau perfecte pentru etalarea 
mărfurilor. Intr-unui dintre saloane, mai era o uşă. Louisa încercă 
mânerul, dar nu se clinti. 

- Lasă-mă pe mine, îi spuse Elliot. Probabil e doar înţepenită. 

El răsuci mânerul şi se propti cu umărul în uşă. Nimic. 

- Nu-i nimic. Probabil există o cheie aruncată pe undeva. 

- Dar nu ţi se pare ciudat? Toate celelalte uşi sunt larg deschise 
şi atunci, asta de ce e încuiată? 

- Probabil că dincolo ţin un cadavru îmbălsămat, îi răspunse 
el râzând. 

Se întoarseră în salonul principal şi Elliot îşi aprinse o ţigară. 

- Deci ce părere ai? Nu-i aşa că vopsit în alb, cu tejghele su¬ 
perbe de abanos, aşa cum ai sugerat, va fi un magazin minunat? 
Mai sunt multe alte cămăruţe în spate, pe care le-am putea elibera 
şi transforma în ateliere, până când o să avem noi înşine nevoie 
de ele. 

Simţindu-se mai veselă, Louisa îi zâmbi. 

- Iţi place? Mergem înainte? 

- Cred că e perfect. O să vorbesc la bancă să-mi vândă acţiunile 
şi curând vei avea banii în cont. Slavă Domnului că lucrurile s-au 
îmbunătăţit de la marea criză economică. 

Soţii Reeve părăsiră clădirea şi făcură o plimbare până la bi¬ 
jutier, trecură pe lângă far, stropiţi de spuma valurilor. 

- îmi place să cred că farul îşi trimite lumina cenuşie până în 
îndepărtata Antarctică, spuse Louisa. E minunat! 

- Mă îndoiesc că cei de acolo pot vedea lumina de la distanţa 
asta - dincolo de uriaşa întindere de apă. 

Elliot se cutremură. 

- Ce s-a întâmplat? 

- Nu ştiu. Uneori un ocean pare atât de nesfârşit. 

Ea încuviinţă. 

- Şi noi suntem atât de mici şi neînsemnaţi. 

- Exact. 

- E înfiorător, spuse ea. Ascultă, Elliot, oare nu ne-am putea 
plimba pe Lighthouse Beach? Iţi aminteşti cum ne plimbam pe 
vremuri? 

- Nivelul oceanului este în creştere. Poate altă dată. 

- îmi place să simt nisipul între degetele de la picioare. Hai să 
vedem plaja! 

Se întoarseră, trecură dincolo de far şi se îndreptară spre fâşia 
mică de nisip acoperit cu scoici. Louisa se descălţă şi strigă de 
bucurie atunci când simţi cum apa îi urca până la glezne. 

- Haide, Elliot! Vino şi tu! Pun pariu că nu poţi să mă prinzi! 

Şi o rupse la fugă. 

Simţea vântul în părul ei şi nisipul umed între degetele de la 
picioare. De asta avea ea nevoie, asta îi plăcea. Da, se certaseră şi 
da, soţul ei jucase poker toată noaptea, dar le era bine împreună, 
nu-i aşa? Se uită în urma ei şi-l văzu ţinându-şi pantofii în mână şi 
alergând după ea. 

Elliot o prinse din urmă şi-şi aruncă pantofii pe mal, apoi o luă 
pe sus şi se prefăcu gata să-i dea drumul. 

- Lasă-mă jos!!! strigă ea, dar sfârşi prin a râde în hohote. 

începu şi el să râdă şi Louisa înţelese că buna dispoziţie era cea 

mai bună metodă pentru a îndrepta lucrurile. 

După ce-şi şterseră nisipul umed de pe picioare şi se încălţară, 
cei doi se plimbară pe plajă contemplând valurile. 

- De fapt, spuse ea după ce se întoarseră pe Hospital Street, în 
timp ce tu te duci la magazinul de bijuterii, eu o iau prin piaţa 
Square Court. Am o idee despre ceva ce-am putea vinde la maga¬ 
zin. Ne vedem acasă. 

- Foarte bine. Pe curând! 

Louisei îi plăceau piaţa prăfuită şi varietatea ei fantastică de 
mărfuri viu colorate - un caleidoscop ciudat de arome şi zgomote, 
cu articole de vânzare frumos brodate, cu bijuterii şi ornamente 
create de artizanii oraşului şi cu elefanţi de abanos sculptaţi migă¬ 
los. Astăzi piaţa era animată, plină de capre obişnuite care se hră¬ 
nesc cu frunze de palmier roşu, câini vagabonzi adormiţi, femei 
care veniseră să cumpere diverse şi vânzătorii ambulanţi care-şi 
prezentau marfa strigând. Un grup de oameni stăteau în apropi¬ 
ere, absorbiţi de sunetul melodios al flautului, şi Louisa îi aruncă 
muzicianului câteva monede, oprindu-se o clipă să-i asculte 

cântecul. Apoi se uită cu atenţie la o tarabă unde erau etalate feţe 
de masă şi dantelă de vânzare, în caz că vreuna ar fi bună pentru 
magazinul lor. 

Vânzătoarea care se ocupa de taraba respectivă avea o faţă ca¬ 
fenie şi părea prea bătrână ca să mai muncească din greu. Provenea 
dintr-o familie de fabricanţi de dantelă, care adesea erau văzuţi pe 
terasa casei lor, lucrând intens, dar acum bătrâna doar vindea 
bunurile. Louisa pipăi cu degetele dantelele delicate timp de câteva 
minute, apoi îi spuse femeii că va reveni altă dată - azi o interesa 
o altă tarabă: una la care se vindeau casete împodobite cu flori şi 
animale sculptate. Tânărul comerciant era singhalez şi o primi 
călduros. Ii arătă o casetă, apoi ea alese alta şi se îndrăgosti de ca¬ 
pacul ei, care se deschidea pentru a dezvălui un compartiment 
secret. Louisa deschise şi alte casete, pentru a le descoperi interi¬ 
oarele şi mai mici. Aceste casete de mahon erau la modă şi s-ar 
vinde bine, s-a gândit. Folosite în mod tradiţional pentru a as¬ 
cunde pietre preţioase, înăuntrul lor puteai păstra orice obiect mic 
şi preţios. O cheie, o scrisoare împăturită, poate o şuviţă din părul 
bebeluşului tău. Louisa suspină. Nu, asta nu! 

Ea întrebă câte casete ar putea produce familia tânărului ne¬ 
gustor şi apoi, mai mult pentru plăcerea lui, cumpără una. I-o va 
oferi cadou lui Elliot. Probabil atunci când va găsi cheia camerei 
încuiate, soţul ei o va păstra în cutie. Ar fi o amintire frumoasă a 
primei lor vizite împreună la tipografie. 

Două zile mai târziu, Margo sosi cu autobuzul din Colombo, 
după o călătorie lungă şi obositoare care durase o zi întreagă, cu 
toate opririle şi întârzierile inerente. A doua zi, în absenţa lui Elliot, 
cele două femei merseră la o plimbare cu bicicleta în jurul Fortului. 

Margo era o tânără pragmatică, sportivă, care avea aceleaşi bu¬ 
cle întunecate ca Elliot, aceiaşi ochi verzi şi un zâmbet cald care te 
învăluia blând. Era uşor să ţi-o imaginezi la casa ei, înconjurată de 
o grămadă de copii de care se ocupa cu pricepere şi calm. Dar, 
de fapt, ea nu era nici căsătorită, nici mamă. E ciudat cum, în timp, 
oamenii nu se ridică la înălţimea aşteptărilor, se gândi Louisa. 
Atunci când i se oferise şansa să fie asistentă medicală la Londra, 
Margo profitase de ocazie. Acum se întorsese, dar nu renunţase la 
planurile ei şi, desigur, asta trezise curiozitatea tuturor. 

- Deci, zise Louisa în timp ce pedalau pe biciclete una lângă alta 
prin Sun Bastion, în paralel cu linia meterezelor care flancau portul. 

Intrară, evitând şopârlele care treceau din când în când cu vi¬ 
teză mare pe stradă şi câinii aproape sălbatici care păzeau intrările 
caselor sau ale magazinelor. 

- Ne spui ce vânt te aduce acasă? Sau e secret? 

- Era timpul să mă întorc acasă. 

Louisa încuviinţă în timp ce se plimbau agale pe o alee şi tre¬ 
cură pe lângă o maimuţă macac care-şi ţinea puiul în braţe. 

- Şi vrei să rămâi aici permanent? 

- încă nu m-am hotărât. 

- Bine... Şi n-ai de gând să ne spui nimic altceva? 

- Nu e un mare secret. Pur şi simplu m-am încurcat cu persoana 
nepotrivită şi aveam nevoie de o pauză, ca să-mi limpezesc gândurile. 

- Ce fel de persoană nepotrivită? 

- Louisa! 

- Iartă-mă! 

După câteva momente de tăcere, Margo se opri brusc şi-i vorbi 
deschis. 

- Ei bine, dacă vrei neapărat să ştii... el e însurat. Dar rămâne 
între noi. Nu sunt mândră de asta. 

Louisa simţi un fior de nelinişte pentru cumnata ei şi se apro¬ 
pie de ea. 

- II iubeşti? 

- Aşa credeam înainte. 

- Şi acum? 

Margo clătină din cap. 

- Ei bine, nu-şi va părăsi soţia prea curând. Deşi într-un fel, 
îmi pare bine că s-a întâmplat aşa. Aveam mustrări de conştiinţă 
îngrozitoare. 

- îmi pare atât de rău. Ai ştiut de la început că e însurat? 

- M-am prefăcut că nu ştiu... 

- O, Margo! 

- Dar mi-e ruşine să recunosc că am ştiut. Nu m-a păcălit. 

- N-am vrut să te răscolesc. 

Lui Margo îi tremură buza. 

- Doar eu sunt de vină. 

- Şi acum nu ai de ales decât să laşi totul în urmă. 

- Exact. Mi-aş dori ca lucrurile să fie altfel, dar nu sunt. Eu sunt 
femeia păcătoasă şi trebuie să accept acest lucru. 

- Dar căsnicia lor... 

- Ei bine, el spune că n-au o căsnicie fericită... Oricum, am 
vorbit destul despre mine. Hai să mergem! 

Louisa se apropie din nou de ea şi o luă de mână. 

- Dacă îţi vei dori vreodată să vorbim, să ştii că sunt aici. 

îşi continuară plimbarea şi trecură pe lângă un canal deschis, 
unde se afla un varan uriaş care părea că doarme. 

- Nu-mi plac şopârlele, spuse Margo, arătându-i-1. 

- Ai stat prea mult la Londra! Nu-ţi face niciun rău, deşi... 

Louisa făcu o pauză plină de suspans. 

- Am auzit o poveste, probabil apocrifă, despre un bebeluş 
răpit de o şopârlă... 

Margo zâmbi şi-şi ridică o sprânceană. 

Când ajunseră pe treptele bibliotecii, Louisa opri bicicleta şi 
Margo îi urmă exemplul. 

- Luăm o pauză? întrebă Louisa. Să citim ziarele? 

Femeile intrară într-o clădire întunecată, cu o podea de beton 
lustruit, a cărei cameră principală adăpostea biblioteca. De-a lun¬ 
gul pereţilor se aflau înşirate dulapuri înalte cu uşi de sticlă, ale 
căror rafturi erau ticsite cu şiruri de cărţi în coperte legate în piele. 
Lămpi micuţe de masă îi ajutau pe cititorii să vadă mai bine, după 
ce îşi alegeau cartea. 

Locul mirosea puţin a praf, mucegai şi aer închis, iar bibliote¬ 
carul, un bătrân musulman cu părul alb, stătea aşezat într-un colţ, 
înconjurat de teancuri de cărţi. Cândva, el fusese profesor, dar 
profitase de ocazie ca să-şi petreacă ultimii ani printre cărţile pe 
care le iubea atât de mult. 

- Ce mai faci, draga mea? o întrebă el pe Louisa, ridicându-se 
din colţul lui, îndreptându-se spre ea şi înclinându-se ceremonios. 

- Eu sunt bine, mulţumesc, domnule Bashar. 

- Cauţi ceva anume? 

- Cred că o să răsfoim câteva ziare. 

- Cele mai recente, şi cele locale, şi cele din Colombo, sunt 
acolo pe masă. Dacă te interesează informaţii clasificate, acolo în 
sertare găseşti ziare mai vechi, aranjate în funcţie de data apariţiei. 

Louisa se făcu comodă şi începu să citească ziarele. 

- Te interesează vreun articol, în mod special? o întrebă Margo. 

Louisa clătină din cap. 

- Nu chiar. Dar m-a fascinat plantaţia de scorţişoară pe care am 
fost să o vedem alaltăieri şi mi-ar plăcea să înţeleg mai multe despre 
producţia de scorţişoară din zonă. Margo, ar fi trebuit s-o vezi! 
Peisajele sunt uimitoare, iar aerul este îmbibat cu o aromă minunată. 

- Nu e de mirare că Elliot a investit în plantaţia de scorţişoară 
şi-i place să lucreze acolo. 

- Şi totuşi, ceva nu era cum trebuie... 

Margo nu contrazise îndoielile cumnatei sale. 

- Sigur aici găsim o mulţime de articole despre scorţişoară. 

împreună au petrecut o oră plăcută în răcoarea vechii clădiri a 

bibliotecii, răsfoind ziare şi reviste. Brusc, Louisa se opri din lectură. 

- Dumnezeule! Nu mă aşteptam la asta! Iată un articol despre 
Cinammon Hills. Este chiar plantaţia de scorţişoară pe care am 
vizitat-o noi. De fapt, chiar acum Elliot e acolo şi-ar trebui să se 
întoarcă în cursul zilei de azi. In ultimul timp, e plecat destul de 
des de acasă, adăugă Louisa, cu tristeţe. 

- Poate că îi dai prea multă libertate. 

Louisa ridică din umeri şi se uită în josul paginii la articolul 
vechi de un an, publicat în Ceylon Times. 

- Aici scrie că Leo McNairn a preluat conducerea Cinnamon 
Hills acum câţiva ani, după moartea bunicului său. Plantaţia ajun¬ 
sese destul de părăginită şi Leo a readus-o la viaţă. Şi mai scrie că 
Leo locuieşte acolo cu verişoara lui. L-am întâlnit pe Leo când 
eram acolo - dar nu şi pe ea şi nu sunt sigură de ce, dar bănuiesc 

că ea e puţin mai retrasă. în ziar apare fotografia lui Leo, dar nici 
una cu ea. Uite! 

Louise ridică ziarul, demonstrativ. 

- Ooo... Leo e o partidă bună, nu-i aşa?! 

Louisa râse. 

- N-am de unde să ştiu. 

- Hai, termină! Ştiu că îi eşti fidelă lui Elliot, dar asta nu în¬ 
seamnă că nu te mai poţi uita după alţi bărbaţi. 

- Ei bine, dacă îţi plac bărbaţii virili şi transpiraţi, atunci da... 

- Şi ce-mi mai plac! 

Louisa râse. 

- Serios? 

- De ce nu? Au o înfăţişare mai masculină. 

- Iubitul tău din Londra era... 

- Macho? 

-Da. 

Margo îi făcu cu ochiul. 

- Arăta trăsnet! William era grădinar peisagist şi lucra mai ales 
în Kent. Oricum, dacă ai găsit ce voiai, hai să ne oprim. M-am 
săturat să fiu închisă aici. 

Elliot se întorsese la timp pentru cină, iar cei trei îşi beau ca¬ 
feaua la sfârşitul mesei. Avuseseră în meniu friptură de capră care 
trecuse drept miel, urmată de mousse de mango. Luminile erau 
aprinse şi seara era calmă. 

- Zău aşa, Elliot, spuse Margo. Crezi că e bine s-o laşi pe Louisa 
singură atât de multă vreme? Eşti aşa de des plecat ori cu afaceri, 
ori navighezi. 

- Pe Louisa n-o deranjează. 

- Da, dar... 

- Haide, Margo, ştii doar că am treburi de care trebuie să mă 
ocup. Nu pot să stau numai acasă şi să mă joc de-a infirmiera. 

- Louisa încă nu şi-a revenit complet, nu e în apele ei. Femeile 
care... ştii tu. 

Elliot îşi ridică mâna pentru a o reduce la tăcere. 

- Nimeni nu cunoaşte situaţia mai bine decât mine. Louisa 
e bine. Este o femeie puternică şi independentă. Uneori prea 
independentă. 

Louisa îşi ridică o sprânceană. 

- Dar tot trebuie să stai mai mult pe acasă, lângă ea, con¬ 
tinuă Margo. 

Elliot clătină din cap. 

- Louisa îl are aproape pe tatăl ei şi mama a stat cu noi până 
de curând, iar acum eşti tu aici. 

- Nu cred că despre mama e vorba... Probabil Irene nu vrea să 
fie nepoliticoasă, dar sunt surprinsă c-ai încurajat-o să rămână aici 
atât de mult. Oricum, Louisa de tine are nevoie. 

Elliot se încruntă. 

- S-a plâns? 

- Ştii că n-o va face niciodată. 

Louisa interveni. 

- Pentru numele lui Dumnezeu, sunt aici de faţă. Vă rog pe 
amândoi să nu vă mai ciondăniţi. Margo, pot avea şi singură grijă 
de mine. N-am nevoie să fiu dădăcită. 

- Dar eu tot cred..., continuă Margo. 

Louisa îşi împinse scaunul şi le zâmbi, în timp ce se ridica de 
la masă. Ea mai văzuse şi înainte asemenea confruntări între Elliot 
şi Margo. 

- Ei bine, eu vă las să vă certaţi în continuare. In seara asta 
vreau să mă culc mai devreme. Elliot, nu uita că mâine trebuie să 
ne ocupăm de ultimele pregătiri pentru petrecerea de aniversare 
a căsătoriei noastre. 

Pe 26 februarie, în dimineaţa aniversării căsătoriei, Elliot îi 
aduse micul dejun în pat, însoţit de cel mai frumos trandafir roşu, 
aşezat într-o vază mică de sticlă. Fusese plecat în ultimele zile, dar 
acum se întorsese acasă şi părea mulţumit de el însuşi. 

- Mă răsfeţi, îi spuse ea. 

- Ridică-te puţin, ca să-ţi pun tava în poală! 

Louisa se ridică în capul oaselor. 

- Eşti foarte frumoasă dimineaţa, spuse Elliot şi-şi trecu dege¬ 
tele prin buclele ei blonde. Sunt un bărbat norocos. 

- Pentru că las fire de păr peste tot? 

El îi zâmbi. 

- Nu. Pentru că eşti atât de bună cu mine. Sper că şi eu sunt la 
fel pentru tine. 

Ea turnă cafea pentru amândoi şi, după ce o băură, Elliot îi luă 
tava din poală şi o aşeză pe podea. 

- Am pentru tine ceva mai bun decât micul dejun. 

Şi-a scos halatul şi ea a văzut că era gol. Se strecură în pat lângă 
ea şi o sărută apăsat pe buze. Louisei îi plăcea să-l simtă aproape 
şi-l îmbrăţişă strâns. 

- Te iubesc, spuse ea încet. 

- Şi eu. Eşti pregătită? îi şopti el la ureche. 

Ea dădu din cap. 

- Desigur. Dar nu este prima oară de când... 

- Ştiu, dar îmi place să fiu sigur. 

Şi-i mângâie buclele. 

Louisa tânjise după această intimitate şi acum, fiind împreună, 
simţi legătura dintre ei din ce în ce mai puternică. întotdeauna 
avuseseră o viaţă sexuală satisfăcătoare, deşi de-a lungul timpului, 
ea începuse să aprecieze cel mai mult prietenia lor. îi plăcea cum 
soţul ei o tachina şi apoi râdea, până când o făcea şi pe ea să râdă, 
înţelegând că fusese o glumă. Şi dacă, uneori, Elliot nu era chiar 
perfect, ei bine asta se întâmpla în orice relaţie, nu-i aşa? Şi ea 
greşea. Probabil uneori era prea detaşată - probabil prea absorbită 
de gândurile ei. întotdeauna se bucura să fie singură şi nimic nu-i 
plăcea mai mult decât să-şi lase gândurile să hoinărească în pacea 
şi liniştea din căminul ei. Poate că ea însăşi nu era o femeie alături 
de care era uşor de trăit, aşa cum sperase că va fi? 

Elliot era blând acum, o mângâia acolo unde-şi dorea şi-l simţea 
cum se predă fiorului de plăcere. Louisa îi răspunse cu mai multă 
pasiune decât şi-ar fi imaginat vreodată. După aceea, rămaseră 
întinşi unul lângă celălalt, cu picioarele împletite sub aşternuturi. 

- Eşti bine? o întrebă el în timp ce-i ridica mâna şi-i săruta 
vârful degetelor. 

Louisa zâmbi. 

- Crezi că am putea avea un alt copil? 

- Scumpa mea! Poate... In orice caz, vom încerca din nou până 
vom reuşi. Să sperăm că aşteptarea nu va dura prea mult. 

- Şi dacă-1 pierd iar? 

- Hai să nu-i provocăm pe zei. Orice se va întâmpla, vom în¬ 
frunta împreună. 

- Ştiu. 

Louisa tăcu, gândindu-se la ziua care-i aştepta. 

- Cred că e timpul să mă ridic din pat. Mai sunt o groază de 
lucruri de făcut pentru petrecerea de diseară. 

- N-ai uitat că azi merg împreună cu Jeremy Pike să navigăm? 
Facem o cursă cu cea mai modernă şalupă pe care a primit-o el din 
Anglia. Voi fi comandantul echipajului. Voi încerca iar tehnica 
hamurilor în formă de trapez. Data trecută nu ne-a prea ieşit. 

- Să ai grijă de tine! Bate vântul cam tare. 

- Totul va fi bine, îi răspunse Elliot. Vântul o să mai stea. Şi 
nu te mai îngrijora pentru petrecerea din seara asta, lasă-i pe ser¬ 
vitori să-şi facă treaba. Şi o să ne dea şi Margo o mână de ajutor. 
Totul este sub control. 

Louisa îşi petrecu întreaga zi verificând că totul era pregătit 
pentru petrecerea din seara aceea. Ea şi Margo împodobiră faţada 
casei cu ghirlande ornamentale de hârtie colorată şi aşezară 
buchete de flori de lotus, iasomie şi nuferi în fiecare cameră. 
Menajera se oferise să se ocupe de aranjamentele florale, dar 
Louisei îi plăcea să le creeze ea însăşi. Aprinse, de asemenea, beţi- 
şoare parfumate cu arome de scorţişoară şi lemn de santal care să 
îndulcească aerul din grădină, sperând că vântul nu va stinge lu¬ 
mânările parfumate cu aromă de lămâie. 

Toată ziua, bucătăria a fost ca un stup zumzăind de activitate, 
iar bucătarul se enervă din cauza unui servitor, în timp ce Camille, 
franţuzoaica, se ţinu la distanţă de pericol. Ashan, cu felul lui de-a 
fi calm şi blând, era singurul care ştia cum să-l calmeze pe bucătar, 
dar astăzi până şi el păstră distanţa. 

Când veni momentul, Louisa făcu o baie relaxantă cu spumă şi 
apoi se îmbrăcă într-o rochie lungă, argintie, împodobită cu un 
colier de perle şi o pereche de cercei asortaţi. La ora şase auzi che¬ 
marea melodioasă la rugăciune şi văzând că Elliot nu se întorsese 
încă, începu să se îngrijoreze. O să ajungă la limită, asta dacă reuşeşte 
să-şi termine cursa înainte de ora şapte, când începe petrecerea. 

Se auzi o bătaie la uşă şi Margo veni înăuntru. Purta o rochie 
roşie, lungă până la jumătatea gambei, croită dintr-o ţesătură stră¬ 
lucitoare, de satin, care-i punea în evidenţă ochii verzi şi părul de 
abanos. 

- M-am gândit că ai nevoie să-ţi prind părul, spuse ea. 

- Mulţumesc. Cum încerc să-mi aranjez buclele, cum îmi alu¬ 
necă agrafele. 

- Dacă lăsăm în faţă câteva bucle şi restul le strângem la spate, 
va arăta minunat. 

In timp ce Margo o coafa, Louisa îşi făcea griji în continuare. 

- Sunt cam agitată că Elliot nu s-a întors încă. 

- O să apară pe la ora unsprezece. Aşa face mereu. O să dea 
buzna cu cinci minute înainte, se schimbă repede, se aranjează 
puţin şi îşi face apariţia la petrecere arătând ca un star de la 
Hollywood. 

Louisa suspină. Margo avea dreptate, dar asta nu o liniştea 
deloc. Elliot nu era întotdeauna demn de încredere, însă măcar de 
data asta ar fi putut încerca să ajungă la timp. 

Cele două femei traversară bucătăria; bucătarul le turnă o cupă 
de şampanie şi pe la ora şapte seara erau deja mai vesele. 

- De-acum ar cam trebui să merg în holul de la intrare, mur¬ 
mură Louisa, dar tare aş vrea ca Elliot să se grăbească. E păcat! 

Primii oaspeţi sosiţi erau doi plantatori de arbori de cauciuc, 
împreună cu soţiile lor. Louisa îşi petrecu timpul vorbind despre 
preţul cauciucului, apoi mai apărură câteva cupluri. Şi aşa mai 
trecu o jumătate de oră. Dar niciun semn de viaţă de la Elliot. 
Louisa angajase un cvartet de coarde şi, pe măsură ce invitaţii 
socializau, muzicienii începeau să cânte. Gwen şi soţul ei nu ve¬ 
niseră, deşi Louisa nici nu se aşteptase. Ar fi avut de făcut o călă¬ 
torie prea lungă de la plantaţia lor de ceai. 

Câţiva localnici îi onorau cu prezenţa. Avocatul, domnul 
Derek Muller şi soţia sa; domnul Bashar, bătrânul bibliotecar; şi 

Edward Russell, medicul lor de familie. Bineînţeles, tatăl ei ajun¬ 
sese deja la petrecere şi încă alţi câţiva prieteni. 

Puţin mai târziu, casa era plină. Margo o văzu pe Louisa 
uitându-se la ceas neliniştită. 

- E timpul să servim mâncarea, nu crezi? spuse Margo. 

Louisa încuviinţă. 

- Frumoasă aniversare a căsătoriei... Dar da, spune-i, te rog, lui 
Ashan să servească masa. Voi face doar un scurt anunţ. 

Louisa ceru cvartetului de coarde să se oprească puţin şi sună 
clopoţelul. In salon se aşternu tăcerea şi toţi invitaţii care ieşiseră 
pe verandă reveniră curioşi să vadă ce se întâmpla. 

- Vreau să vă mulţumesc pentru că aţi venit. Din păcate, soţul 
meu întârzie, dar vă rog, mâncaţi, beţi şi simţiţi-vă bine! 

Apoi făcu semn cvartetului să cânte din nou şi muzica ameste¬ 
cată cu murmurul glasurilor invitaţilor umplu salonul. 

La ora nouă se auzi o bătaie la uşa de la intrare. Ashan deschise 
şi acum Louisa, alarmată de-a dreptul, privi din pragul uşii salo¬ 
nului cum inspectorul de poliţie Roberts, însoţit de un câine mops 
galben roşcat, intră în hol. Expresia sumbră de pe chipul lui sugera 
că vine de la sediul biroului principal din sudul oraşului ca să 
aducă veşti proaste. Louisa simţi cum i se usucă gura şi se agăţă cu 
degetele crispate de tocul uşii. 

Margo făcu un pas înainte. 

- Ce s-a întâmplat? întrebă ea. 

Inspectorul de poliţie se uită la Margo, dar apoi îşi îndreptă 
atenţia asupra Louisei. 

- Doamnă Reeve. 

Louisa se apropie de el. 

- Am putea merge undeva unde să discutăm în linişte? o în¬ 
trebă el. 

- Spuneţi-mi doar! Elliot este bine? 

Margo o luă de braţ. 

- Louisa, hai să mergem în camera ta de cusut. 

Cei trei urcară în camera de cusut, Louisa luând-o înaintea lor, 
în timp ce în minte i se învălmăşeau toate scenariile posibile şi 
neliniştea îi apăsa inima. De-abia aştepta ca inspectorul să spună 
ce are de spus. 

- Acum, spuse Louisa, simţindu-se din ce în ce mai îngrijorată. 
Vă rog! 

El îşi drese glasul. 

- îmi pare rău că trebuie să vă spun asta, dar soţul dumneavoas¬ 
tră, domnul Elliot Reeve, a suferit în această după-amiază un ac¬ 
cident fatal. 

Margo şi Louisa se uitau una la alta nevenindu-le să creadă. 
Dinaintea Louisei parcă se căscase o prăpastie. 

- Ce vreţi să spuneţi? îl întrebă Margo. 

- Elliot a murit, domnişoară. îmi pare teribil de rău. Sincerele 
mele condoleanţe. 

Louisa simţi o furie năvalnică. Ce Dumnezeu spunea acolo? 
Auzea vocea inspectorului de poliţie, dar nu înţelegea niciun cuvânt. 

- Puteţi repeta, vă rog? 

- Soţul dumneavoastră a murit în după-amiaza asta. 

Nu. Era imposibil. Deşi era cald afară, Louisa simţi cum începe 
să tremure. 

- Elliot a murit? Cum? Cum a putut să moară? 

- Un accident pe mare? întrebă Margo cu vocea contorsionată. 
Asta vreţi să spuneţi? 

Roberts clătină din cap în semn că nu. 

- Dar azi s-a dus să navigheze împreună cu prietenul lui, 
Jeremy Pike, nu-i aşa, Louisa? 

In timp ce Louisa încuviinţa, inspectorul de poliţie continuă: 

- Mă tem că a murit într-un accident de maşină, în drum spre 
Colombo. 

Louisa clătină din cap. 

- Nu. E imposibil! Azi nu mergea la Colombo! 

- îmi pare rău, doamnă. Maşina lui, un Vauxhall din 1928, a 
fost făcută praf. 

- Dar aceea nici măcar nu e maşina noastră! Noi avem un 
Triumph Dolomite nou-nouţ. Sunteţi sigur că e vorba de soţul meu? 

- Trupul lui neînsufleţit a fost identificat. 

- Eu..., începu Louisa, dar cuvintele îi îngheţară pe buze. 

- Dacă vă pot ajuta cu ceva..., spuse inspectorul de poliţie. 

- Trebuie să ştiu dacă e Elliot, zise Louisa în cele din urmă, 
înfiorându-se. 

Era un coşmar. Cu siguranţă în câteva momente se va trezi şi 
va descoperi că nimic nu era adevărat. Nu putea fi adevărat! Elliot 
nu putea muri atât de tânăr. Era prea plin de viaţă. Nu, era impo¬ 
sibil! Ea şi Margo se holbau una la alta, ca şi cum ar fi implorat 
un final diferit. Nu. Vă rog. Asta nu! 

- Când îl pot vedea? întrebă Louisa, încercând să păstreze si¬ 
tuaţia sub control. Trebuie să fie o greşeală. 

- Nu v-aş sfătui în seara asta. V-aş fi, vă rog, recunoscător dacă 
l-aţi putea identifica mâine. Dumneavoastră sau, poate, domnul 
Hardcastle. Este desfigurat şi trupul lui neînsufleţit... ei bine... arată 
înfiorător după accident. Lăsaţi medicul legist să se ocupe de el. 

- Nu vreau să se ocupe de el! 

Louisa ridică brusc tonul. 

- Vreau să-mi văd soţul acum\ Unde este? 

- La morgă, doamnă. 

- Sigur. 

Ea se întoarse spre Margo şi faţa i se contorsionă de durere. 

- Margo, te rog, spune-mi că nu e adevărat! 

In timp ce Margo respiră adânc, Louisa se întoarse, auzindu-1 
pe tatăl ei intrând în cameră. Jonathan Hardcastle se încruntă şi-l 
privi pe poliţist. 

- Domnule, mi-e teamă că a avut loc un accident mortal, îi 
spuse inspectorul. 

- E vorba de Elliot, tată. Mi se spune că... 

Jonathan se duse direct spre fiica lui şi încercă să o îmbrăţişeze, 
dar Louisa se retrase clătinând din cap. Nu-i putea permite să o ţină 
în braţe şi să o consoleze. Nu acum. Avea nevoie de putere pentru a 
accepta tragedia. Ea încercă să-i explice motivele, bâlbâindu-se, dar 
cuvintele amestecate o sufocau. Tot ce putea face era să refuze să fie 
compătimită. O parte din ea ar fi vrut să se prăbuşească în braţele 
tatălui ei, dar o altă parte ştia că va trebui să înfrunte singură durerea. 
Sau, altfel, probabil nu va putea sta niciodată pe propriile-i picioare. 

Deşi în exterior părea calmă, înăuntru se auzea urlând. Elliot 
mort. Elliot mort. Dintr-odată începu să tremure. Se agăţă de 
Margo, care era albă la faţă şi o ciupi de braţ. 

- Margo, vii cu mine, nu-i aşa? 

Margo înghiţi cu greu, vizibil zdruncinată. 

- Eşti sigură? Nu ştiu dacă sunt în stare. Am putea aştepta până 
mâine, aşa cum ne-a sfătuit inspectorul. 

Louisa izbucni în lacrimi. Şi le şterse furioasă de pe obraji. Nu 
avea să creadă toată povestea asta până când nu-1 vedea cu ochii ei. 

- Nu. Trebuie să mergem acum! 

- O să-l rog pe Ashan să aibă grijă de oaspeţi, spuse tatăl ei. El 
va şti ce trebuie să le spună. Draga mea, vin şi eu cu tine. 

- Nu. Te rog, rămâi aici! Spune-i lui Ashan să nu spună nimă¬ 
nui ce s-a întâmplat decât dacă va trebui neapărat. 

Tatăl ei o privi. 

- Louisa... 

- Serios, tată, aş prefera să rămâi aici. 

Inspectorul de poliţie le conduse la morgă. Acolo, aşteptară 
într-o cameră în timp ce trupul neînsufleţit era depus la capelă. Pe 
Louisa o cuprinse sentimentul îngrozitor al anticipării şi apoi 
groaza teribilului accident neaşteptat care i-ar putea schimba viaţa 

pentru totdeauna. Era îngrozită, deşi ce era mai înspăimântător 
se întâmplase deja. Cu siguranţă, nimic n-o mai putea speria vre¬ 
odată. Nu va mai exista teama, doar o nesfârşită linie dreaptă prin 
viaţă, o viaţă monotonă fără suişuri şi coborâşuri, fără răsturnări 
de situaţie. Nimic. O viaţă fără Elliot. 

înainte să li se dea voie să intre, inima Louisei bătea atât de 
tare, mai să-i sară din piept. Şi apoi, după ce intră, îl văzu pe Elliot 
aşezat pe o targă, sub un cearşaf alb, care-i acoperea tot corpul, 
mai puţin faţa. O auzi pe Margo icnind şi ea însăşi îngheţă în timp 
ce încasa şocul în stomac. Oare cum suporta să privească figura 
neînsufleţită a soţului ei? 

După câteva momente, Louisa îşi adună tot curajul şi se apro¬ 
pie de el. Se uită la faţa lui. Nu arăta bine deloc, avea consistenţă 
moale şi o paloare alb-cenuşie. Aproape că nu mai respira, dar se 
forţă să-i atingă fruntea. N-avea nicio zgârietură pe frunte, dar 
când Louisa trase cearşaful în jos, observă cum gâtul îi fusese 
retezat şi sângele se coagulase în jurul rănii. Simţi un val de căl¬ 
dură şi o senzaţie intensă de greaţă. închise ochii, dorind să re¬ 
ziste mai departe. Imediat după criză, deschise ochii, se uită iar 
la el, dar nu reuşi să-şi învingă durerea. Să-l vadă aşa distrus, când 
Elliot fusese atât de întreg, atât de frumos, atât de plin de viaţă! 
Oare cum reuşesc oamenii să facă faţă unei asemenea pierderi? 

- Spune-mi, Elliot, şopti ea. Pentru numele lui Dumnezeu, 
spune-mi că e doar un vis urât. 

Se întoarse şi-l privi pe inspector. 

- Cum? Cum a fost posibil aşa ceva? 

- Maşina pe care o conducea a intrat într-un copac de pe mar¬ 
ginea drumului. Se presupune că depăşise limita de viteză. 

- Elliot era un şofer priceput. 

Inspectorul se mută de pe un picior pe altul. 

- Eu... Trebuie să mă aşez, spuse Louisa. 

Roberts îi aduse un scaun şi-l apropie de targa pe care era întins 
cadavrul. Louisa se aşeză şi se aplecă înainte, sprijinindu-şi capul 
de marginea tărgii. Margo stătea lângă ea şi Louisa o simţi crispată. 

- Va trebui să te părăsesc, spuse Margo făcând o pauză scurtă, 
cu vocea înecată de lacrimi. îmi pare rău, nu pot... Cred că am 
nevoie de aer. 

Louisa încuviinţă şi o auzi pe Margo repezindu-se pe uşă. 

In timp ce inspectorul şi Margo părăseau încăperea, Louisa 
închise ochii. Cum se putuse întâmpla asta? Intr-o clipă Elliot era 
Elliot - şi în clipa imediat următoare era... aşa?! în tăcerea nefi¬ 
rească de la morgă, Louisa îşi reprimă suspinul şi acoperi cu cear¬ 
şaful imaginea îngrozitoare a corpului decapitat. Acum înţelegea 
de ce inspectorul o rugase să mai aştepte. 

Se mai uită o dată la faţa lui Elliot. Cât va trăi nu va uita niciodată 
această imagine. Şi nici faptul că, în ciuda părului său brunet, cârli¬ 
onţat, care arăta la fel ca de obicei, Elliot părea un impostor şi tot 
salonul de la morgă semăna cu un platou de filmare. Nu avea nimic 
real. Nimic. îşi dori ca el să deschidă ochii, pentru ca ea să-l mai vadă 
o dată în viaţă şi să-şi ia la revedere cum se cuvine. Dar, desigur, asta 
nu avea cum să se întâmple. Elliot nu clipi; nu-şi va mai deschide 
ochii niciodată. Era un gând imposibil. Apoi Louisa se ridică în pi- 
ciore, îi şterse de pe frunte o pată de ulei de maşină şi-i mângâie părul. 

- Dragul meu! îi şopti. Cum voi putea trăi fără tine? 

Şi, în timp ce se uită la el, Louisa simţi cum o atrage ceva ce nu mai 
simţise niciodată. Se văzu stând chiar pe marginea unei fântâni, ştiind 
că va fi târâtă inexorabil în adâncimile ei. Era inutil să se mai lupte. 

Louisa nu dormi deloc, deşi Margo rămase cu ea. Toată noap¬ 
tea o chinuiră imagini cu Elliot. Contrastul dintre fiinţa lui când 
trăia, atât de plin de energie, şi trupul său neînsufleţit era prea 
mult pentru ea. Tot aştepta să se ridice brusc de pe targă şi să-i 
spună că a fost o glumă. 

- Uite, Lou, te-am păcălit. Ha, ha, ha! 

Louisa se simţi prizonieră în interiorul ei şi, chiar dacă şi-ar 
fi dorit să plângă, simţi că i se punea un nod în gât. Lacrimile 
nu veneau şi nu se mai întâmpla nimic altceva. Avea doar un 
sentiment oribil de totală neîncredere şi convingerea că urma 
să trăiască o viaţă întreagă fără dragoste. 

Inspectorul Roberts le promisese c-o să vină la ora zece dimi¬ 
neaţa, să le ofere detalii complete despre accident. Până atunci, 
Louisa trebuia să se organizeze. Să se spele. Să-şi pieptene părul. 
Să bea o cafea. Intre timp, Margo avea chipul un ocean de lacrimi 
şi-şi cerea întruna scuze pentru asta. In afară de hohotele de plâns 
ale lui Margo, casa era cufundată într-o linişte nefirească, de parcă 
cimentul şi cărămizile ar fi absorbit şocul şi totul se rezuma la a 
ţine situaţia sub control. Paşii uşori ai servitorilor nu se mai au¬ 
zeau deloc şi chiar şi bucătarul, care avea obiceiul să ridice tonul, 
acum vorbea în şoaptă. Până la urmă, veştile tot se răspândiseră 
în seara dinainte, la petrecere - veştile proaste circulă repede - dar 
Ashan şi tatăl ei reuşiră cu diplomaţie să se ocupe de invitaţi. 

Dimineaţa, când Margo o sună pe Irene în Colombo, mama ei 
deveni complet isterică. Niciuna dintre femei nu-i putu explica de 
ce aşteptaseră până dimineaţă, dar era ca şi cum amândouă simţiseră 
nevoia să se împace cu pierderea lui Elliot, înainte de a avea de-a 
face cu Irene. Nu ştiau când şi dacă ea va veni, era în stare de şoc. 

Jonathan rămase peste noapte şi acum era o prezenţă liniştită şi 
plină de solicitudine, gata să ofere consolare. Cu noaptea în cap, 
soneria începuse să sune - oamenii se interesau de familia Reeve 
şi-i transmiteau Louisei condoleanţe. Deşi Jonathan îi sugerase fii¬ 
cei sale să-l lase pe el să le vorbească în locul ei, Louisa credea că 
trebuie să se ocupe ea însăşi de asta, dar îl rugă să o însoţească. Şi 
apoi interveni, le servi ceaiul şi le răspunse politicos vizitatorilor, 
în timp ce privea dincolo de ei pe fereastră, urmărind cum norii 
alunecau peste soare. Venise domnul Bashar, bibliotecarul, şi la fel 

şi Janesha, vânzătoarea de la magazinul alimentar şi în plus vizita¬ 
tori mai puţin bine-veniţi, cum ar fi Elspeth Markham, responsabila 
cu buchetele funerare de la biserică, o snoabă şi o bârfitoare renu¬ 
mită. Louisa reuşi să le răspundă oamenilor la întrebări. Cum te 
descurci, draga mea? Bine, mulţumesc. Dacă te pot ajuta cu ceva... Vă 
voi anunţa, bineînţeles. Dacă ai nevoie de ajutor, de orice... Louisa 
doar le mulţumea şi-i întreba ce mai fac, ei şi familiile lor; le asculta 
vocile, dar fără să mai audă cuvintele. Şi în tot acest timp era ca şi 
cum ea nici măcar n-ar fi fost acolo. In mintea ei, Louisa era cu 
Elliot, oriunde s-ar fi dus el. Trupul acela neînsufleţit, palid şi în¬ 
sângerat, nu era soţul ei. Ea şi-l dorea pe adevăratul Elliot şi nu 
putea înţelege că nu-i va mai simţi niciodată atingerea. 

Fluxul constant de vizitatori începea să o obosească, aşa că în 
cele din urmă Louisa acceptă să-l lase pe tatăl ei să se ocupe şi, 
detaşată de realitatea morţii lui Elliot, intră în grădină cu un pahar 
mare de gin tonic, fără gheaţă. Cui îi mai păsa dacă băutura se 
încălzise? Ea avea nevoie de alcool. Doar alcoolul o ajuta să con¬ 
tinue să suporte această stare aproape catatonică. Doar alcoolul ar 
putea ţine la distanţă orice părea să se apropie prea mult. Se gândi 
vag la înmormântare. Dar înmormântarea părea doar o umbră 
extrem de puţin probabilă, în comparaţie cu petrecerile pe care îi 
plăcea să le organizeze. Incapabilă să plângă, Louisa se învinovăţi 
pentru lipsa de emoţie. Oare nu trebuia să plângă şi să urle de 
durere, să leşine, să-l blesteme pe Dumnezeu, să se prăbuşească 
sub un munte de suspine? Oare nu trebuia să facă ceva? Orice? îi 
era foame, dar în acelaşi timp se simţea ca şi cum s-ar fi despărţit 
de trupul ei; era o foame care n-ar fi putut fi niciodată potolită cu 
mâncare. Toată atenţia ei era concentrată pe o singură întrebare: 
cum putea lumea să continue să meargă mai departe, ca şi cum 
nimic nu s-ar fi întâmplat? Cum puteau oamenii să-şi continue 
viaţa de zi cu zi, plângându-se din diverse motive, când tot ceea 
ce conta era viaţa însăşi? 

Imediat după ora zece, când inspectorul sosi împreună cu me¬ 
dicul local, Louisa fu cuprinsă de un val inexplicabil de căldură 
şi-şi simţi palmele umede de transpiraţie, în timp ce se străduia 
să-şi înăbuşe panica din ce în ce mai mare. 

Margo îi pofti pe cei doi în sala de mese, în timp ce în sufrage¬ 
rie, Jonathan continua să primească condoleanţe. Margo tocmai 
terminase de vorbit la telefon cu mama ei. Elliot fusese lumina 
ochilor Irenei, băiatul ei scump, cel mai bun lucru din viaţa ei care 
acum se transformase cumva în cea mai mare dezamăgire a vieţii 
ei. Louisa o privi pe Margo plină de compasiune şi cumnata ei îi 
răspunse printr-un zâmbet generos. 

Cele două femei se aşezară împreună pe canapea, în faţa auto¬ 
rităţilor locale. 

- Cred că ar fi bine să ne spuneţi, interveni Margo. 

- După cum ştiţi, există curbe pe şoseaua ce duce spre 
Colombo. Domnul Reeve a traversat podul de deasupra golfului 
lacului Rathgama şi imediat după aceea un pescar a văzut maşina 
care se apropia în viteză şi apoi a ieşit de pe carosabil şi s-a izbit 
în plin de un copac. Probabil a virat pentru a evita impactul cu 
un elefant sau o căruţă. Martorul nu era sigur, dar a tras imediat 
semnalul de alarma. Din păcate, până când au venit ajutoarele, era 
deja prea târziu. îmi pare tare rău. încă n-am reuşit să stabilim a 
cui era maşina pe care o conducea soţul dumneavoastră, dar el era 
singurul pasager. 

O clipă Louisa îşi lăsă capul în pământ, apoi şi-l ridică. 

- Dar de ce conducea Elliot maşina altcuiva? îmi puteţi spune? 

Câteva zile mai târziu, înmormântarea avusese loc deja. Căldura 
de la tropice era insuportabilă, organismele se descompuneau ime¬ 
diat. Ca într-un fel de transă, Louisa reuşise să organizeze totul, de 
la slujba de înmormântare până la aranjamentele florale funerare 
de hibiscus, în timp ce Margo fusese cea care îi anunţase pe priete¬ 
nii lui Elliot de pe plantaţii şi din Colombo. Irene plânsese teribil, 
în timp ce Harold rămăsese calm, intenţionând să-şi sprijine soţia. 
Louisa îl văzuse îmbrăţişând-o pe Irene, şoptindu-i la ureche. 
Socrul ei avea un chip care trăda resemnare permanentă şi tot îşi 
ştergea ochelarii cu batista, ca şi cum astfel ar fi putut şterge şi 
durerea pe care încerca - fără speranţă - s-o ascundă. Nici Margo, 
nici Louisa nu mai aveau lacrimi. La sfârşitul slujbei de înmormân¬ 
tare, în timp ce stăteau cu Jonathan în pragul uşii de la biserică, au 
strâns mâna prietenilor şi le-au primit condoleanţele. 

Era o imensă răsturnare de situaţie. Iată rezultatul morţii pre¬ 
mature, se gândi Louisa, oricine ar fi murit. Dar adevărul era că 
Elliot fusese popular; cu un zâmbet şi un fel de-a fi cuceritor, 
oamenii fuseseră atraşi de el. Louisa îşi aminti de vremurile când 
eternul optimism al lui Elliot era cam greu de suportat şi apoi se 
simţi imediat vinovată că se gândise la aşa ceva, mai ales astăzi. 

Singura absenţă notabilă era Jeremy Pike, partenerul de navi¬ 
gaţie al lui Elliot. Louisa crezuse întotdeauna că acesta preţuise 
prietenia lui Elliot şi petrecuseră atât de mult timp împreună. Cel 
puţin Leo McNairn de la Cinnamon Hills venise să-şi prezinte 
condoleanţele. Ii ţinuse mâinile în palmele lui mari şi o privise în 
ochi. Compasiunea din ei o zdruncinase pe Louisa. 

- îmi pare foarte rău pentru pierderea ta, îi spusese el şi, deşi 
Louisa încercase să poarte masca demnităţii calme, simţise că îi 
dau lacrimile. 

„Nu plânge aici“, îşi spusese. „Nu în faţa tuturor!“ 

Leo se retrăsese şi până când a terminat de mulţumit tuturor, 
deja se simţea epuizată. 

înapoi acasă, când adevărul a ceea ce se întâmplase o lovi din 
plin, Louisa o sună pe Gwen la plantaţia de ceai. Avea nevoie să 
povestească totul cuiva şi, totuşi, nu dorea să vorbească nimănui 
de aici din Galle. Cu o voce nesigură, ezitantă, îi mărturisi lui 
Gwen tot ce se întâmplase cu Elliot şi, deşi îi era greu să pronunţe 
cuvintele, odată spuse, ele o ajutară să simtă totul mai real. 

- Dacă te ajută cu ceva, îi răspunse Gwen, eşti bine-venită să 
stai un timp aici. Suntem într-un loc foarte liniştit, care te-ar salva 
de la obligaţia de a socializa, atâta timp cât te simţi vulnerabilă. 

- E foarte amabil din partea ta, Gwen. Pot să mă mai gândesc 
şi să te sun? 

- Desigur. îmi pare atât de rău. 

Louisa îşi înăbuşi un suspin şi închise telefonul. Durerea cruntă 
a pierderii Juliei nu o părăsise niciodată. Şi niciodată nu avea s-o 
părăsească. Şi acum şi moartea lui Elliot. Şi atunci începu să 
plângă. Toată lumea fusese aşa amabilă, iar ea, atât de hotărâtă 
să nu creadă adevărul pe care-1 vedea cu ochii ei, până acum când 
în sfârşit înţelesese că soţul ei nu se va mai întoarce niciodată. Abia 
acum Louisa îşi permise să simtă întreaga suferinţă a pierderii lui. 
Se duse în dormitor, trase draperiile şi se ghemui în pat, 

îmbrăţişându-şi perna şi plânse până când îşi simţi pleoapele um¬ 
flate şi chipul descompus. îşi plânse pierderea suferită, dar îl plânse 
şi pe Elliot. Să mori atât de tânăr, fără să mai ai vreodată şansa să 
te bucuri de propriii copii! Nimic din toate astea nu era corect. Şi 
când, în cele din urmă, Louisa se linişti, după toată emoţiile epu¬ 
izante, atunci îi auzi vocea. îl văzu vorbind, râzând, făcând dra¬ 
goste. Elliot nu era mort. Nu era mort deloc. 

Lumea în care trăia acum o şoca, la fel ca şi faptul că, în mod 
inexplicabil, ea continua cumva să supravieţuiască în timp ce el nu 
mai era, aşa că Louisa încercă să-i vorbească. Dar el plecă din nou 
şi absenţa lui se dovedi cumplită şi atât de înspăimântătoare, încât 
ea încă nu o putea înţelege. Cum era posibil să fii şi apoi să nu mai 
fii? Dar, în mod ciudat, absenţa nu era un spaţiu gol. Era plină de 
imagini, amintiri şi sentimente pentru Elliot, precum şi sentimente 
inspirate de faptul că de acum încolo nu vor mai exista amintiri. 
Louisa îi vorbi soţului ei cu voce tare. Unde eşti, Elliot? Unde ai 
plecat? Dar nu primi niciun răspuns. Şi când îl întrebă de ce o 
minţise că pleacă pe mare, în timp ce el mergea, de fapt, la Colombo 
şi mai şi conducea maşina altcuiva, tăcerea îi îngheţă sângele în 
vene. Şi în acea tăcere, Louisa îşi imagină lucruri îngrozitoare. 

Transferul banilor provenind din vânzarea acţiunilor 
Louisei - o sumă considerabilă - în contul lui Elliot avusese loc 
cu doar câteva zile înainte ca el să moară. Şi acum, la doar două 
săptămâni după deces, Louisa se întâlni cu contabilul ei şi cu 
avocatul care întocmise testamentul lui Elliot. Bineînţeles, ea 
ştia deja conţinutul, dar trebuia să treacă prin acest proces şi era 
extrem de important să preia controlul financiar al noii sale vieţi. 

Avocatul era un singhalez inteligent pe care-1 chema Silva, ne¬ 
potul fostului avocat al familiei lor, care acum se pensionase. Un 
bărbat prezentabil, subţire şi sobru, Silva era tânăr, dar părea 
foarte inteligent. Louisa îl autorizase să meargă la banca din 
Colombo să-i aducă situaţia încasărilor care rezumau sumele ră¬ 
mase în contul ei şi în contul lui Elliot, ca să ştie cum stă. In mod 
normal, ar fi trebuit să se ducă ea însăşi la bancă, însă, în această 
situaţie, directorul băncii, un vechi prieten de familie, acceptase 
să-i elibereze extrasele de cont. 

Pe Bob Withington, contabilul lor, îl cunoşteau de ani de zile 
şi acum toţi trei stăteau împreună la biroul care fusese al lui Elliot. 
La început, când programaseră întâlnirea, acest spaţiu păruse o 
idee bună, dar acum, înconjurată de lucrurile lui Elliot, Louisa 

şi-ar fi dorit să fi acceptat prima lor sugestie şi să fi convocat în¬ 
trevederea la Colombo. 

După citirea testamentului, Margo le servi cafea şi făcu 
schimb de amabilităţi cu cei doi bărbaţi. In principiu, Elliot îi 
lăsase totul Louisei, mai puţin un cont separat, care îi revenea 
lui Leo McNairn. 

- E doar o sumă neînsemnată, dar oare ştiţi de ce soţul dum¬ 
neavoastră ar fi dorit în mod special să lase banii acestui benefi¬ 
ciar? o întrebă contabilul. 

- Nu ştiu. Leo se ocupă de plantaţia Cinnamon Hills şi Elliot 
deţinea acţiuni în acea afacere, deci probabil intenţiona să cum¬ 
pere mai multe? 

- Nu mi-am dat seama de asta, spuse Silva. Ştiţi unde sunt pa¬ 
chetele de acţiuni? 

- Cu siguranţă Elliot vi le-a lăsat dumneavoastră? 

- Mi-e teamă că nu. 

- Ei bine, atunci ar trebui să fie probabil pe aici pe undeva. 

Louisa arătă spre biroul de mahon plin cu dosare. 

- In curând, îmi fac timp să mă ocup de asta. 

- Şi acum, doamnă Reeve - Louisa, zise contabilul. Vestea proastă 
este că principalul cont al soţului dumneavoastră era practic gol. 

Louisa se încruntă. 

- Nu se poate. Tocmai îi transferasem recent o sumă mare de bani. 

- Da, văd tranzacţia. 

- Cu jumătate din aceşti bani urma să plătească o sumă restantă 
pentru achiziţionarea tipografiei, aşa că nu sunt surprinsă că au 
dispărut. Aştept să primesc acţiunile prin poştă de pe o zi pe alta. 
Insă cealaltă jumătate de bani ar fi trebuit, totuşi, să fie în contul 
lui Elliot. 

Avocatul clătină din cap. 

- Atunci unde au dispărut banii? 

- Se pare că soţul dumneavoastră i-ar fi retras în numerar. 


87 



Dinah Jefferies 


- Atunci ar trebuie să fie pe aici pe undeva. 

Louisa gesticulă vag, arătându-le biroul lui Elliot. 

- Deşi nu cunosc motivul pentru care Elliot ar fi retras banii 
atât de curând. 

- Domnul Reeve mai avea un contract obligatoriu din punct 
de vedere juridic pentru un împrumut pe care îl făcuse, dar care 
a rămas neplătit, spuse avocatul. 

- Nu înţeleg. 

- Domnul Elliot Reeves a împrumutat bani de la bancă şi suma 
este în continuare neplătită. Va trebui achitată din bunurile lui. 

Louisa fu din nou surprinsă şi se luptă cu impulsul de a ieşi din 
birou pur şi simplu. 

- Vă simţiţi bine, doamnă Reeve? o întrebă Withington. 

Nu. Nu mi-e bine deloc, se gândi ea. 

Mintea Louisei o luă la goană şi, în timp ce-şi imagina cum 
degetele lui Elliot îi mângâie buclele şi buzele lui îi sărută pielea, 
simţi un fior. 

Irene şi Harold se întorseseră la Colombo, dar Margo rămăsese 
să o ajute, deşi Louisa credea că, de fapt, pentru cumnata ei era 
mai puţin chinuitor să se ocupe de ea, decât de mama ei. Louisa 
se gândi la Harold, cu părul lui rar şi cu mustaţa stil periuţă. 
Expresia lui de om învins nu-1 împiedicase să reuşească cumva să 
rămână cumsecade. Probabil în tinereţe fusese frumos, la fel ca 
Elliot, dar acum era un om veştejit şi Louisei îi era milă de el de 
câte ori îl întâlnea. încercările lui constante de a îmblânzi comen¬ 
tariile aspre ale soţiei erau deseori ignorate, dar asta nu îl oprea să 
încerce în continuare. Nu exista nicio îndoială că o iubea pe Irene, 
în ciuda tuturor greşelilor ei. Louisa era sigură că, datorită lui 
Harold, Margo şi Elliot învăţaseră să fie la fel de amabili. Dar 
biata Margo, care la început plânsese foarte mult, acum părea să 

fi adoptat un fel de a fi mai pragmatic. Louisa spera doar ca Margo 
să nu-şi înăbuşe sentimentele. 

In timpul întrevederii din biroul lui Elliot, cumnata ei aşteptase 
în grădină, cât timp ea discutase cu avocatul şi contabilul. Apoi, 
după plecarea lor, Louisa ieşise imediat în grădină, să i se alăture. 

- Cerule! spuse Margo. Eşti palidă. 

- Poţi să-mi aduci, te rog, un coniac? 

în timp ce Margo se duse înăuntru, Louisa se aşeză şi privi în 
gol, ascultând foşnetul vântului prin frunzele de deasupra capului 
ei, gândindu-se la ceea ce tocmai i se spusese. Un miros puternic 
de iasomie plutea dinspre gardul viu şi crinii străluceau aprins în 
flăcări de galben şi roşu intens. 

Margo se întoarse şi-i oferi paharul de coniac, pe care Louisa îl 
sorbi recunoscătoare pentru căldura blândă de chihlimbar. Se simţi 
nesigură, voia să-i spună totul lui Margo, dar, în acelaşi timp, se 
simţea neloială faţă de Elliot. Trebuie să fi existat motive întemeiate 
pentru care soţul ei retrăsese banii din cont, făcuse un împrumut şi 
nu trimisese pachetul de acţiuni avocatului, aşa cum se procedează 
de obicei. Dar oricare ar fi fost motivele, Elliot nu o implicase şi pe 
ea. In cele din urmă, Louisa hotărî să-i spună lui Margo. 

- Probabil răspunsul e simplu, dar am nevoie de ajutorul tău. 

- Desigur, orice. 

- Se pare că Elliot şi-a golit întregul cont înainte să moară. 
Trebuie să caut banii în biroul lui. 

- O, Doamne! Foarte bine. Te ajut. 

- Şi în plus, trebuie să găsesc pachetul de acţiuni pentru 
Cinnamon Hills. Credeam că sunt la avocat, dar Silva nu ştia ni¬ 
mic despre asta, aşa că trebuie să fie tot acolo, în biroul lui Elliot. 

Când se întoarse în biroul lui Elliot, Louisa deschise seiful şi-l 
găsi gol, cu excepţia câtorva bancnote şi a bijuteriilor ei. Apoi se 
uită în jur. Locul era departe de a fi ordonat. Pe biroul lui erau 

împrăştiate hârtii şi scrisori, aşa că, în timp ce Margo le studia cu 
atenţie, Louisa începu munca migăloasă de a răsfoi dosarele din 
sertarele biroului. Găsi în două sertare duplicatele tranzacţiilor de 
la firma lor de pietre preţioase şi doar sertarul de sus conţinea acte 
personale. Se aşteptase să găsească o poliţă de asigurare de viaţă, 
dar, până acum, nu era nicăieri. Descoperi în schimb câteva scri¬ 
sori vechi de la Irene, dar lipseau pachetul de acţiuni şi banii 
gheaţă. Pe unul dintre rafturile biroului erau mai multe cutii de 
carton, pe care Margo şi Louisa şi le împărţiră şi începură să sco¬ 
tocească înăuntru, dar nu găsiră nimic, în afară de mai multe în¬ 
casări de la firma de pietre preţioase. 

Margo căută prin toate sertarele biroului, dar, din nou, în ele 
nu era nimic. 

- Unde altundeva şi-ar fi putut ascunde Elliot certificatele de 
acţionar? întrebă ea. 

- îmi pare rău să te rog asta, dar crezi c-ai putea să-i verifici 
sertarele din dormitor? Eu deocamdată nu m-am simţit în stare 
să-i ating obiectele personale. 

In timp ce Margo dispăru în dormitor, Louisa încercă să facă 
ordine în birou, în urma lor. Dacă nu va găsi nimic nici în dormi¬ 
tor, atunci singurul loc unde ar mai putea căuta rămânea 
Hardcastle Gems, deşi, din câte ştia ea, Elliot nu păstrase niciodată 
acolo lucruri personale. Dar unde dispăruseră banii? Louisa era 
gata să tragă concluzia că tot ce căutau ele trebuia să fie în dormi¬ 
tor, când Margo se întoarse trasă la faţă, clătinând din cap. 

- Doamne, a fost groaznic, mărturisi ea. 

- N-ar fi trebuit să te rog să faci asta. 

- E-n regulă. 

Louisa se prăbuşi pe fotoliul lui Elliot. 

- Hai, Lou! Nu dispera. Banii trebuie să fie pe undeva, nu-ţi 
face griji! Sunt sigură c-o să-i găsim. Şi pe ei, şi acţiunile. 

Louisa îşi ridică privirea. 

- Aş vrea doar ca Elliot să fi vorbit cu mine despre ceea ce se 
întâmpla şi să-mi fi explicat unde sunt toate lucrurile. 

Scurtă tăcere. 

- Ce este? întrebă Louisa când văzu cum cumnata ei se încruntă 
şi se simte cam nelalocul ei. 

- îmi pare rău, ştiu că nu e momentul, dar mâine trebuie să mă 
întorc la Colombo. M-a sunat tata mai devreme. Mama nu se simte 
prea bine şi el nu face faţă situaţiei singur. Are nevoie de mine. 

- înţeleg. 

- îmi pare rău. Dar mă întorc imediat ce se calmează mama. 

Louisa clătină din cap. 

- Stai acolo cât e nevoie. Eu mă descurc. Grija mea cea mai 
mare în momentul de faţă e să găsesc banii sau pachetul de acţiuni. 
Eu primesc moştenirea, într-adevăr, dar întâi va trebui returnat 
băncii împrumutul din averea lui Elliot. Cu alte cuvinte, din banii 
gheaţă, investiţii, proprietăţi sau posesiuni pe care le-a lăsat. 

- Un împrumut? 

- Mă tem că da. Are o datorie mare la bancă. Dumnezeu ştie 
ce-o să spună tata când o să afle! 

- Şi tu nu ştiai nimic despre asta? 

- Dumnezeule, nu! Absolut nimic! 

Apoi apăru Ashan cu o figură îngrijorată şi îi şopti Louisei că 
inspectorul de poliţie Roberts vrea să discute cu ea. Ea oftă şi-l 
urmă în living. 

Singurul lucru care-i mai rămăsese de făcut Louisei a doua zi - 
o dimineaţă frumoasă şi însorită, la scurt timp după ce Margo 
plecase în zorii zilei la Colombo - era să se urce în maşina lor 
Triumph Dolomite, să plece din Fortul Galle şi să conducă până 
la Cinnamon Hills. Spera să-şi amintească traseul. 

In timp ce conducea, Louisei îi veniră în minte veştile pe care 
i le adusese inspectorul de poliţie. Se pare că maşina pe care o 
conducea Elliot în momentul impactului îi aparţinea partenerului 
său de navigaţie, Jeremy Pike, cel alături de care ar fi trebuit să 
iasă în larg, în ziua în care murise. Inspectorul nu ştia de ce Elliot 
conducea altă maşină, dar aceasta îi aparţinea în mod sigur lui 
Pike. Lucrul fusese confirmat de menajera lui Pike - el însuşi era 
plecat cu afaceri. Louisa nu mai înţelegea nimic. Dacă Elliot ar fi 
vrut să meargă la Colombo, de ce nu-i spusese aşa? Şi de ce nu 
luase maşina lor? 

Gândurile astea nu-i dădeau pace şi continuă să se frământe în 
timp ce conducea. 

Din fericire, azi nu era niciun transport de arbori de cauciuc, 
deci trebuia să înfrunte doar aroma insuportabilă a aerului sărat 
şi, pe măsură ce conducea pe lângă crestele Golfului Galle, trecând 

92 



Văduva de safir 


de mici insule pustii, privi bărcile mai mari, ancorate la capătul 
sudic al Rumassala Hill. După câţiva kilometri de drum de coastă, 
viră la stânga şi începu să urce spre casa din vârful Cinnamon 
Hills, care avea piesaje spectaculoase. Era un drum plin de gropi, 
mai degrabă un traseu decât o şosea şi Louisa spera să reuşească să 
conducă mai departe fără probleme. 

îşi coborî geamul de la maşină, bucurându-se să respire profund 
aerul cu aromă intensă de scorţişoară şi parfumul dulce de orhidee 
şi rododendroni. Nu avea cum să nege forţa de seducţie a acestui 
loc. Auzi voci, un strigăt probabil de copil şi apoi un adult răs- 
punzându-i, dar Louise nu-i dădu nicio atenţie. N-avea nimic de-a 
face cu ea. 

Merse mai departe şi suspină pe măsură ce golul mistuitor o 
copleşi. Cum va mai găsi puterea să se trezească, să trăiască, să 
respire? Şi totuşi, oamenii continuau să trăiască şi să respire auto¬ 
mat, fără permisiunea ei. Acum ar fi trebuit să fiu aici împreună 
cu Elliot, se gândi, n-ar trebui să fiu doar eu, pe cont propriu, şi 
în loc de fericire, simţi doar teamă şi singurătate. Dacă cineva atât 
de tânăr şi de sănătos ca Elliot murise, atunci cât de fragilă era 
lumea ei? Cât de fragilă era viaţa însăşi? 

Pentru o clipă se gândi să se întoarcă, dar trebuia să afle dacă 
pachetul cu acţiuni al soţului ei era aici, pe plantaţia de scorţişoară. 
Louisa era sigură că aici trebuie să fie - în fond, nu mai avea unde 
să caute în altă parte. Dacă reuşea să rezolve această problemă, 
probabil cu celelalte îi va fi mai uşor. Şi totuşi, motivul pentru 
care Elliot nu-i spusese că mergea la Colombo în ziua în care 
murise încă o nedumerea. Oare avea ceva de ascuns? 

în vârful dealului, Louisa opri maşina şi observă motocicleta 
lui Leo McNairn parcată în acelaşi loc ca data trecută. Simţi o 
îndoială de moment, dar, când ieşi din maşină şi-l văzu apărând 
în cadrul uşii, îşi aminti că Leo venise la înmormântarea lui Elliot 
şi fusese amabil cu ea. 

- Doamnă Reeve, spuse el, şi ea-i observă şuviţele de culoare 
deschisă din părul castaniu cu reflexe roşcate. Ce mai faceţi? 

Ea ridică din umeri. 

- Ce să fac... Dar, te rog, spune-mi Louisa! 

- îmi pare foarte rău pentru soţul tău. Cred că ţi-e tare greu. 
Te pot ajuta cu ceva? 

Ea şovăi o clipă. 

- Cred că da. Trebuie să te întreb ceva. 

Leo îi zâmbi şi ochii lui exprimau o căldură sinceră. 

- Desigur. Dar vino înăuntru! Afară e prea umed ca să putem 
sta de vorbă. 

Urcară scara, traversară camera de zi, trecură de uşa metalică şi 
se opriră pe verandă. Veranda avea un acoperiş de grinzi de lemn 
închis la culoare, pereţi vopsiţi în ocru, podea din dale de teracotă 
şi dădea înspre o pădure de palmieri. De plafon atârnau coşuri cu 
ferigi de un verde pal, iar priveliştea din spatele lor era senzaţională. 

- E minunat, spuse ea, privind peste vârfurile palmierilor până 
în golful cu apă limpede şi albastră. 

Leo o invită să ia loc. 

împinse un şezlong decolorat la un capăt al verandei, împreună 
cu mai multe scaune şi o măsuţă joasă de cafea, acoperită de cărţi. 
După ce Leo îi ceru servitorului să elibereze masa şi să le aducă 
ceai, amândoi se făcură comozi, aşezându-se pe două fotolii uzate 
de ratan. 

- Acum e al naibii de cald şi nici briza nu adie. 

- Dar nu poate fi întotdeauna aşa de rău. Aici sus, vreau să spun. 

El încuviinţă. 

- Ai dreptate. Totul depinde de momentul zilei. Pentru mun¬ 
citorii de pe plantaţie e mult mai bine înainte de căderea nopţii şi 
imediat după răsăritul soarelui. Atunci atmosfera e mai plăcută 
şi, probabil cel mai important, mult mai productivă. 

Louisa îşi întoarse privirea o clipă, pentru a asculta zgomotul 
care venea dinspre vegetaţia luxuriantă, din spatele casei. 

- Maimuţe, răspunse el, remarcându-i curiozitatea. In nord este 
încă junglă. 

Ea se aşeză mai bine pe pernă şi făcu un semn spre ocean. 

- Cred că-ţi place aici. 

- îmi place, deşi iniţial am avut rezerve dacă să accept 
Cinnamon Hills. 

- De ce? 

Leo îşi trecu mâna prin barbă şi-şi clătină uşor capul. 

- E o responsabilitate uriaşă. 

- Dar peisajul este foarte odihnitor, nu crezi? 

Louisa îi privi chipul frumos, bronzat şi ochii negri ce păreau 
să reflecte ceva din paradis. îmbrăcat casual, în pantaloni scurţi 
şi o cămaşă veche, Leo McNairn nu dădea doi bani pe aparenţe, şi 
nici nu vorbea prea mult. într-un moment de tăcere, Louisa de¬ 
veni conştientă că o încercau sentimente contradictorii. Leo era 
imposibil de trecut cu vederea şi ea era surprinsă de cât de mult 
îşi dorea să se bucure de confortul neaşteptat pe care-1 simţea în 
prezenţa lui. La fel fusese şi la înmormântare, când el îi prezentase 
sincere condoleanţe şi Louisei aproape că-i dăduseră lacrimile. 

Servitorul veni aducându-le ceaiul şi zgomotul serviciului de 
ceai aşezat pe masă spulberă tăcerea. 

Leo îi turnă ceai şi apoi, sprijinindu-se pe spătarul fotoliului, 
cu braţele odihnindu-se pe margini, se uită la ea. 

- Deci spune-mi! Ce pot face pentru tine? 

Louisa respiră adânc, întrebându-se cât de mult să-i mărturi¬ 
sească şi se uită în ochii lui, care o urmăreau cu atenţie, în timp ce 
Leo aştepta răspunsul. 

- Ei bine... Este puţin ciudat, dar mă întrebam dacă nu cumva 
pachetul de acţiuni al lui Elliot e aici. Se pare că nu-1 găsesc nicăieri. 

- Pachetul de acţiuni? 

- Da. îmi pare rău, dar cred că va trebui să vând. 

Leo se încruntă. 

- Mă refer la pachetul de acţiuni ale plantaţiei de scorţişoară 
deţinute de Elliot. Are acţiuni aici, nu-i aşa? 

Leo clătină din cap şi, surprins de ezitarea lui, Louisa îl urmări 
cu atenţie în timp ce el scrută veranda şi apoi privi fix în podea, 
înainte de a se uita la ea. 

- Nu înţeleg, eu... 

Ea se opri. 

- Elliot mi-a spus despre ele. De-asta tot venea aici, nu-i aşa? 
Să planifice întâlniri de afaceri. Să repună plantaţia pe picioare. 

- îmi pare rău, Louisa, dar Elliot nu a deţinut niciodată acţiuni aici. 

Şocată de aceste veşti absolut neaşteptate, Louisa nu-1 crezu. 

- Ce vrei să spui? 

Leo părea la fel de confuz ca ea şi, în timp ce se scărpina în 
barbă, se încruntă. 

Neştiind cum să reacţioneze în această situaţie, Louisa speră 
cel puţin să-şi ascundă şocul, dar se simţi atât de dezorientată, de 
parcă totul se învârtea în jurul ei. Elliot îi spusese despre acţiuni. 
Soţul ei îi explicase totul. Când mâinile începură să-i tremure în 
poală, se ridică din fotoliu şi se duse să se sprijine de balustrada de 
lemn, apăsându-şi palmele pe parapet. 

înghiţi cu greu şi încercă să vorbească, dar nu reuşi să articuleze 
cuvintele şi scoase doar un sunet strangulat, ceva între geamăt şi 
tuse. Se simţi de parcă toate părţile corpului ei fuseseră spulberate 
şi habar n-avea cum să le aducă din nou împreună. La fel ca 
Humpty Dumpty, se gândi ea. Dar el măcar avea toţi oamenii şi 
toţi caii regelui. Se întoarse spre Leo. 

- Nu se poate. Eşti sigur? 

- Mă tem că da. Deţin plantaţia în totalitate. Nu există acţiuni. 

Pentru câteva clipe, Louisa rămase neclintită. 

- Elliot ţi-a depus nişte bani în cont. De ce ţi-ar fi lăsat bani? 

El privi în altă parte înainte să-i răspundă, dar Louisa avu 
impresia clară că el ar fi vrut să-i mărturisească ceva, însă apoi 
se gândise că era mai bine să tacă. Acum, atmosfera dintre ei se 
schimbase - cumva, devenise mai tensionată. 

- Nu ştiu, îi răspunse Leo. 

Louisa se încruntă. 

- Nu mai înţeleg nimic. Şi atunci de ce venea Elliot aici atât de 
des? Dar oare chiar venea aici? De ce mi-ar fi spus că are acţiuni? 

Leo clătină din cap. 

In scurta tăcere care urmă, Louisa se uită în jos, la picioarele ei. 

- Bine. Ar trebui să plec. Banii pe care ţi i-a lăsat Elliot nu sunt 
prea mulţi, dar voi avea grijă să-i primeşti. 

Răspunsurile lui Leo n-o ajutaseră pe Louisa să înţeleagă unde 
se ducea în realitate Elliot atunci când spunea că mergea la 
Cinnamon Hills şi voia să afle de ce o minţise. Moartea bruscă a 
lui Elliot o zdrobise şi acum descoperea că bărbatul pe care-1 iubise 
atât de mult, în care avusese încredere totală, o minţise - şi nu 
doar în legătură cu navigatul pe mare în ziua aceea. Simţi un val 
de căldură şi apoi o panică din ce în ce mai mare. Dacă nu putea 
avea încredere în ceea ce crezuse că au avut împreună, dacă nu 
putea avea încredere în adevărul trecutului lor, atunci în ce mai 
putea avea încredere? 

Louisa îl privi pe Leo. 

- Unde este verişoara ta? 

- Locuieşte în vechiul bungalou, pe deal în jos. Este artistă. 

Se ridică în picioare. 

- Louisa, îmi pare rău. 

Ea respiră adânc, dar nu spuse nimic. 

Leo se apropie de ea. 

- Haide, te conduc, dar te rog - şi se întoarse să o privească -, 
spune-mi dacă te pot ajuta cu ceva. 

Ea îl urmă şi, la jumătatea scării, Leo îi întinse mâna. 


97 



Dinah Jefferies 


După ce îi strânse mâna, Louisa îl mai privi o dată, apoi se aşeză 
la volan şi maşina porni pe deal în jos. După câteva minute, opri 
maşina şi ieşi dornică să vadă mai bine plantaţia de scorţişoară. 
Călcând cu grijă, străbătu o cărare întortocheată printre arbori de 
scorţişoară sau tufişuri - aşa cum păreau să fie -, şi în curând 
ajunse chiar în mijlocul dealului. Pe drum întâlni un muşuroi de 
furnici care arătau periculos şi văzu o veveriţă dungată alergând 
pe trunchiul unui copac. Tresărind la auzul unui zgomot puternic, 
Louisa privi în jurul ei. Nu văzu din ce cauză se produsese acest 
zgomot puternic, dar îşi imagina că trebuie să fie elefanţii, obiş¬ 
nuiţi să cureţe terenul dezrădăcinând copacii şi apoi mutând buş¬ 
tenii. Louisa rămase nemişcată un moment. In timp ce un stol de 
fluturi zbură deasupra ei, aroma copacilor şi magia umbroasă a 
locului îi ridicară moralul. Aici, pe plantaţia de scorţişoară, exista 
sentimentul veşniciei, ba chiar al unei alte lumi, care, chiar dacă 
nu-i alină îngrijorările, o ajută să se simtă ciudat de liniştită. Dar 
apoi, într-un mic luminiş, Louisa dădu peste o femeie roşcată re¬ 
zemată de trunchiul unui copac imens; avea ochii închişi şi chipul 
umflat, ca şi cum plânsese până atunci. 

Louisa îşi dori să fi fost invizibilă şi nu ştiu dacă ar fi trebuit 
să se retragă în vârful picioarelor sau să vorbească. Femeia avea în 
mod evident o problemă - arăta ca şi cum nici nu şi-ar fi pieptănat 
părul roşu, ciufulit, iar hainele stăteau neglijent pe ea. Louisa nici 
măcar nu era sigură că femeia poartă haine de zi, căci era îmbrăcată 
într-o mantie care ar fi putut fi, probabil, o cămaşă de noapte. 

- Te pot ajuta cu ceva? o întrebă Louisa şi se apropie puţin. 

Femeia deschise ochii larg. 

- Tu cine eşti? 

- Louisa Reeve. 

Femeia îşi fixă picioarele cu privirea. 

- Iar tu trebuie să fii verişoara lui Leo. Trăieşti într-un loc 
minunat! Şi te cheamă... 

Dar femeia se răsuci pe călcâie şi începu să-şi croiască drum prin 
pădure, îndepărtându-se de luminiş. In timp ce Louisa se întorcea 
la maşina ei, un stol de cel puţin douăzeci de papagali verzi cu 
ciocuri roşii şi gulere roz zburară dintr-un copac într-altul. 
Epuizată de atâtea emoţii, ea îi privi. Şi, deşi se întrebă de ce fe¬ 
meia era atât de tristă într-un asemenea peisaj idilic, simţi din nou 
acea senzaţie dulce-amăruie. De ce? Ce anume avea locul ăsta de 
o fermeca? Louisa îşi aminti cuvintele lui Leo: Elliot nu avea ac¬ 
ţiuni. Elliot nu avea acţiuni. Nu există acţiuni. Dar oare Leo spu¬ 
nea adevărul şi, dacă nu, cum ar fi putut să afle? 



14 

Elliot fusese cel care dăduse o structură existenţei ei, Elliot îi 
dăduse sens vieţii. Louisa încă-şi mai imagina corpul lui adormit, 
întins lângă ea şi când se trezea dimineaţa şi se uita la patul gol, 
simţea întotdeauna fiorul dureros al şocului dispariţiei lui. De la 
moartea lui, fuseseră momente când Louisa pur şi simplu uitase 
să mai respire şi apoi îşi dădea seama că se sufocă şi tânjea după 
aer. Respiră, îşi ordona ei însăşi, respiră! Dar asta nu o ajuta şi, 
peste câteva minute, se contorsiona de durere, strângându-şi bra¬ 
ţele la piept şi respirând aerul cu nesaţ, ca şi cum ar fi respirat 
viaţa. Chiar dacă Elliot o minţise referitor la acţiuni, sigur trebuie 
să fi existat un motiv întemeiat. 

Pe măsură ce gândurile ei scăpau de sub control, Louisa tânjea 
să fie cu cineva care trecuse printr-o pierdere similară şi apoi reu¬ 
şise să trăiască mai departe. In timp ce prezenţa tatălui ei o alina 
şi ea ştia că el îi înţelegea pierderea suferită, Jonathan rareori vor¬ 
bea despre moartea mamei ei. Louisa avea nevoie lângă ea de o 
femeie care simţise aceeaşi panică, plânsese în aceleaşi nopţi albe, 
suferise aceeaşi ruptură dureroasă. Louisa nu ştia ce vrea să spună 
exact - ştia doar că îşi doreşte să simtă uşurarea de a putea vorbi 
cu cineva. Gwen nu-şi pierduse soţul, dar îşi pierduse copilul. Deşi 

trăiseră experienţe diferite, Gwen părea a fi singura persoană care 
ar fi putut înţelege cu adevărat cum era să simţi pentru totdeauna 
o piatră pe inimă şi să nu-ţi mai poţi deschide sufletul niciodată. 
Atunci Louisa îşi sună prietena să vadă dacă invitaţia ei la planta¬ 
ţia de ceai mai era valabilă. Gwen o asigură că da şi astfel, câteva 
zile mai târziu, Louisa îşi începu lunga călătorie spre ţinutul coli¬ 
nelor acoperite cu arbori de ceai. 

Niciodată nu mai condusese singură atâta drum şi, în ciuda 
indicaţiilor rutiere detaliate ale lui Gwen, tot se simţea nesigură, 
dar acum orice era mai bine decât să stea acasă. După ce ieşi din 
Galle, Louisa conduse prin pădurea tropicală şi observă cât de 
puţine marcaje existau prin zonă. Apoi trecu pe lângă Gin Ganga 
River, unde o mulţime de copii aproape despuiaţi aruncau cu 
pietre în faţa unei secţii de poliţie de mari dimensiuni, dar când 
ajunse la punctul de trecere, ezită. Podul îngust care traversa râul 
era susţinut de stâlpi solizi de beton, dar pe margini avea doar 
nişte balustrade subţiri din oţel inoxidabil. 

Atunci când mâinile începură să-i tremure pe volan, Louisa 
opri maşina şi coborî. Se uită în jos în râul învolburat şi apoi îşi 
ridică privirea în aerul care strălucea de gâze şi după aceea, auzind 
zgomotele animalelor din pădure, respiră adânc. Păsările ciripeau 
deasupra ei şi, în afară de câţiva câini fără stăpân, care zăceau 
obosiţi şi adormiţi la marginea drumului, întregul peisaj era plin 
de viaţă. Şi totuşi, când se gândi că trebuia să se urce din nou la 
volan, se sperie şi se rugă să aibă curajul de a-şi continua călătoria. 

In timp ce negocia taxa de drum, Louisa strânse volanul, dar 
totul merse bine şi ea continuă să conducă mai departe, ocolind 
mai multe plantaţii de arbori de cauciuc, până când intră pe un 
drum lateral şi trecu pe lângă un templu budist. Privind într-acolo, 
văzu un grup de călugări îmbrăcaţi în robe galbene, stând pe trep¬ 
tele templului, unul dintre ei fumând o pipă. Puţin mai târziu, ea 
intră pe un alt drum lateral şi, în cele din urmă, după ce trecu de 

un al doilea râu, începu să urce printr-o zonă împădurită şi deasă. 
Acolo drumul ducea la o trecătoare din munţi. Deşi Gwen o aver¬ 
tizase că şofatul era obositor şi că va dura toată ziua, Louisa trebui 
să admită că simţea entuziasm, în ciuda oboselii şi a foamei. Totul 
era atât de nou pentru ea şi, spre surprinderea ei, se bucura de fi¬ 
ecare peisaj descoperit. Opri maşina imediat după ce trecu de alt 
templu, care trebuia să fie la jumătatea drumului şi hotărî să ia o 
pauză şi să mănânce sendvişurile pregătite de Camille. 

In timp ce mânca, un grup de maimuţe cu faţa roşie o privea 
în tăcere şi, deşi Louisa înţelegea enormitatea situaţiei, nu se putu 
abţine să nu izbucnească în râs. Dacă Elliot ar fi văzut-o acum! 

După masă, conduse mai departe, urcând numeroasele coline 
în drumul spre Hatton. Mai viră o dată şi, în cele din urmă, ajunse 
în vârful dealului, de unde contemplă plantaţia de ceai a familiei 
Hooper, iar priveliştea îi tăie respiraţia. Un şir de arbori lalea era 
aliniat pe autostrada de dedesubt şi Louisa văzu casa de pe planta¬ 
ţie, construită în forma literei L. Opri maşina şi coborî pentru a 
admira lacul strălucitor de dedesubt. Peisajul era cu adevărat mi¬ 
nunat şi simţi un fior de speranţă. Probabil aici era locul potrivit 
pentru ea? 

Parcă maşina puţin mai încolo şi chiar când cobora de la volan, 
Gwen veni alergând în întâmpinarea ei, fluturându-şi braţele. 

- Louisa, sunt atât de fericită că ai reuşit să ajungi! Cum ţi s-a 
părut drumul, absolut îngrozitor? Trebuie să fii epuizată. 

Ea clătină din cap. 

- Spre surprinderea mea, nu m-am rătăcit deloc. 

- Lasă-ţi bagajele aici! Unul dintre servitorii noştri o să ţi le 
aducă înăuntru. Te invit pe veranda din spatele casei, la o băutură 
răcoritoare. 

Femeile intrară în casă şi apoi ieşiră pe verandă trecând prin 
uşile elegante de sticlă. Clipind în strălucirea soarelui, Louisa 

remarcă zumzetul insectelor şi ciripitul păsărilor exotice care în¬ 
viorau atmosfera. 

- Aici se simte în aer ritmul sălbatic al vieţii! 

- întotdeauna şi mai ales dimineaţa sau după-amiaza târziu, 
ca acum. 

Sosiră băuturile reci şi Louisa atinse paharul în care pluteau 
cuburi de gheaţă, recunoscătoare să simtă răcoarea plăcută. 

- Probabil vei dori să te odihneşti şi să te înviorezi puţin, dar 
m-am gândit să discutăm în linişte câteva minute. 

Louisa privi în jos la grădinile înflorite care duceau spre lac, 
împărţite în trei terase împodobite cu alei, trepte şi bănci aranjate 
între ele, iar lacul scânteia în cea mai minunată nuanţă de turcoaz. 

- Deci..., o întrebă Gwen. Cum te simţi? îmi pare foarte rău 
pentru pierderea suferită. Trebuie să fii distrusă. 

- Nu mi-e uşor. Şi, deşi îmi face plăcere să-l am pe tata alături, 
cumnata mea s-a întors la părinţii ei în Colombo. Şi nimeni altci¬ 
neva nu ştie ce să-mi spună. 

- Şi mie mi s-a întâmplat la fel după moartea lui Liyoni. Toată 
lumea mă menaja, până când am simţit nevoia să ţip. 

- Şi cum ai reuşit să treci peste? 

- Cumva, şi acum mi-e greu să-mi amintesc primele zile ime¬ 
diat după moartea ei. M-am simţit ca şi cum lumea se sfârşise, dar 
apoi a trebuit să mă ridic şi să merg mai departe, pas cu pas şi să 
continui să fac tot ce mai aveam de făcut. N-a trecut prea mult de 
atunci, dar a devenit mai uşor de suportat. 

- Mă tem că nu mă voi mai simţi niciodată normală. 

- Ei bine, n-o să te mai simţi niciodată ca înainte... Moartea lui 
te va schimba pentru totdeauna. Trebuie să descoperi cine eşti şi 
să te obişnuieşti cu asta. 

- M-am trezit plângând în cele mai imposibile momente. 

- Ştiu. Şi eu. 

- încă mai plângi? 

Gwen dădu din cap. 

- Şi încă mai simt aşa o furie... 

Louisa încuviinţă. 

- Mă apucă atunci când mă aştept mai puţin şi este atât de 
puternică, încât pur şi simplu tremur. 

- Mă simţeam ca şi cum fusese sfârşitul lumii şi într-un fel chiar 
a fost. Nu m-am mai simţit vie: eram distrusă. Absolut distrusă. 

- Iţi mulţumesc că ai fost atât de sinceră, răspunse Louisa. Mă 
bucur mult că am venit. 

- Sper c-o să te ajute faptul c-ai venit. Măcar pentru câteva zile. 
Dacă reuşeşti pur şi simplu să mergi mai departe, să trăieşti, să-ţi 
încerci să-ţi pese, o să descoperi că o să ai inima mai uşoară. 

Se lăsă un moment de tăcere. 

- Mă tem că în seara asta la cină vom avea un musafir. Am 
sperat că vom fi doar noi trei, dar Savi Ravasinghe tocmai a venit 
la Laurence să discute ceva legat de plantaţie, în numele soţiei lui, 
verişoara mea Fran. Ea este acţionară. Dar o să-ţi placă Savi. E 
artist şi e foarte cumsecade. Te deranjează? 

- Nu, desigur. 

- Sau, dacă preferi, ţi se va servi masa separat, în camera ta. 

- Nu. Anturajul o să-mi facă bine. N-am socializat prea mult 
de la moartea lui Elliot. 

- Ei bine, Savi este un om minunat. Poţi vorbi cu el despre 
orice. Haide să-ţi arăt camera ta! 

Intrară în casă şi urcară scara, apoi parcurseră un coridor lung, 
la capătul căruia se opriră. Gwen deschise uşa unei camere cu fe¬ 
restre mari şi luminoase amplasate pe ambii pereţi exteriori. 

- îmi place camera asta pentru că e atât de aerisită. Sper să-ţi 
placă şi ţie. Baia este alături. Cina se va servi la ora opt. 

Louisa se uită în jurul ei. 

- Mulţumesc. E absolut minunată. 

După plecarea lui Gwen, Louisa se apropie de fereastra cu 
vedere spre grădini şi lac şi se aplecă pe pervaz să respire aerul 
proaspăt. în jurul lacului crescuseră tufe aurii de ceai, aşezate în 
ronduri simetrice, iar culegătoarele de ceai purtau sariuri viu co¬ 
lorate. Un tablou pastelat roz, verde, violet şi albastru, care-i trans¬ 
mitea aşa o senzaţie de calm, încât Louisa se relaxă. Plantaţia de 
ceai era un loc magic şi deja se simţi ca şi cum i s-ar fi luat o piatră 
de pe inimă - pentru câteva minute, uită chiar şi de Elliot. 

Dar nu dură mult. In timp ce se aşeză pe pat să se odihnească, 
Louisa se simţi sfâşiată de durerea cauzată de pierderea lui şi îm¬ 
povărată de minciunile lui. Cel mai rău lucru era teama că, după 
doisprezece ani de căsnicie, ea nu ştia cine fusese cu adevărat soţul 
ei. Dacă dragostea din familia lor nu fusese iubirea pe care ea şi-o 
imaginase? 

Ascultă ciripitul păsărilor şi văzu cerul întunecându-se. Venise 
momentul să se îmbrace pentru cină şi să arboreze masca veseliei. 
Gwen nu se aştepta la asta, dar ceva din Louisa ştia, totuşi, ce va 
face mai departe. îşi alese o rochie bleumarin, strânsă în talie, 
prinsă cu o centură lată, şi după ce-şi pieptănă buclele blonde, se 
simţi puţin mai bine. 

în timp ce intra în salon pentru băuturi înainte de cină, Louisa 
văzu un ansamblu de ferestre înalte dispuse una lângă alta, pe toată 
lungimea peretelui. Obloanele lor fuseseră lăsate pe jumătate des¬ 
chise, astfel încât zări razele lunii luminând grădina exterioară. 
Salonul era situat chiar în faţa lacului argintiu, strălucitor. Pereţii 
fuseseră pictaţi într-o nuanţă delicată de turcoaz şi întreaga atmo¬ 
sferă sugera un rafinament aparte, acest tablou elegant fiind com¬ 
pletat de fotolii confortabile şi două canapele pastelate, împodobite 
cu perne brodate, reprezentând păsări, elefanţi şi flori exotice. O 
piele de leopard acoperea spătarul uneia dintre canapele. 

- Vino şi aşază-te lângă Savi! o invită Gwen, ridicându-se s-o 
întâmpine. 

Un bărbat singhalez elegant se ridicase în acelaşi timp. Avea 
plete, nas uşor coroiat, ochii căprui zâmbitori şi sprâncene dese. 
Ii întinse mâna. 

- Tu trebuie să fii Louisa. Eu sunt Savi Ravasinghe. 

- îmi pare bine de cunoştinţă, spuse Louisa întinzându-i mâna. 

- Vrei să iei loc? 

- Da, te rog, aşază-te lângă Savi, spuse Gwen. Trebuie să veri¬ 
fic dacă Ayah are grijă de bebeluş. Laurence coboară şi el într-un 
minut. Louisa, îţi place mâncarea singhaleză? 

- O, e perfectă, mulţumesc. 

- Deci, spuse Savi în timp ce se aşezau. Povesteşte-mi despre tine! 

Louisa respiră emoţionată. Ii era greu să întâlnească oameni noi. 

- Nu ştiu ce ştii deja despre mine. 

- Ştiu doar că ţi-ai pierdut recent soţul. îmi pare teribil de rău. 
Te deranjează că am adus vorba despre el? 

- De fapt, îmi face bine. 

Savi zâmbi. 

- înţeleg. Ştii că şi Gwen şi-a pierdut fetiţa? 

- Da. De fapt, cred că de-asta m-a invitat aici. 

- Şi este o femeie foarte caldă. Soţia mea o adoră. 

- Unde e soţia ta? 

- E în Anglia, are nişte afaceri de rezolvat acolo. De fapt, noi 
acolo locuim în cea mai mare parte a timpului, dar din când în 
când îmi place să mă întorc acasă şi să petrec aici câteva luni. Am 
un apartament în Colombo, la Cinnamon Gardens. Şi soţia mea, 
Fran, vine des, dar de data asta n-a reuşit să ajungă. 

Acum, căsătoriile mixte din Ceylon erau ceva neobişnuit, dar 
Louisa ştia că pe vremuri acest lucru era perfect normal, când 
englezoaicele erau nişte prezenţe rare acolo. 

- Aţi întâmpinat multe dificultăţi? Tu şi soţia ta, vreau să spun. 

- Mai mult în Anglia, ca să fiu sincer. Dar majoritatea oame¬ 
nilor de aici ne acceptă. 

- Mă bucur. 

- Am auzit că locuieşti în Galle. 

- M-am născut acolo şi n-aş schimba asta pentru nimic în lume, 
deşi aici e minunat, desigur. De curând, a trebuit să merg la o 
plantaţie de scorţişoară din Galle. N-am putut să nu mă îndrăgos¬ 
tesc de ea. 

- Am cunoscut pe cineva care s-a dus să locuiască pe o planta¬ 
ţie de scorţişoară nu prea departe de Galle, sau cel puţin ăsta era 
zvonul. Era vorba de o artistă celebră din Colombo, care apoi pur 
şi simplu a dispărut din peisaj. încerc să-mi amintesc numele ei. 

- Serios? 

Savi se încruntă. 

- Avea un nume neobişnuit, dar nu mi-1 amintesc. 

Louisa întrebă surprinsă. 

- Era cumva roşcată? 

- Da! Nu o cunoşti, nu-i aşa? 

Ea clătină din cap. 

- Nu o cunosc, dar cred că e posibil să o fi întâlnit o dată şi 
atunci în treacăt. 

- Ce mică e lumea! 

- Ştii cumva de ce a plecat din Colombo? 

- Cred că nimeni nu ştie. Oricum, din când în când i-am mai 
văzut unele tablouri scoase la vânzare, deci cred că încă mai pictează. 

- Dar n-a mai văzut-o nimeni de atunci? 

- Nu. A, uite-1 pe Laurence! 

Louisa încuviinţă şi-l privi apropiindu-se pe soţul lui Gwen. Era 
înalt, adus de spate, cu păr scurt castaniu deschis, grizonant la tâm¬ 
ple şi zâmbea larg. Ea îşi aminti ultima dată când îl întâlnise, la 
petrecerea lor de Crăciun, atunci când totul părea minunat. De 
atunci, era ca şi cum un vânt rece suflase peste inima ei. Cât de rapid 
se poate schimba viaţa! Cât de dramatic e posibil să dispară totul. 



15 

A doua zi de dimineaţă când se trezi, imediat după răsăritul 
soarelui, Louisa coborî din pat, alergă la fereastră şi se bucură să 
admire priveliştea lacului liniştit. O ceaţă perlată plutea deasupra 
apei, iar aerul era proaspăt şi pur. Va fi o zi frumoasă, îşi spuse ea. 
Hugh, fiul lui Gwen, urma să se întoarcă acasă de la şcoala din 
Nuwara Eliya şi toţi se pregăteau de un picnic pe malul lacului, 
deşi Savi Ravashinghe urma să plece la prima oră a dimineţii, 
înainte de a coborî la micul dejun, Louisa se spălă şi se îmbrăcă 
într-o rochie de muselină verde pal, cu mâneci scurte, apoi îşi 
strânse părul. 

Laurence purta pantaloni scurţi şi era deja la masă cu o farfurie 
în mână, luându-şi micul dejun, atunci când Louisa intră în încăpere. 

- Bună dimineaţa. Nu vrei să-mi ţii companie pe verandă? 

Louisa aruncă o privire spre locul indicat de el, prin uşile de 

sticlă deschise din faţa grădinii. 

- întotdeauna micul dejun are gust mai bun când e servit în aer 
liber, adăugă el. Nu crezi? 

Ea zâmbi şi privi spre masa pe care se afla un platou acoperit 
cu capac rotund, argintiu. 

- Kedgeree 1 , spuse el. Dacă vrei altceva, sună clopoţelul. 
Bucătăreasa face ouă fierte foarte bune. Ceaiul şi cafeaua vor fi 
servite afară, cu pâine prăjită. Ne vedem pe verandă! 

Louisa văzu un castron cu lapte bătut de bivoliţă acoperit de 
o pânză fină şi coşuri de fructe: mango, fructul pasiunii, mere şi 
banane. îşi luă un castron cu lapte bătut în care turnă şi câteva 
picături de miere. 

Până când se aşeză la masa din fier forjat de pe verandă, aburul 
de deasupra lacului se ridicase. începea o zi extraordinară, cu soa¬ 
rele strălucind pe suprafaţa lacului şi adierea blândă a brizei răco¬ 
ritoare. Louisa urmări roiul de fluturi viu coloraţi plutind deasupra 
nuferilor albi, crescuţi în oale aşezate pe marginea verandei. 

- Sper că ai dormit bine, îi spuse Laurence zâmbind. 

- Foarte bine, mulţumesc. 

- E de la aerul nostru proaspăt de la ţară. 

Louisa încuviinţă şi-l privi în ochi. 

- Aşa cred. Mă bucur să fiu aici. Gwen a fost tare drăguţă să 
mă invite. 

- Condoleanţe pentru Elliot. Aseară n-am avut ocazia să vor¬ 
bim între patru ochi. 

- Mulţumesc. într-adevăr, n-am avut ocazia. 

Laurence făcu o scurtă pauză şi Louisa îi observă maxilarul 
încordat. 

- Probabil ştii că prima mea soţie a murit... 

- Mi-a spus Savi Ravasinghe. îmi pare rău. 

- A trecut mult timp de-atunci. 


1 Preparat anglo-indian, devenit deja tradiţional, care constă în orez, peşte 
afumat, ouă fierte, pătrunjel şi mirodenii. Se poate servi cald sau rece, la oricare 
masă a zilei (n. tr.). 

Louisa se întrebă ce s-a întâmplat şi dacă îi era permis să ceară 
detalii. Oare ar fi fost nepoliticos din partea ei? Dar fiind încă extrem 
de marcată din cauza decesului lui Elliot, simţi că trebuia să-l întrebe. 

- Te deranjează dacă-mi spui ce s-a întâmplat? 

Laurence oftă. 

- S-a sinucis. 

Louisa gemu. 

- O, Doamne! îmi pare rău. N-ar fi trebuit să te întreb. 

- Aşa cum spuneam, s-a întâmplat demult. 

Laurence făcu încă o pauză. 

- Oricum, ajunge cu trecutul. Azi doar prezentul contează. Şi 
picnicul va fi încântător. Sunt sigur c-o să-ţi facă bine. 

- Deja mă simt mai bine doar fiindcă sunt departe de casă. 

- Atunci când schimbi peisajul îţi schimbi automat starea de 
spirit şi uiţi de toate problemele şi de gândurile negre care te chi- 
nuie. Chiar dacă e doar temporar. 

Câteva ore mai târziu, când Hugh urma să sosească acasă, 
Gwen şi Louisa se aflau în salon împreună cu Alice. Gwen o în¬ 
trebă pe Louisa dacă nu vrea s-o ţină în braţe pe micuţă cât timp 
ea se ocupa de ultimele pregătiri pentru picnic. La început Louisa 
se simţi emoţionată, dar apoi, după ce Alice îi adormi în braţe, ea 
îi privi genele fluturând şi-i mângâie delicat obrăjorii roz, cu vâr¬ 
ful degetelor. Se aplecă să-i miroasă părul bebeluşului şi atunci 
când o copleşi un sentiment de linişte, îi fu profund recunoscă¬ 
toare lui Gwen. O îmbrăţişă pe Alice şi zgomotul gândurilor din 
mintea ei se estompă. Venirea aici fusese un lucru bun. 

Câteva clipe mai târziu, un băiat cu părul ciufulit se repezi în 
salon urmat de Gwen. 

- Hugh, salută-o pe doamna Reeve! 

- Bună, Hugh, zâmbi Louisa. Spune-mi Louisa! Tocmai te-ai 
întors de la şcoală, nu-i aşa? 

Hugh dădu din cap. 

- Şi câţi ani ai acum? 

Băieţelul îi zâmbi larg şi-i răspunse mândru: 

- Am zece ani. 

- Ce băiat mare eşti! Şi, de abia aşteapţi picnicul? 

- Bineînţeles! Pot s-o văd pe Alice? 

- Desigur. 

Hugh traversă salonul, veni lângă Louisa şi îngenunche la pi¬ 
cioarele ei. 

- E foarte mică, nu-i aşa? Vrei să o ţii şi tu în braţe? 

Băieţelul se ridică în picioare. 

- Nu. Mami spune că acum ar trebui să-mi schimb hainele. 

Ii zâmbi. 

- Vii să înotăm împreună? 

- O, nu mi-am adus costumul de baie. 

- Am eu unul de rezervă, interveni Gwen. 

Gwen şi Louisa rămaseră în salon încă o jumătate de oră şi 
apoi, când Hugh reveni alergând, Gwen o aşeză pe Alice în coşu- 
leţ şi-şi chemă servitorul, să-l roage s-o ducă la lac. După aceea, îl 
luă pe Laurence din birou şi coborâră cu toţii pe malul lacului. 
Câţiva servitori aduseră coşul de nuiele, câteva genţi de plajă şi 
pături. De asemenea, scoaseră trei şezlonguri de la debarcaderul 
de pe marginea lacului. Laurence, Gwen şi Louisa se întinseră pe 
şezlonguri, sub privirile unei perechi de macaci cu cozi lungi, 
aşezaţi la poalele unui copac din apropiere. 

Gwen purta o rochie albastră de bumbac cadrilat, cu mâneci largi, 
trei sferturi, şi-şi deschise o umbrelă mare şi albă de soare, ataşată de 
şezlongul ei, special concepută pentru a-i proteja tenul delicat. 

Hugh alergă la Gwen, care îi dădu slipul şi prosopul de plajă. 
Apoi se îndreptă spre debarcader să se schimbe. Louisa privi tot 
tabloul de familie cu sentimentul anticipării. Era un loc extraordi¬ 
nar şi cerul era atât de albastru, încât nu puteai fi cu adevărat trist. 
Se uită spre colinele unde creşteau tufe de ceai verde şi le văzu pe 

femeile care culegeau ceai - „culegătoarele" cum ştia că se numesc. 
Afară părea prea cald pentru ca ele să muncească din greu, deşi aici, 
desigur, era mai răcoare decât în Galle. O şuviţă de păr îi intră în 
ochi, de la vânt, şi-i dădură lacrimile. In timp ce-şi ştergea ochii şi-şi 
potrivea buclele pe după urechi, Gwen se aplecă spre ea. 

- Eşti bine? 

- Da. îmi lăcrimează puţin ochii, de la vânt. 

- Bine. După ce se schimbă Hugh, nu vrei să te duci la debar¬ 
cader? Uite costumul meu de baie de rezervă şi un prosop. Mie 
mi-a fost întotdeauna mare, dar tu eşti mai înaltă şi-ar trebui să-ţi 
vină bine. 

îi dădu Louisei o geantă de plajă. 

- Mulţumesc. 

în timp ce rafalele de vânt se intensificau, Louisa se ridică în 
picioare, lăsându-şi pletele în adierea brizei calde. Deasupra lacu¬ 
lui strălucitor, cerul de cobalt se întindea dincolo de orizont, 
închise ochii din cauza strălucirii intense a soarelui galben, incan¬ 
descent, orbitor, care se reflecta în valuri şi recunoscu ce bine era 
să se simtă, momentan, eliberată. 

Până când se schimbă şi se apropie de marginea lacului, Hugh 
şi Laurence erau deja în apă, stropindu-se unul pe altul şi chiuind 
de bucurie. 

Gwen coborî pe mal. 

- Acum trebuie s-o hrănesc pe Alice, dar distrează-te cu ei. însă 
ai grijă la lipitorile de la mal. 

Louisa se uită pe malul lacului şi se aventură puţin mai departe. 

- E rece. Ce bine e! spuse ea. 

- întotdeauna mi se pare reconfortant, îi răspunse Gwen, apoi 
se întoarse şi se îndreptă spre debarcader. 

Odată intrată în lac, deşi apa era mai adâncă decât se aşteptase, 
Louisa se simţi uşurată atunci când reuşi să atingă fundul stâncos. 
Laurence şi Hugh erau de acum în larg şi înotau spre o insuliţă. 

Necunoscând îndeajuns de bine lacul, Louisa se hotărî să rămână 
la mal şi în timp ce se bălăcea, se bucura de un sentiment minunat 
de exaltare. Se simţea din ce în ce mai uşoară, când corpul ei plu¬ 
tea la suprafaţa apei şi părea să se reconecteze cu sine într-un anu¬ 
mit fel: bucurându-se de o plăcere simplă, dar vitală. Asta înseamnă 
să continui să-ţi trăieşti viaţa. Nu doar să te lupţi să supravieţuieşti 
de pe-o zi pe alta, ci şi să experimentezi din plin ceea ce însemna 
să fii viu. Louisa tânjise după sentimentul ăsta mai mult decât îşi 
dădea seama. 

După un timp, ieşi din apă şi se aşeză la soare, ştergându-şi părul 
cu prosopul. Ii vedea pe Laurence şi pe Hugh cum se relaxau puţin 
pe insulă şi pe Gwen, care se întorsese pe şezlongul ei, sub umbrela 
mare de soare, ţinându-şi bebeluşul acum adormit în braţe. 

Louisa se întinse lângă ea. 

- A fost absolut minunat! 

- De multe ori înot cu Laurence, îi răspunse Gwen. Fiica noas¬ 
tră adora apa. 

- Cred că ţi-e foarte dor de ea. 

- Da, dar era complicat. Ea suferea de caşexie 1 . 

- îmi pare atât de rău. 

- Oricum, tu eşti cea despre care ar trebui să vorbim acum. 
Cum te mai simţi? 

Louisa făcu o grimasă. 

- Destul de bine astăzi şi toate astea mă ajută atât de mult, dar... 
vezi tu, am descoperit anumite lucruri despre soţul meu despre 
care habar n-aveam... 

- Anumite lucruri? Vrei să vorbim despre ele? 

Louisa suspină. 


' Stare generală proastă a organismului, comună mai multor boli, care se 
manifestă prin tulburarea funcţiilor organismului, prin slăbire şi anemie extremă, 
prin scăderea temperaturii corpului etc. (n. tr.). 

- Pur şi simplu nu mai ştiu ce să cred. Te rog să nu mai spui 
nimănui, dar am aflat că Elliot m-a minţit că deţinea acţiuni la o 
plantaţie de scorţişoară. 

- E chiar aşa de rău? 

- Ei bine, se pare că Elliot petrecea mult timp acolo. Acum 
nici măcar nu ştiu unde se ducea el, de fapt. In plus, avea datorii 
despre care habar n-aveam. Deşi a negat, sunt îngrijorată că în 
realitate era dependent de jocurile de noroc. Este atât de groaznic 
să mă confrunt cu ideea că nici măcar nu ştiam ce făcea soţul meu. 

- Bărbaţii par să aibă această capacitate de a-şi împărţi viaţa în 
diverse sectoare. 

- Cu siguranţă nu şi Laurence? 

Gwen clătină din cap. 

- A durat mult până am aflat adevărul despre moartea primei 
lui soţii. 

- Mi-a spus că s-a sinucis. 

- Asta demonstrează ce progres a făcut! La început, când ne-am 
căsătorit, Laurence a refuzat să discute despre asta. îşi înăbuşise 
acest secret dureros atât de mult timp, încât nici el nu mai ştia 
cum să se elibereze de povară. 

Gwen făcu o mică pauză. 

- Nu ştiu ce să spun, dar poate că Elliot a avut probleme şi le-a 
păstrat pentru el, ca să te protejeze. 

- Probabil. Dar cum putea să mă protejeze faptul că m-a min¬ 
ţit că avea acţiuni? 

- Nu ştiu. Este ciudat. 

- Şi asta-mi dă impresia că sunt lovită de ceva ce nu înţeleg. Vreau 
să-l plâng pe el şi să plâng după viaţa noastră frumoasă care s-a sfârşit, 
dar toate astea mă fac să-mi fie mult mai greu. Casa pare bântuită. 

- înţeleg... Uite, nu ştiu cum să te întreb asta, dar Elliot te 
mai iubea? 

- Eu aşa credeam. 



- Şi tu îl mai iubeai? 

Louisa dădu din cap. 

- Foarte mult, chiar şi după doisprezece ani de căsnicie. Nu 
mă înţelege greşit, soţul meu nu era perfect, avea defectele lui. 

Gwen râse. 

- Dar oare nu le avem cu toţii? 

Rămaseră tăcute o vreme, privind lacul, iar Louisa se gândi la 
cuvintele lui Gwen. După un timp, renunţă să se mai frământe 
şi-şi dădu voie să fie pur şi simplu prezentă pe malul acestui lac 
superb, bucurându-se de soare alături de o femeie care se dovedise 
a fi o bună prietenă şi confidentă. 

- O ţin eu pe Alice, dacă vrei să te duci să înoţi, spuse Louisa 
în cele din urmă. 

- Nu te deranjează? 

- Deloc. Dă-mi-o mie şi du-te şi schimbă-te! 

Gwen se ridică în picioare, iar Louisa veni în locul ei sub um¬ 
brelă şi apoi îi aranjă lui Alice pe cap pălărioara cu volănaşe. 

Louisa îi privi pe Gwen, Laurence şi Hugh înotând, stropindu-se 
cu apă şi râzând. O sorbi din priviri pe micuţa adormită în braţele ei 
şi apoi contemplă iar mica familie de pe lac. Cât de fericiţi arată, se 
gândi ea. Şi, deşi părea puţin probabil, spera că şi ea va fi cândva în 
locul lor şi va regăsi o asemenea fericire. Trecutul nu-1 putea schimba, 
dar nici nu putea să-l lase să-i afecteze viitorul, aşa cum nici nu putea 
permite ca moartea lui Elliot să fie singurul lucru care o definea. 
Totul era să găsească o cale pentru a preveni asta. Peste câteva clipe, 
Alice se trezi şi o privi în ochi, fără să dea niciun semn de nemulţu¬ 
mire că nu se trezise în braţele mamei ei. Louisa o ajută pe micuţă să 
se ridice şi amândouă priviră grupul vesel care se juca în apă. 

- Vrei să mergem să vedem ce fac mami, tati şi Hugh? îi şopti 
Louisa, apoi se ridică din şezlong şi, în timp ce se apropia cu Alice 
în braţe de malul lacului, admirând îndeaproape minunatul tablou 
de familie, fredonă încetişor o melodie. 



Louisa mai rămase la plantaţia de ceai câteva zile, dar apoi simţi 
că trebuie să se întoarcă acasă. Şi pentru a reuşi să se ierte pe sine 
fiindcă ea trăia, în timp ce Elliot murise, hotărî că trebuie să facă 
ceva cu viaţa ei. La urma urmei, era genul de persoană activă care 
simţea nevoia să facă tot timpul ceva ca să se simtă plină de energie 
şi încă avea tipografia la care să se gândească. Ştia că singura moda¬ 
litate de a supravieţui era să meargă mai departe, până când asta îi 
va deveni a doua natură. Să mai trăiască o oră şi apoi încă una şi 
încă una, până la sfârşitul zilei. Şi apoi, a doua zi de dimineaţă, să 
o ia de la capăt. In cele din urmă, fericirea pe care o redescoperise 
alături de Gwen pe malul lacului avea să devină o stare obişnuită. 

Louisa se odihnea în grădină, cu foarfecă ei de grădinărit pe 
masă, cu Tommy şi Bouncer luptându-se să-i câştige atenţia, în timp 
ce ea mângâia urechile moi ale lui Zip, lungit în poala ei, când 
Camille o anunţă că venise un bărbat care voia să discute cu ea. 

- Cine este? întrebă ea. 

- Nu-i cunosc numele, doamnă. Dar l-am mai văzut pe aici şi 
înainte. 

Louisa se încruntă. 

- Nu l-ai întrebat? 

- A spus doar că vrea să vă vadă. 

- Unde e Ashan? 

- E afară. M-a rugat pe mine să deschid uşa. 

- Atunci presupun c-ar trebui să inviţi musafirul înăuntru. Dar 
nu în casă, ci aici în grădină. Şi adă-ne te rog ceva rece de băut! 

Louisa se ridică în picioare, îndepărtă foarfecă de grădinărit, 
având grijă să se ferească de viperele Russell, pe care le mai desco¬ 
perea uneori în şopronul din grădină. Dar era obişnuită să fie 
prudentă şi ştia că, dacă lăsa viperele în pace, nici ele nu o atacau. 
Astăzi nu văzuse niciun şarpe. 

Când se aşeză din nou, Louisa îşi îndreptă spatele şi apoi se 
întoarse spre intrare, în timp ce musafirul se apropia. 

Bărbatul era mic şi îndesat, brunet şi uşor negricios. Ea îl re¬ 
cunoscu imediat ca fiind individul pe care îl văzuse în biroul lui 
Elliot la petrecerea de Crăciun şi apoi din nou, câteva săptămâni 
mai târziu. 

El se apropie de ea şi se aplecă uşor. 

- Pieter De Vos, la dispoziţia dumneavoastră, doamnă. 

- Luaţi loc! spuse ea şi-i întinse mâna. 

Câinii începură să latre. 

- Linişte, băieţi! spuse ea şi ridică mâna să-l mângâie pe unul 
dintre ei, dar Tommy o luă înapoi. Bouncer şi Zip rămaseră lângă 
ea. Se întinse şi-l mângâie pe Bouncer pe creştet, iar acesta mârâi 
a avertisment şi-şi plecă urechile ciulite. 

- îmi cer scuze. Uneori pot fi exagerat de protectori. 

- Nicio problemă. Şi eu am un câine, răspunse el. 

Era un om serios, care vorbea pe un ton scăzut şi Louisa trebui 
să se întindă spre el ca să-l audă mai bine. 

Şi apoi el se aşeză pe un scaun aflat la câţiva metri distanţă de 
ea. Briza adia în grădină. Louisa privi cum frunzele copacilor frea¬ 
mătă, păsărelele îşi iau zborul de pe ramuri înspre cerul albastru, 
nesfârşit, şi simţi valuri de căldură cum se ridicau din pământ. 

- îmi pare rău să vă deranjez într-un moment atât de trist, 
spuse Pieter De Vos. Dar m-am gândit să mă prezint. 

- Da, v-am văzut cu Elliot, dar de fapt, noi nu ne-am întâlnit 
niciodată, nu-i aşa? 

El încuviinţă. 

- Da, asta s-a întâmplat demult. 

- Foarte frumos din partea dumneavoastră că aţi venit. 

- Plăcerea îmi aparţine. 

Louisa făcu o pauză şi aşteptă să iasă Camille. 

- Doriţi limonadă cu mentă şi suc de lămâie? 

El încuviinţă din cap şi apoi se uită la ea cu o privire consolatoare. 

- Sper că reuşiţi să faceţi faţă situaţiei. Trebuie să vă fie foarte greu. 

Louisa tăcu din nou, îşi ţinu mâinile strânse în poală şi se uită 

la grădină. De obicei, era bine întreţinută, dar, de la un timp, o 
neglijase. Tufişurile de iasomie crescură mari şi sălbatice. 

- Deci, spuse el, înclinându-şi capul şi zâmbind. Probabil ştiţi 
deja că soţul dumneavoastră şi cu mine aveam nişte afaceri comune. 

- Elliot mi-a pomenit ceva. 

- Vreau doar să ştiţi că au mai rămas câteva probleme nerezolvate. 

- Ce fel de probleme? 

- Nu e nevoie să intru acum în detalii. O să avem mai mult 
timp pentru asta la momentul potrivit. 

De Vos făcu o pauză. 

- Soţul dumneavoastră era un om minunat. Trebuie să vă fie 
îngrozitor de dor de el. 

- îmi este. 

Louisa îşi şterse mâinile umede pe cămaşă şi-l privi în timp ce 
el sorbea din limondă. 

- Ei bine, spuse el. A fost o plăcere să vă cunosc. Voiam doar 
să-mi prezint sincere condoleanţe. Dar dacă pot face ceva pentru 
dumneavoastră, vă rog să-mi spuneţi. Orice. 

- Mulţumesc. 

Amândoi se ridicară. 

- O să mai stăm de vorbă, doamnă Reeve. 

- Desigur. 

Louisa şi-ar fi dorit să-l aibă pe Elliot în faţa ei şi să-l întrebe exact 
ce anume făcuse şi de ce nu existau acţiuni la Cinnamon Hills. Mai 
mult decât orice, îşi dorea să lase amintirile despre el undeva de¬ 
parte, undeva unde acestea să fie în siguranţă, necontaminate de 
îndoială. Numai Elliot ar fi putut face asta. Cu siguranţă, i-ar fi 
spus că totul era o încurcătură şi că n-avea de ce să-şi facă griji. Era 
doar o neînţelegere. 

Dar, deocamdată, trebuia să meargă mai departe. Tatăl ei 
urma să revină dintr-o călătorie de afaceri şi, deşi Louisa voia 
atât de mult să-i mărturisească, nu putea suporta ca Jonathan să-i 
afle temerile. 

Rămasă încă în grădină, Louisa privi cum cerul se colora în 
nuanţe de roz, apoi intră în casă să se pregătească de cină. Zăbovi 
în baie, privindu-se în oglindă. Pentru o clipă, doar văzându-şi 
privirea pierdută îi veni să plângă. Dar îşi reveni şi, în loc să 
plângă, se spălă, se îmbrăcă, pulveriză câţiva stropi de parfum în 
spatele urechilor şi apoi se aşeză la măsuţa de toaletă ca să-şi prindă 
colierul de perle; un cadou aniversar de la Elliot, perle veritabile. 
Cel puţin, aşa îi spusese Elliot. Louisa îşi puse pe buze o perlă şi-şi 
trecu dinţii din faţă pe suprafaţa ei. Da, simţi o suprafaţă uşor 
poroasă, nisipoasă ceea ce însemna că perlele erau autentice. Se 
simţi ruşinată că se îndoise de el. 

Când auzi uşa de la intrare şi apoi vocea tatălui ei, Louisa se 
pregăti să fie tare şi-şi ascunse suferinţa. Deja alesese subiectul 
conversaţiei. Era momentul să decidă ce va face cu tipografia. 

Ieşi pe hol în întâmpinarea lui Jonathan şi îl salută. 

- Scuze pentru întârziere, dar am fost reţinut la firmă. 

- Ai desemnat un responsabil acolo? 

Jonathan Hardcastle clătină din cap. 

- încă nu. Deocamdată mă ocup eu singur de întreaga afacere 
cu pietre preţioase. 

- Mergem la masă? 

Odată aşezat la un capăt al mesei, el îşi privi fiica. 

- Aşadar, spuse el, în timp ce Louisa se juca distrată cu mânca¬ 
rea în farfurie. Sper că te simţi mai bine după excursie. Cred că 
lucrurile care te distrag ajută. 

Ea îşi muşcă buzele în timp ce se întreba cum să-i răspundă. 

- Asta ai făcut şi tu? De ce nu mi-ai vorbit niciodată despre 
mama? 

- Nu chiar. Eu am fost mereu ocupat. Aveam un copil mic de 
îngrijit şi o afacere de condus. Nu m-ar fi ajutat dacă aş fi pierdut 
timpul şi aş fi hoinărit. 

- Hoinărit ? Asta crezi tu că fac? 

- Tu şi cu mine suntem diferiţi. Eu sunt un om practic, dar tu 
te concentrezi mai mult pe probleme domestice. Voiam doar să 
spun că trebuie să te fi ajutat timpul petrecut cu Gwen Hooper. 
Şi faptul că aţi discutat despre ce te frământă. 

- Da, m-a ajutat... Mă descurc, îmi caut un drum în viaţă. 

- Mai este ceva? 

Louisa încuviinţă. 

- Voiam să discutăm despre ceva anume. 

-Da? 

- Tipografia. 

- Acum este o piatră de moară, nu-i aşa? 

- Ce vrei să spui? 

- Ideea cu magazinul. Doar nu vrei să continui cu chestia asta? 

Louisa clătină din cap din cauza gândurilor contradictorii care-i 

treceau prin minte, apoi respiră adânc şi răspunse: 

- Ba da, cred că vreau să continui. Şi exact despre asta vreau 
să-ţi vorbesc. 

- E vorba de bani? Ai nevoie să te susţin? 

Louisa îi zâmbi. 

- Ar fi minunat dacă ai putea. Dar aş putea vinde şi eu restul 
acţiunilor rămase, deşi o să fiu cam strâmtorată. 

- Nu pot să te las să faci asta. Din ce-o să trăieşti? 

- O să supravieţuiesc eu. 

- Nu. Orice vei hotărî să faci cu magazinul, venitul tău o să 
provină din propriile investiţii şi din asigurarea de viaţă pe care 
ţi-a lăsat-o Elliot. 

Louisa îşi coborî privirea. 

- Ce este, draga mea? 

Ea lăsă privirea în jos, spre masă. 

- Nu-mi spune că nu există poliţă de asigurare de viaţă! 

Se uită spre el şi văzu o expresie de iritare pe faţa lui. 

- Nu am găsit asigurarea de viaţă. Eu... 

Vocea i se frânse. 

- Ei bine, dintre toate lucrurile iresponsabile!... Ai vorbit cu 
avocatul? 

Ea încuviinţă cu tristeţe. 

- Foarte bine, dacă eşti hotărâtă să te agăţi de tipografie, o să 
găsesc resurse să te susţin, deşi nu pot să nu mă gândesc că s-o vinzi 
ar fi cea mai bună soluţie. 

- Am nevoie să fac ceva cu viaţa mea. 

- înţeleg. 

- Oare? 

Jonathan dădu din cap, îngăduitor. 

- Eu aşa sper. Aşa cum am mai spus, să te distrezi sau, cel puţin, 
să te menţii ocupat ajută. 

- O s-o iau razna dacă n-am niciun proiect de care să mă agăţ. 

- Ei bine, asta nu ne putem permite. Deci se pare că avem 
motive să sărbătorim. Semnele arată că vom fi parteneri de afaceri. 
Ai şampanie prin casă? 

- Desigur. 

In timp ce Louisa îi zâmbi tatălui ei, un sentiment nou de en¬ 
tuziasm punea stăpânire pe ea. Părea că tipografia e proiectul me¬ 
nit să o salveze. Dacă reuşea să se concentreze în direcţia potrivită, 
această afacere i-ar oferi pur şi simplu şansa de care avea nevoie. 



17 

A doua zi, Margo reveni la Galle. Acum, în dimineaţa urmă¬ 
toare, cele două femei vorbeau în faţa micului dejun copios, com¬ 
pus din ceai, lapte de bivoliţă, pâine prăjită şi fructe exotice. Era 
încă devreme şi deşi cântecul din zori încetase, păsările încă mai 
ciripeau în grădină. Louisa deschisese uşile de sticlă, ca să se bucure 
de trilul lor. 

- Doamne, mor de foame! spuse Margo căscând şi se întinse, 
îmi pare rău că n-am putut vorbi aseară. Eram epuizată după că¬ 
lătoria cu autobuzul şi, trebuie să recunosc, după momentele pe¬ 
trecute cu mama. 

- Cum se simte? o întrebă Louisa în timp ce turnă ceaiul. 

Margo făcu o pauză şi Louisa văzu chipul marcat de oboseală 

al cumnatei ei, în special cearcănele vineţii de sub pleoape. Nu-i 
plăcea s-o vadă atât de dărâmată. Margo se luă cu mâinile de cap 
şi făcu o grimasă: 

- Nu e bine. Problema e că nu reuşesc s-o consolez. Nimic din 
tot ce fac sau spun nu e bine, deşi nici nu cred c-ar exista cineva 
care s-o poată consola acum. Am făcut tot posibilul şi nu vreau 
să-i fiu neloială, dar simţeam că-mi vine să urlu şi pur şi simplu 
trebuia să plec de acasă! 

Louisa, ascultând zumzetul insectelor din grădină, înţelegea 
prea bine că Margo avea nevoie să petreacă un timp departe de 
mama ei. 

- Trebuie să-i fie foarte greu, spuse ea şi-i dădu lui Margo o 
ceaşcă de ceai. O înţeleg. 

- O să mă întorc acasă când o să consider că pot să-i fiu de 
folos. Urăsc să o las singură, dar pentru moment cred că îi e mai 
bine aşa. Din fericire, tata e ocupat cu afaceri, deci asta îl va ţine 
departe de casă. Doamne, sper că n-a sunat aiurea rău. 

- Nu, deloc. Ştim cu toţii că Irene poate fi obositoare. 

- Mama poate fi îngrozitor de dificilă, dar îmi fac griji pentru 
ea. Gândeşte-te! In definitiv, a pierdut doi fii. 

Louisa încuviinţă. 

- Da, desigur. E greu de cuprins cu mintea. 

Se lăsă o tăcere scurtă. 

- Lasă asta! Spune-mi tu cum eşti? 

- Sincer? Nu ştiu. în unele zile mă simt amorţită. Ca şi cum 
totul ar fi departe de mine. Sau ca şi cum nici măcar eu nu mai 
sunt eu însămi. Dar, vezi tu, acum totul se complică. Până la urmă, 
am descoperit că Elliot n-avea deloc acţiuni la Cinnamon Hills. 

- Nu se poate! 

Louisa dădu din cap. 

- Sau, cel puţin, aşa spunea Leo. 

- Ai încredere în el? 

- Şi eu m-am gândit la asta. Dar mi-a plăcut omul şi ce interes 
ar avea să mintă? 

- Ar avea avantajul să deţină controlul absolut asupra afacerii 
lui, nu-i aşa? 

- Presupun că da. Oricum, habar n-am unde au dispărut banii 
şi nici unde se ducea de fapt Elliot când îmi spunea că merge pe 
plantaţia de scorţişoară. 

Louisa făcu o pauză, nesigură cum să se exprime. 

- Mă doare să simt că nu mi-am cunoscut soţul. 

- Biata de tine. Dar ce ciudat! 

- Nu-i aşa? Oricum, Elliot a cumpărat vechea tipografie cu 
puţin înainte să te întorci tu de la Londra. Nici n-a avut ocazia să 
ţi-o arate. Plănuiserăm s-o renovăm şi s-o transformăm într-un 
magazin de bijuterii şi decoraţiuni artizanale. 

- Eşti sigură că te descurci? E nevoie de multă energie. 

- Nu ştiu. 

Louisa oftă adânc. 

- Tristeţea e teribil de epuizantă, dar trebuie să fac ceva! 

- Magazinul ar fi un lucru asupra căruia te-ai putea concentra. 

- Asta-i şi părerea mea. 

Louisa observă că Margo tăcea şi, pentru o clipă, expresia feţei 
i se schimbă. 

- Dar tu cum mai eşti, Margo? Nu mă refer doar la Elliot, ci 
şi la iubitul tău din Londra. William, nu-i aşa? 

Margo respiră adânc înainte să vorbească. 

- Numai de-ar fi al meu. Dar mi-e îngrozitor de dor de el. Deşi 
nu sunt o sentimentală, nu-i aşa? 

- E tot o pierdere. 

- Da. Desigur că pierderea lui Elliot este mult mai gravă. Mie 
încă nu-mi vine să cred cu adevărat. 

- Ştiu. In fiecare zi mă aştept să-l văd venind acasă. 

Femeile îşi băură ceaiul în tăcere, îndepărtând gâzele care voiau 

să li se aşeze în păr. Margo închise ochii şi păru dusă pe gânduri. 
Şi apoi, când îi deschise, zâmbi. 

- Şi acum, cred c-avem nevoie să ne înveselim. întrebarea este 
ce facem în restul zilei? 

Louisa oftă. 

- Ei bine, trebuie să mă ocup de tipografie. 

- Las-o să mai aştepte puţin! Hai mai bine să plecăm din Galle 
şi să mergem pe o plajă de pe coasta sudică. Am chef să înot, de¬ 
parte de ochii curioşilor. 

Conduseră pe drumul întins de-a lungul coastei, trecând de 
câmpuri de zambile sălbatice şi de plantaţii de mangrove, iar apoi 
de cocotierii amplasaţi în faţa ţărmului auriu şi, în cele din urmă, 
virară şi se opriră pe una dintre plaje, la poalele plantaţiei 
Cinnamon Hills. 

In timp ce parca maşina, Louisa nu se putu abţine să nu se 
gândească la Leo. O parte din ea voia să năvălească în casa lui de 
pe deal şi să insiste să-i spună adevărul despre acţiuni. Probabil o 
minţea? In fond, Margo avea dreptate, ar fi motive să ascundă 
acţiunile deţinute de Elliot. Dar trebuia să mai aştepte. Când avea 
să retragă banii din contul separat al lui Elliot, va avea un pretext 
bun să-l întâlnească. 

Privi în jurul ei la coasta oceanului împodobită cu palmieri şi 
la plaja cu nisip fin, plină de scoici şi apoi, dincolo de nivelul mai 
scăzut al apei, la recifele de corali. Bărci mici de pescuit, vopsite 
în nuanţe colorate, fremătau pe apa albastră adâncă, dar, din feri¬ 
cire, plaja era goală, deci o aveau pe toată la dispoziţia lor. 

- Te întrec! Ajung prima în apă! spuse Margo în timp ce se 
dezbrăcă de haine într-o secundă şi rămase în costum de baie. 

- Avantaj nedrept. Eu trebuie să mă schimb! 

- Am câştigat! strigă Margo în timp ce alerga pe nisipul argin¬ 
tiu până la ocean. După ce plonjă în valuri şi începu să înoate, 
Louisa îşi puse costumul de baie şi o urmă în larg, tremurând şi 
înfiorându-se, simţind răcoarea apei pe piele. Era minunat să plu¬ 
tească din nou în apă, după experienţa de pe lac. Probabil ăsta ar 
fi răspunsul - să înoate zilnic pentru a se elibera de tensiunea 
acumulată în zona cefei şi a umerilor. 

începu să înoate după Margo, dar nu reuşi s-o ajungă. Margo 
era o înotătoare excelentă şi, deşi Louisa ştia să înoate destul de 
bine, totuşi nu avea rezistenţa cumnatei ei. După o vreme, Louisa 
făcu pluta şi îşi ridică puţin capul ca să se uite la palmieri, înainte 
de a contempla din nou oceanul. 

Soarele răsfrângea scântei aurii pe toată suprafaţa apei şi cerul 
senin strălucea armonios într-o nuanţă bleu-pal. Totul era cufun¬ 
dat în linişte, în afară de clipocitul valurilor blânde şi, din când în 
când, de ţipetele pescăruşilor. Dacă viaţa ar putea fi întotdeauna 
aşa, se gândi Louisa şi începu să înoate înapoi spre ţărm. Se opri 
într-o zonă unde apa era mai mică, lăsând valurile să-i mângâie 
picioarele, apoi îşi ridică braţele spre cer. 

- Mulţumesc pentru asta, şopti. Mulţumescl 

Şi când îşi aminti cât de îndrăgostită era de Elliot atunci când 
se uitau împreună la broaştele-ţestoase care aşteptau să-şi depună 
ouăle chiar pe plaja asta, nu se mai simţi tristă. Rămase aşa câteva 
minute şi de-abia treptat deveni conştientă de sunetul din spatele 
ei. îşi scutură părul şi se întoarse. 

- O, spuse ea atunci când îl văzu în costum de baie. Bună! 

- înot aici, spuse Leo, dându-şi părul din ochi. Sper că nu te superi? 

Deşi puţin mai devreme Louisa se gândise să năvălească la el 

acasă şi să-i ceară să-i spună adevărul, reuşi să-i zâmbească. 

- Nu. Sigur că nu. 

în timp ce Leo plonja în apă, ea observă cât era de suplu. 
Văzându-i trupul armonios, atât de bine definit, ai fi putut spune 
că lucra pe plantaţie, şi nu la birou. îl privi cum înota perfect 
printre valuri. Când termină, Leo ieşi să se usuce. 

- Am venit cu Margo, cumnata mea, spuse Louisa. Probabil 
tocmai ai văzut-o acolo în larg. 

El îşi duse mâna streaşină la ochi în timp ce scruta orizontul. 

- A, da. 

- Pare neobosită, dar sper să nu se aventureze prea departe. 

- Tu cum mai eşti? Te descurci? 

Louisa dădu din cap. 

- Aici e minunat, nu-i aşa? 

Niciunul dintre ei nu vorbi, se aşternu o tăcere prelungită şi 
ea deveni conştientă de prezenţa lui, aşa cum stătea atât de aproape 
de ea şi ea purta doar un costum de baie ud. 

- înotul este o formă excelentă de eliberare, spuse Leo în cele 
din urmă, în timp ce se întinse pe plajă lângă ea. Viaţa e destul de 
tensionată pe plantaţie. Şi eu ajung să mă implic prea tare. 

- Probabil ai nevoie de viaţă socială. 

- Probabil. 

- Dar verişoara ta... Vă vedeţi des? 

- Zinnia? Da, ne vedem destul de des. 

- Nu-i ştiam numele, dar cred că am văzut-o ultima oară când 
am fost acolo. 

Leo privi oceanul şi Louisei i se păru uşor tulburat. Nu ştia 
exact de ce i se pare că se simte nelalocul lui. Poate de vină erau 
maxilarul încordat şi felul în care el îi evita privirea. 

- Părea tristă, adăugă ea, sperând ca Leo să-i spună mai multe. 

El încuviinţă şi apoi se ridică prea repede, atingând-o din gre¬ 
şeală cu braţul. Louisa simţi un fior straniu şi nu se putu împiedica 
să se gândească o clipă că, de fapt, se oprise din a-i mărturisi ceva. 

îşi înghiţi gândul şi se uită în sus spre el, zicându-i: 

- în legătură cu acele acţiuni... Eşti sigur că Elliot nu avea ac¬ 
ţiuni pe plantaţie? Pentru că, dacă avea, trebuie să existe registre 
pe undeva. 

Leo se uită la ea. 

- Louisa, îmi dau seama că trebuie să-ţi fie greu, dar îţi jur: 
Elliot chiar nu avea acţiuni aici. 

Ea îi întâlni privirea şi apoi dădu din cap. 

- Cred că e timpul să mă întorc. 

-Da. 

- Ei bine... Sper să te mai văd pe aici? 

- Da, repetă ea, pentru că, în ciuda a tot şi a toate, îşi dorea ca 
Leo să mai rămână puţin lângă ea. 

- Ai grijă de tine! 

Apoi se întoarse şi porni cu paşi mari spre drum. 

O clipă mai târziu, Louisa se uită spre ocean să vadă cum înoată 
Margo, dar îşi dădu seama că are probleme. Cumnata ei încerca 
din răsputeri să înoate înapoi spre ţărm, în timp ce-şi flutura braţul 
cu disperare, dar orice ar fi făcut, părea să rămână blocată acolo. 

- Leo! Ajutor! strigă Louisa sărind în picioare şi alergând să 
plonjeze adânc în ocean. 

Ii auzi paşii pe nisip, alergând s-o ajungă din urmă. 

- Te rog, hai să înotăm până la Margo! Nu ştiu ce e cu ea. Pare 
ceva în neregulă. 

Louisa începu să înoate, dar Leo i-o luă imediat înainte şi ajunse 
la Margo, care acum vorbea nedesluşit şi gâfâia după aer. O luă în 
braţe şi ţinând-o cu o mână lipită la pieptul lui, înotă pe spate până 
când ajunseră acolo unde apa nu era adâncă. O lăsă jos şi Margo 
cu greu se clătină spre Louisa, care tocmai ieşea din apă. 

- Te-ai dus prea departe, îi spuse Louisa. 

Margo respiră adânc şi îşi frecă piciorul. 

- Acum sunt bine. 

- Margo, serios! Trebuie să fii mai atentă. 

- N-am mai avut niciodată cârcei. 

Se întoarse spre Leo. 

- Iţi mulţumesc c-ai fost cavalerul meu în armură strălucitoare. 

El îşi înclină capul. 

- Mă bucur că eşti în siguranţă. Apropo, eu sunt Leo, Leo 
McNairn. Proprietarul Cinnamon Hills. 

- Iţi mulţumesc mult, îi răspunse Margo zâmbind şi continuă 
să-şi frece muşchiul gambei. Am citit despre tine, nu-i aşa, Louisa? 

Leo zâmbi. 

- Serios? Unde anume? 

Margo se uită la Louisa. 

- La bibliotecă, nu-i aşa? 

Louisa dădu din cap şi se simţi jenată, ca şi cum ar fi fost sur¬ 
prinsă într-o ipostază indiscretă. 

- Oricum, îţi mulţumesc încă o dată pentru felul eroic în care 
m-ai salvat, continuă Margo. 

El o ajută pe Margo să meargă până când toţi trei ajunseră pe 
plajă în siguranţă şi se aşezară acolo. Leo o privi pe Louisa. 
Incapabilă să-şi dea seama la ce se gândea el, ea se uită în altă parte 
şi apoi în spatele ei, la cocotieri şi apoi şi mai departe, spre colibele 
pescarilor. După o clipă, îşi întoarse privirea spre ocean şi în timp 
ce contempla păsările marine - egrete, bâtlani, fluierari şi pescă¬ 
ruşi albaştri - se gândi la ceea ce-i spusese Leo. Nu existau acţiuni. 

După un timp, el i se adresă lui Margo. 

- Te simţi mai bine? 

Margo dădu din cap. 

în drum spre acasă, Margo îşi arătă atât de mult entuziasmul 
legat de Leo şi de purtarea lui cavalerească, încât Louisa aproape 
că începu să regrete excursia lor la plajă. Şi totuşi, nu reuşea să-şi 
reprime bucuria că-1 revăzuse. Era ceva în legătură cu el care o 
făcea să simtă că lucrurile s-ar putea să nu stea chiar atât de rău. 
Că până la urmă, s-ar putea să nu se lase întunericul şi c-ar fi po¬ 
sibil ca ea să nu mai alunece de pe marginea prăpastiei. 

- Cred că te-ai amorezat, îi spuse ea lui Margo, ridicându-şi 
sprânceana. 

- Mă poţi învinovăţi? E superb! îmi plac bărbaţii aparent fra¬ 
gili, dar cu ţinută atletică. Deci... despre ce aţi discutat voi doi în 
timp ce eu eram ocupată să mă înec? 

- Despre nimic. L-am întrebat încă o dată despre acţiuni, dar 
Leo mi-a repetat că ele nu există. 

Louisa mersese la tipografie cu Margo şi schiţase câteva planuri. 
Tot nu găsise cheia camerei încuiate şi a decis ca, la un moment 
dat, să apeleze la un lăcătuş, să forţeze broasca. 

Margo fusese plecată într-o plimbare cu bicicleta, în timp ce 
Louisa studia planurile care se aflau acum întinse pe o măsuţă de 
cafea, în livingul de la parter. Spera să construiască patru saloane 
sau raioane diferite. La acestea se adăuga o tejghea circulară pe care 
urma să fie expuse spre vânzare unele dintre cele mai scumpe bi¬ 
juterii de safir. Arcadele se vor deschide înspre spaţii personalizate, 
primul dintre ele va fi destinat bijuteriilor la preţuri accesibile, al 
doilea va adăposti obiecte artizanale de lemn sculptate manual, iar 
la al treilea se vor vinde produse din mătase. Louisa se gândi că 
magazinul ar putea avea chiar două saloane de bijuterii, avea să 
găsească destui bijutieri interesaţi să participe. Decise să-şi nu¬ 
mească magazinul Sapphire, pentru că Ceylon era renumit în spe¬ 
cial pentru calitatea safirelor sale frumoase. In curând, va trebui să 
instaleze sisteme de securitate la scară largă şi să se asigure că toate 
încuietorile şi ferestrele erau protejate de grilaje metalice. 

Louisa încercă să deseneze din nou exteriorul clădirii, dar ho¬ 
tărî că trebuia să verifice iar, după ce văzuse pe desen ce anume 

nu părea în regulă. Dar exact când se concentra, Ashan intră în 
cameră şi-o anunţă că venise un domn care voia s-o vadă. 

- Ei bine, pofteşte-1 înăuntru! spuse ea mai degrabă iritată, tre- 
cându-şi o mână prin păr şi plictisită de deranj, deşi regretă imediat 
că fusese severă cu Ashan. întotdeauna el fusese de o loialitate 
exemplară şi Louisa încercase mereu să îl trateze cu respect. 
Surprinsă să-l vadă pe Leo intrând în salon, ea se ridică imediat 
şi-i întinse mâna. 

Leo îi strânse mâna în treacăt. 

- Mă tem că încă n-am ajuns în Colombo să scot de la bancă 
banii pe care Elliot ţi i-a lăsat moştenire. 

- Nu-i vorba de asta, îi răspunse el ţinându-şi strâns în mâini 
pălăria de piele, jucându-se într-una cu borul ei rotund şi arătând 
atât de rigid şi de ciudat, încât Louisa nu se putu împiedica să nu 
se gândească că Leo ar fi preferat să fie în altă parte. 

- Vrei puţin ceai? 

Cu o privire gravă, el clătină din cap. 

-Nu. 

Făcu o scurtă pauză. 

- Putem să discutăm în grădină? 

- Desigur. Doar să-mi iau pălăria de soare. 

Louisa se strecură pe hol să-şi ia pălăria de paie, apoi trecură 
prin uşile de sticlă şi ieşiră. Grădina liniştită strălucea în lumina 
soarelui şi briza uşoară făcea frunzele să foşnească. Cei trei câini 
îi urmară afară şi se tolăniră la umbră, cu limbile scoase de căldură. 
Louisa le umplu castroanele cu apă rece de la un robinet exterior 
şi le lăsă jos în faţa lor. 

- Deci..., spuse ea în timp ce se plimbau. 

Il văzu cum înghite agitat - părea că-şi adună tot curajul. 

- E vorba de verişoara mea, Zinnia. 

- A, da? 

- Mă tem că e bolnavă şi nu are cine să aibă grijă de fiul ei, 
Conor. 

- Nu ştiam că are un fiu. 

- Are şapte ani. Un copilaş dulce care trăieşte în lumea lui 
imaginară. Zinnia a preferat să nu-1 înscrie la şcoală şi să-i predea 
acasă, astfel încât Conor rareori se întâlneşte cu alţi copii. Eu fac 
tot ce pot să-l ajut. 

Leo respiră adânc. 

- Zinnia are o prietenă divorţată, înţelegi, care-şi aduce fiica la 
noi din când în când, dar cam atât. Cred că simte că ea şi Zinnia 
sunt outsideri, fiind un pic rupte de societatea „obişnuită". Sincer 
să fiu, lucrurile sunt departe de a fi cum trebuie. Conor o ia razna 
chiar şi-n cele mai bune momente, dar acum... 

Louisa nu-1 mai auzise niciodată spunând atât de multe într-o 
singură frază şi se simţi surprinsă. 

- îmi pare rău pentru tot, dar de ce-mi spui mie toate astea? 

- Ei bine, asta e partea dificiă. 

Leo se opri brusc şi făcu o pauză ciudată. 

Ea nu spuse nimic. Orice ar fi, ar trebui să-şi urmeze cursul, se 
gândi ea. 

Leo reîncepu să-i vorbească. 

- După ce te-am văzut pe plajă, am simţit că trebuie să-ţi vor¬ 
besc deschis. 

- Să mergem la umbră, spuse Louisa. Mi-e foarte cald. 

Se mutară în zona umbroasă şi se aşezară pe o bancă. Grădina 
părea oarecum deprimant de liniştită şi Louisa simţi că era ceva 
ciudat că Leo venise aşa în vizită. 

- Deci? 

- Cred că banii pe care mi i-a lăsat soţul tău erau, de fapt, 
pentru Zinnia. 

Louisa simţi un fior rece pe şira spinării, în ciuda căldurii zilei 
şi îl privi lung, cu atenţie. încremenită locului, aşteptă ca el să 
vorbească din nou. 

- Nu mi-e uşor să-ţi spun asta... 

- Continuă! 

- Conor este fiul lui Elliot. 

Louisa gemu şi clipi repede de mai multe ori. Grădina păru să 
se cutremure şi acum îşi dădu seama că inima îi bătea în piept atât 
de tare, încât era surprinsă că Leo nu i-o auzea. 

El clătină din cap şi-şi pironi privirea în pământ. 

- Ştiu că trebuie să-ţi fie greu să auzi asta. 

O tăcere lungă, inconfortabilă, se adânci, iar Louisa căzu pe 
gânduri. Tulburată de imaginea chipului lui Elliot, clară încă în 
mintea ei, şi de privirea din ochii lui, de căldura lui, de dragostea 
lui, îi era imposibil să accepte aşa ceva. 

- De-asta venea Elliot la plantaţie atât de des, spuse Leo în cele 
din urmă, ridicându-şi privirea spre ea. 

- Conor e fiul lui Elliot? Asta încerci să-mi spui? 

Louisa se simţi copleşită de zeci de emoţii ciocnindu-se în inte¬ 
riorul ei şi o cuprinse un val de căldură, încât era cât pe ce să leşine. 

-Da. 

Nu putea fi adevărat! Elliot n-ar fi făcut niciodată aşa ceva. Şi 
auzind vocea lui Elliot în capul ei, refuză să-l creadă. 

- Doar nu vorbeşti serios. 

- îmi pare rău. 

- Cum poţi să mă minţi aşa? De ce faci asta? 

Leo se uită la ea. 

- M-am gândit că ai dreptul să ştii. 

- Nul Mai întâi îmi spui că nu există acţiuni, ceva ce încă mi se 
pare greu de crezut. Şi acum... asta. 

Se lăsă din nou o tăcere profundă. Cuvintele pe care Louisa 
dorea să le spună deveneau vâscoase şi refuzau să i se mai prelingă 
pe buze. Se simţea ca şi cum nu va mai putea respira niciodată. 

- Louisa, eu... 

- Nu, ridică ea mâna făcându-i semn să tacă. Nu spune nimic! 

Louisa se ridică în picioare şi se întoarse cu spatele la el. 

- Te aştepţi să cred că Elliot venea la plantaţie să o vadă pe ea? 
Că nu avea acţiuni. Că era vorba doar despre ea} 

Leo nu-i răspunse. 

- Nu te-ai gândit să-mi spui asta mai devreme? 

Se întoarse să-l privească, încercând cu disperare să împiedice sen¬ 
zaţia de sufocare pe care o simţea în gâtul încordat şi implorându-1 
stăruitor, în tăcere, să-i spună că nu era adevărat. 

Leo clătină din cap, simţindu-se îngrozitor. 

- N-am vrut să te rănesc, dar e adevărat că Elliot venea să-l vadă 
pe Conor. Şi pe Zinnia, desigur. 

Louisa simţi cum lacrimile îi ardeau genele, dar continuă să-l 
privească fix. Timpul părea să curgă accelerat în sens invers, şi 
revăzu ochii zâmbitori ai lui Elliot, în timp ce îi dădea ultimul 
buchet de flori. Acum, Louisa simţi că primise acele flori din ca¬ 
uza mustrărilor lui de conştiinţă. Ca şi cum florile ar fi putut 
şterge tot! îşi promise că nu va plânge în faţa lui Leo şi stătu şi mai 
dreaptă, strângându-şi braţele în jurul ei. îşi muşcă buzele până la 
sânge, privindu-1 în tot acest timp. 

- De ce-mi spui asta acum? 

Leo respiră adânc înainte de a-i răspunde. 

- Aşa cum spuneam, am simţit că nu era cinstit să te las în 
întuneric. Nu puteam să continui să mă prefac că nu ştiu nimic şi 
simţeam că meritai să afli adevărul. 

Louisa se încruntă auzindu-i explicaţia şi apoi făcu un pas spre el. 

- Vii aici şi-mi spui că soţul meu are un copil, un copil nelegi¬ 
tim... un bastard). 

El se ridică. 

- înţeleg, ştiu că e un şoc. 

Louisa se îndepărtă şi privi printre gene lumina puternică a zilei. 

- Ai al naibii de multă dreptate! 

Leo îşi lăsă capul în pământ o clipă şi apoi privi în sus. 

Ea râse cu o voce subţire, isterică. 

- E o prostie. Eşti nebun? Complet nebun? 

- Aş fi vrut să... 

- Rămâi pe loc, Leo! 

Vocea ei avea un timbru ascuţit şi enervant. înghiţi cu greu, 
îngrozită că-şi afişase emoţiile primare. îşi dorea să-l blesteme, să 
ţipe la el şi să urle că nu era adevărat. Că era o prostie. Elliot n-ar 
fi trădat-o niciodată! 

- Nu ştiu ce ţi-a venit să-mi spui asta, zise Louisa cu voce tare. 
Acum, te rog să pleci! 

- îmi pare rău, spuse el. Teribil de rău. Dacă te pot ajuta cu 
ceva... 

- Pleacă! Pleacă odată! 

Leo se răsuci pe călcâie şi dispăru în câteva clipe. 

Louisa se prăbuşi la loc pe bancă, uitându-se după el, în vreme 
ce câinii scânceau la picioarele ei. Se luptă cu ceea ce auzise. 
Ţinându-şi respiraţia, făcu eforturi să nu izbucnească în plâns. 11 
ridică pe Zip şi-l îmbrăţişă, respirându-i mirosul de câine ud şi 
simţindu-se goală pe dinăuntru, ca şi cum ar fi fost lovită în sto¬ 
mac. La început, încercă să nege spusele lui Leo. Nu putea fi ade¬ 
vărat. Şi totuşi, Leo n-ar fi avut niciun motiv s-o mintă, nu-i aşa? 
Oare asta avea vreo legătură cu acţiunile? Se încovoie de durere 
şi-şi luă capul în mâini. Apoi se îndreptă şi-şi încleştă pumnii. 
Sentimentul că avea nevoie să se dezlănţuie deveni şi mai intens, 
iar durerea şi furia ajungeau din ce în ce mai greu de suportat. 
Cum era posibil ca Elliot s-o fi minţit în toţi aceşti ani? Fuseseră 
căsătoriţi timp de doisprezece ani şi el avea un fiu de şapte ani. 

Nul Louisa lăsă cuvintele să se scufunde, până când ecoul lor ră¬ 
sună atât de tare, încât se lovi cu mâinile peste urechi. Un fiu. Un 
fiu. Nu. Nu putea fi adevărat. Cum era posibil ca ea să nu fi bănuit 
niciodată nimic? Se păcălise pe sine în tot acest timp? Oare dra¬ 
gostea dintre ea şi Elliot nu fusese niciodată adevărată? întrebările 
i se rostogoleau în minte, dar nu existau răspunsuri. Şi nu aveau 
să existe niciodată. 

Când se întoarse Margo, Louisa încă plângea. Nu se dezlipise 
de pe bancă şi, deşi era conştientă de căldura de afară, era ca şi cum 
şi-ar fi pierdut capacitatea de a se ridica şi a merge mai departe. 
Tommy şi Bouncer se aventuraseră în căutarea umbrei, dar nu 
înainte de a scânci simţindu-i suferinţa. Zip rămase în poala ei, 
deşi acum se foia şi el. 

Margo se lăsă să alunece pe bancă lângă ea şi-şi lăsă un braţ peste 
corpul ei care tremura zguduit de plâns, aşteptând ca suspinele să 
se potolească, înainte de a vorbi. După ce Louisa se mai calmă 
puţin, Margo o îmbrăţişă şi-l alungă cu blândeţe pe Zip. 

- Draga mea, ar fi mai bine să intrăm în casă. Aici mori de cald! 
Te conduc în dormitorul de la etaj, îţi aduc suc de mango şi apoi 
îmi povesteşti totul. 

în zilele următoare, Louisa se simţi golită, ca şi cum vestea 
despre copil îi ajunsese la inimă şi i-o zdrobise. Totul, viaţa ei, 
căsnicia ei, speranţele ei pentru viitor fuseseră făcute praf. Profund 
şocată, Louisa îşi înfipse unghiile în palmă, să alunge greaţa pe care 
o simţea. Voia să se gândească la altceva, dar Zinnia şi copilul ei 
îi dominau fiecare gând conştient. Se întinse în pat şi-şi ascunse 
capul sub pernă, ca şi cum s-ar fi ferit de adevăr. Margo veni să 
stea cu ea, fără să-i pună întrebări. Louisa era recunoscătoare. Nu 
putea încă să spună cu voce tare cuvintele îngrozitoare. Uneori 
vedea chipul îngrijorat al cumnatei sale, dar n-avea nicio putere 
să-i aline frământările. 


137 



Dinah Jefferies 


Şi apoi, într-o după-amiază, Louisa se uită la Margo printre gene 
şi-i împărtăşi ceea ce Leo îi mărturisise. Văzu şocul de pe chipul 
tinerei, felul cum îşi duse mâna la gură, buzele care începură să-i 
tremure şi ochii măriţi de neîncredere. Şi apoi Louisa începu să 
plângă. Gemu îngrozitor, ca şi cum durerea se revărsa din ea. 
Margo începu să plângă şi ea şi femeile se îmbrăţişară suspinând. 

în cele din urmă Margo se desprinse. 

- Doamne Dumnezeule. Nu-mi vine să cred! Eşti sigură că e 
adevărat? 

Louisa ridică din umeri şi respiră adânc. 

- De ce m-ar fi minţit Leo în legătură cu asta? 

- Nu-mi vine să cred aşa ceva, nu din partea lui Elliot. 

- Ştiu. Şi eu m-am tot gândit, la nesfârşit. 

Margo se clătină de durere şi Louisa îşi puse un braţ în jurul 
ei. Rămaseră aşa câteva minute, dar după un timp Margo se ridică 
şi-şi şterse lacrimile de pe obraji. 

- îmi pare rău. E din cauza şocului. Nu pot accepta aşa ceva. 
Pur şi simplu, nu-mi vine să cred că fratele meu ar fi făcut aşa ceva. 

- Şi eu simt la fel. 

- Ce ai de gând să faci cu banii pe care Elliot i-a lăsat lui Leo? 
Probabil erau pentru femeia asta şi pentru copilul ei. 

Louisa dădu din cap. 

- O să merg la bancă, o să retrag banii şi trimit pe cineva la 
Cinnamon Hills să-i dea lui. Nu este o sumă mare, dar Leo îi va 
da Zinniei. Mai mult de-atât, ce-aş putea face? 

Margo clătină din cap. 

- Aş vrea ca Elliot să fie aici. Ar pune lucrurile la punct. 

- Chiar crezi asta? 

Margo ridică din umeri. 

- Nu ştiu. 

Tăcură câteva minute. 

- Deci ce-ai de gând să faci în continuare? Eşti foarte palidă. 
Te simţi în stare să faci baie şi să te îmbraci? Nu ai mâncat nimic 
de zile întregi şi tatăl tău te-a sunat azi de două ori. N-am ştiut ce 
să-i spun. Crezi c-ai putea mânca nişte felii de pâine prăjită? 

Louisa încuviinţă şi simţi un impuls de energie. 

- Dacă n-am de gând să mor, tot va trebui să mă confrunt cu 
lumea mai devreme sau mai târziu. 

- Nimeni nu trebuie să ştie. 

- Sunt sigură că sunt oameni care ştiu. Nu înţeleg cum Elliot 
ar fi putut păstra acest secret atâta timp. Crezi că oamenii mă 
compătimeau, în tot acel timp în care mă felicitau pentru căsnicia 
minunată? 

- Nimeni n-a suflat niciodată niciun cuvânt. Cred că nimeni 
de aici nu ştie. 

- Mă simt complet idioată! 

- In locul tău, eu aş fi fost foarte furioasă. De fapt, sunt furioasă 
la culme pe fratele meu! 

- Şi în tot timpul ăsta când eu am pierdut copiii lui, Elliot avea 
deja un copil. Mă doare, Margo. Mă doare foarte tare. 

Louisa încercă să se convingă că totul era o minciună. Nu ştia 
ce avea Leo de câştigat spunându-i, dar pur şi simplu nu putea 
accepta faptul că Elliot îi fusese necredincios în tot acest timp. El 
o iubise la fel de mult cum îl iubise şi ea, deci cum ar putea fi 
adevărat că avea un copil? Transpirată, Louisa se plimba cu bici¬ 
cleta pe străzile din Galle, ştiind că, dacă se comporta mai puţin 
prietenos decât de obicei, oamenii o vor pune-o pe seama durerii 
întârziate provocate de moartea lui Elliot. Orice altceva era o 
simplă invenţie căreia nu-i putea permite s-o distrugă. Şi totuşi, în 
timp ce refuza să-l creadă complet pe Leo, îndoiala punea stăpânire 
pe ea şi o chinuia, mai ales noaptea. Şi atunci, Louisa se dădea jos 
din pat şi citea o carte sau îşi studia planurile pentru magazin şi 
apoi contempla singurătatea nopţilor tăcute, cu fruntea rezemată 
de fereastră. In general, reuşea cu greu să supravieţuiască acestei 
perioade dificile, îngropându-se în analizarea diverselor mostre de 
produse pe care magazinul urma să le vândă şi dând orice altceva 
la o parte, cât mai departe, undeva la marginea minţii ei. Dar cât 
de mult tânjea să se întoarcă la viaţa ei obişnuită! 

Intr-o dimineaţă, după o noapte mai uşor de îndurat, Louisa 
se duse la tipografie însoţită de Margo. Trebuiau să se întâlnească 

cu lăcătuşul pe care ea îl angajase în cele din urmă. Margo încercă 
să-i vorbească despre copil, dar Louisa refuză să comenteze. Dacă 
nu va acorda atenţie subiectului, atunci întreaga problemă cu Leo 
va dispărea. Acesta era modul ei de a rezolva situaţia delicată. 
Margo nu insistă. 

Pe drum, femeile îşi propuseseră să invite un bijutier interesat 
să-şi vândă bijuteriile în magazinul lor. încă prea devreme pentru 
muson, era o altă zi călduroasă, deşi oceanul era puţin mai agitat 
decât de obicei. Obişnuită cu felul în care vremea afecta oceanul, 
Louisa îl contempla în tăcere. Chemară două ricşe de lemn pentru 
a le fi mai uşor şi, când ajunseră la bijutier, Louisa făcu semn unui 
vânzător ambulant pe care-1 ştia şi care trecu pe lângă ele echili¬ 
brând nuci de cocos pe bicicletă. In afară de gratiile mari de la 
ferestre şi de uşile înalte de lemn, pictate în galben, magazinul 
bijutierului arăta ca o casă obişnuită. Dar înăuntru era orice alt¬ 
ceva decât o casă obişnuită. 

Femeile traversară holul de la intrare, care strălucea de lumină, 
şi traseră de frânghia unui clopot mare. In uşa încadrată de o arcadă 
impozantă apăru un tânăr şi le conduse într-un al doilea salon lu¬ 
minos, care avea tavan înalt. Acolo, înăuntru, două cufere olan¬ 
deze, vechi erau ţinute încuiate şi mai multe dulapuri, tot vechi, 
cu geamuri de sticlă adăposteau în vitrinele lor celelalte comori. 
Louisa încuviinţă şi-i ceru asistentului să-l vadă pe proprietar, un 
om înrudit de departe cu celebra familie de bijutieri Macan Markar. 
Aşteptară câteva minute în timp ce admirau oglinzile împodobite 
de pe perete şi apoi apăru un bărbat în vârstă, uşor adus de umeri, 
coborând scara de dimensiuni impunătoare. 

- Doamnă Reeve, spuse el, ce plăcere! Vă invit la un ceai de 
mentă în grădina de pe acoperiş! 

Louisa se uită la Margo, care încuviinţă, şi amândouă îl urmară 
pe scări în grădina de pe acoperiş, umbrită de viţa-de-vie care creş¬ 
tea peste pergola metalică. 

- Ce frumos! exclamă Louisa în timp ce privea vârfurile coco- 
tierilor de pe străzile din jurul grădinii şi, dincolo de ei, peisajul 
oceanului albastru, nesfârşit. 

Proprietarul le invită să ia loc şi femeile se aşezară confortabil. 
Grădina avea gazon, neobişnuit pentru o terasă pe acoperiş, împo¬ 
dobită pe margini cu flori de un roşu intens, strălucitor. Amfore 
decorate conţineau încă şi mai multe flori, şi efectul lor în ansam¬ 
blu era uimitor - strălucitor şi de aerisit. Sub ei văzură femei care-şi 
atârnau rufele la uscat sus pe acoperişurile roşii şi exista perspectiva 
minunată a bisericii reformate olandeze şi a dealului Rumassala. 

După ce li se servi ceaiul, Louisa îi explică proprietarului de 
bijuterii conceptul viitorului ei magazin şi-l întrebă dacă ar fi in¬ 
teresat să i se asocieze. 

El o ascultă cu atenţie şi între ei se lăsă o scurtă pauză, în timp 
ce analiza oferta primită. La sfârşit, el oftă adânc înainte de a-i 
răspunde: 

- Nu cred că am mijloacele să deschid al doilea magazin de 
bijuterii aici. Să spunem că lucrurile au fost, ei bine, puţin cam 
complicate. Dar am un văr, tot bijutier, care lucrează în Colombo. 
Ştiu că ar vrea să-şi extindă colecţia de safire. Oare mi-aţi permite 
să-l abordez în numele dumneavoastră? 

- Mulţumesc, răspunse Louisa, ridicându-se de pe scaun. Mi-aţi 
fi de mare ajutor. Acum cred că e timpul să plecăm. Trebuie să 
mă întâlnesc cu un lăcătuş în zece minute! 

Proprietarul le conduse la parter. 

In timp ce coborau scara, în camera din dos, asistentul îi pre¬ 
zenta unui alt bărbat colecţia de pietre preţioase. Louisa rămase 
surprinsă descoperind că bărbatul era nimeni altul decât De Vos, 
care o privea acum zâmbindu-i larg. Proprietarul a făcut un pas 
într-o parte şi-n timp ce schimba câteva cuvinte grăbite cu asisten¬ 
tul său, De Vos i se adresă Louisei. 

- Doamnă Reeve. Mă bucur să vă revăd. Voiam să vă sun mai 
târziu în această dimineaţă. Poate am putea discuta puţin afară. 

- Desigur. 

Ieşiră pe uşa din faţă şi Louisa îi zâmbi. 

- Aşadar? 

- Ei bine, este un pic cam complicat. După cum ştiţi, soţul 
dumneavoastră şi cu mine ne uniserăm forţele într-o afacere. 

-Da. 

- Vedeţi, chestia ciudată e că mi-a dat un cec pentru a-şi acoperi 
partea din tranzacţie - dar, din păcate, când l-am prezentat la 
bancă, cecul era fără acoperire. 

- înţeleg. 

- Ştiu că soţul dumneavoastră era un om de onoare, aşa că m-am 
întrebat dacă, sau mai degrabă când, îi veţi putea achita datoria. 

Louisa îşi păstră calmul înainte să-i răspundă. 

- Aveţi un contract al afacerii? 

De Vos îi zâmbi iar. 

- Fără îndoială! 

- Şi cât de mult vă datora soţul meu? 

El scrise o sumă pe o bucată de hârtie şi i-o întinse. Louisa 
încerca să-şi ascundă şocul, văzând suma uriaşă. 

- Lăsaţi-mă să citesc contractul şi vom vedea ce e de făcut. 

- Mulţumesc, răspuse el şi făcu o scurtă plecăciune înainte de 
a se răsuci pe călcâie pentru a se întoarce la magazinul cu bijuterii. 

In timp ce dădea să plece, Louisa îţi simţi inima bătând să-i 
spargă pieptul! Şi mai multe datorii! 

- Ei bine, o întrebă Margo când plecau. Despre ce era vorba? 

Louisa înghiţi greu. 

- Se pare că Elliot datora bani pentru o tranzacţie. Nu ştiu ce 
să cred. 

- Ii era dator acelui tip? 

- Sincer, Margo, suma datorată reprezintă o mică avere, din 
care cu siguranţă ţi-ai putea cumpăra o casă sau două... O, Doamne, 
sper că Elliot n-a împrumutat şi banii pentru plata ultimei tranşe 
a tipografiei? Mie mi-a spus că a folosit profiturile încasate din 
afacerea lui cu mirodenii. 

Margo clătină din cap. 

- N-ar fi făcut asta, nu-i aşa? Ai vorbit cu tatăl tău? 

- Nu încă. Cred că mă descurc. 

- Dacă aş fi în locul tău, eu i-aş spune. Doar nu vrei să te 
descurci singură cu toate problemele. 

In timp ce mergeau, la orizont se adunau nori plumburii, de 
joasă altitudine, împrăştiaţi de vânt, şi părea că va începe ploaia. 
Când ajunseră la tipografie, Louisa scoase legătura de chei şi des¬ 
chise uşile mari de la intrare. înăuntru mirosea a lucruri vechi, 
prăfuite şi ea adulmecă aerul. 

- Trebuie să pun să se cureţe cupola, ca să intre lumina, dar 
acum hai să deschidem câteva ferestre. Cel puţin o să miroasă mai 
proaspăt. 

- Cine se va ocupa de construcţie? 

- Probabil Himal, dar mai întâi trebuie să definitivez planurile 
magazinului. 

După ce deschiseră obloanele şi apoi ferestrele, Louisa îi arătă 
lui Margo parterul clădirii. Apoi urcară scara metalică ce ducea la 
galeria circulară din hol, unde observară o şopârlă verde-cenuşie, 
căţărându-se pe perete şi apoi rămânând nemişcată. 

- Acum, că cineva a intrat aici, nu putem pleca până nu dispare 
sau, cel puţin, până nu se ascunde de noi. 

- Tu crezi în astfel de superstiţii? 

Louisa râse. 

- îmi surâde ideea. Iţi place aici, sus? 

- Foarte mult, spuse Margo. 

Louisa zâmbi. 

- Şi aici m-am gândit să expunem tablourile. Când o să avem 
o sursă de lumină naturală, picturile vor arăta splendid şi oamenii 
se vor putea plimba pe aici admirându-le, în timp ce vor privi şi 
vitrinele cu bijuterii de la parter. 

- Te-ai gândit la toate, nu-i aşa? 

- Da, până când am aflat de noua datorie pe care Elliot mi-a 
lăsat-o moştenire. 

Clătină din cap. 

- Surprizele neplăcute continuă să apară, nu-i aşa? 

- Totul va fi bine. 

- Oare? Nu ştiu cum. De câte ori mă gândesc la Zinnia şi la 
copil, mi se face rău. 

In timp ce vorbeau, auziră pe cineva care intrase la parter şi, 
privind pe deasupra balustradelor galeriei, Louisa observă un 
bărbat mic de statură, firav, care se uita de jur împrejur şi avea o 
geantă pe umăr. 

- A, da, este lăcătuşul. 

Louisa coborî, lăsând-o pe Margo sus la galerie. 

- Domnule Hassid, spuse ea şi-i întinse mâna. Vă mulţumesc 
mult c-aţi venit. Uşa blocată este chiar aici. 

II conduse printr-o cameră alăturată, spre uşa încuiată. 

- Să vă las să lucraţi, da? 

Lăcătuşul încuviinţă şi Louisa reveni în hol. 

- Margo! strigă ea. Vino să vezi tiparniţele astea vechi! M-am 
gândit să curăţăm una dintre ele şi s-o păstrăm ca piesă de rezistenţă. 

Margo coborî scările şi-şi trecu palma peste una dintre tipar¬ 
niţe, care era prinsă parţial cu lanţuri de grinzile suspendate. 

- Asta o să ocupe ceva spaţiu. Mai bine o folosim pe cea mai mică? 

- Ai dreptate. 

In acel moment se auzi o bufnitură puternică. 

- Cred c-a reuşit să deschidă uşa. 

Amândouă se îndreptară spre camera care înainte fusese închisă. 

Lăcătuşul îşi ridică privirea. 

- A trebuit să renunţ la tot mecanismul de închidere. Dacă 
doriţi, vă pot instala o broască nouă, dar azi n-am la mine încuie- 
toarea potrivită. 

- Nu este nevoie. încă nu ştiu ce voi face cu această cameră. 
Cât vă datorez? 

După ce Louisa plăti şi omul plecă, amândouă femeile intrară 
în cameră. Un birou şi un scaun rotativ erau singurele elemente 
de mobilier. 

- Aici trebuie să fi fost biroul. Să vedem ce e în sertare. 
Louisa deschise sertarul de sus. Gol. Apoi îl deschise pe al 

doilea, în care erau doar câteva coli de hârtie îngălbenită. Şi atunci 
când deschise şi cel de-al treilea sertar, descoperi că era, de aseme¬ 
nea, gol. 

- Nu este nimic aici, spuse Louisa. 

- Şi atunci, mă întreb de ce naiba mai era încuiată camera. 


20 

După ce făcu puţină ordine prin tipografie, Louisa se hotărî să 
facă un duş şi să se schimbe pentru cină, în timp ce Margo merse 
să înoate şi să facă scufundări la Flag Rock. 

Baia Louisei era acoperită cu plăci de faianţă alb-albastre şi avea 
o fereastră - acum deschisă - cu vedere spre grădină. Scoase un 
prosop alb, curat, din dulapul mare, dădu drumul la apă în cadă, 
aprinse câteva lumânări parfumate şi apoi, în timp ce apa caldă 
curgea peste ea şi îşi spăla praful şi murdăria, Louisa ascultă trilul 
păsărilor. îşi întoarse capul să privească pe fereastră şi văzu un stol 
de papagali exotici luându-şi zborul dintr-un copac în altul, dar 
apoi se cufundă în baie. In afară de ciripitul păsărilor, era linişte 
şi calmul o alină. 

Dar, după o clipă, gândurile spontane despre Elliot îi invadară 
mintea. Aşa i se întâmpla de multe ori. Era ocupată să coasă ceva 
sau să taie tufele de trandafiri şi brusc trebuia să se lupte cu panica 
din ce în ce mai mare când îi auzea vocea atât de limpede, de parcă 
ar fi fost lângă ea. Nu-i spusese tatălui ei nimic din ce-i dezvăluise 
Leo despre Zinnia şi Conor. Dacă i-ar fi mărturisit, ar fi făcut să 
pară prea real totul. Dar, în timp ce făcea tot posibilul să nu insiste 
asupra gândurilor negative, cum ar fi putut evita să nu se întrebe 
147 



Dinah Jefferies 


dacă Leo îi spusese sau nu adevărul? Şi, dacă era adevărat, cum 
reuşise, totuşi, Elliot să păstreze secret copilul în tot acest timp? 
Gândul o împiedica să respire şi în timp ce se lupta să ia aer, ochii 
o usturau de la căldură. Ea îşi acoperi ochii cu palmele, ca să nu 
izbucnească în lacrimi. 

După ce ieşi din baie şi se uscă, Louisa îmbrăcă o rochie cam¬ 
brată în talie şi lungă până la glezne, cu motive florale. Era încă 
una dintre rochiile care-i fuseseră croite pe comandă în Colombo, 
îşi strânse buclele atent într-un coc elegant în vârful capului. In 
ciuda bronzului, tenul ei păstra un aspect natural, pe care îl evi- 
denţie folosind un ruj roz-deschis. De obicei nu se deranja să se 
aranjeze prea mult, dar ceva îi spunea că seara asta era importantă, 
chiar dacă aveau să fie doar Margo şi tatăl ei la cină. 

Puţin mai târziu, în timp ce Louisa cobora scările, auzi, spre 
surprinderea ei, o bătaie la uşa de la intrare. Era prea târziu să fie 
doar un oaspete obişnuit, şi nu-şi imagina cine ar putea fi, dar, 
când a deschis uşa, a fost surprinsă să-l vadă în prag pe Jeremy 
Pike, cel alături de care Elliot obişnuia să navigheze şi a cărui 
maşină o făcuse praf. 

- M-am gândit că era timpul. Vă datorez o explicaţie, spuse el. 

- Poftiţi, vă rog! 

Stăteau împreună în hol şi el se uita în jur, ţinându-şi mâinile 
la spate. 

- E greu de crezut că Elliot a dispărut, nu-i aşa? 

- Foarte greu. Dar cu ce vă pot fi de folos? 

- Am vrut să vă explic ce s-a întâmplat în ziua în care a murit. 

Louisa respiră precipitat. 

- Doriţi să intraţi? 

- Nu, nu vă reţin mult. In ziua aceea, stabiliserăm să mergem 
în larg, dar când am văzut că vântul se intensifica, l-am sunat pe 
soţul dumneavoastră ca să amânăm. Sincer să fiu, Elliot a părut 
uşurat şi m-a întrebat dacă poate să-mi împrumute maşina. 

- De ce? 

- Nu ştiu. Dar am fost de acord, bineînţeles - Elliot îmi era un 
bun prieten. Deşi l-am întrebat de ce nu o ia pe-a lui. 

- Şi n-a zis nimic? 

- Mi-a zis doar că are o întâlnire privată cu cineva, undeva în 
drum spre Colombo, o afacere în care era implicat, cred. 

- Şi asta e tot ce ştiţi? 

-Tot. 

- Vă mulţumesc că mi-aţi spus... 

- A trecut mult timp de atunci. îmi pare rău că n-am putut 
ajunge la înmormântare. A trebuit să merg la Bombay, aşa din 
scurt. De-abia m-am întors. 

- Dar aţi dat declaraţie la poliţie? 

- Da, puţin mai devreme am dat o declaraţie la poliţie. 
Confirmă ceea ce le-a spus menajera, în timp ce eram plecat. 

- Şi maşina? Trebuie să acopăr daunele. 

- Nu vă faceţi griji. Aveam poliţă de asigurare. 

Jeremy Pike se întrerupse. 

- Acum trebuie să plec. Vă rog să acceptaţi sincerele mele 
condoleanţe. 

După plecarea lui Pike, Louisa se duse în salon şi văzu că tatăl 
ei era deja acolo, ascultând-o pe Margo cântând Sonatele pentru 
pian ale lui Liszt. Se aşeză pe scaunul ei, se lăsă comod pe spătar 
ascultând muzica şi se gândi la Jeremy Pike. 

Deşi Margo cânta destul de bine la pian şi muzica era un mod 
plăcut de a petrece prima parte a serii, gândurile Louisei erau în 
continuare la accidentul de maşină al lui Elliot şi la motivul pen¬ 
tru care el se urcase la volan în ziua aceea. Tatăl ei îşi sorbi băutura 
şi închise ochii, iar Ashan veni şi stătu în tăcere până când Margo 
termină de cântat ultimele acorduri ale melodiei. După aceea, el 
le întrebă pe femei ce ar vrea să bea şi apoi, în timp ce dispăruse 
în bucătărie să le prepare cocktailurile, Jonathan spuse: 

- Aşadar, Margo... Ce planuri ai? 

Margo oftă. 

- Sinceră să fiu, încă nu m-am hotărât. Cred că până la urmă 
o să mă întorc în Anglia şi o să încerc să-mi recapăt vechea slujbă. 

- Nu te-ai gândit să rămâi şi să fii asistentă medicală aici? Ţara 
plânge după cadre medicale bine pregătite. 

- O să iau şi asta în calcul, desigur, şi-mi place aici, dar mi-am 
făcut mulţi prieteni buni în Anglia. 

- Ţi-ai putea face noi prieteni aici şi i-ai putea vizita şi pe vechii 
tăi prietenii. Gândeşte-te la asta! 

- Poate... 

Zâmbind, Ashan le oferi ambelor femei Gin Rickey: un 
cocktail de gin, lime şi sifon. 

- Sper să vă placă, spuse el. Eu le-am pregătit. 

- Iţi mulţumesc, îi răspunse Louisa. 

Jonathan se apropie de ea şi-i strânse mâna cu afecţiune. 

- Nu ţi-am spus ce bine arăţi în seara asta, Louisa. E o plăcere 
să te văd. 

- Ştiu că ţi-ai făcut griji din cauza mea, dar sunt OK. Şi pre¬ 
zenţa lui Margo m-a ajutat mult. 

Margo se ridică de la pian. 

- Mă bucur că sunt aici, deşi sunt sigură că, în curând, mama 
va insista să mă întorc acasă. 

- între timp, dacă o poţi ajuta pe fiica mea să nu se lase pradă 
disperării, ne vom bucura în continuare de compania ta, nu-i aşa, 
Louisa? 

- De fapt, tată, chiar voiam să vorbesc cu tine, spuse ea, imediat 
ce Ashan ieşi din salon. 

Se îndreptă spre el, dar Camille intră spunând că cina e servită 
şi atunci toţi se ridicară. 

In timpul cinei, Margo vorbi mult despre Irene şi Harold şi 
cum se chinuiau după moartea fiului lor şi astfel trecu momentul 

potrivit în care Louisa intenţiona să-i spună lui Jonathan despre 
Elliot. Ii voi spune mâine, se gândi Louisa, deşi nu se bucura prea 
tare de această obligaţie. Tatăl ei nu-1 plăcuse pe Elliot încă de la 
începutul căsătoriei lor şi ea fusese cea care-1 convinsese să îi 
acorde încredere. Şi acum se dovedea că Jonathan avusese dreptate 
tot timpul. 

- Aşadar, înainte să mergem la firma de pietre preţioase, ai vreo 
întrebare? zise tatăl ei în timp ce-şi punea ghetele. Ar fi bine dacă 
ai înţelege mai multe despre afacere. Ştiu că niciodată nu te-a in¬ 
teresat cine ştie ce, dar acum... Elliot a murit şi poate ar fi timpul 
să înveţi. 

- Ştiu deja puţin despre afacere. 

Surprins, Jonathan îşi ridică sprâncenele. 

- Doar spui că ştii... 

- Ba nu, chiar ştiu! Ştiu că exploatarea pietrelor preţioase pro¬ 
vine în cea mai mare măsură din zăcământul secundar. 

- Care produce safire, rubine, ochi de pisică şi granat. 

- Turmaline, topazuri, cuarţuri, adăugă Louisa. 

- Deci, m -ai ascultat cu atenţie. întotdeauna am crezut că dis¬ 
cuţiile despre pietre preţioase te plictisesc. 

Louisa râse. 

- îmi place verigheta mea frumoasă de safir, dar ştii că întot¬ 
deauna am preferat clădirile. 

- Avem condiţiile geologice perfecte. 

- Ştiu, răspunse ea, întrerupându-1. Destul. Eşti gata, tată? 

Amândoi ieşiră din casă şi parcurseră un drum sinuos de-a 
lungul benzilor de circulaţie, trecând pe lângă magazinele încăr¬ 
cate cu fructe şi legume şi pe lângă taraba vânzătorului de peşte. 
La intersecţia unui pasaj îngust, o bătrână fără dinţi îşi mătura 
pragul uşii cu o mătură de nuiele, în timp ce un băieţel stropea cu 
apă crinii roşii dintr-un ghiveci mare. Jonathan o salută pe bătrână 
dând din cap, apoi îşi schimbară direcţia de mers, intrând pe alee 
şi se îndreptară spre firma de pietre preţioase. Pe măsură ce se 
apropiau, Louisa se gândea la afacerea cu bijuterii. Odată ce pie¬ 
trele erau exploatate, ele trebuiau lucrate cu măiestrie manuală şi 
numai după aceea erau tăiate şi lustruite. In acel moment, firma 
Hardcastle Gems le vindea. Elliot fusese mândru de slujba lui la 
firma de pietre preţioase, dar, până acum, nu se implicaseră în 
designul propriu-zis şi în producerea bijuteriilor. 

Odată ce intrară în holul întunecat al clădirii, Ravinath, admi¬ 
nistratorul, veni să-i salute. El era un singhalez firav, între două 
vârste, uşor încovoiat de spate, din cauza anilor petrecuţi aplecat 
deasupra suprafeţei pe care se taie pietrele preţioase. 

- Deci... totul merge bine azi? îl întrebă Jonathan. Am trecut 
pe aici doar ca să o conving pe Louisa să se implice în afacere. 

- Desigur, îi răspunse bărbatul şi ei îl urmară în birou. 

Jonathan se aşeză confortabil pe un scaun la birou, în timp ce 

Louisa îşi trase un alt scaun. 

După ce bărbatul se înclină în faţa lor şi ieşi, Jonathan îi întinse 
registrele cu încasări. 

- Elliot ţinea atent evidenţa lor, dar acum trebuie să mă ocup 
de asta eu însumi. 

Louisa îşi lăsă privirea să rătăcească prin birou. Pe pereţi erau 
înrămate fotografii cu diverse pietre preţioase, precum şi un por¬ 
tret al lui Elliot, zâmbind în faţa aparatului de fotografiat, alături 
de discul de metal cu margine de diamant, cu care se taie pietrele 


153 



Dinah Jefferies 


preţioase. Simţi cum o izbeşte un val de durere şi aproape că îi 
respiră parfumul. 

- De fapt, tată, am putea face asta altădată. Acum am nevoie 
de aer. 

Louisa ieşi din birou şi tatăl ei o urmă în câteva clipe. Când 
ajunse pe stradă, rămase nemişcată şi respiră adânc aroma aerului 
sărat, încercând să se liniştească. Apoi se întoarse spre tatăl ei şi-i 
întinse mâna. Jonathan îi luă mâna, în timp ce pescăruşii dădeau 
roată pe deasupra lor. 

- îmi pare rău, Louisa. 

Ea îi surprinse privirea şi-i văzu durerea în ochii înconjuraţi 
de riduri, vizibile în lumina soarelui. 

I se uscase gura de emoţie, dar ştia că trebuia să-i spună tatălui 
ei totul. înghiţi cu greu înainte de a începe şi îi susţinu privirea. 

- Tată, problema e că sunt câteva lucruri despre Elliot pe care 
nu ţi le-am spus. 

- Atunci hai să nu vorbim pe stradă! Să mergem acasă, să bem 
o cafea bună şi nu ştiu despre tine, dar eu aş vrea şi-o prăjitură. 

Louisa încuviinţă. Ştia că tatălui ei îi place bondahalua, o pră¬ 
jitură din nucă de cocos şi sirop de zahăr, deşi ea simţea un nod 
în stomac şi nu prea îi era poftă de nimic. 

Acasă îşi scoase pălăria de soare. Privindu-se în oglinda de pe 
hol, observă cât de palidă era. Apoi, auzi un zgomot venind din 
biroul lui Elliot, şi se îndreptă într-acolo, în timp ce trecea prin 
salon să comande cafelele. Iar sunt afurisitele alea de maimuţe, crezu 
Louisa şi se enervă că unul dintre servitori uitase fereastra deschisă. 

Louisa descuie uşa biroului şi suspină. Hârtii erau împrăştiate 
peste tot, un scaun fusese răsturnat, iar sertarele biroului erau des¬ 
chise. Tot conţinutul lor zăcea acum împrăştiat pe podea. Şi cutiile 
de carton de pe rafturi erau, de asemenea, goale. Se uită la fereastră 
şi văzu o spărtură, ceea ce însemna că intrusul reuşise să deblocheze 
fereastra şi să intre. Flori de iasomie aduse de vânt zăceau răvăşite 

pe birou şi pe podea. De multe ori îşi spusese că ar trebui să pună 
grilaje la ferestrele de la parter, din spatele casei şi, totuşi, niciodată 
nu rezolvaseră problema asta. Obiectele de valoare le ţinuseră în 
siguranţă în seiful din perete, deci nu consideraseră că era un risc 
prea mare. Louisa formă codul şi deschise seiful. Totul arăta cum 
trebuie. înăuntru erau doar nişte bani gheaţă pentru administrarea 
casei şi, de obicei, cele mai bune bijuterii ale ei. Verifică totul cu 
grijă. Nu lipsea nimic. Şi atunci, oare ce căutase intrusul? 

Louisa îl chemă pe tatăl ei, care clătină din cap văzând ce se 
întâmplase. 

- Cine ar fi putut face asta? întrebă ea. Biroul a fost întors pe dos! 

Jonathan îi aruncă rapid o privire conspirativă. 

- Cred că ar fi mai bine să vorbim, nu-i aşa? 

Se aşezară pe canapea împreună şi cu voce sugrumată de emo¬ 
ţie, Louisa îi povesti despre noua datorie pe care aflase că Elliot o 
avea la De Vos şi că Leo îi spusese că soţul ei nu avea acţiuni la 
Cinnamon Hills. Ii explică şi că Elliot avusese un împrumut mare 
la bancă, pe care ea îl achitase între timp, dar că, în acelaşi timp, 
contul în care ea îi virase banii era gol acum. 

- Domnul De Vos îmi spune că există un contract care con¬ 
firmă faptul că Elliot îi datorează bani. 

- Voi verifica amănunţit. Doar nu vrei să plăteşti în stânga şi-n 
dreapta tuturor celor care pretind bani de la Elliot. 

Şi, în cele din urmă, plângând şi poticnindu-se în alegerea cuvin¬ 
telor, Louisa îi mărturisi ce-i spusese Leo despre Zinnia şi copilul ei. 

La sfârşit, Jonathan se ridică şi începu să se plimbe agitat, de 
colo colo, prin birou. 

- Dintre toate lucrurile! Un copil ţinut ascuns? Mi se pare greu 
de înţeles şi cu atât mai greu de iertat. 

- încă nu ştiu dacă pot avea încredere în Leo, zise Louisa ridi- 
cându-şi privirea şi simţindu-se supărată pe ea însăşi, în timp ce o 
lacrimă i se prelingea pe obraz. 

Jonathan se uită la ea. 

- Dacă l-aş prinde acum, l-aş omorî cu mâna mea! Elliot a avut 
totul cu tine. Ce altceva şi-ar fi putut dori? 

- Copii, tată. Asta e ceea ce şi-a dorit, rosti Louisa cu voce 
înăbuşită de durere. 

- Draga mea, spuse el. 

Şi când se aşeză la loc pe canapea lângă ea şi o îmbrăţişă, Louisa 
nu se putu abţine să nu-i plângă la piept, cu chipul acoperit de o 
cascadă de bucle blonde. 



22 

Jonathan a aşteptat toată noaptea şi a doua zi, după micul de¬ 
jun, voia să anunţe poliţia despre spargere. 

- Trebuie să le spunem, insistă el. Mă ocup eu. 

Louisa se întreba dacă spargerea avea vreo legătură cu Elliot şi 
simţi o înţepătură în inimă. Clipi repede, ca să nu izbucnească în 
plâns. In ciuda faptului că tatăl ei era acolo, noaptea sentimentul 
de vulnerabilitate o acaparase iar, dar acum era zi şi ea încă se 
simţea jupuită de vie. 

- Dar dacă are vreo legătură cu Elliot? întrebă ea în şoaptă. 

Jonathan oftă. 

- O să cer poliţiei să se ocupe discret de anchetă. Dar trebuie 
să le spun. 

- Cum putea să afle cineva că noi nu eram acasă şi casa era liniştită? 

Tatăl ei clătină din cap. 

- Cred că am fost puşi sub observaţie. 

- Crezi că intruşii căutau bani atunci când i-au răscolit prin birou? 

- Bani şi alte obiecte de valoare. 

- Ce crezi că a făcut Elliot cu banii? 

Jonathan ridică din umeri. 

- Probabil a ajutat-o pe femeia aia şi pe copilul ei. 

157 



Dinah Jefferies 


- Probabil. 

- Apropo, îmi pare rău că trebuie să îţi spun asta acum, dar 
chiar intenţionam să discut cu tine. Trebuie neapărat să faci ceva 
cu afacerea lui cu mirodenii din Colombo. Pot s-o preiau eu sau 
s-o vând, dacă e prea mult pentru tine. 

- Nu! O să fac eu un drum la Colombo, la bancă şi trec şi pe 
la biroul lui de acolo. Cred că vreau să mă ocup eu de afacere. 

Telefonul sună şi ei auziră paşi şi apoi vocea lui Margo. După 
câteva minute, ea intră în salon. 

- Ei bine, spuse ea. Mă cheamă acasă... Ştiam că asta se va în¬ 
tâmpla mai devreme sau mai târziu şi e mai bine dacă plec. Sper 
doar că de data asta să-i pot fi mamei de folos. Oricum, iar trebuie 
să merg cu blestematul ăla de autobuz. 

- Şi eu trebuie să plec la Colombo destul de curând, spuse 
Louisa. Te duc eu cu maşina. Deşi nu cred că sunt în stare azi. 

Margo îşi îngustă ochii. 

- Eşti palidă. Aş vrea să mai pot rămâne. 

- Nu. Mama ta are nevoie de tine. Trebuie să te duci. O să fiu bine. 

- Nu prea văd cum. 

- O să mă ţin ocupată, spuse ea, deşi în sinea ei, îi dădu dreptate 
cumnatei sale. 

Puţin mai târziu, la tipografie, Louisa luă un bloc de desen şi 
creioane. Conacul din secolul al XVIII-lea era construit în stil ca¬ 
racteristic pentru arhitectura colonială din Galle. Dar Louisa tre¬ 
buia, totuşi, să memoreze cum arată faţada exterioară şi apoi să 
vadă cum vrea s-o schimbe. De fapt, nici nu-şi dorea cu adevărat 
să deseneze, ci doar să se ghemuiască în pat cu un pahar mare de 
gin şi să uite de toate. In schimb, scoase un creion de desen 2B şi 
începu să schiţeze uriaşele ferestre arcuite cu obloanele lor de lemn, 
în faţa cărora era veranda. Apoi desenă ferestrele mari de la etajul 
superior unde se afla galeria şi, în cele din urmă, acoperişul vechi, 

roşu şi frumos. In timp ce desena, Louisa se tot gândea la jena şi 
umilinţa pe care le simţise atunci când îi spusese tatălui ei despre 
Zinnia şi băiat. Şi acum, chiar în timp ce încerca să se concentreze 
asupra desenului, nu putea să nu continue să se gândească la asta. 

Ce-ar trebui să facă? 

Nu-şi putea petrece restul vieţii întrebându-se dacă era adevă¬ 
rat. întrebându-se dacă Elliot fusese îndrăgostit de altcineva. De 
cineva care fusese în stare să-i facă un copil, în timp ce ea pierduse 
atâtea sarcini. Deşi numai acest gând o făcu să se simtă rău, pro¬ 
babil singura ei opţiune era să stea din nou de vorbă cu Leo. 

Ieşi din clădire şi apoi, pe uşile larg deschise din spate, în grădina 
din curte. Grădina i se părea locul perfect pentru a-şi lua ceaiul sau 
cafeaua. Se aşeză într-un colţ şi desenă coloanele de susţinere ale 
balconului, unde îşi imagină balustradele împodobite cu ghirlande 
de flori. Până acum nu se gândise prea mult la spaţiul exterior, dar 
era un loc idilic unde să stai şi să meditezi, aşa cum era înconjurat 
de palmieri de cocos înalţi. Şi, deşi curtea era năpădită de bougain- 
villea şi buruieni, nu i-ar lua prea mult timp s-o aranjeze. 

Termină desenul, îşi strânse trusa şi se întoarse acasă. Acolo, 
ea rămase în grădină, privind tufişurile înflorite şi bând ceai de 
ghimbir. O şopârlă verde cu dungi albe şi creastă roşie o făcu să 
zâmbească, dar atunci când îşi reaminti de Zinnia şi de copil, ho¬ 
tărî că pur şi simplu n-avea de ales: va trebui să se întoarcă la 
Cinnamon Hills. 

Peste două zile, după ce Margo, în cele din urmă, plecase acasă 
cu autobuzul, Louisa îşi adună tot curajul. Era luna mai, iar vre¬ 
mea devenise puţin mai umedă. Era în continuare caldă, cel puţin 
treizeci de grade şi aşa urma să fie toată vara, când musonul le va 
aduce ploi abundente din iunie şi până în septembrie. Pe Louisa 
nu o deranjau ploile, de fapt de-abia le aştepta pentru că-i plăcea 
când străzile oraşului Galle erau inundate şi oceanul devenea 

sălbatic. Dar, deocamdată, o ploaie măruntă însemna creşterea 
umidităţii şi ea îşi şterse fruntea cu mâna, în timp ce se urca în 
maşină. Astăzi va fi o călătorie umedă, înăbuşitoare, deşi Louisa 
nu ştia dacă transpirase din cauza vremii sau din cauza a ceea ce 
se pregătea să facă. Se îmbrăcă cu grijă alegând o pereche de pan¬ 
taloni de culoare deschisă, o bluză simplă de bumbac şi-şi înnodă 
în păr o eşarfă ale cărei margini îi coborau pe ceafă. Era prea cald 
să-şi lase părul liber pe umeri. In ultimul moment, îşi puse cerceii 
preferaţi de safir. Odinioară fuseseră ai mamei ei şi aveau ceva 
special care întotdeauna o ajuta să se simtă mai bine. 


23 

Louisa ajunse curând pe plaja unde înotase cu Margo. Ei şi lui 
Elliot le plăcea să strângă scoici mari împreună, dar, de la moartea 
lui, ea nu mai adunase scoici. Desculţă, merse încet pe malul 
oceanului, simţind nisipul fierbinte, ars de soare între degetele de 
la picioare, în timp ce contempla valurile argintii şi gândurile i se 
rostogoleau întruna în minte. 

Adună câteva scoici frumoase, apoi se întoarse la maşină, unde 
îşi scutură nisipul de pe tălpi, înainte să pornească motorul. Viră 
la stânga, ieşind de pe drumul principal şi începu să urce de acum 
familiarul Cinnamon Hills - cu inima bătând să-i spargă pieptul, 
fiindcă habar n-avea cum să-l abordeze pe Leo. Tot ce ştia era că 
trebuia să afle adevărul. 

în curând ajunse la casa din vârful dealului, cu peisaje magni¬ 
fice. Bătu la uşă, dar îi deschise servitorul şi-i spuse că stăpânul lui 
plecase să aducă un doctor să o consulte pe verişoara lui şi se va 
întoarce în curând. Louisa chibzui: oare era o ocazie să se întoarcă 
şi să plece direct acasă? Făcu câţiva paşi spre maşina din parcare, 
apoi se opri. Dacă nu va face asta, nu va scăpa niciodată de îndo¬ 
ieli. îndoieli nesfârşite. Trebuia să-l vadă pe Leo. 

Louisa se îndreptă spre plantaţia de scorţişoară, dar nimeri 
direct într-o plasă de păianjen întinsă pe drumul ce ducea la arbo¬ 
rii de scorţişoară. îşi curăţă firele lipicioase din păr şi, iritată că se 
rătăcise, se întoarse la casă, unde se aşeză pe o băncuţă, la umbra 
verandei de la etaj. Apoi, rămase ascultând zumzetele pădurii, în 
căldura înăbuşitoare, aşteptându-1 pe Leo. Când servitorul îi aduse 
o limonadă rece, Louisa se simţi uşurată şi-şi astâmpără setea bând 
repede paharul pe nerăsuflate, iar apoi îndepărtă musculiţele care 
roiau în jurul lui. 

După aproximativ o jumătate de oră de aşteptare, îl văzu pe Leo 
urcând pe cărarea ce ducea către casă. El o văzu şi se opri o clipă, 
apoi se îndreptă direct spre banca de pe verandă. Amintirea ultimei 
lor întâlnirii plutea între ei şi, pentru un moment, tăcură amândoi. 

In cele din urmă, Leo o salută dând din cap. 

- Louisa? 

- Leo. 

Se uită la el. Purta pantaloni scurţi şi o cămaşă turcoaz cu mâneci 
scurte, care îi evidenţia bronzul închis, strălucitor, deşi avea şi urme 
de zgârieturi pe braţe. Louisa aşteptă să vorbească el primul, dar 
văzând că el tace, înţelese că va trebui să înceapă ea dialogul. 

- Am vrut să vorbesc cu tine. 

- Hai mai bine să mergem înăuntru. Mai devreme m-a muşcat 
un şarpe, în timp ce tăiam vegetaţia. 

-Ah! 

- O treabă al naibii de minunată! Aşa m-am ales cu zgârieturile 
astea. 

Louisa se ridică în picioare. 

- După tine, spuse el şi-i deschise uşa. 

Intrară în casă şi urcară scara. Louisa rămase nemişcată, privind 
în jurul ei intimidată. Până acum, amândoi fuseseră politicoşi şi 
atenţi unul cu altul, dar acum nu se mai simţea în largul ei. 

- O să-l rog pe Kamu să ne aducă o bere. 

Leo îl strigă pe servitor, şi apoi, gândindu-se mai bine, se în¬ 
toarse spre ea: 

- Iartă-mă. Bei bere? 

Louisa încuviinţă şi apoi se gândi din nou dacă venirea ei aici 
era o dovadă de înţelepciune. Aşteptându-şi berea, inhală aroma 
de scorţişoară care plutea în jurul lui Leo. Se aşeză şi el pufnind. 

- Kamu ţi-a spus unde sunt? 

Louisa îşi înghiţi cu greu nodul din gât. 

- Că te-ai dus să cauţi un doctor pentru verişoara ta. 

Leo dădu din cap. 

- Zinnia nici măcar n-a vrut să-l vadă. 

Băiatul le aduse berile. 

în cele din urmă, Louisa îşi adună curajul să vorbească. 

- Voiam să te întreb... 

-Da? 

- ...dacă tot ce mi-ai spus e adevărat. 

Leo făcu o grimasă. 

- Din păcate, da. îmi pare tare rău. 

Louisa îl privi fix, în timp ce el evită să se uite în ochii ei şi 
urmări cerul de dincolo de vârfurilor copacilor. 

Urmă încă o tăcere lungă şi apăsătoare. Ea nu voia să ştie şi nici 
măcar să întrebe, dar simţi că trebuie. 

- Mai spune-mi o dată, câţi ani are copilul? 

- Şapte. 

- Şi unde este el acum? 

Leo ridică ochii spre ea şi apoi privi iar în jurul plantaţiei de 
scorţişoară. 

- Pe aici pe undeva. 

- Ce face? 

Leo clătină din cap. 

- Mama lui n-o să-l lase să meargă la şcoală din cauza stigma¬ 
tului de a fi ilegitim. Oamenii ştiu că ea e necăsătorită. 

- Atunci poate îl trimiteţi la un internat? 

- E prea scump. 

- O bonă? 

- La vârsta asta, Conor are nevoie de educaţie, nu de bonă. 

- înţeleg. 

- Zinnia se ocupă de el, dar acum nu se simte bine şi dacă nu 
va accepta asistenţă medicală... ei bine, atunci... 

Leo îşi deschise larg braţele. 

Louisa privi la podeaua acoperită de teracotă, apoi îşi ridică 
ochii spre el, simţind că i se face rău. 

- II vedeai pe Elliot când venea aici? 

Leo îşi îngustă ochii, de parcă toată conversaţia asta l-ar fi obo¬ 
sit teribil. 

- Preferau să rămână singuri, îi răspunse el şi o privi cu atâta 
compasiune, încât Louisa respiră adânc şi apoi expiră lent. 

- Şi Conor ştia că Elliot e tatăl lui? 

Leo dădu din cap. 

- Probabil nu ştii, dar eu şi Elliot am avut un copil care s-a 
născut mort. O feţită, căreia i-am pus numele Julia. 

Ochii i se îngustară şi mai tare, în timp ce se uita la ea, dar ea 
îi evită privirea, în timp ce amintirile o chinuiau. 

- N-am ştiut, îi răspunse el cu blândeţe. 

Louisa nu cunoştea sexul celor doi bebeluşi pe care-i pierduse, 
dar credea că fuseseră băieţi, cu Julia între ei, unul mai mare decât 
sora lui şi unul mai mic. Fiica ei, care nici măcar nu apucase să 
respire, era brunetă, ca Elliot. 

- Ar fi împlinit trei ani, dacă ar fi trăit. 

Nu i-a mai spus c-ar fi avut părul cârlionţat şi ochii vii şi ener¬ 
gici ca ai lui Elliot. Şi că întotdeauna i-ar fi rugat să o dea repede 
în leagăn, din ce în ce mai repede şi mai sus, mami! Mai sus! Ii era 
mai greu să-şi imagineze fiii, dar credea c-ar fi avut părul blond, 
ca al ei. Lăsă imaginile să se destrame şi apoi se întoarse spre Leo. 

- îmi pare rău, spuse el. 

- Am pierdut încă două sarcini, aşa că înţelegi de ce să aflu de 
existenţa acestui copil e atât de dureros. 

- Chiar nu te-aş fi putut minţi cu aşa ceva. 

Louisa clătină din cap. 

- Cred c-am ştiut tot timpul. Numai că n-am vrut să accept. 

- Iartă-mă! Poate n-ar fi trebuit să-ţi spun. 

Louisa clătină din nou din cap. Nu-i putea spune că se simţea 
ca şi cum inima ei ar fi fost smulsă şi trebuia să apeleze la toată 
forţa ei să nu se sfărâme în bucăţi. 

- Nu-mi vine să cred că Elliot a reuşit să păstreze secretul atât 
de mult timp. 

între ei se lăsă linişea şi tăcerea persistă. In cele din urmă, 
Leo vorbi. 

- îmi fac griji pentru Conor. Zinnia este bolnavă şi nu poate 
avea grijă de el. Şi nici eu nu mai pot. Cel puţin, nu aşa cum tre¬ 
buie. Din cauza secetei din nord, scorţişoara de pe plantaţia mea 
este la mare căutare. Şi eu pur şi simplu trebuie să mă ocup de ea. 

- Te-ai gândit să-l dai spre adopţie sau să-l duci la un orfelinat? 
Temporar, vreau să spun, cât timp Zinnia este bolnavă? 

- O, Doamne, nu. N-am putut face asta - ştii cum e pe-aici? 
Iar Zinnia, în mod evident, n-ar fi îngăduit asta! 

- Nu, desigur. A fost o idee tâmpită. 

- Dacă aş avea bani, l-aş trimite pe Conor la internat la 
Colombo, dar nu am. Trebuie să găsesc o modalitate să distribui 
scorţişoara la scară mai largă, ca să-mi susţin afacerea cum trebuie. 

- M-am gândit... 

Louisa ezită pentru un moment şi apoi respiră adânc. 

- Ar fi posibil să o văd pe verişoara ta? 

- Eşti sigură? 

- Acum nu mai sunt sigură de nimic. De ce e bolnavă? 

- Cred că depresie. Mă îndoiesc că te va primi. Nici pe mine 
nu mă lasă să intru şi să-i fac ordine prin cameră. Trăieşte într-o 
dezordine de nedescris. 

- Vrei să spui de când Elliot a murit? 

Leo dădu din cap. 

Louisa îşi ţinu respiraţia. 

- L-a iubit? 

- Aşa cred. 

- Putem merge acolo? 

Leo se încruntă în timp ce o privea cu atenţie. Louisa respiră 
iarăşi adânc, dar nu mai spuse nimic. 

- N-o să te deranjeze? In casă sunt portrete pictate de ea. 

- Ale lui Elliot? 

-Da. 

Louisa îl privi din ce în ce mai hotărâtă. 

- Cred că trebuie să văd cu ochii mei. 

- Foarte bine. 

Leo o conduse afară din casă şi apoi în jos pe potecă, dincolo 
de tufişuri, unde ciripea o mierlă. Ajunşi aproape la poalele dea¬ 
lului, se îndreptară spre o clădire mică, un bungalou vechi, aproape 
ascuns între copaci. Trecură de un şir înalt de plante aromate, 
plantate în ghivece, apoi Leo o luă înainte şi deschise uşa de la 
intrare. In prag, se întoarse spre ea şi-i şopti. 

- încă ne mai putem întoarce. 

- Vreau să văd. 

Leo o conduse pe Louisa într-o cameră şi ea suspină atunci când 
văzu tablourile atârnate pe pereţi. Erau portrete ale femeii roşcate, 
cu pielea aurie, portretele unui copil la diferite vârste şi portretele 
lui Elliot. Multe, multe portrete ale lui Elliot, fie singur, fie îm¬ 
preună cu băieţelul. Louisa simţi cum îi tremură picioarele şi se 
sprijini de Leo. El o susţinu, apoi o luă de braţ. 

- Cine e acolo? întrebă o voce. 

- Eu sunt, Leo, îi răspunse el. 

- Pare atât de fragilă, şopti Louisa. 

- Este. Din mai multe puncte de vedere. 

Brusc, era prea mult. Louisa se întoarse pe călcâie şi fugi afară, 
iar Leo o urmă. Ea îşi înfăşură braţele în jurul corpului, tremurând 
din cauza trădării lui care i se părea devastatoare. Nu-l voi ierta 
niciodată, îşi spuse. Niciodată. 

- Hai, vino! îi spuse Leo. Te conduc înapoi la maşină. 

Chiar atunci, un băieţel urcă poteca spre casă, lovind frunzele 

din drum. Stătea în picioare şi o privea, iar Louisa observă imediat 
părul întunecat al lui Elliot şi ochii lui verzi. Nu exista nicio în¬ 
doială că era fiul lui Elliot. Văzu zâmbetul lui Elliot, felul lui de 
a privi pe sub gene; îi remarcă farmecul. Şi în mintea ei apăru 
imaginea din copilărie a lui Elliot, pe care Irene i-o arătase cândva. 
In tot acest timp, soţul ei fusese tatăl acestui băiat. Louisa îi auzi 
vocea, şi-l imagină jucându-se cu Conor, îmbrăţişându-1 noaptea 
la culcare. O duru mai mult decât şi-ar fi putut imagina vreodată. 
Auzi zgomotele de pe plantaţie, ciripitul păsărilor, foşnetul dife¬ 
ritelor insecte pe sub frunze şi simţi briza care adia printre copaci. 
In fundal, se auzea chiar şi oceanul. Totul părea să se estompeze 
în acel moment şi se simţea ca şi cum nu va mai putea ieşi nicio¬ 
dată de acolo. 

încuviinţă cu umilinţă şi apoi clipi repede, pentru a-şi stăvili 
lacrimile de durere. Câteva momente, niciunul dintre ei nu mai 
spuse nimic. Şi apoi, Leo rupse tăcerea: 

- Conor, salut-o pe doamna... 

Băieţelul continua să-şi ţină ochii în pământ. 

Louisa se îndepărtă. 

- Nu pot... nu pot face asta. 

Leo îi spuse băieţelului să intre în casă şi-l anunţă că un servitor 
îi va aduce imediat masa de prânz. Apoi o conduse pe Louisa spre 

maşina ei. Stăteau împreună, soarele dogorea, dar Louisa nici mă¬ 
car nu mai putea vorbi. 

- Cred c-ar fi mai bine să intri. Nu prea pari în stare să conduci 
acum. 

- Trebuie să plec... 

- Haide, Louisa! Ai nevoie să te aşezi şi să bei ceva. 

Ea tânjea să fie capabilă să scape de durere şi de suferinţă, dar 
nu mai avea lacrimi. Imaginea picturilor îi străfulgera mintea şi ea 
se îndepărtă. 

- Nu. Trebuie să plec acasă. Am nevoie să fiu acasă. 

Se urcă la volan şi conduse pe drumul care dădea în şoseaua 
principală. 

Atunci când ajunse la traseul care o conducea înapoi spre plajă, 
se hotărî să vireze. Parcă maşina, îşi scoase din buzunar scoicile 
pe care le adunase mai devreme, merse pe plajă până la malul 
oceanului. Acolo, Louisa aruncă scoicile în larg, cu toată forţa pe 
care o mai avea; apoi se prăbuşi pe nisip ţinându-şi capul în mâini. 


24 

Trădarea lui Elliot o traumatizase profund şi Louisa se simţea 
zdrobită. Doar gândul de a mai avea vreodată încredere în altci¬ 
neva în afară de tatăl ei o făcea să intre în panică. îşi aminti de 
absenţele lui Elliot. Fuseseră atât de multe, dar ea pur şi simplu îi 
acceptase scuzele şi-i suportase uneori momentele de proastă dis¬ 
poziţie. Simţea o ruşine care o ardea că undeva de-a lungul dru¬ 
mului, se mulţumise cu mai puţin decât merita şi preferase să nu 
vadă adevărul. 

Louisa avu impresia că lumea ei se clătina şi asta o înspăimântă, 
astfel încât săptămâna următoare lucră cât putu de mult ca să fi¬ 
niseze schiţele pentru magazin. Şi într-o dimineaţă, când tatăl ei 
trecu să bea împreună o cafea, iar ceaţa matinală se împrăştiase 
pentru a face loc unei zile însorite, ea încercă să-i spună că era prea 
ocupată şi nu putea să se oprească, dar Jonathan o luă de mână şi 
insistă să vină cu el în living. 

- Deci, o întrebă el, în timp ce Ashan le turna cafeaua. Eşti 
ferm hotărâtă să mergi înainte cu magazinul? 

- Da. Se pare că voi avea şi un bijutier alături, iar săptămâna 
viitoare o să merg la Colombo să-l cunosc şi să mai întâlnesc alţi 
câţiva artişti. Mi-ar plăcea să am şi o galerie de tablouri de vânzare. 

Când eram la plantaţia de ceai a familiei Hooper, l-am întâlnit pe 
Savi Ravasinghe, unul dintre artiştii pe care i-aş lua în considerare 
pentru colaborare. De asemenea, intenţionez să vând şi casete de 
bijuterii sculptate în lemn şi elefanţi de abanos sculptaţi. Tot la 
Colombo vreau să mă văd şi cu un designer care realizează obiecte 
vestimentare din mătase. Am văzut deja câteva exemplare. Nu sunt 
încă sigură dacă vom vinde şi materiale textile, dar e o idee. Şi... 

Jonathan o întrerupse. 

- Draga mea, respiră! 

Louisa se simţi brusc descumpănită şi-şi lăsă privirea în podea. 

- Ce s-a întâmplat? Nu vrei să-mi spui? Nu e nevoie să lucrezi 
aşa de mult. 

- Dar trebuie... 

- E ceva ce nu mi-ai spus, nu-i aşa? 

- M-am dus la plantaţia de scorţişoară, spuse ea categoric, fără 
să-l privească în ochi. 

- Aha! 

- Totul este adevărat. 

Ea înghiţi în sec şi continuă să-i evite privirea. A vorbi despre 
asta era ca şi cum totul devenea şi mai real. îi veni în minte din nou 
părul brunet, cârlionţat, ochii verzi şi aspectul general al lui Conor. 

- Am văzut copilul. Este al lui Elliot, nu e niciun dubiu. 

Jonathan îi întinse mâna. Louisa îl strânse de mână, apoi îi 

dădu drumul. 

- Nu e aşa de rău dacă mă menţin ocupată. 

Trebuia să continue să trăiască, ca şi cum totul ar fi fost în 
ordine. Altfel, cum ar fi putut merge mai departe? 

- Poţi să dormi? 

Adevărul era că atunci când adormea, nu făcea decât să viseze 
că totul era din nou bine. Că Elliot trăia. Că nu aveau datorii şi 
nu exista niciun copil ilegitim. 

- Numai dacă beau un pahar mare de gin înainte de culcare, îi 
răspunse Louisa. Atunci pot să dorm. Cu intermitenţe. 

El oftă. 

- Asta nu e bine. 

- E mai rău atunci când mă opresc. Nu ştiu ce să fac cu furia. 
Mă duc şi mă plimb cu bicicleta ca o nebună. înot. Ba chiar am 
făcut şi scufundări la Flag Rock. Dar tot timpul îmi revine în 
minte o avalanşă de amintiri. Le îndepărtez. Vreau să ştiu totul 
despre Elliot şi, în acelaşi timp, nu vreau - mi-e teamă de ce-aş mai 
putea afla. 

- Scumpa mea. Trebuie s-o iei mai încet. Să te eliberezi de 
durere. 

- Dar cum? Vreau să strig la Elliot, să ţip la el, dar nu pot. Vreau 
să-l rănesc. Să-l rănesc cu adevărat. Şi asta înrăutăţeşte situaţia. 

Dar declaraţia asta nu exprima adevărata violenţă a sentimen¬ 
telor ei, nici a lucrurilor îngrozitoare pe care-şi imagina că i le face. 

- Elliot a murit şi nu pot face nimic ca să-i arăt cât de mult m-a 
rănit. Simt că m-a îndepărtat de mine însămi. înţelegi? 

- Mă întreb dacă n-ar trebui să consulţi un doctor. 

Louisa se gândise la asta. Şi, chiar dacă simţea că înnebuneşte 
puţin, hrănindu-se permanent cu amintiri şi având senzaţia că era 
de ajuns să întindă mâna ca să le atingă, totuşi nu reuşea să-şi gă¬ 
sească o cale. 

- Nu vreau pastile. 

- Vrei să vin cu tine la Colombo? 

- Nu. Acolo mă văd cu Margo. O să meargă ea cu mine la întâlniri. 

In drum spre capitală, Louisa trecu pe lângă temple şi altare 
budiste obişnuite. întâlni grupuri de călugări în robe de culoare 
ocru sau şofran, în timp ce tobele şi incantaţiile lor puteau fi auzite 
din satele din apropiere unde avea loc o nuntă sau o altă ceremo¬ 
nie. îşi ţinu respiraţia atunci când ajunse la locul unde Elliot 

avusese accidentul de maşină, dar nu se putea abţine să nu simi.l 
furie. Poate o să văd un diavol dansând acolo, îşi spuse ea, ştiind 
că sălbaticii din jungla tropicală erau celebri pentru adorarea de 
monilor despre care se credea că trăiesc în copaci. Probabil de asta 
am nevoie. Un demon. Elliot o dusese să asiste la unul dintre 
aceste ritualuri oribile şi Louisa văzuse măştile oribile pe care ei 
le foloseau. O speriase, şi totuşi atmosfera fusese electrizantă. Şi 
ceva în legătură cu acea atmosferă se potrivea cu propriile-i senti¬ 
mente rănite. 

Spre deosebire de jungla tropicală, străzile aglomerate din 
Colombo miroseau a nucă de cocos, scorţişoară, peşte prăjit şi în plus, 
a arome dulci provenind de la diverse ceaiuri şi tarabe cu prăjituri 
înşirate pe trotuare. Louisa parcă aproape de clădirea elegantă, con¬ 
struită din cărămidă stacojie şi crem - Cargills, magazin universal -, 
evitând căruţa albastră cu coviltir care gemea şi scârţâia în faţa ei. 
Muşte şi ţânţari roiau pretutindeni când se îndreptă spre bazarul chi¬ 
nezesc de pe Chatham Street, trecând pe lângă magazine mici de 
mătăsuri, două sau trei farmacii cu plante medicinale şi mai multe 
prăvălii care vindeau obiecte lăcuite. 

Totul strălucea în căldură şi praf. 

Mai departe, în aerul mirosind acum a bălegar, fructe şi miro¬ 
denii, funcţionarii publici britanici şi doamnele misionare se ames¬ 
tecau cu muncitorii singhalezi şi tamili. Ciorile îşi luară zborul pe 
deasupra mulţimii, aşezându-se acolo de unde puteau observa 
resturi de mâncare. Louisa trebui să-şi croiască drum cu grijă, 
printre câteva ricşe care-i blocau drumul, până când ajunse în cele 
din urmă la ceainăria pe care-o căuta şi o văzu pe Margo stând la 
fereastră. Ii făcu semn cu mâna şi îi zâmbi larg, iar Louisa făcu un 
efort să se întărească. Urma să fie o zi de lucru şi pur şi simplu nu 
putea ceda emoţiilor. Deschise uşa, auzi zgomotul clopoţelului de 
la intrare şi se apropie de Margo. 

- Am comandat ceai pentru amândouă, spuse Margo. 

- Minunat. 

Louisa se aşeză şi îşi lăsă geanta pe un scaun liber. 

- Ce mai faci? Cum mai eşti? 

- Eu sunt bine. Mama nu prea. Vrea să vină şi să se mute cu 
line din nou, dar am încercat s-o conving să renunţe. 

- De ce vrea să vină? 

- Cred că vrea să fie acolo unde a trăit Elliot. 

Louisa clătină din cap. Nu voia să-i spună lui Margo cât de rău 
se simţise în ultima vreme, dar Irene ar fi fost cu adevărat picătura 
care umple paharul. 

- Sinceră să fiu, e o idee îngrozitoare. Aşa cum mă simt acum, 
l-aş putea ucide pe Elliot. Dacă n-ar fi deja mort... 

- Deci este adevărat? Mă refer la copil? 

Louisa respiră adânc înainte de a-i răspunde. 

- L-am văzut, Margo. E leit Elliot. 

- O, draga mea. îmi pare rău! 

Louisa oftă şi hotărî să schimbe subiectul. Erau momente când 
discuţiile nu o ajutau. 

- Să nu mai vorbim despre asta. Sunt mult mai interesată de tine. 

- De mine? Mă simt ca o proastă c-am acceptat să am o relaţie 
cu un bărbat însurat şi că m-am prefăcut că totul e normal. El mi-a 
spus că mariajul lui se terminase şi eu am crezut asta pentru că 
voiam s-o cred. 

Louisa se gândi la Elliot şi aproape se închise în ea. Dar, de 
dragul lui Margo, făcu un efort să vorbească. 

- Amândouă am crezut ceea ce-am vrut. Probabil te-ai îndră¬ 
gostit pur şi simplu de William. 

- Asta mi-am spus şi eu, dar, la un moment dat, a trebuit să fac 
o alegere. Aş fi putut decide să-i întorc spatele. 

- Crezi că aşa a simţit şi Elliot? 

- Că avea de făcut o alegere sau c-ar fi putut să iasă din situaţia asta? 

- Ambele. 

- Cine ştie? Tot ce ştiu sigur este că mariajul lui William nu 
era nici pe departe terminat, aşa cum nu era nici al vostru. Mă 
simt al naibii de vinovată! 

- Dar, cel puţin, tu ai pus punct. Elliot nu. 

- Aşa este. 

- Iţi mai e dor de William? 

- Mi-e dor de cineva în viaţa mea. Chestia e că William mă 
făcea să mă simt atât de specială. Era pentru prima dată când 
mă simţeam şi eu specială. 

Louisa o mângâie pe mână. 

- Pentru mine eşti specială! 

Margo îi zâmbi. 

- La noi acasă, totul se învârtea în jurul lui Elliot. El era cel 
care primea toată atenţia. Pur şi simplu ai mei îl considerau per¬ 
fect, în ciuda tuturor evidenţelor. Chiar şi cea mai mică realizare 
a lui era sărbătorită cu prăjituri şi alte bunătăţi. La şcoală, de Ziua 
Sportului, când el câştigase locul trei la cursa de o sută de metri 
garduri, pentru al treilea an consecutiv, ai fi crezut că a câştigat 
toate concursurile sportive ale zilei. Orice aş fi făcut, mama abia 
dacă mă observa. Oricum, s-a terminat totul... Acum ce-ar fi să 
mănânci o brioşă cu frişcă? Arăţi prea slabă. 

- Draga mea, acum vorbeşti exact ca mama ta! 

Amândouă râseră şi tensiunea se mai risipi. 

Apoi, Louisa îşi luă faţa de femeie de afaceri şi merseră să-l 
cunoască pe vărul bijutierului cu care vorbiseră la Galle. S-a do¬ 
vedit că omul era dornic să-şi extindă afacerea şi era încântat să-şi 
vândă colecţia de safire la magazin şi să aprovizioneze colecţia de 
pietre preţioase pentru a le expune în vitrina din galeria principală. 
Louisa era mulţumită. După aceea, femeile merseră pe o alee în¬ 
gustă, printre clădirile înalte şi descoperiră panoul indicator care 
semnala atelierul de design. Femeia care confecţiona haine de 

mătase le invită sus în atelier, un salon imens, luminos, cu ferestre 
generoase, înalte până la tavan. 

Ea crea mai ales eşarfe şi caftane, dar toată mătasea era vopsită 
şi pictată manual, sau imprimate cu modele fabuloase, într-o imen¬ 
sitate de culori. Un şir de piese erau expuse pe un rând, pe toată 
lungimea salonului. 

- Sunt puse la uscat, le spuse ea, văzându-le cum le privesc şi 
cum le ating. Apoi vor fi călcate şi împachetate. 

- Ei bine, aşa cum vă spuneam în scrisoare, caut artişti şi arti¬ 
zani interesaţi să folosească magazinul meu ca pe o piaţă de desfa¬ 
cere pentru bunurile lor. Avem spaţiu adecvat care are valoare 
nominală a chiriei şi aş fi fericită să vi-1 ofer gratuit în primele trei 
luni. Dumnevoastră vă veţi vinde produsele, iar noi vom încasa 
un procent din vânzări. Asigurăm toate condiţiile pentru vânzare 
şi ne ocupăm şi de publicitate. Cum vi se pare oferta? 

- Interesantă. 

- Pot angaja şi personal de încredere, responsabil cu vânzările, 
dacă nu cumva doriţi să-mi recomandaţi dumneavoastră pe cineva. 

- Am o prietenă care trăieşte în Galle. Copiii ei tocmai au în¬ 
ceput şcoala, aşadar probabil va fi interesată de ofertă. 

- Ei bine, oricum ar fi, ne-ar plăcea să avem în magazin pro¬ 
dusele dumneavoastră frumoase din mătase. 

Femeia zâmbi şi o vreme discutară despre preţuri, iar apoi, 
după ce se înţeleseră, îşi strânseră mâna. 

Următoarea oprire a fost la biroul lui Elliot pentru afacerea cu 
mirodenii. Din câte ştia Louisa, afacerea era profitabilă, vânzările 
mergeau de la sine, deci asta era mai mult o vizită de curtoazie. 
Nihil, managerul între două vârste, o aştepta, iar când Louisa veni, 
el îi transmise condoleanţe pentru pierderea lui Elliot. 

- Toţi am fost atât de şocaţi atunci când tatăl dumneavastră 
ne-a anunţat ce s-a întâmplat. Mi-a spus să continui ca de obicei şi 

că dumneavoastră veţi veni aici în vizită la un moment dat. Şi 
acum, sunteţi aici. 

- Vă mulţumesc pentru grijă, spuse Louisa şi zâmbi, continuând 
schimbul de amabilităţi. E foarte amabil din partea dumneavoastră. 

- îmi permiteţi să vă întreb ce planuri aveţi? 

Louisa încuviinţă. Cel puţin aici nu existau amintiri care să o 
deranjeze. 

- Singurul plan pe care îl am este să continui afacerea. 

Nihil păru uşurat. 

- Chiar m-am întrebat dacă n-o să vreţi să vindeţi. 

- Nu în viitorul apropiat, dar aş vrea să mă uit la încasări. 

- Desigur. Vă aduc registrele imediat. 

Se duse la un dulap mare, din care scoase două registre contabile. 

- Soţul dumneavoastră a transferat o sumă mare, pentru a-şi 
achita o achiziţie. 

- Pot să văd? 

- Da. Poftiţi! 

Louisa aruncă o privire asupra cifrelor şi îşi spuse că suma pe 
care Elliot o scosese din contul de afaceri ar fi putut acoperi avan¬ 
sul pentru tipografie. Dar asta tot nu o lămurea ce se întâmplase 
cu jumătatea lipsă de bani pe care ea i-o transferase în contul 
personal şi care ar fi trebuit să rămână, după ce el ar fi efectuat 
ultima plată pentru achiziţionarea clădirii. 

- Dar nu suntem în zona de risc, nu-i aşa? 

- Nu, absolut deloc. De fapt, cred că suntem în punctul în care 
ar fi bine să ne extindem. 

Louisa îşi dădea seama că nu era o afacere mare, dar funcţiona 
bine şi promise să revină la Colombo o dată pe lună - să se asigure 
că totul se desfăşoară fără probleme - şi să facă tot posibilul pentru 
a creşte vânzările. 

După aceea, femeile merseră cu maşina până la Cinnamon 
Gardens - numită astfel după fosta plantaţie de scorţişoară care 

existase odinioară acolo - unde urmau să-l întâlnească pe Savi 
K.ivasinghe. Pe străzi erau aliniaţi copaci şi vile mari, în stil colo¬ 
nial şi el locuia la etajul superior al unei astfel de vile, împărţită 
in două apartamente. Vila era înconjurată de o grădină amplă, 
strălucitoare, cu arbori înalţi şi tufişuri de rododendron. Louisa 
simţi căldura şi-şi şterse fruntea cu dosul palmei. 

- Ţie nu ţi-e cald? o întrebă pe Margo. 

- M-a cam ajuns şi pe mine pe ziua de azi. 

- De fapt, de-abia aştept ploile. 

Louisa nu vorbi şi despre faptul că simţea ceva special în legă¬ 
tură cu ploile, cu răpăitul lor, ca sunetele de tobă, care i-ar putea 
spăla cumva tristeţea şi îndoiala care o mistuiau. In copilărie, îi 
plăcea să se strecoare noaptea în grădină, doar în pijama, şi să ri¬ 
dice braţele ca să prindă picăturile de ploaie. De obicei, doica o 
găsea şi o tara înapoi în casă, dar Louisei îi plăcea eliberarea sălba¬ 
tică a expunerii în şuvoaiele ploilor torenţiale. 

Savi le întâmpină în pragul uşii, arătând la fel de elegant şi de 
exotic ca data trecută. 

- E minunat să te revăd, spuse el şi îi strânse mâna Louisei. 

Ea i-o prezentă pe Margo şi amândouă îl însoţiră sus pe scări, 

unde intrară într-un salon mare, spaţios. Lumina soarelui se revărsa 
înăuntru prin ferestre imense, proiectată pe un perete strălucitor, 
iar pardoseala de gresie era acoperită de covoare splendide - persi- 
ane, le spuse el -, iar pe pereţii albi erau expuse picturi. 

- Nu sunt toate ale tale? îl întrebă Louisa. 

- Portretele sunt pictate de mine, dar peisajele sunt realizate 
de un prieten. 

Louisa se uită atentă la tablouri, admirând tonurile subtile ale 
peisajelor şi culorile vii ale portretelor. 

- îmi place că pictezi oameni obişnuiţi. Mi-ar plăcea să-ţi expun 
câteva portrete în galeria magazinului meu. 

- Mai am câteva portrete expuse aici. Dar nu simt pictate de mine. 

Savi le arătă un coridor lung şi Louisa îl urmă. Dar când văzu 
primul portret, i se uscă gura de emoţie. In faţa ei stătea portretul 
inconfundabil al lui Elliot, cu braţul în jurul unei roşcate. 

- Sunt pictate de o cunoştinţă, spuse Savi. O cheamă Zinnia. 
Cred c-am vorbit despre ea prima dată când ne-am întâlnit, deşi 
atunci nu-mi aminteam numele ei. Le-am descoperit de-abia re¬ 
cent, într-un lot dintr-un depozit de vânzări şi, din moment ce 
le-am achiziţionat la un preţ bun, m-am gândit că le-aş putea 
vinde. Mi se par excepţionale. 

Louisa inventă o scuză şi-i spuse că prefera să vadă tablourile 
expuse în salonul principal. 11 anunţă că pe acelea ar dori să le 
expună în magazin, dar Margo o urmă pe coridor şi, când Louisa 
se întoarse, văzu cum cumnata ei rămăsese neclintită, în faţa por¬ 
tretului fratelui ei, privindu-1 surprinsă. 

- Sunt frumoase, nu-i aşa? strigă Louisa. Dar vino să le vezi pe 
astea, Margo! 

Se înţeleseră din priviri şi Margo reveni în salon, vizibil şocată. 
Pentru o clipă, Louisa se opri, contemplând lumina care pătrun¬ 
dea prin ferestrele uriaşe. Toate culorile din salon începură să se 
învârtă şi să se amestece şi ei i se păru iarăşi, brusc, extrem de cald. 
Pentru o clipă îngrozitoare, se gândi c-o să leşine şi întinse mâna, 
ca şi cum astfel şi-ar fi putut regăsi echilibrul. 

- Eşti bine? o întrebă Margo şi sunetul vocii ei o aduse pe 
Louisa înapoi. 

Respiră adânc de câteva ori şi, după ce-şi recăpătă autocontro¬ 
lul, îi spuse lui Savi că va fi încântată să-i expună şi portretele, şi 
peisajele, dar că avea să dureze câteva săptămâni înainte ca tipo¬ 
grafia să se transforme complet în magazin. 

- Mi-ar face plăcere să pictez câteva tablouri special pentru 
tine. Poate unele mai mici, uşor de transportat? Data viitoare când 
mă întorc în Ceylon. 

- Da, spuse ea, ar fi perfect. 

In timp ce părăseau apartamentul, Margo se întoarse spre ea: 

- Eşti sigură că eşti bine? 

- Aşa cred. Am văzut portrete asemănătoare la Cinnamon Hills. 

- îmi imaginez ce şoc trebuie să fi avut. Cel puţin, aşa a fost 
pentru mine. 

- Am văzut doar portrete cu Elliot şi copilul, nu şi cu ea. Şi nu 
credeam că aceste picturi se vând pe piaţă... Nu ştiu de ce, dar îmi 
imaginam că Zinnia le-a păstrat pe toate. Că le ţine cumva ascunse 
în studioul ei. 

- Probabil are nevoie de bani. 

- Da. Deşi bănuiesc că o parte din datoriile lui Elliot sunt din 
cauza ei. Nu-mi închipui că el ar fi vrut ca ea să-i vândă portretele. 
Sinceră să fiu, aş fi vrut să le cumpăr pe toate şi să le dau foc! 

- Sunt puţin cam prea colorate pentru gustul meu. 

- Acum înţeleg şi mai bine totul. 

Louisa înghiţi un nod, apoi şopti: 

- Mi s-a părut că arătau fericiţi împreună, nu-i aşa? 

- Şi, dacă erau atât de fericiţi, de ce nu te-a părăsit? 

- De ce iubitul tău căsătorit nu şi-a părăsit soţia? 

Margo ridică din umeri, dar păru să se întristeze. 

- Era puţin probabil să se întâmple asta vreodată. 

- Presupun că oamenii se îndrăgostesc tot timpul de persoanele 
nepotrivite. 

- Mi s-a întâmplat şi mie, dar asta nu-1 scuză pe Elliot. 

- De ce nu? 

Margo oftă. 

- Nu pot găsi o justificare pentru ce a făcut el, dar nici pentru 
ce-am făcut eu. 

- Ai încercat să te opui? 

- La început, dar apoi a devenit o dorinţă de nestăpânit. Mi-am 
dat seama că mă gândeam la William tot timpul şi, în cele din 
urmă, am reluat legătura. 

- Nici măcar nu contează că Elliot s-a îndrăgostit de altcineva. Ei 
bine, contează şi asta, bineînţeles, dar trădarea mă doare cel mai tare. 

- Să ştii că eu nu mă pot ierta. Probabil şi Elliot avea regrete? 

- Ei bine, Elliot avea toate motivele din lume să rămână cu 
mine, nu-i aşa? Avea o grămadă de bani, o vilă frumoasă, slujba... 
Tatăl meu cu greu l-ar mai fi acceptat la firmă, dacă m-ar fi părăsit. 
Am fost aşa de fraieră să-mi încredinţez inima cuiva care m-a 
tratat cu atâta nepăsare. 

- Elliot a fost întotdeauna cam neglijent faţă de sentimentele 
altora, dar pe tine te-a iubit. Sunt sigură. 

- Oare? 


25 

Louisa se plimba cu paşi mari prin dormitor şi privea din când 
în când la dulapul cu sertare al lui Elliot. îşi rodea o unghie, do- 
rindu-şi să termine cu el o dată pentru totdeauna şi hotărî că sin¬ 
gurul lucru care îi rămânea de făcut era să scape de lucrurile lui. 

- Afară! Vreau să dispară afară toate astea, se gândi ea. Dacă 
totul o să dispară, atunci probabil o să dispară şi el. 

Pe un ton optimist şi ferm, ea îi ceru unuia dintre servitori să 
o ajute să pregătească focul de tabără în grădină, dar să nu-1 aprindă 
încă. Amândoi au adus ziare vechi şi crengi care fuseseră tăiate şi 
lăsate să se usuce. Şi atunci când stiva era destul de înaltă, Louisa 
se duse înapoi în dormitor, se uită o clipă în garderobă, apoi scoase 
toate costumele şi cămăşile lui Elliot, lăsându-le aruncate pe pat. 
După aceea, deschise sertar cu sertar şi aruncă totul pe podea. 
Atunci când îşi trecu mâinile peste cămăşile familiare, se simţi ca 
şi cum inima ei era pe cale să se oprească. Mirosi una dintre cămă¬ 
şile lui Elliot, ca să vadă dacă-i mai simte aroma familiară de cedru 
şi apoi mirosi alta, dar toate fuseseră spălate şi nu mai rămăsese 
nimic. Apoi începu să caute prin buzunare şi, din buzunarul unei 
perechi vechi de pantaloni trei sferturi, scoase un plic. Era sigilat, 

nu scria nicio adresă pe el, aşa că Louisa îl rupse şi înăuntru des¬ 
coperi o singură foaie de hârtie, pe care o citi: 

Draga mea, 

Nu pot să-ţi spun cât de nefericit sunt că simţi că trebuie să ne 
încheiem relaţia. Aşa cum ştii, n-am reuşit să mai vin să te văd la fel 
de mult cum îmi doream, de când Louisa a pierdut copilul şi a trebuit 
să rămân lângă ea. Nu am avut de ales. înţelegi asta, nu-i aşa? Te 
rog, promite-mi că te mai gândeşti! O să încerc să vin să te văd din 
nou şi nu uita că te iubesc. Trebuie să crezi asta şi îţi promit că în 
curând va veni momentul potrivit pentru noi. îmi pare rău că a 
durat atât de mult, dar de-abia aştept să fiu cu tine şi să am grijă de 
tine şi de copil pentru totdeauna. 

Trebuie să fac mai mulţi bani ca să vă pot oferi viaţa pe care o 
meritaţi şi voi reuşi asta dacă mai rămân aici încă puţin. Tocmai 
am cumpărat o nouă afacere, o veche tipografie şi, după ce o aranjez 
puţin, sper să o vând în profit. Ţi-am spus de la început că încă îmi 
iubesc soţia. îţi aminteşti? Dar, desigur, asta s-a schimbat după ce s-a 
născut Conor. Te rog să ai grijă de voi! Iţi trimit bani prin Leo dacă 
nu reuşesc să ajung curând să vă văd şi apoi voi lua următorul tău 
lot de picturi să-l vând la Colombo. Dar orice altceva ai simţi, te rog 
să te mai gândeşti! Te rog dragostea mea, nu mă părăsi. Nu pot în¬ 
dura asta. 

Al tău pentru totdeauna, 

Elliot 

Louisa reciti scrisoarea şi simţi că i se face rău. Apoi o rupse în 
bucăţi mici şi le aruncă la coşul de gunoi, având senzaţia că-şi 
sfâşie întreaga viaţă. Nu numai că Elliot nu intenţionase niciodată 
să transforme magazinul în realitate, dar mai şi plănuia să o 

părăsească. Asta părea ultima lovitură dată căsniciei lor şi Louisa 
îşi simţi inima sfâşiată. 

In timp ce liniştea o învăluia, o cuprinse o izbucnire de furie. 
Luă un braţ de haine de-ale lui şi ieşi în grădină să aprindă focul 
de tabără. Când flăcările începură să strălucească intens, ea se 
apucă să arunce pe foc hainele lui Elliot, costumele, apoi cămăşile 
şi cravatele lui. Se întoarse în dormitor să aducă şi mai multe, 
urmărind cum fiecare haină era mistuită în flăcări. Gata, se gândi 
ea. Totul s-a terminat. Asta îşi şi dorea, să se termine. Servitorul 
privea totul cu o privire uluită. Probabil i se părea o risipă incre¬ 
dibilă, bănui Louisa, dar nu mai suporta existenţa hainelor lui 
Elliot. II iubise atât de mult şi acum, în timp ce auzea trosnetul şi 
şuierul scânteilor strălucitoare, începu să râdă sălbatic. Pe măsură 
ce flăcările cuprindeau şi apoi mistuiau fiecare haină, focul nu doar 
că alimenta furia Louisei - dar energia distructivă se amplifica. 

Louisa se simţea euforică. Era aproape ameţită de uşurare. 

Brusc, auzi o voce şi, întorcându-se, o văzu pe Irene stând acolo 
în grădină, urmărind-o cu o privire îngrozită. Harold stătea lângă 
ea ţinând-o pe după umeri. Iar în spatele lor era Ashan, cu valizele 
lor în mâini. 

- îmi pare rău, doamnă! spuse el. Am vrut să vă anunţ mai 
întâi sosirea lor, dar au insistat să vină direct în grădină. 

- Ce faci? urlă Irene. Ce faci cu hainele fiului meu? 

Louisa rămase nemişcată. 

- Irene, cred că vezi şi singură că le dau foc! 

Femeia alergă spre flăcări şi, luând un băţ, încercă să salveze o 
cămaşă parţial arsă. Aceasta atârna în vârful băţului, în timp ce 
Irene o ţinea în sus, fumegândă. Louisa aproape izbucni din nou 
în râs, în timp ce privea încercarea inutilă a soacrei sale de a salva 
cămaşa lui Elliot şi pe Harold trăgând-o deoparte de foc. 

- Dă-mi drumul! îi ceru ea. 

Irene se încruntă. 

- Dar de ce? De ce faci asta? 

- Şi ce-ai vrea să fac? 

- Nu este prea devreme? întrebă Harold. E ca şi cum ai vrea să 
scapi de fiul nostru. 

Louisa îi privi rece. 

- Sincer? Aş vrea să pot. Şi mai mult decât atât, mi-aş dori să 
nu-1 fi cunoscut niciodată. 

Şi spunând asta, se răsuci pe călcâie, urcă scările şi se închise în 
dormitor. îşi petrecu acolo restul după-amiezii, gestionându-şi 
furia, în timp ce simţea că nu mai putea trăi într-o lume aşa cum 
o concepea ea. Ashan ciocăni de câteva ori discret la uşa ei, să-i 
aducă ceva de băut şi încurajând-o să deschidă uşa, dar Louisa nu 
era în stare să vadă pe nimeni. 

Seara, Louisa se hotărî să se îmbrace pentru cină. II invitase pe 
tatăl ei şi hotărâse să se facă frumoasă pentru el. 

Deşi era furioasă din cauză că Irene şi Harold sosiră neanunţaţi, 
nu îi putea îndepărta, şi oricum scrisoarea pe care o găsise punea 
totul în umbră. Euforia arderii hainelor lui Elliot nu durase prea 
mult şi acum, de câte ori se gândea la scrisoare, abia se putea abţine 
să nu alerge la baie să vomite. Cât despre Irene, Elliot fusese sin¬ 
gurul ei fiu care supravieţuise şi Louisa avea nevoie de o imensă 
capacitate de autocontrol pentru a nu spulbera iluziile soacrei ei. 
Louisa nu ştia dacă Irene era pregătită să fie dezamăgită, mai ales 
că Elliot era pe cale să devină post-mortem un sfânt pentru ea. 

Louisa oftă. De ce trebuia ca totul să fie atât de dificil? Făcu o 
baie, îşi spălă părul ca să scape de mirosul de fum şi apoi se îmbrăcă 
sobru într-o rochie de mătase gri-deschis, îşi puse colierul de perle 
şi se îndreptă spre living, unde Irene şi Harold se instalaseră deja 
pe una dintre canapele. In timp ce intră în cameră, Louisa aruncă 
o privire în jur. Irene avea obiceiul să mute ornamentele acolo 
unde considera de cuviinţă şi, deşi Louisa se certase cu Elliot din 

cauza asta, el o convinsese că era ceva atât de neimportant, încât 
n-avea de ce să facă o scenă. Louisa observă cum soacra ei interve¬ 
nise din nou... 

Irene îşi îndreptă spatele şi pufni, sfredelind-o din priviri. 

- Aşadar, te-ai gândit să ne onorezi cu prezenţa. 

Louisa scrâşni din dinţi. 

- Irene, Harold, mă bucur să vă văd. 

Harold schiţă un zâmbet timid. 

- Poate ai vrea să-mi explici de ce ai ars hainele fiului meu? 
continuă Irene. 

- Era timpul. 

- Nu te-ai gândit să ne întrebi dacă nu vrem să păstrăm câteva 
dintre ele? 

- N-aveaţi ce face cu hainele lui. Ii puteţi păstra stiloul, pipa 
sau pieptănul. Luaţi-le pe toate, dacă doriţi. încă au mai rămas 
destul de multe obiecte care i-au aparţinut. 

- Dar nimic de îmbrăcat. 

- Nu cred... 

Irene o întrerupse. 

- Tocmai asta e problema. Asta a fost întotdeauna problema. 
De mine nu ţi-a păsat niciodată, nu-i aşa? 

- Linişteşte-te Irene, sunt sigur că n-ai vrut să spui asta, inter¬ 
veni Harold încercând să-şi ia soţia de mână, dar Irene îl respinse. 

Louisa îşi îndreptă spatele şi se îndreptă băţoasă spre carafă să 
le toarne trei sherry. Ii oferi unul Irenei şi apoi îl servi şi pe Harold. 

- Hai să nu ne certăm, te rog! Sunt mult prea obosită. 

Irene nu-i răspunse, dar îşi luă paharul de sherry. 

In acel moment, sună clopoţelul de la intrare. Louisa ascultă 
atentă în timp ce Ashan deschise uşa şi, după un minut sau două, 
servitorul îl conduse pe Jonathan în salon, urmat de Margo. 

- Am găsit-o pe drum, de la gară, luptându-se cu valiza. 

Margo râse. 

- Aşa că tatăl tău s-a comportat ca un gentleman şi mi-a cărat 
valiza până aici. Am venit cu trenul, încercând să-i ajung din urmă 
pe ai mei. Din fericire, nu a fost o zi furtunoasă, altfel trenul ar fi 
deraiat din cauza inundaţiilor. 

Irene se ridică de pe canapea şi o primi pe Margo cu braţele 
deschise. 

Margo îşi îmbrăţişă mama, care părea să se agaţe de ea. 

- Louisa, sper să nu te deranjez că dau buzna aşa. 

- Nu, deloc, Margo. Cu cât mai mulţi, cu atât mai bine! răspunse 
ea, simţindu-se, de fapt, extrem de uşurată să-şi revadă cumnata. 

- Sunt sigură că bucătarul nostru ne pregăteşte o cină originală. 

După ce nou-veniţii se instalară şi ei comod pe canapea şi pri¬ 
miră câte un pahar de sherry, se lăsă o tăcere apăsătoare. Simţind 
probabil că plutea ceva în aer, Jonathan se simţi responsabil să 
continue conversaţia. 

- Aşadar, Irene, ce părere ai despre cum se descurcă guvernul? 

- Ar trebui să-l întrebi pe soţul meu. Nu mă interesează acest 
subiect, deşi cred că Harold susţine pe deplin conducerea guver¬ 
nului, nu-i aşa, dragule? 

El încuviinţă. 

- In general, da. 

Jonathan îşi înclină capul. 

- Oare consiliul de miniştri n-ar trebui să deţină controlul şi 
asupra poliţiei şi a armatei? 

- Consider că cea mai bună opţiune e să le păstreze sub auto¬ 
ritatea britanică, interveni Irene, în timp ce Harold oftă resemnat. 
La urma urmei, cine ar vrea ca aceşti oameni să fie responsabili de 
păstrarea legii şi a ordinii? Nu, e mai bine ca ele să rămână în 
mâinile noastre. 

- Aceşti oameni , Irene? spuse Jonathan, ridicând sprâncenele mirat. 

- Cred că ştii ce voia să spună soţia mea, răspunse Harold. 

Margo interveni. 

- Tată, nu trebuie să o susţii pe mama întotdeauna. Haide 
mamă, fă-mi loc să mă aşez lângă tine! 

Irene se dădu puţin la o parte, iar Margo îşi ocupă locul lângă 
părinţii ei. 

- Deci, spuse Louisa, întorcându-se spre tatăl ei şi vorbindu-i 
încet, în timp ce Margo şi Irene păreau să discute despre călătoria 
cu autobuzul şi cât de neplăcută fusese. Ai mai trecut pe la poliţie? 
Au aflat ceva despre spargere? 

Jonathan ridică din umeri. 

- Am făcut ce am promis. Deşi cred că a fost inutil... 

- Deci poliţia nu va lua nicio măsură? 

Tatăl ei ridică din umeri. 

- Nu prea ştiau ce ar putea face. 

- Să ia măsuri? se alarmă Irene. Trebuie să vorbim în şarade ca 
să înţeleagă? 

Jonathan o privi pe Louisa înainte de a vorbi. Ea, în schimb, 
clătină scurt din cap. 

- Avem doar o mică problemă. 

- Ei bine, azi am găsit-o pe fiica ta arzând toate hainele lui 
Elliot. Ce zici de asta? 

- Sunt sigur că fiica mea a făcut doar ce trebuia să facă, îi răs¬ 
punse Jonathan. Nu le poate păstra pe toate şi nici nu trebuie. 

- Oricum, asta e decizia Louisei, nu-i aşa, mamă? adăugă Margo. 

- Exact. Asta trebuie să fie decizia Louisei. Fiica mea trece şi 
aşa prin momente dificile, nu era nevoie să mai intervenim şi noi. 

O expresie furioasă traversă chipul Irenei. 

- Nimeni nu se gândeşte să ia în considerare şi sentimentele 
mele, spuse ea. Nimeni. 

- Irene, asta nu este corect, interveni Harold. Ştiu că suntem 
amândoi supăraţi, dar... 

- Să vă spun eu ce nu este corect. Faptul că Elliot s-a căsătorit 
cu o femeie care nu i-a putut oferi copii. Asta-i tot ce mi-am dorit 

vreodată. Am sperat la prea mult? Elliot ar fi fost un tată minunat. 
Atât de atent. Atât de devotat. 

- Mamă, spuse Margo avertizând-o, în timp ce Harold clătina 
din cap. 

- Tot ce mi-am dorit vreodată a fost să am un nepot. 

Louisa sări în picioare, cu mintea aprinsă de furie din cauza 

scrisorii recent descoperite. 

- Ei bine, Irene, cu siguranţă dorinţa ţi s-a îndeplinit! 

- Despre ce naiba vorbeşti? 

Louisa îi aruncă o privire cumnatei sale, care îi făcea semne 
disperate, dar ea mersese deja prea departe ca să mai dea înapoi 
acum şi nu se putu abţine. 

- Chiar ai un nepot, Irene. Un nepot nelegitim. Sper că eşti 
mulţumită. 

Când Louisa se pregăti de culcare, trecu în revistă toate întâm¬ 
plările din ziua aceea. Se simţi îngrozită că lucrurile ajunseseră în 
acel punct şi ştiu că nu fusese înţelept din partea ei să-i spună Irenei 
despre Conor. Soacra ei fie va nega existenţa unui copil nelegitim, 
fie va dori să se ocupe de el. Oricum, Louisa trebuia să-l anunţe 
pe Leo. Luă stiloul lui Elliot, cel pe care-1 păstra întotdeauna pe 
noptieră, şi începu să-i scrie proprietarului plantaţiei Cinnamon 
Hills. De dimineaţă, o să i-1 dea lui Irene şi o va lăsa să aleagă. în 
timp ce se juca cu stiloul lui Elliot, şi-l imagină pe soţul ei scriind 
înainte să stingă lumina seara. 

Louisa îşi aminti clipa când se cunoscuseră. Ea se plimba cu 
bicicleta şi, în ciuda primelor semne de ploaie, hotărâse să facă o 
plimbare pe drumul de pe coasta oceanului. Dar, în ora urmă¬ 
toare, se dezlănţui musonul. Fiindcă nu apreciase bine evoluţia 
vremii, Louisa fusese efectiv măturată de pe drum, julindu-şi pi¬ 
ciorul. Se târâse şi găsise o stâncă unde să se adăpostească de fur¬ 
tună, dar până s-o descopere, era deja udă leoarcă. Trecuse o 

188 



Văduva de safir 


jumătate de oră şi simţise o imensă uşurare atunci când o maşină 
oprise în dreptul ei şi şoferul sărise să o ajute. O luase în maşină, 
îi pusese bicicleta în portbagaj şi o condusese înapoi în Galle. 
Amândoi băuseră o ceaşcă de ciocolată fierbinte şi îi bandajase 
piciorul înainte. Dar cum vremea era absolut sălbatică, Elliot n-a 
putut să meargă la Colombo şi atunci rămăsese o noapte şi apoi 
încă una şi încă una. Louisa se îndrăgostise la prima vedere de 
farmecul şi aspectul prezentabil al lui Elliot şi fusese atât de plină 
de speranţă într-un viitor împreună. 

Lăsă jos stiloul pe noptieră şi hotărî să nu-i mai trimită scrisoa¬ 
rea lui Leo. In schimb, avea să se ducă ea însăşi acolo. 



26 

Louisa se trezi în zori, în timp ce răsăritul soarelui zugrăvea 
cerul într-o nuanţă delicată de mov, care se reflecta în ocean colo- 
rându-1 în roz. Era momentul preferat al zilei. Privi pe fereastră spre 
dealurile dinspre nord, încă învăluite în ceaţă, şi chiar şi în grădina 
ei, frunzele erau ude de rouă. Din când în când, observa prin gră¬ 
dină o pisică asiatică, atrasă de seminţele de palmier dulce, dar nu 
azi. Arborii ei durian 1 şi jackfruit 2 atrăgeau multe păsări şi, de obi¬ 
cei, îi plăcea să le privească, deşi astăzi doar un porumbel imperial 
solitar, cu aripi de un verde-metalic, defila ţanţoş pe peluză. 

1 Arborele Durian este considerat regele fructelor asiatice. Fructul Durian ar putea 
fi introdus în categoria fructelor ciudate datorită aspectului său unic - are coaja cu 
ţepi - şi a mirosului înţepător, din cauza căruia este interzis azi în multe locuri publice. 
Este originar din Insulele Sumatra şi Borneo, sud-estul Indiei, Noua Guinee, sudul 
Filipinelor, Vietnam, Birmania, Thailanda, Ceylon. în Asia este considerat cel mai 
important fruct, apreciat pentru gustul său deosebit şi valoarea nutritivă (n. tr.). 

2 Fructul arborelui Jack, originar din Asia tropicală, un arbore veşnic verde, care 
face parte din familia dudului. Acesta este unul dintre cei mai mari arbori din lume, 
poate atinge înălţimea de 20 de metri. Fructul este asemănător ca formă cu pepenele 
galben şi este cel mai mare şi mai greu fruct care creşte în copaci, ajungând la 20 şi chiar 
50 de kilograme. Arborele de jackfruit produce între 100 şi 200 de fructe anual (n. tr.). 

Louisa nu mai avea vreme de zăbovit. Cu o casă plină de oa¬ 
meni, nu spera decât că nu îi scăpase cumva unde vrea să se ducă. 
Până şi Jonathan rămăsese peste noapte, simţind probabil că fiica 
lui va avea nevoie de sprijin moral cu Irene, atât de predispusă să 
creeze probleme. 

După anunţul şocant al Louisei, interogatoriul continuase. 

- Cine este acest copil? Eşti sigură că e fiul lui Elliot? Cum ai aflat? 
Ai ştiut tot timpul? E)e ce mie nu mi s-a spus , în calitate de bunică a lui? 

Iar atunci când Irene descoperi că Margo ştia deja despre 
Conor, chipul ei se înroşi de furie. Oricum, nu părea s-o deranjeze 
deloc că existenţa acestui copil nelegitim însemna că Elliot îşi 
înşelase soţia. 

Louisa se îmbrăcă repede şi coborî în bucătărie, unde bucătarul 
încă-şi încălzea boilerul, deci deocamdată cafeaua nu era gata. In 
timp ce se urca în maşină, îi veni o nouă idee pentru ceea ce era 
acum afacerea ei cu mirodenii. Managerul ei, Nihil, spunea că ar 
fi fost înţelept să o extindă, astfel încât Louisa putea contribui 
direct. In timp ce conducea de-a lungul drumului de coastă, se 
gândi ce îi va spune lui Leo atunci când va ajunge la Cinnamon 
Hills. In primul şi-n primul rând, va trebui să-l anunţe că Irene 
ştia acum de existenţa lui Conor. Probabil nu luase încă o hotă¬ 
râre, dar, cunoscând-o pe Irene, Louisa nu putea fi sigură. Şi avea 
să-i ceară părerea lui Leo. 

In timp ce viră, părăsind drumul principal şi începu să urce 
dealul, Louisa trecu de locul unde era amplasat bungaloul Zinniei, 
printre copaci. Maxilarul i se încordă. Ce fac? se gândi ea. Oare 
era o nebunie să-l implice pe Leo în noul ei plan? 

Probabil că nu, pentru că ceva în interiorul ei, ceva din locul 
unde încă se aflau ultimele rămăşiţe de speranţă şi credinţă, o 
obliga. Poate, într-un mod complicat, însuşi motivul pentru care 
se gândea la acest plan era un act de sfidare, conceput în ciuda 
trădării lui Elliot. în orice caz, Louisa nu voia să se lase intimidată. 

Opri maşina chiar înainte de a ajunge în vârful dealului şi ieşi 
să respire parfumul aerului, savurând amestecul esenţelor de scor¬ 
ţişoară şi sare de la ocean. Privi în jurul ei, nerăbdătoare. Oare îl 
va întâlni pe Leo la locul de muncă sau, poate, îl va observa mai 
bine pe băieţelul care se juca? Dar apoi, nevăzând pe nimeni, con¬ 
tinuă. Chiar dacă însăşi existenţa copilului îi răscolise întreaga fi¬ 
inţă, Louisa trebuia să-şi reamintească, totuşi, că micuţul era orfan 
de tată şi, din moment ce ea însăşi crescuse fără mamă, înţelegea 
cât de devastatoare putea fi absenţa unui părinte pentru copil. 

Urcă până în vârful dealului, opri motorul şi ieşi din maşină să 
contemple panorama superbă. Păsările încă ciripeau şi atunci ea se 
lăsă în voia sentimentului de a se afla în mijlocul unui plantaţii cu 
o faună sălbatică. Când îi auzi vocea, fu surprinsă şi se răsuci. Leo 
purta, ca de obicei, pantalonii lui scurţi şi uzaţi şi o cămaşă bleu 
care-i evidenţia culoarea ochilor şi părul castaniu roşcat. 

-Leo! 

- Salut! Nu mă aşteptam să te mai văd. 

- Am ceva să-ţi spun. 

- Facem o plimbare? 

El o conduse pe un drum îngust, printre arborii de scorţişoară. 
Şi chiar atunci trecu pe lângă ei un roi colorat de fluturi exotici. 

- Aşadar. Ce voiai să-mi zici? 

Ea înghiţi agitată înainte să vorbească. 

- Mă tem că mama lui Elliot a aflat despre Conor. 

-Şi? 

- Ei bine, Irene nu-i o femeie cu care e uşor de convieţuit. S-ar 
putea să se bage în povestea asta. 

El se scărpină în cap. 

- Nu ştiu. Dacă vrea să ne dea o mână de ajutor cât timp Zinnia 
e bolnavă, cu atât mai bine. 

Louisa era îngrozită de idee. 

- N-aş recomanda. Irene nu va da niciodată doar o mână de aju¬ 
tor şi atât. Ar putea prelua controlul complet şi atunci ar fi groaznic. 

- Ştie că el este aici? 

Ea negă din cap. 

- I-am spus doar că el există, fără alte detalii. Aş vrea să nu-i fi 
spus nimic. 

- In locul tău nu mi-aş face griji. 

Leo ezită şi păru că se gândeşte. 

- Să sperăm că Zinnia se va însănătoşi în curând. Intre timp, 
eu fac tot ce pot pentru Conor. E singur, aşa că încerc să iau prân¬ 
zul cu el în fiecare zi şi-l iau cu mine când pot. 

- Faptul că el e un copil nelegitim ar putea-o împiedica pe Irene 
să se implice. 

Leo încuviinţă, apoi făcu câţiva paşi, după care se întoarse 
spre Louisa. 

- Ce e? îl întrebă ea. 

- Mă întrebam dacă n-ai vrea să bei ceva. Sau, dacă ai timp, 
poate vrei să vezi mai mult din plantaţia de scorţişoară? 

Asta era exact ce-şi dorea Louisa şi, gândindu-se la noua ei idee, 
încuviinţă. 

- Povesteşte-mi - mi-ar plăcea să ştiu cum este produsă scorţi¬ 
şoara. E nevoie de multă forţă de muncă? 

- Ei bine, primul lucru de ştiut este că muncitorii primesc plată 
o parte din profit, deci cu cât este echipa mai productivă şi mai 
profitabilă, cu atât ei sunt mai bine plătiţi. Aşa că da, o treime din 
veniturile mele e destinată forţei de muncă. 

Leo o conduse pe o alee largă, acoperită cu frunze. 

- Recoltarea este un proces laborios. Scorţişoara poate fi recol¬ 
tată bianual, dar cel mai bine este ca descojirea să aibă loc în tim¬ 
pul sezonului ploios, atunci când seva circulă liber. 

- Deci încă nu aţi început să recoltaţi? 

- Ba da, dar în primul rând colectăm frunzele uscate pentru a 
produce ulei. 

- Ce muncă dificilă! 

Leo zâmbi şi Louisa observă că se simţea în elementul lui, în 
acest mediu. 

- Odată ce ramurile sunt tăiate, scoarţa este răzuită şi interiorul 
este tăiat, apoi curăţat astfel încât să se facă fâşii. Părţile mai mari 
sunt rulate împreună, apoi învelite în fâşii mici, pentru a adăuga 
rezistenţă. Acestea sunt apoi tăiate în bucăţi de aproximativ un 
metru lungime. 

- Şi scorţişoara din Ceylon este mai bună decât altele? 

- Are identitatea ei şi este renumită. Ştiai că, în Antichitate, 
scorţişoara a fost pentru prima dată adusă în Orientul Mijlociu pe 
mare? Şi se spune că Nero a folosit-o la înmormântarea soţiei sale. 
Scorţişoara noastră a declanşat chiar războaie. Dacă vrei, îţi arăt 
cum producem uleiul. 

- Te rog! 

- Cei care descojesc scoarţa arborilor de scorţişoară adună tul¬ 
pinile dimineaţa, pe răcoare, le încarcă în căruţe sau tractoare şi 
le transportă în şoproane pentru descojire, deşi frunzele pot fi 
oricând colectate. 

In timp ce se plimbau, Louisa observă că Leo o condusese la 
poalele dealului, acolo unde fumul şi aburul aproape distruseseră 
mai multe şoproane cu acoperiş de paie. El o aduse în colţul unde 
fusese aprins un alt foc, într-un cazan simplu. 

- Producem uleiul din frunze şi crengi. Munca asta presupune 
expunerea într-un mediu plin de aburi. 

Louisa privi cum un bărbat umplea cu frunze cuva prevăzută 
cu cilindru înalt, în timp ce un alt lucrător zdrobea conţinutul. 

- Doamne, trebuie să fie extrem de fierbinte. 

- Da, va zdrobi frunzele până când coloana va fi strâns împa¬ 
chetată. Uită-te, aproape a terminat. 

Omul se ridică şi apoi, folosind noroi, sigilă capacul cuvei. 

- Vezi conducta de la bază? 

Louisa încuviinţă. 

Aburul trece prin ea dinspre cazan, extrage uleiul din frunze 
şi apoi se împrăştie din nou. Aburul condensează lichidul care 
trece prin conducta scufundată în apă rece. 

- Şi apoi? 

- Uleiul este colectat în cuve. Forţa de gravitaţie se ocupă de 
asta în locul nostru. 

- Este fascinant - şi văzând toate acestea îmi amintesc de al 
doilea motiv pentru care am venit să te văd. 

- Ne întoarcem în casă, la o cafea? 

- Mulţumesc. 

Merseră în tăcere. Se auzea doar zgomotul paşilor lor zdrobind 
frunzele uscate de pe drum. Odată ajunşi, urcară treptele spre 
verandă şi el ceru să li se aducă de băut. 

- Iubeşti locul ăsta, nu-i aşa? îl întrebă ea. 

Pe măsură ce zâmbetul i se extindea pe chip, ochii îi radiau. 

- Bănuiesc că da, deşi uneori îmi vine să-mi smulg părul din cap! 

- Aşa ni se întâmplă cu toate lucrurile pe care le iubim. 

- Presupun că da. 

Ea respiră adânc înainte să înceapă să vorbească. 

- Nu ştiu cum îţi distribui tu producţia de scorţişoară, dar Elliot 
avea o firmă de mirodenii şi exporta în toată lumea. Acum, aface¬ 
rea îmi aparţine şi cred că este timpul să se extindă... Mă întrebam 
dacă n-aş putea să te conving să exporţi prin intermediul nostru. 
O să mă asigur că managerul companiei îţi va face o ofertă bună. 

- Ei bine, nu mă aşteptam la asta, spuse Leo, dar păru într-ade- 
văr interesat. Chiar mă gândeam să-mi schimb distribuitorul. 
Colaborez cu un tip din Galle, dar cantitatea pe care o produc 
acum a devenit prea mare ca să se mai descurce. 

- Te-aş putea prezenta lui Nihil, managerul firmei de mirode¬ 
nii din Colombo. Poimâine ar fi în regulă? 

- Pentru mine da. Kamu o să aibă grijă de Conor doar de data asta. 

- Bine. 

Leo zâmbi. 

- S-a făcut. Nu te pot duce cu maşina, e stricată şi mecanicul 
ştie s-o repare. Nu ştiu dacă te tentează... dar, dacă vrei, am putea 
merge tot drumul cu motocicleta, deşi e o rablă incomodă şi asta 
ar însemna să te întorci foarte târziu acasă. 

- De ce nu, se gândi Louisa. Oare nu venise timpul să-şi deschidă 
aripile? 

- îmi place ideea, îi răspunse, apoi ezită pentru un moment, 
dorind să pară mai calmă decât se simţea cu adevărat, din cauza 
gândurilor care o frământau. 

- Cum se mai simte verişoara ta? 

Leo ridică din umeri. 

- In ultimul timp a fost mai bine. 

- Cum să mă exprim? întrebă Louisa. Dacă vom face afaceri 
împreună, aş prefera să nu o văd. 

- De obicei nu vine aici. Mă duc eu la ea. 

- Din ce trăieşte? 

El păru puţin cam jenat şi făcu o grimasă. 

- Elliot a ajutat-o. Probabil i-au mai rămas ceva bani de atunci. 

Leo privi în altă parte şi apoi se uită în ochii Louisei. 

- îmi pare rău. 

Louisa clătină din cap. 

- Şi ea vinde tablouri? 

- Elliot i le-a dus în Colombo să i le vândă. 

- Am văzut câteva dintre ele. 

Louisa respiră adânc şi expiră încet. 

- Când mergem la Colombo, retrag din bancă banii pe care 
Elliot ţi i-a lăsat. Te rog să te asiguri că ea îi va primi! 

- E foarte amabil din partea ta. 

- Nu, nu este. Asta e legea. Şi are un copil de crescut. Merge 
la magazinele din sat? Pentru cumpărături, vreau să spun. 

- Ieşea, da, dar de când s-a îmbolnăvit, servitorul meu îi face 
cumpărăturile, când le face şi pe ale mele. 

- Ai ajutat-o, deci. 

Leo ridică din umeri. 

- Cât am putut de bine. Pentru Conor îmi fac griji. El e băieţel 
ciudat, dar mă doare inima pentru el. 

- Probabil are nevoie să meargă la şcoală, aşa cum spuneai mai 
devreme? Copiii au nevoie să se joace cu alţi copii, nu-i aşa? 

- încearcă să-i spui asta Zinniei! 

Când Louisa ajunse acasă, Margo o aştepta. 

- Mama a adormit puţin, iar tata s-a întors la serviciu în 
Colombo. Am luat prânzul, dar a mai rămas destulă mâncare. Din 
păcate, mama vorbeşte întruna despre nepotul ei. 

- Mă temeam că s-ar putea întâmpla asta. 

Femeile intrară în salon şi Ashan îi servi Louisei masa de prânz. 

- E doar o salată Nişoise gătită de Camille. Aşa că nu era ne¬ 
voie să fie încălzită. Nu ştiam când te vei întoarce, spuse Margo. 

- M-am dus să-l văd pe Leo. 

Margo făcu ochii mari de uimire şi-şi arcui sprâncenele. 
Louisa râse. 

- El şi cu mine vom face afaceri împreună, sau, cel puţin, ar fi 
posibil. 

- Ei bine, eu sunt de acord să-l vezi mai des. 

- Mi-a arătat plantaţia de scorţişoară. 

- Plantaţia este, evident, lumea lui. Dar ascultă, motivul pentru 
care am venit este c-aveam ceva să-ţi spun. Cu tot ce s-a întâmplat 
noaptea trecută, n-am mai apucat să-ţi spun nimic şi apoi tu ai 
dispărut atât de devreme în dimineaţa asta... 

- Deci? 

- Ieri, imediat după ce mama şi tata au plecat la autobuz, i-a 
vizitat un bărbat. A spus că-i caută pe părinţii lui Elliot ca să discute 
cu ei despre câteva datorii ale fiului lor. Omul n-a spus cum îl 
cheamă. Nu le-am zis alor mei, dar m-am gândit c-ar trebui să ştii. 

- Datoriile astea îngrozitoare... mă doare inima. L-ai recunos¬ 
cut? Nu cumva era De Vos, bărbatul pe care l-am întâlnit la bi¬ 
jutier, atunci când ne-am dus la tipografie? Iţi aminteşti? 

- Nu, sigur nu era el. Cred că vorbea cu accent străin, dar sigur 
nu era De Vos. Era puţin surprins. Poliţia tot nu a aflat cine v-a 
spart casa? 

- Ei spun că nu există dovezi pentru demararea anchetei. Dar 
eu pur şi simplu nu înţeleg cum de au ştiut hoţii că noi lipseam 
de acasă. 


27 

Când De Vos apăru în cele din urmă, cerându-şi scuze pentru 
mica întârziere şi înmânându-i contractul, Louisa îşi dădu seama 
imediat că era un contract încheiat cu un broker, pentru a efectua 
un transport de cauciuc. In maniera sa obişnuită, plină de curtoa¬ 
zie, De Vos o informă că acesta era o copie, dar că deţinea origi¬ 
nalul în seif şi spera că astfel va clarifica orice neclaritate pe care 
Louisa ar avea-o în ce priveşte datoria soţului ei. 

- Uite cum facem! Lăsaţi-mi contractul şi-l voi studia cu aten¬ 
ţie! îi răspunse ea, simţindu-se confuză în timp ce privea contrac¬ 
tul. Din câte ştia ea, Elliot nu avusese niciodată afaceri legate de 
transportul de cauciuc. 

După plecarea lui, Louisa îşi chemă câinii şi ieşi la plimbare pe 
dig. Acum în luna mai, oceanul era agitat şi aerul plin de zumzetul 
insectelor. Vântul îi răvăşi buclele rebele, aruncându-i-le în ochi. 
La orizont, o dâră gălbuie separa oceanul de cerul cenuşiu şi pes¬ 
căruşii zgomotoşi se roteau deasupra ei. Louisa ascultă murmurul 
oceanului, în timp ce valurile mari se spărgeau de ţărm şi se retră¬ 
geau, prevestind apropierea musonului. Deşi era conştientă că o 
călătorie la Colombo pe o bicicletă veche nu era cel mai înţelept 
lucru, Louisa tânjea să nu-şi mai trăiască viaţa în umbra morţii lui 

Elliot. Aşa că să meargă pe bicicletă era perfect. Chiar dacă avea 
să fie stropită de ploaie, entuziasmul şi viteza o să-i facă inima să-i 
bată cu putere. îşi răsuci verigheta pe inelar, încă o mai purta. Dar 
oare nu era timpul să renunţe la ea? 

In dimineaţa următoare, Louisa se trezi la ora şase şi-l aşteptă 
pe Leo. Deschise uşile de sticlă pentru a contempla imensitatea 
cerului albastru, dar când Irene coborî şi ea prea devreme, Louisa 
observă că soacra ei avea ochii roşii de plâns. Simţi un fior de 
compasiune pentru biata femeie. 

- Cum te simţi, Irene? întrebă Louisa pe un ton conciliant. 
Vrei puţin ceai? 

Irene îşi frământă mâinile, dar nu putu vorbi. 

- Irene? 

Şi apoi, cuvintele izbucniră tăioase. 

- Şi când te gândeşti că în tot acest timp a avut un copil. Cum 
de nu ţi-ai dat seama? 

- Nici tu nu ţi-ai dat seama, răspunse încet Louisa. 

- Dar tu trăiai cu el! 

- Elliot era plecat foarte des. Mă obişnuisem cu asta. 

Irene clătină din cap. 

Se lăsă tăcerea şi intră Margo. 

- Amândouă v-aţi trezit cu noaptea în cap! spuse Louisa. Ce se 
întâmplă? 

- Am convins-o pe mama să se întoarcă azi acasă în Colombo. 

- Dacă aşa crezi că e mai bine, răspunse Irene, cu un oftat. Eu 
nu prea mai ştiu ce este bine şi ce nu. 

Louisa îşi privi soacra. Irene părea să se închidă în sinea ei, ca 
şi cum lipiciul care le unise până atunci acum se dizolva. 

- Stai jos, Irene! îi spuse şi trase un scaun. 

Ea aproape că se prăbuşi pe el. 

- Dar mamă, dacă mai vine cineva şi-ţi cere să plăteşti datoriile 
lui Elliot, trebuie să anunţi imediat poliţia, o avertiză Margo. 

Irene se încruntă, apoi se uită la fiica ei cu o expresie uluită. 

- De ce? Ce datorii? 

- Mamă, problema e că nu voiam să-ţi spun, dar se pare că 
Elliot avea nişte datorii... 

Irene reuşi să se stăpânească. 

- Sunt sigură că nu erau sume prea mari. Tatăl tău şi cu mine 
îi vom plăti cu plăcere toate datoriile. 

- Nu, mamă. Aici vorbim despre o mică avere. 

- Nu înţeleg. 

- Mai bine i-ai spune totul, insistă Louisa. 

In timp ce Margo îi explica Irenei tot ce ştia, Louisa se uită fix 
în podea şi simţi că inima i se frânge. Să audă astfel totul era în¬ 
grozitor. Cât de fraieră trebuie să fi fost, să nu fi bănuit nimic? Şi 
acum, când spiritul neliniştit al lui Elliot se furişa atât de aproape, 
încercă să o asculte pe Margo, dar nu putu reduce la tăcere şoaptele 
din mintea ei şi imaginea lui râzând de ea pe ascuns. 

Când Margo termină tot ce avea de spus, Irene se frânse de 
durere pe scaun, ţinându-şi capul în mâini. 

Louisa şi Margo schimbară o privire, dar Irene se îndreptă şi 
făcu un semn cu degetul spre fiica ei. 

- Refuz să cred un cuvânt! Cum aţi putut să vă coborâţi atât 
de jos, încât să-i ponegriţi astfel numele? întotdeauna ai fost ge¬ 
loasă pe fratele tău, Margo. 

- Mamă, ăsta este adevărul. A fost şocant pentru noi toţi. 

Chipul Irenei se contorsionă într-un spasm de suferinţă. 

- Dar e prea mult. Prea mult! 

Armura care o proteja se sfărâmă. Brusc, păru vulnerabilă şi 
Louisa, văzând femeia speriată ascunsă sub exteriorul dur, încercă 
să se apropie de ea. 

- Elliot a fost un soţ bun. N-aveam niciun motiv să bănuiesc ceva. 

Irene se uită la ea cu ochii umezi de lacrimi. 

- Şi copilul ăsta? Ce e cu el? 

- îl cheamă Conor. 

- L-ai cunoscut? 

- Nu chiar, dar l-am văzut. 

- Şi seamănă cu Elliot? 

- Este leit Elliot. 

- Ei bine, tot ce pot spune este că mă bucur să iau autobuzul 
spre Colombo astăzi - numai dacă nu cumva eşti dispusă să mă 
duci cu maşina? şi o privi pe Louisa plină de speranţă. 

- De fapt, am în plan să merg astăzi la Colombo, dar pe 
motocicletă. 

- Nu e cam riscant? Mai ales când te gândeşti şi la dragul de 
Elliot care s-a dus aşa curând... 

Dragul de Elliot fu picătura care umplu paharul, iar Louisa nu 
se mai putu abţine. 

- Dragul de Elliot , care a avut o aventură secretă timp de opt 
ani? La acel Elliot te referi, Irene? 

Şi cuvintele rămaseră suspendate în aer. 

Puţin mai târziu, Louisa urcă în spatele motocicletei şi-l cu¬ 
prinse pe Leo cu braţele. Păstrându-şi calmul, îmbătată de apro¬ 
pierea şi de căldura trupului lui, ea respiră profund. Simţi aroma 
de scorţişoară în hainele lui şi parfumul aftershave-u\u\. Şi în timp 
ce porniră, se relaxă, se apropie şi mai mult de el şi se bucură de 
senzaţia de intimitate. Cât de mult îi lipsise! Conexiunea. Căldura. 
Apropierea. Şi, deşi-1 cunoştea prea puţin pe Leo, se agăţă de el cu 
un sentiment tot mai mare de eliberare. Era atât de bine să fie aşa 
de aproape. Atât de bine! 

Călătoria spre Colombo era palpitantă, dar nu-i păsa. In ciuda 
vitezei, Louisa simţi că putea să aibă încredere în Leo şi, ori de câte 
ori el accelera, ea trăia senzaţia de a se fi eliberat de constrângerile 

obişnuite. Vântul îi sufla în faţă, iar fiorul rece şi proaspăt o învi¬ 
ora. Din când în când, ea arunca o privire spre cerul plumburiu şi 
spre oceanul ameninţător, dar deocamdată ploaia nu se pornise. 
Era o călătorie palpitantă şi Louisa era din ce în ce mai conştientă 
de senzaţia apropierii corpului lui de al ei. In cele din urmă ajunseră 
la Colombo cam zdruncinaţi, dar vii şi nevătămaţi. Când coborî 
de pe motocicletă, picioarele îi tremurau, dar Leo îi întinse mâna 
s-o ajute să-şi menţină echilibrul. Louisa îi zâmbi larg şi el râse. 

- Te simţi bine? o întrebă el. 

- Foarte bine, mulţumesc. 

Leo parcă motocicleta şi-i spuse că trebuia să facă nişte cumpără¬ 
turi şi că vine imediat la ea în birou. Când îşi lăsă mâna pe umărul 
ei, Louisa simţi un fior la atingerea lui. Apoi îl privi îndepărtându-se. 
Astăzi purta pantaloni în dungi, un sacou de bumbac lucios peste 
cămaşă, iar la gât avea cravată. Tot un aspect casual, dar Louisa nu-1 
văzuse niciodată atât de elegant. Apoi, ea trecu pe lângă Cargills şi 
coborî pe aleea largă ce ducea spre firma de mirodenii. 

La capătul aleii, un bărbat o aştepta. In timp ce Louisa se apro¬ 
pia, văzu că ochii lui de un albastru glacial o priveau fix. Iar atunci 
când vocea lui îi tulbură gândurile, recunoscu accentul australian. 

- Doamna Reeve? 

- Cine întreabă? 

Louisa simţi o înţepătură de nelinişte şi-şi dori ca Leo să nu fi 
plecat, mai ales că acest bărbat avea o statură impunătoare şi-i 
bloca intrarea. 

Străinul îi zâmbi. 

- Era timpul să avem o discuţie amicală. 

- Mă grăbesc. Am o afacere de care trebuie să mă ocup. 

Deşi agitată, Louisa îi vorbi pe un ton ferm. 

El clătină din cap. 

- Condoleanţe pentru soţul dumitale. 

- L-aţi cunoscut pe soţul meu? 

Bărbatul dădu din cap că da. 

- Şi cred că e posibil să aveţi ceva ce-mi aparţine. 

Louisa simţi că nu mai are aer, dar îi susţinu privirea neclintită. 

- Cine sunteţi? 

El zâmbi din nou. 

- îmi puteţi spune Cooper. 

- Sunt sigură că nu deţin nimic ce v-ar aparţine. 

- Consider c-ar trebui să soluţionăm amiabil problema. Mă 
refer la o anumită datorie financiară. Cred că domnul De Vos, 
colegul meu, v-a vorbit despre ea. 

- De Vos este colegul dumneavoastră? 

El încuviinţă. 

- O să mă ocup de asta. 

- Asiguraţi-vă că aşa veţi face! 

Când se apropie şi o luă de braţ, ea privi în capătul aleii şi 
înapoi spre bărbat. 

- Acum lăsaţi-mă! 

Auzind un sunet, Louisa îşi întoarse iar capul şi-l văzu pe Leo 
venind încet şi relaxat, împingând motocicleta. O rezemă de un 
zid şi apoi, observând că se întâmplă ceva, veni imediat spre ei. 
Când îl văzu pe Leo apropiindu-se, bărbatul îi eliberă braţul 
Louisei. Leo se crispă tot şi se duse spre ei. Deşi bărbatul era înalt, 
Leo era cu siguranţă mai puternic. Se priviră într-o tăcere plină 
de tensiune. 

După o clipă, străinul râse încetişor şi ridică din umeri. 

Louisa crezuse că Leo fusese cât pe ce să-l sugrume pe austra¬ 
lian, dar, în schimb, el făcu un pas în spate. 

- Ce se întâmplă aici? întrebă el. 

Bărbatul nu-i răspunse. 

- Iţi sugerez să-ţi vezi de treabă. 

Cooper îşi aranjă ţinuta, zâmbindu-i cu răceală la Leo. Apoi plecă. 

Leo se întoarse spre ea. Louisa se dădu înapoi şi expiră lent, 
apoi îşi duse mâna spre piept simţindu-şi inima zvâcnind. 

- Slavă Domnului că ai venit la timp! spuse ea speriată. Tipul 
era un animal. 

- Ce voia? 

Louisa respiră adânc şi-i explică lui Leo despre datoriile lui 
Elliot. O durea să mărturisească totul cu voce tare, aşa cum o 
duruse s-o audă pe Margo spunându-i Irenei adevărul, dar ştia că 
nu mai putea proteja reputaţia lui Elliot. 

- Crezi c-ar trebui să mergem la poliţie? întrebă ea. 

- Şi să spunem ce? Nu sunt sigur c-ar fi o idee bună. Tipul a 
plecat deja şi de ce anume ar putea fi acuzat? 

- Spunea că-1 cheamă Cooper. 

- Mă îndoiesc că e numele lui adevărat. Urcăm? Sigur mai ai 
chef să facem asta? 

Louisa încuviinţă. 

- Stai numai să-mi iau motocicleta. 

Leo o parcă chiar lângă uşa biroului şi-i deschise uşa Louisei. 

- Ce mă îngrijorează e că părea să te aştepte - de unde naiba 
ştia că azi o să fii aici? Cine a ştiut că vii? 

Louisa simţi un fior rece pe şira spinării. Intr-adevăr, cine? 

La etaj, Nihil o întâmpină călduros şi apoi comandă cafea pen¬ 
tru toată lumea. 

Leo şi Louisa se aşezară pe canapea şi ea îi explică motivul 
prezenţei lor. 

- Aşadar, spuse managerul, privindu-1 pe Leo. Ne poţi garanta 
că ai disponibilă o cantitate mare de scorţişoară? Mulţi dintre 
furnizorii noştri de scorţişoară au fost afectaţi de seceta din nord, 
aşadar sunt foarte interesat. 

- Lucrez zi şi noapte pe plantaţia de scorţişoară, la fel şi anga¬ 
jaţii mei. Producem scorţişoară de cea mai bună calitate. Am aici 
o mostră. 

Leo scoase un săculeţ din geantă. 

Nihil îl luă, îl frecă între degete şi apoi mirosi aroma. 

- Excelent. Sunt sigur că îţi putem face o ofertă de nerefuzat. 

Scrise suma pe o foaie de hârtie şi apoi i-o dădu lui Leo. 

- Cum ţi se pare? 

Leo încuviinţă. 

- Cred că ne-am înţeles. 

Cei doi bărbaţi îşi strânseră mâinile şi Louisa promise să-şi 
anunţe avocatul să pregătească contractul, ca să-l poată semna Leo. 

- Apropo, spuse ea privindu-1 pe Nihil. Ai spus cuiva că vin 
azi aici? 

- S-ar putea să fi spus ceva familiei mele, dar atât. 

Până când terminară şedinţa şi ieşiră în stradă, deja ploua torenţial. 

- Ce vrei să faci? o întrebă Leo şi-şi întinse mâinile în ploaie. 

Louisa privi cerul şi făcu o grimasă. 

- Am pelerine impermeabile, dacă tu crezi că ne sunt de folos? 

- Sau am putea mânca ceva şi, între timp, vedem dacă mai 
stă ploaia. 

- S-ar putea să se înrăutăţească. 

Louisa zâmbi şi se uită la ceas. 

- Da, dar nu ţi-e foame? 

Leo încuviinţă. 

- Atunci, să mergem la Hotelul Galle Face. Fac cinste. 

- Nu e cazul. 

- îmi face plăcere. Gătesc nişte fructe de mare excelente, dacă 
nu ajungem prea târziu. Am putea lua prânzul pe verandă şi am 
privi ploaia. După aceea, trebuie să ajung la un avocat, să verific 
ceva. Te deranjează dacă mă aştepţi puţin? Asta ar însemna să ne 
întoarcem pe întuneric. 

- Nicio problemă. Deşi mă întreb dacă am făcut alegerea po¬ 
trivită să venim şi să plecăm de aici în aceeaşi zi. 

Lăsară motocicleta pe alee, începură să alerge prin ploaie şi, 
când în sfârşit ajunseră şi se aşezară în fotoliile confortabile de 
ratan de pe veranda hotelului, împodobită cu arcade frumoase în 
stil colonial, ploaia se înteţise, devenind chiar şi mai zgomotoasă, 
acoperind clinchetul tacâmurilor şi al paharelor. 

- Nu e minunat? zise Louisa, cu voce tare. 

- Absolut minunat! 

Amândoi comandară şi, în timp ce Leo contempla ploaia, ea îl 
sorbea din priviri. îşi dădu la o parte părul umed de pe frunte şi 
pielea îi străluci sub pelicula fină de ploaie. Louisa nu se putu 
abţine să nu-şi pună întrebări despre viaţa lui. Leo era atât de 
atrăgător şi, totuşi, era singur. Privi şiroaiele de ploaie ai cărei 
stropi săreau la un metru distanţă, iar apoi, când îşi întoarse pri¬ 
virea spre el, văzu că o privea fix. Leo zâmbi calm şi leneş şi Louisa 
îşi dori să întindă mâna şi să-i mângâie chipul. în schimb, se uită 
la masă şi simţi cum i se îmbujorează obrajii. 

De fapt, temperatura scăzuse şi, în afară de obrajii ei fierbinţi, 
era o adevărată eliberare să simtă aerul rece după ce transpirase în 
umiditatea ameţitoare a ploii torenţiale. 

- Deci povesteşte-mi despre tine! zise Leo. 

Louisa îşi ridică privirea. 

- Viaţa mea a fost foarte banală. 

- Mă îndoiesc. 

Louisa se gândi la afirmaţia lui. 

- Până de curând, să zicem... 

- Louisa, eu... 

-Da? 

- Mă bucur de ziua de azi. 

Leo zâmbi din nou şi liniile fine din colţul ochilor lui dispărură. 

- Şi eu. în afară de întâlnirea cu omul ăla îngrozitor, Cooper. 

După ce terminară de mâncat, ploaia păru să se mai domolească 

puţin. Ea scoase copia contractului pe care i-o dăduse De Vos, 

verifică adresa avocatului, tipărită pe prima pagină, şi apoi se ridică 
de la masă. 

- Vino cu mine, dacă vrei! 

Parcurseră împreună pe jos distanţa, în timp ce ploaia se rărea, 
şi imediat ajunseră în pragul uşilor impresionantelor birouri 
Jefferson & Chepstow. 

Intrară la recepţie, cerând să discute cu unul dintre parteneri 
şi aşteptară până când un omuleţ mic şi chel veni să-i salute. 

- Brian Chepstow, se prezentă el. Cu ce vă pot fi de folos? 

Ii invită în biroul lui, iar Louisa îi înmână copia contractului. 

- Cred că firma dumneavoastră l-a întocmit, spuse ea. Sunteţi 
vă rog amabil să-l studiaţi şi să verificaţi dacă este înregistrat la dvs.? 

El aruncă o privire şi se încruntă. 

- Ei bine, aici e vechiul nostru antet, am renunţat la el de mai 
bine de un an. Acum suntem „R.A. Jefferson", nu „G. Jefferson". 
Richard, actualul meu partener de afaceri, este fiul bătrânului 
Gerald Jefferson. Aparent, acest contract a fost semnat de Gerald - 
dar e datat la şase luni după moartea lui şi el se pensionase cu şase 
luni înainte. Nu e nevoie să-mi verific registrele, vă pot spune 
chiar acum şi în mod categoric că acest contract n-a fost întocmit 
de firma noastră. Şi în plus, toate copiile noastre sunt verzi. Asta 
este albastră. Eu cred că e un contract fraudulos. 

îşi notă câteva detalii. 

- Cine vi l-a dat? 

Louisa născoci un răspuns la nimereală, nedorind să-i dea prea 
multe amănunte. 

- L-am găsit printre documentele răposatului meu soţ. 

- Ei bine, s-ar putea să trebuiască să fac nişte investigaţii. Vă 
voi contacta dacă descopăr ceva, dar în acest stadiu, vă pot con¬ 
firma că aşa-zisul contract n-ar fi valabil în niciun tribunal. 

Louisa îi mulţumi pentru timpul acordat şi părăsi biroul, îm¬ 
preună cu Leo. 

- Despre ce e vorba, de fapt? o întrebă Leo în timp ce se aflau 
pe trotuar, câteva clipe mai târziu. 

- Cineva mi-a dat contractul ăsta ca dovadă a datoriilor pe care 
le-a avut Elliot, dar ai auzit ce spunea domnul Chepstow. 

- Ciudat! 

- Foarte ciudat! 

Louisa se întrebă dacă să-i spună şi că acel Cooper îi zisese că 
era un asociat al lui De Vos, al cărui nume apărea în contract, dar 
hotărî ca deocamdată să ascundă informaţia asta într-un colţ al 
minţii ei. 

- Poate ar fi bine să plecăm acum, până nu începe iar să toarne 
cu găleata. 

- Nu te deranjează vremea ploioasă? o întrebă Leo. 

Louisa râse. 

- Sunt genul de fată care adoră să-şi petreacă timpul în aer liber. 
Hai să luăm motocicleta! 

In timp ce Leo conducea spre drumul de coastă, Louisa îl ţinu 
strâns în braţe, încântată să fie din nou atât de aproape de el. Simţea 
forţa şi vigoarea corpului lui, aşa cum era încordat, în timp ce 
conducea motocicleta prin rafalele dezlănţuite de vânt. La început, 
ploaia stătu, dar după o oră şi jumătate, oceanul devenise chiar şi 
mai sălbatic. Leo se opri să-şi pună pelerinele de ploaie imperme¬ 
abile, dar era deja întuneric şi când ploaia începu să curgă în cas¬ 
cade, nu mai aveau prea multă vizibilitate. Iar atunci când roţile 
derapară, el încetini ritmul, dar nu era suficient - o rafală puternică 
de vânt îi luă pe sus şi-i scoase de pe carosabil, împingându-i înspre 
oceanul turbat. Motocicleta fu aproape împinsă peste parapet, no¬ 
roc că Leo reuşi să o oprească chiar înainte de impact. 

- Cred că suntem aproape de mlaştina Madu Ganga, în apro¬ 
pierea satului pescăresc Balapitiya. Va trebui să ne oprim şi să ne 
adăpostim undeva, spuse el, în timp ce opri motorul şi se ridică. 

Louisa scrută întunericul. 

- Dar nu se vede nimic pe o rază de câţiva kilometri. 

- îmi amintesc că erau nişte colibe de pescari pe undeva pe aici, 
prin apropiere. Să mergem în direcţia lor. O să împing motocicleta. 

înaintară puţin şi chiar înainte să ajungă la o colibă, Louisa sr 
împiedică şi căzu. Leo o ajută să se ridice, dar deja o durea glezna. 

- Cred că am călcat în ceva. 

- De ce nu te urci pe motocicletă? Aproape zăresc coliba. Cred 
că e la vreo douăzeci de metri distanţă. 

Leo aprinse o torţă şi împreună reuşiră să ajungă la o colibă de 
pescari încadrată de bambuşi, acoperită cu frunze de cocos împle¬ 
tite. El deschise uşa, împinse motocicleta înăuntru şi apoi o ajută 
pe Louisa. Ea adulmecă interiorul şi deşi încă se simţea miros de 
peşte, coliba părea umedă şi părăsită. Torţa lui Leo aprinse câteva 
frânghii vechi încolăcite pe podea şi câteva pânze de sac găsite 
într-un colţ. Leo o ajută pe Louisa să se aşeze departe de şuvoiul 
de apă care se scurgea prin acoperiş, apoi scoase din geantă o lampă 
de avarie şi se aşeză lângă ea. Aprinse lampa şi Louisa urmări cum 
lumina ei proiecta umbre pe pereţii colibei. Fiind tulburată, simţi 
un fior de nelinişte. Chiar şi din interiorul colibei putea auzi va¬ 
lurile sălbatice ale oceanului izbindu-se de stânci. 

- Ţi-e frig? o întrebă Leo. 

Louisa îi zâmbi. 

- Eşti un adevărat cercetaş, nu-i aşa? 

- Sunt întotdeauna pregătit atunci când ies cu motocicleta. 

- Ei bine, nu mi-e neapărat frig. Sunt doar udă. 

Leo îşi dădu jos pelerina şi apoi sacoul pe care i-1 aşeză pe umeri. 

- Se pare că ţi-ar prinde bine o băutură tare. 

-Da. 

în lumina difuză a lămpii, Leo aduse o sticlă de whisky, desfăcu 
dopul, care putea fi folosit ca pahar, turnă băutura şi-i dădu Louisei 
să bea. Ea luă o înghiţitură şi simţi brusc un val de căldură în piept. 

- Deci, spuse ea, foarte conştientă de faptul că erau singuri 
împreună în această colibă micuţă şi încercând să se gândească la 
un subiect obişnuit de discuţie. De fapt, nimic despre situaţia în 
care se aflau nu era obişnuit şi nimic în legătură cu Leo nu era 
banal. Adevărul era că i se părea că el e atât de incredibil de plin 
de viaţă şi-i plăcea la nebunie să-i fie prin preajmă. 

- Probabil te simţi singur acolo, sus, pe plantaţie, spuse ea în 
cele din urmă. 

- Nu sunt prea sociabil. 

- Iţi place să stai singur? 

- Da. Dar tot timpul sunt ocupat. 

- Ai vorbit vreodată cu Elliot? 

- Nu prea mult. 

Un fulger lumină coliba, colorându-i chipul în albastru. 

- Ai curent electric acolo? 

- Deocamdată nu. Avem doar strictul necesar. 

- Şi Elliot spunea la fel. 

Leo dădu din cap, dar îi evită privirea. Mai turnă încă un pahar 
de whisky şi-l bău. 

- Motocicleta mai merge? 

- Da, n-are nimic. 

Louisa încercă să se ridice în picioare, dar o duru glezna. Atunci 
se aşeză la loc, oricum nu voia să se întoarcă acasă - şi continuă să 
se gândească insistent la Leo. Era oarecum inaccesibil, ca şi cum 
ar fi fost uşor distant şi ea vru să ştie mai multe despre el. Era 
singur pe plantaţie? Părea să aibă o viaţă solitară. Dar cum să în¬ 
drăznească să-l întrebe mai multe, fără să pară indiscretă? 

- Aşadar, spuse Louisa în cele din urmă, întotdeauna ai trăit 
singur? 

- In cea mai mare parte a timpului, da. Am călătorit puţin, pe 
ici, pe colo. De-abia după ce am moştenit plantaţia s-ar putea 

spune că m-am aşezat la casa mea. Acum am aproape patruzeci de 
ani, deci cred că era şi timpul. 

Louisa ezită o clipă, apoi îi zâmbi: 

- Nu ţi-ai dorit niciodată să te căsătoreşti? 

Un alt fulger albastru îi lumină chipul şi observă că el ezita să-i 
răspundă. Privirile li se întâlniră şi urmă un moment de tăcere. 

- Se pare că niciodată n-a fost timpul, momentul sau persoana 
potrivită, răspunse el într-un târziu. 

- Dar trebuie să fi întâlnit femei? întrebă Louisa. 

II auzi respirând adânc. 

- O, da. 

- Şi ţi-a atras atenţia vreuna? 

- Doar una. 

- Vrei să-mi povesteşti despre ea? 

Leo ridică din umeri. 

- Nu sunt prea multe de spus. S-a măritat cu altul. 

- Ce s-a întâmplat? întrebă Louisa şi, deşi Leo avea un ton re¬ 
semnat, ea simţi că încă suferea. 

- Au trecut opt ani de-atunci. O chema Alicia şi era cântăreaţă 
într-un club de noapte din Singapore. 

-Şi? 

- Era frumoasă, avea păr lung, şaten, ochi albaştri, strălucitori 
şi o voce de înger. 

- Se pare că ai iubit-o. 

Leo oftă adânc. 

- Urma să ne căsătorim. 

- Ce s-a întâmplat? 

întâi îşi lăsă capul în jos, apoi o privi direct în ochi. 

- S-a dovedit că nu pe mine mă iubea. 

- Aţi fost logodiţi? 

-Da. 

Se aşternu o tăcere scurtă şi Louisa îi atinse braţul. Simţea că 
pluteşte ceva în aer. 

- îmi pare rău. 

- Şi nu asta a fost cel mai rău lucru care mi se putea întâmpla. 
Alicia a plecat într-o noapte şi de atunci n-am mai văzut-o nicio¬ 
dată. Mai târziu am aflat că s-a măritat cu cel mai bun prieten al 
meu, se întâlneau de luni bune, pe ascuns. 

- O, Doamne! Trebuie să te fi rănit groaznic, izbucni Louisa. 

Se lăsă o tăcere apăsătoare. 

- Deci, spuse Leo în cele din urmă. Chiar înţeleg cum te-ai 
simţit când ai aflat despre Elliot şi Zinnia. 

- Da. îmi dau seama... Şi ai mai primit vreo veste de la ei? De 
la Alicia şi prietenul tău? 

Vocea lui Leo deveni o şoaptă şi ea trebui să se aplece spre el, 
ca să-l audă. 

- în cele din urmă, da. Câţiva ani mai târziu am primit o scri¬ 
soare de la el, îmi spunea că Alicia a murit la naştere. 

- Doamne, e groaznic. 

Louisa îşi lăsă ochii în podea, dar apoi îşi ridică capul şi-i întâlni 
privirea. O privire hotărâtă şi neşovăitoare. 

- Probabil te întrebi cum ar fi fost dacă... 

- Poate. Dar nu prea mult. Pentru mine contează viitorul. 

- Şi trecutul? 

- Când eram mai tânăr, căutam ceva. Am crezut că ea ar putea 
fi răspunsul. 

- Dar nu a fost? 

-Nu. 

- Şi ai găsit vreodată? Ceea ce căutai... 

- Nu întru totul. Cred că nici măcar nu ştiam ce caut. 

- Toţi căutăm ceva, nu-i aşa? 

- Aşa cred. 

213 




Dinah Jefferies 


Profund conştientă de prezenţa lui atât de aproape de ea, 
Louisa respiră şi inspiră adânc, în timp ce încerca să-şi croiască 
drum prin sentimentele ei complicate. 

- Tu ce anume cauţi, Louisa? continuă Leo. 

Ei îi plăcu felul în care el îi rosti numele. Felul în care propriul 
ei nume suna nou şi extrem de special. 

- Probabil e mai mult o nevoie neîmplinită, decât o căutare. 
Eu mi-am dorit copii. Mi i-am dorit cu disperare. 

- îmi pare rău. 

Ea îl privi în lumina slabă a lămpii de avarie şi o răni expresia 
de compasiune din ochii lui. 

- Maternitate. Pentru asta sunt femeile programate, nu-i aşa? 
Să devină mame. Copilăria mea fără mamă a fost uneori solitară 
şi presupun că de-asta mi-am dorit să-mi întemeiez familia pe care 
n-am avut-o niciodată. 

- Probabil îţi este greu. 

- Foarte greu. Dar asta este. 

Leo o privi lung, cercetător. 

- Te admir pentru felul în care ai făcut faţă întregii situaţii. 

Ea avu senzaţia de nod în gât. 

- Serios? 

- Absolut. 

- Mulţumesc. 

Pentru câteva clipe rămaseră învăluiţi în tăcerea plină de com¬ 
pasiune, Louisa gândindu-se la copiii pierduţi şi neştiind la ce 
anume se gândeşte Leo. 

- Ce viaţă interesantă trebuie să fi avut tu, spuse ea în cele din 
urmă. Povesteşte-mi despre unele dintre locurile pe unde ai umblat. 

- Chiar vrei să ştii? 

-Da. 

Ea simţi cum tensiunea dintre ei se destrămă şi înţelese că, aşa 
cum se aflau acum împreună în această colibă micuţă şi ascultau 

muzica ploii, aşa şi-ar fi dorit să rămână, izolaţi, să vorbească, să-i 
audă vocea. 

- Ei bine, vreme de zece ani, am lucrat pe o plantaţie de arbori 
de cauciuc din Malaya şi am petrecut ceva timp în Indonezia. In 
general, m-am plimbat în jurul tropicelor. 

- Iartă-mă dacă m-am băgat în lucruri care nu mă privesc, spuse 
Louisa, întrebându-se dacă a pus prea multe întrebări. 

- Nici gând. 

Auzi o mişcare. 

- Sunt lilieci pe aici? 

- Mă îndoiesc. 

Dar Louisa sări cât colo când, în lumina flăcărilor torţei lui, 
apăru o şopârlă, strecurându-se dintr-un colţ şi alergând pe podea. 
In timp ce între ei se lăsă din nou tăcerea, Louisa simţi parfumul 
sărat al pielii lui şi mirosul de parafină al lămpii. Atunci Leo se 
aplecă spre ea şi o mângâie uşor pe obraz. 

Louisa închise ochii şi îi simţi atingerea cu toată fiinţa. Şi totuşi, 
după câteva secunde, se îndepărtă. Auzi strigătul unei făpturi aflate 
în ploaie, un sunet solitar, tulburător, urmat de ţipătul unei bufniţe. 

- Leo... 

- îmi pare rău. N-ar fi trebuit. 

- Doar că... 

- înţeleg. 

- Hai să stăm aici până trece ploaia. 

Niciunul dintre ei nu se clinti şi, deşi tulburaţi de ceea ce toc¬ 
mai se întâmplase între ei şi de ceea ce putea însemna asta, Louisa 
simţi că găsise o insulă de pace înăuntrul ei. 

Cooper, australianul, îi stăruia în minte, la fel şi contractul fals. 
Louisa se simţea neliniştită din ambele motive, astfel încât dimi¬ 
neaţa, după ce Leo o conduse acasă, înainte să-şi scoată câinii la 
plimbare, îl chemă pe Ashan în salon. Din fericire, glezna nu era 
scrântită, de-abia dacă o mai deranja acum şi se plimba prin cameră 
în timp ce-1 aştepta, urmărind razele piezişe ale soarelui împrăşti¬ 
ate pe podea în fâşii luminoase. întreaga cameră părea să strălu¬ 
cească, dar era unul din acele momente când şi-ar fi dorit ca Elliot 
să fie cu ea: momente a căror apariţie era inevitabilă, indiferent 
cât de mult s-ar fi luptat. Şi ceea ce se întâmplase cu Leo, şi faptul 
că ea îşi dorise atât de mult ca el să o atingă, o făcuseră să se simtă 
şi mai tulburată. Ii era foame de atingere, dar în mintea ei era încă 
femeie măritată şi, în ciuda a ceea ce se întâmplase, nu era uşor să 
schimbe asta. 

Nu-1 invită pe Ashan să ia loc, dar îl privi de acolo de unde 
stătea. O întrista ideea că trebuie să bănuiască pe cineva din casa 
ei, dar trebuia să-l întrebe. 

- Ascultă, Ashan, lucrezi la noi de ani întregi. 

El încuviinţă şi-i zâmbi larg. 

- De zece ani, doamnă, şi înainte am lucrat pentru tatăl dum¬ 
neavoastră. 

- Şi în tot acest timp, ai avut grijă de noi, lucru pentru care îţi 
mulţumesc. 

Ashan se înclină uşor. 

- Plăcerea mea. 

Louisa oftă înainte de a deschide subiectul. 

- Am o mică problemă şi mă întrebam dacă m-ai putea ajuta, 
întotdeauna ne-ai dat un sfat, mie şi tatălui meu, atunci când am 
angajat oameni noi. Nu-i aşa? 

- Da, doamnă. Mă bucur că v-am putut fi de folos. 

- Aşadar, am o întrebare pentru tine. 

- Desigur, doamnă. 

- Oare e cineva aici în care n-ai încredere totală? 

Ashan se încruntă, ca şi cum această întrebare îl deranja. 

- Pe unii îi cunosc mai bine decât pe ceilalţi, dar am încredere 
în toţi. 

- Ei bine, vreau să te rog să fii atent. Mă tem că cineva ar da 
informaţii despre ceea ce fac. Crezi că reuşeşti să faci asta? 

- Desigur, doamnă. Asta ar fi un fapt îngrijorător. 

- Şi nu trebuie să-ţi mai spun că rămâne între noi. 

Louisa încheie discuţia şi îi făcu semn că e liber să plece, apoi 
rămase o vreme pe gânduri, analizând personalul angajat şi spe¬ 
rând că nu era niciunul nedemn de încredere. Bucătarul lucrase în 
serviciul tatălui ei cu mult înainte de a se muta la casa ei, după ce 
se căsătorise cu Elliot. El avusese în subordine un ajutor de bucă¬ 
tar, care era cam naiv, dar foarte vesel, şi acum în locul lui o avea 
pe Camille, franţuzoaica, ce se dovedise a fi de neînlocuit. Şi mai 
erau doi servitori care se ocupau de curăţenie şi de servire, unul 
era nepotul bucătarului şi pe celălalt îl angajase de aproximativ 
şase luni. Mai exista, de asemenea, o menajeră angajată cu jumătate 
de normă şi un spălător de rufe. Doar Ashan, Camille şi bucătarul 

locuiau în aceeaşi casă cu ea. Şi mai era şi grădinarul, dar el afla 
foarte rar unde se ducea ea. 

Când ploaia se opri, Louisa îşi luă câinii şi se duse să-l viziteze 
pe Himal, constructorul singhalez la ajutorul căruia mai apelase 
şi înainte, ca să-i ceară devizul pentru renovarea tipografiei. In 
timp ce se plimba, le aruncă celor trei cockeri o minge de jucărie. 
De obicei, Bouncer sărea primul după ea, o prindea şi refuza s-o 
dea înapoi, dar astăzi Tommy prinse mingea şi i-o aduse, pentru 
a continua jocul. S-au jucat aşa cât timp strada a rămas scăldată în 
linişte, apoi Louisa le-a pus iarăşi lesele. 

Când ajunse pe şantier, Louisa îl găsi imediat pe Himal. Deşi 
nu era cel mai ieftin, era demn de încredere, eficient şi reuşi să 
adauge cu succes un nou etaj la magazin. Aflată în biroul lui, 
Louisa îşi desfăcu schiţele şi i le aşeză pe măsuţă. Aplecându-se să 
le studieze, Louisa îşi imagină magazinul: un palat strălucind de 
bijuterii scumpe de safir şi de obiecte fascinante, o peşteră a lui 
Aladin extrem de opulentă. 

- După cum vedeţi, vreau să păstrez suprafaţa galeriei superi¬ 
oare ca să expun opere de artă şi apoi vreau să transform fiecare 
salon în câte o zonă unde să vând produse specifice. Dar trebuie 
să coste cât mai puţin. 

Constructorul îşi ridică privirea spre ea, având o expresie in¬ 
teligentă întipărită pe chip. 

- Ştiţi cumva dacă există pereţi despărţitori? 

- Nu ştiu. O să conteze? 

- S-ar putea. Va trebui să văd. Dar, realmente, momentan pare 
să fie doar o chestiune de curăţare a geamurilor şi a pardoselii, să 
ne asigurăm că totul arată bine şi e în bună stare de funcţionare. 
Şi mai e nevoie de un strat proaspăt de vopsea. Există electricitate? 

- Da. Clădirea va avea nevoie de piese de mobilier potrivite, 
bineînţeles. M-am gândit la vitrine de lemn pentru a păstra costu¬ 
rile mici, dar la tejghele frumoase de abanos din Ceylon. 

- Am tâmplari excelenţi, spuse Himal scărpinându-se în cap. 

- Sunt sigur că putem menţine costurile minime, păstrând în 
acelaşi timp calitatea pe care v-o doriţi, asta în cazul în care clădi¬ 
rea este solidă, funcţională, dar, aşa cum spuneam, trebuie să mai 
fac o revizie generală. Mi-aţi putea lăsa cheia? 

Louisa îi dădu cheia şi-l întrebă când ar fi liber să înceapă. 

- Cred că în aproximativ o lună. 

Acceptă să îi întocmească devizul în mai puţin de o săptămână 
şi Louisa plecă bucuroasă că planurile începeau să prindă contur şi, 
în sfârşit, visul ei strălucitor era gata să devină realitate. 

Două luni trecură încet. Louisa încă se mai gândea la Elliot, 
dar, treptat, se trezea cu inima ceva mai uşoară. Treburile gospo¬ 
dăriei începură să o intereseze la fel de mult ca întotdeauna şi sa¬ 
vura plăcerea plimbărilor lungi pe plajă. Aprobase devizul lui 
Himal şi acum treaba mergea bine, lucrările erau în plină desfăşu¬ 
rare. Nu se mai gândea la Cooper şi nici la De Vos. Deocamdată 
niciunul dintre ei nu revenise să-şi recupereze bani. 

In mai puţin de două săptămâni, vor sărbători balul estival din 
Galle, care se va desfăşura la New Oriental Hotel. Urmau să vină 
majoritatea proprietarilor plantaţiilor de arbori de cauciuc, îm¬ 
preună cu soţiile lor. Louisei îi plăcea să petreacă împreună cu 
Elliot în astfel de ocazii romantice. Balul estival fusese întotdeauna 
un eveniment special pentru ei. Anul acesta va trebui să participe 
însoţită de tatăl ei. 

Louisa se gândi la balul de anul trecut şi-şi aminti că, deşi se în¬ 
ţelegeau bine, Elliot dispăruse aproape o oră în timpul serii. Când 
revenise în sfârşit, inventase o scuză cum c-ar fi stat la taclale cu un 
vechi prieten şi se cam supărase. La acel moment, absenţa lui i se 
păruse puţin ciudată, dar fără consecinţe reale. Insă acum, Louisa 
se întrebă dacă nu cumva datoriile lui Elliot începuseră de pe-atunci. 

Acordul pe care ea şi Leo trebuiau să-l semneze, conform că¬ 
ruia firma ei de mirodenii urma să exporte producţia lui de scor¬ 
ţişoară, sosi în sfârşit, după o întârziere lungă. Louisa nu-1 mai 
văzuse pe Leo de la călătoria spre Colombo şi nu ştia cum să se 
descurce cu ceea ce simţise atunci pentru el. Că fusese ceva nu 
putea nega şi se întrebă dacă ar fi fost în regulă să-l roage să o în¬ 
soţească la bal. Nu voia să-i lase o impresie greşită şi, deşi emoţi¬ 
onată din cauza acestui gând, era totodată conştientă de fiorii de 
plăcere. Respiră adânc şi se amuză de cât de tânără o făceau aceste 
emoţii să se simtă şi hotărî să-l invite, totuşi, pe Leo la bal. Dar, 
pentru că era conştientă de dorinţa de a se răzbuna pe Elliot, ştia 
că trebuie să-şi clarifice motivaţia acestei invitaţii. Ezită, răsucind 
situaţia pe toate părţile şi cântărind atent toate opţiunile, dar ho¬ 
tărî până la urmă că orice ar face-o să simtă că îşi continuă viaţa 
nu putea fi greşit. 

Tocmai îşi verifica puţin coafura în oglinda de pe hol, când se 
auzi un ciocănit la uşă, care-i întrerupse şirul gândurilor. Nu-1 
chemase pe Ashan şi, deschizând ea însăşi uşa, fu surprinsă să vadă 
în prag un străin blond. 

- Cu ce vă pot ajuta? zise ea, întrebându-se dacă nu cumva era 
vreun comis-voiajor şi dorindu-şi să-l fi lăsat pe Ashan să deschidă. 

Bărbatul păru puţin nesigur şi apoi vorbi: 

- îmi pare rău că vă deranjez. Dar o caut pe Margo Reeve. Mi 
s-a spus în Colombo că locuieşte aici, cu dumneavoastră. 

Louisa se încruntă. 

- Vă aşteaptă? 

Străinul stătea spăşit, cu privirea în pământ, şi-şi răsucea emo¬ 
ţionat pălăria în mâini. 

- Eu simt William Tyler. Probabil Margo v-a povestit despre mine. 

Brusc, Louisa îşi duse mâna la gură şi, spre surprinderea ei, se 

simţi imediat protectoare faţă de Margo. 

- Atunci presupun c-ar fi mai bine să intraţi. Eu sunt Louisa 
Reeve, apropo. 

- Mă bucur să vă cunosc. Sper că veţi accepta sincerele mele 
condoleanţe, doamnă Reeve. 

- Mulţumesc. 

II conduse pe William în living şi apoi se duse s-o caute pe 
cumnata ei, care se îmbujoră de emoţie atunci când Louisa îi spuse 
cine venise s-o caute. Rămase cu gura căscată, tresărind şi ochii vii, 
strălucitori îi jucau nebuneşte în cap, trădându-i emoţiile. 

- O, Doamne! Ce să-i spun? 

Louisa nu se putu abţine să nu zâmbească. 

- Depinde ce vrea el să audă. 

O conduse pe Margo în salon şi, când ajunse în dreptul uşii, 
vru să se retragă. 

- Nu, te rog, rămâi! şopti Margo şi o luă de braţ. 

- Eşti sigură? 

Cum intrară în salon, William se ridică în picioare. 

- Margo, eu... 

Margo nu se apropie de el, ci rămase neclintită şi Louisa simţi 
tensiunea dintre ei. Deşi salonul era liniştit, afară se auzeau ciripi¬ 
tul păsărilor şi grădinarul care tundea gazonul. Louisa îşi auzi unul 
dintre câini lătrând la maşina de tuns iarba şi aruncă o privire 
rapidă prin salon, nerăbdătoare să scape de acolo. 

- Margo, chiar cred că... 

- Rămâi! Orice ar avea William să-mi spună, îmi poate spune 
şi în prezenţa ta. 

- De fapt, Margo... eu... 

- Vreau ca Louisa să stea aici, îl întrerupse Margo, pe un ton 
ferm, categoric. 

Louisa dădu din cap şi le făcu semn să ia loc pe canapea şi pe scaune. 

- Dacă chiar vrei asta, atunci mai bine să ne aşezăm toţi. O să 
cer să ni se aducă ceva de băut. 


221 



Dinah Jefferies 


William se aşeză pe un fotoliu, iar Margo, pe marginea celui 
mai îndepărtat scaun pe care îl găsi. Louisa privea cu atenţie cum 
Margo se uita intenţionat în podea, pentru moment părând inca¬ 
pabilă să privească direct în ochii lui William. Apoi ea îşi adună 
tot curajul de care era în stare. 

- Ce vrei, William? îl întrebă ea, privindu-1 în cele din urmă 
în ochi, dar cu vocea sugrumată. îmi imaginez că n-ai venit aici 
fără un motiv. 

William păru să ezite. 

- Aş fi putut să-ţi scriu. 

-Da. 

- Aveam adresa părinţilor tăi. M-am dus acolo, dar tatăl tău 
mi-a spus că eşti aici, în Galle. îmi pare rău pentru fratele tău. 

Margo îşi lăsă capul în podea şi clipi pentru a-şi opri un val de 
lacrimi fierbinţi. 

- Te rog, nu încerca să te porţi amabil cu mine. 

Se aşternu o scurtă tăcere. 

- Voiam să te văd. 

William se întrerupse şi ezită iar. 

- Pentru că Deirdre mi-a cerut să divorţăm. 

Margo se ridică în picioare, iar culoarea i se scurse din obraji. 

- Din cauza mea? întrebă ea, luptându-se cu această veste 
neaşteptată. 

William clătină din cap. 

- N-a spus-o direct, dar spune că vrea să te dea şi pe tine în judecată. 

După ce respiră adânc, Margo făcu ochii mari de uimire. 

- Dar e îngrozitor. 

- Este. Dar nu înţelegi ce înseamnă asta? 

Margo se uită la Louisa, implorând-o din priviri. Louisa ridică 
din umeri şi nu-şi putu reţine surpriza. 

- înseamnă că în sfârşit ne vom putea căsători. Dacă mă mai 
vrei, spuse William, adresându-i acum o privire hotărâtă, lipsită 
de orice ezitare. 

Margo se prăbuşi pe scaun, cu răsuflarea tăiată. 

- Mama o să facă o criză de nervi! 

- Asta înseamnă că accepţi? 

- N-am spus asta! 

El îi oferi un zâmbet cald, autentic, pe jumătate încurajator, 
pe jumătate plin de speranţă. 

- Te rog, Margo! Gândeşte-te la asta! Ar putea fi şansa noastră! 

Cu un suspin profund, Margo îşi privi mâinile aşezate în poală. 

Şi le frământă emoţionată, ridică privirea, îi zâmbi la rândul ei, 
dar era un zâmbet şovăielnic, copleşit de teamă. 

- Spune-mi totul! 

- Ce vrei să ştii? 

- De ce a hotărât soţia ta să divorţeze? I-ai spus despre mine? 

- Numai după ce ea a deschis subiectul cu divorţul. Tot ce 
ţi-am spus e adevărat. Nu mai eram fericiţi de ani de zile. Acum 
Deirdre a moştenit nişte bani şi vrea să se mute înapoi în oraşul 
ei natal, în Devon. 

- Nu ţi-a cerut să mergi cu ea? 

- Nu. Ştie că trebuie să fiu aproape de locul meu de muncă. 
Toţi clienţii mei sunt în Kent. 

- Şi unde ar trebui să locuim noi? 

- Vrei să spui că accepţi să te mai gândeşti? Mă tem că reputa¬ 
ţia ta va avea de suferit. 

Margo clipi repede, ca şi cum s-ar fi gândit la propunere. 

- Nu ştiu. 

- Margo, draga mea. 

William se opri. 

- Trebuie să ştii ce mult însemni pentru mine. 

Margo încuviinţă, dar Louisei i se păru că mai are puţin şi iz¬ 
bucneşte în lacrimi. Se apropie de cumnata ei şi o mângâie pe umăr. 

- Ţi-a fost dor de mine? o întrebă William. Mie mi-ai lipsit tot 
timpul. 

- Uite, spuse Louisa şi îi strânse uşor umărul lui Margo, ies să 
văd ce face Ashan. Cred că voi doi ar trebui să discutaţi între patru 
ochi. N-aveţi nevoie de mine. Şi Margo, nu lăsa să te influenţeze 
ceea ce crezi c-ar spune Irene. 

- Crezi c-ar trebui să accept? 

- Cred că toţi ar trebuie să acceptăm şansa care ni se oferă 
pentru a fi fericiţi. 

Şi spunând asta, Louisa ieşi din salon. Biata Margo, se gândi ea, 
în timp ce se ducea să vorbească cu Ashan. Era o decizie grea. 
Fiind dată în judecată, avea să se simtă oribil, iar povestea lor de 
dragoste ar atrage atenţia opiniei publice, dar dacă Margo îl iubea 
într-adevăr pe William, la fel cum şi el declara, atunci, probabil, 
căsătoria lor era cel mai bun lucru. 


29 

Zâmbetul lui când a văzut-o a fost ceva senzaţional. I-a înseni¬ 
nat toate umbrele de tristeţe de pe chip. Louisa deschise gura să 
vorbească, dar până la urmă îşi înghiţi cuvintele. 

- Hai, vino înăuntru! o invită Leo. 

Se dădu înapoi, s-o lase să treacă. Urcară în camera de la etaj, 
confortabilă, dar puţin cam în neorânduială, plină de cărţi, de mai 
multe lămpi cu ulei şi câteva lumânări. 

Stând acolo, în pragul uşii, ea se străduia din nou să lase totul 
în trecut. Sătulă să mai trăiască cu amintirea lui Elliot în minte, 
Louisa îl privi pe Leo, iar atunci când el îi zâmbi cald, fantoma 
lui Elliot dispăru. Uşurată, Louisa îşi îndreptă atenţia spre ochii 
blânzi ai lui Leo, şi, deşi el încă zâmbea, ea remarcă o licărire a 
ceva ce nu mai zărise până atunci. Tristeţe, poate. Nu era sigură. 

- Mă bucur să te văd, spuse el. A trecut ceva timp. 

-Da. 

- Aşadar? 

Louisa scoase un plic. 

- Ţi-am adus contractul să-l semnezi. îmi pare rău că a durat 
atât de mult. 

- Mi l-ai fi putut trimite prin poştă. 

-Da. 

- Dar ai preferat să vii aici... 

-Da. 

-Şi? 

Leo întinse mâna să ia contractul. Simţindu-i căldura pielii în 
timp ce îi dădea contractul, Louisa tânji să-i răspundă, dar în loc să 
facă asta, îşi retrase mâna, apoi se aşeză pe scaun şi-şi roase unghiile. 

- Louisa, spuse el. îmi pare rău dacă am depăşit limita. 

- N-ai depăşit-o, şopti ea, amintindu-şi cum s-a simţit la coliba 
pescărească, atunci când Leo îi mângâiase obrajii. 

Louisa privi pe fereastră, în timp ce soarele ieşea în treacăt dintre 
nori. îşi putea aminti exact momentul în care ştiuse că se va mărita 
cu Elliot şi felul în care acele zile de la începutul relaţiei lor păreau 
întotdeauna însorite. Amândoi mâncau o îngheţată la Hotelul Galle 
Face din Colombo şi, atunci când Elliot îi ştersese o pată de înghe¬ 
ţată de pe obraz, Louisa se simţise atât de sigură în privinţa relaţiei 
lor. Acum îşi pierduse capacitatea de a se baza pe emoţii, dar, în 
ciuda faptului că era prudentă, întotdeauna existase ceva fascinant 
între ea şi Leo. Şi-n timp ce-şi înălţă privirea oglindindu-se în ochii 
lui, recunoscu în tăcere cât de mult îşi dorea să-l cunoască. 

- La ce te gândeşti? o întrebă el. Uneori mi se pare că, de fapt, 
ştiu atât de puţine lucruri despre tine. 

- Mă gândesc că, dacă semnezi contractul, îl iau cu mine şi i-1 
trimit lui Nihil. 

Louisa minţise, desigur, dar nu-i putea spune la ceea ce se gân¬ 
dea cu adevărat. 

Leo deschise plicul, scoase contractul şi-l citi cu atenţie, apoi 
se aşeză la măsuţa de cafea. Şi-n acest timp, Louisa se gândi la 
William şi Margo. Dacă era ceva ce învăţase din moartea lui Elliot, 
atunci era faptul că viaţa trebuie trăită şi că dragostea contează 
încă. Dar pentru ea era altfel, pentru că încă avea nevoie de răs¬ 
punsuri şi asta făcea totul mult mai complicat. 

Leo îşi ridică privirea spre ea şi Louisa simţi brusc o explozie 
de fericire. Apoi semnă contractul. 

- Gata. 

Ea încuviinţă. 

- Deci ce-ai mai făcut? 

Era atât de linişte, încât Louisa îşi auzi bătăile inimii. 

- Mi-aş dori să fiu liberă. 

- O să fii, îi răspunse el. Nu e nicio grabă. 

Louisa îşi pironi privirea în podea. 

- Uneori mi-e atât de teamă. 

- De ce anume? 

- De orice. De tot. De trecut, de viitor. De soţul pe care nu 
l-am cunoscut. 

Era adevărat. De la moartea lui Elliot, Louisa trăia aproape 
zilnic cu un soi de nelinişte. 

- Ştii că poţi vorbi cu mine. 

Ea încuviinţă iar, dar nedorind să mai spună şi altceva despre 
ce simţea referitor la moartea lui Elliot, schimbă subiectul. 

- Cum se simte Zinnia? îl întrebă Louisa şi-şi dădu seama că 
Leo era dezamăgit că nu îi destăinuia mai mult. 

- Ştii, nu-i nicio problemă dacă uneori nu poţi să vorbeşti, 
continuă el. Cât despre Zinnia, mi-e teamă că iar se simte rău. 

Louisa văzu îngrijorarea din ochii lui şi înţelese că, în ciuda 
faptului că Leo se concentra asupra plantaţiei de scorţişoară, era 
cu adevărat îngrijorat pentru verişoara lui. 

Ea şovăi înainte de a vorbi. 

- Pot să o văd? 

- Credeam că nu vrei. 

- Mă gândesc că poate ar trebui. 

- Dacă eşti sigură. 

- Urăsc să mă gândesc la asta - de fapt, urăsc să mă gândesc la 
ea dar cred că trebuie să o întâlnesc în carne şi oase. In afară de un 
scurt moment în care ne-am întâlnit, am văzut-o doar în tablouri. 

- Dacă eşti sigură... 

Louisa oftă. 

- Nu mai sunt sigură de nimic. 

Se lăsă o scurtă tăcere în timpul căreia îl privi. 

- Cum se descurcă cu Conor? întrebă ea în cele din urmă. 

- Nu prea se descurcă. El vine deseori aici, dar nu e de ajuns. 
Eu fac tot posibilul, dar Conor are nevoie de atenţie. Nici eu şi 
nici ea nu-i putem acorda acum destulă atenţie. 

- Şi-a pierdut tatăl. 

Leo încuviinţă. 

Louisa era extrem de tristă şi nu-1 iertase lui Elliot pentru că 
avea un fiu şi acum nu putea împiedica acest lucru să-i afecteze 
sentimentele pentru micuţ. 

- E şi Conor acolo? 

- Nu. El e jos în barăci, împreună cu muncitorii care descojesc 
arborii de scorţişoară. 

- Bun. In cazul ăsta, hai să mergem acum! Doar să las actele 
în maşină. 

Leo îşi scoase cizmele şi merseră mai întâi la maşina ei, apoi el 
o conduse pe o scurtătură spre bungaloul Zinniei. Louisa ascultă 
animalele sălbatice foşnind prin tufişuri şi-şi îndepărtă roiul de 
insecte de pe faţă. 

- Traseul ăsta nu e prea greu pentru tine? 

- Sunt bine, îi răspunse ea, deşi îi tremura stomacul. 

Cum ar fi să o întâlneşti pe iubita soţului tău? Asta era o ne¬ 
bunie sau, aşa cum bănuia, era singura modalitate prin care putea 
accepta ceea ce se întâmplase? 

- Iar am chemat doctorul, dar Zinnia a refuzat să-l vadă. Nu 
ştiu ce s-a întâmplat, dar se pare că, din cauza bolii, are o stare de 
spirit foarte proastă. Probabil îi va fi de folos să vadă o altă femeie. 

- Chiar şi pe mine? Presupun că mă urăşte. 

- Zinnia nu este genul care să urască. 

Louisa se opri şi ezită o clipă. 

- Dar ce gen este? 

Leo oftă. 

- Greu de spus. Zinnia e talentată şi cam boemă, dar e şi foarte 
nesigură. A făcut greşeli în viaţă, dar a şi plătit pentru ele. Ca să 
fiu sincer, cred că nici măcar ea nu ştie cine este cu adevărat. 

- Ce vrei să spui? 

- Ei bine, aş spune că tu, deşi acum te simţi confuză, ştii prea 
bine cine eşti, de unde vii şi unde ţi-e locul. 

Louisa respiră zgomotos. 

- Chiar crezi asta? 

-Da. 

- Acum nu mă simt deloc aşa. 

- Ei bine, Zinnia n-a început deloc cu dreptul. 

- Ce s-a întâmplat cu părinţii ei? N-o pot ajuta ei cu Conor? 

- Tatăl ei, unchiul meu, a murit acum câţiva ani. 

- Şi mama ei? 

- Mama ei era alcoolică. Nimeni nu ştie ce s-a întâmplat cu ea. 
Oriunde ar fi, nu-mi imaginez că a fi bunică făcea parte din pla¬ 
nurile vieţii ei. 

Louisa respiră încet şi apoi expiră brusc. Deodată, se simţi 
copleşită de un val de căldură, totuşi ştiu că trebuia să-l întrebe. 

- Şi cum de s-a îndrăgostit Zinnia de Elliot? 

- Nu ştiu prea multe. La început, când am invitat-o să locuiască 
aici, mi-a ascuns adevărul. Ştiam că era însărcinată, dar nu ştiam cu 
cine. Treptat, am descoperit că era copilul lui Elliot şi că el era însurat. 

- Şi tu n-ai dezaprobat această relaţie? 

- Nu depindea de mine să fiu sau nu de acord. Am încercat s-o 
conving să încheie relaţia, totuşi. 

- Dar ea a refuzat. 

- Cred că Zinnia a încercat o dată sau de două ori să se despartă 
de Elliot. 

- Credea că Elliot mă va părăsi? 

Leo o privi întrebător. 

- Asta crezi? 

Louisa îşi înghiţi cu greu nodul din gât. 

- Am găsit o scrisoare a lui, deşi, dintr-un anumit motiv, n-a 
trimis-o niciodată. Şi, din ce-am citit, se pare că, într-adevăr, 
Zinnia a încercat să-l părăsească. 

- Poate încerca doar să-i forţeze mâna? 

- Aşa crezi? 

- Habar n-am. Ştiu doar că tu eşti mult mai puternică decât 
Zinnia. Şi, dacă nu te deranjează s-o spun, simt că eşti mai puter¬ 
nică şi decât era Elliot. 

- Serios? 

- îmi imaginez că fragilitatea Zinniei îl convingea pe Elliot să 
se simtă mai bărbat. 

Louisa oftă. 

- Asta sună cam dur. Crezi că eu l-am făcut să se simtă mai 
puţin bărbat? 

- N-am vrut să spun aşa, dar n-ai observat că anumiţi bărbaţi 
au nevoie să fie înconjuraţi de oameni mai slabi? 

Continuară să meargă pe scurtătură şi apoi, la douăzeci de metri 
de bungaloul Zinniei, Louisa se opri. In afară de sunetul greierilor, 
locul părea nefiresc de pustiu. Ea se simţi extrem de vulnerabilă şi, 
pentru câteva momente, îşi dori să se întoarcă într-un loc unde să 
se simtă în siguranţă. Orice ar fi însemnat asta. Aruncă o privire 
spre cerul de culoarea lămâii, care abia se întrezărea printre 

vârfurile înalte ale copacilor; gândurile ei se ciocniră şi ea făcu un 
pas în spate. 

- Sigur te descurci? o întrebă Leo, simţindu-i clar starea de 
spirit. Nu eşti obligată să faci asta. 

Louisa era tentată să-i spună: 

- Nu, nu mă descurc, nu mai vreau să merg mai departe, dar, în 
schimb, îşi îndreptă spatele, vrând să pară încrezătoare. 

- Nu, nu trebuie - dar, cumva, ştiu că e nevoie s-o fac. 

Chiar şi aşa, simţi că i se pune un nod în gât, de spaimă. Doar 

ideea că soţul ei avusese o relaţie cu Zinnia era îngrozitoare, dar, 
dacă voia într-adevăr să poate uita asta şi să meargă mai departe 
vreodată, Louisa trebuia să se confrunte cu această situaţie oribilă 
şi acum era un moment la fel de bun ca oricare altul. Dacă nu se 
va confrunta cu adevărul, atunci cealaltă viaţă a lui Elliot va rămâne 
ascunsă, învăluită în mister, iar trădarea lui o va bântui mereu. Nu 
vreau să ştiu, se gândea Louisa. Nu vreau s-o văd. Şi totuşi... 

Leo o conduse prin aceleaşi tufişuri înalte de plante aromate, 
sădite în ghivece, şi după ce ciocăni uşor, deschise uşa şi intrară. 
Louisa privi prin camera aflată în dezordine. 

- E cam dezastru pe aici, spuse ea. 

Diferite haine zăceau atârnate neglijent pe spătarul celor două 
scaune şi, de asemenea, erau aruncate într-o grămadă dezordonată 
pe podea şi totul părea a fi acoperit de un strat fin de praf. 

- Nu poţi chema pe cineva să facă ordine? 

- Aici imediat se depune praful. Eu vin o dată sau de două 
ori pe săptămână şi Kamu face tot ce poate, dar de cele mai 
multe ori Zinnia încuie uşa şi nu ne lăsă să intrăm. Mergem mai 
departe? Eşti gata? 

Leo deschise o altă uşă şi îşi băgă capul înăuntru. Louisa îl auzi 
spunându-i verişoarei lui că i-a adus pe cineva s-o vadă, dar Zinnia 
nu-i răspunse decât: 

- Sper că nu un doctor. 

El îi făcu semn Louisei să intre şi, în timp ce ea intra în cameră, 
aerul îmbâcsit o făcu să-şi ţină respiraţia. Camera era fierbinte şi 
întunecoasă, cu perdele grele care acopereau lumina. Simţind un 
miros persistent de vin acru, Louisa ezită, dar apoi se uită la 
Zinnia. Şi-n timp ce şi Zinnia o măsura din priviri, Louisa îşi dori 
să se strecoare într-un colţ unde să fugă de ochii negri ai femeii, la 
fel ca ai lui Leo, cu excepţia faptului că ai ei erau înfundaţi în or¬ 
bite şi înconjuraţi de cearcăne vineţii. In cele din urmă, Louisa 
privi prin cameră, din ce în ce mai obsedată de imagini cu Elliot: 
Elliot întins gol pe pat, alături de această femeie, sau stând în pi¬ 
cioare lângă fereastră, fumând o ţigară, cu capul lăsat pe spate, 
suflând fumul albastru până în tavan. Se simţi pur şi simplu co¬ 
pleşită de durere. 

- Ţi-a mâncat pisica limba? o întrebă Zinnia. 

Louisa văzu că era foarte palidă, foarte slabă şi părul roşu îi 
atârna în dezordine peste faţă. Oare ce avusese femeia asta, încât 
să-l determine pe Elliot să o înşele? 

- Eu sunt Louisa Reeve, de-abia reuşi să îngaime, cu voce su¬ 
grumată, paralizată de căldură şi de furie. 

Şi imediat îşi dori, mai mult decât orice pe lume, s-o rănească 
pe femeia care îi furase soţul. 

Zinnia se cutremură şi pielea ei părea să se înece într-un lac de 
sudoare. 

- Ştiu cine eşti. Ce cauţi aici? 

- Leo îşi face griji pentru tine, îi răspunse Louisa, şi vocea ei 
era în continuare prea subţire şi se aşeză pe un scaun înainte ca 
picioarele să-i cedeze. 

- Sunt bine, răspunse Zinnia. 

în timp ce Leo discuta cu Zinnia, Louisa de-abia dacă mai era 
conştientă de bătăile inimii şi de palmele ei din ce în ce mai tran¬ 
spirate de emoţie. în acea semiobscuritate a camerei, încercă să se 
elibereze de mânie. îşi încleştă pumnii, îşi înfipse unghiile în 

palme şi se gândi la acea zi îngrozitoare când aflase de Zinnia şi 
Conor: ziua în care lumea ei se prăbuşise şi se schimbase pentru 
totdeauna. Peste noapte, ea se transformase într-o persoană com¬ 
plet diferită. Exista un început, exista un sfârşit, dar nu exista ni¬ 
mic între ele. Se ghemui pe scaun şi-i auzi vocea lui Elliot, care îi 
vorbea şi îi tot vorbea. în mintea ei, Louisa se ridica şi urla în gol. 
In mintea ei, îi zgâria faţa şi-i smulgea părul din cap, de furie. 

- Ticdlosule! Ticdlosule! 

Dar în realitate nu exista nicio victorie în această mânie, iar 
cuvintele nerostite păreau lipsite de vlagă. 

Leo se întoarse să o privească. 

- Te simţi bine, Louisa? o întrebă. 

Ea îşi adună tot curajul rămas şi se confruntă cu Zinnia. 

- Trebuie să te întreb dacă chiar ai vrut să te desparţi de Elliot. 

Zinnia îşi masă tâmplele şi se strâmbă de durere. 

- Dar l-am părăsit. 

- Şi el n-a vrut să te creadă? 

- I-am spus că totul s-a terminat între noi. El, dimpotrivă, în¬ 
cerca să mă convingă că încă mai eram împreună. A fost o greşeală. 
Totul a fost o greşeală. O, Doamne! îmi crapă capul de durere! 

- Ai luat vreo pastilă? 

- Bineînţeles. 

Zinnia îşi închise ochii de durere, iar Louisa profită de acest 
moment pentru a ieşi din cameră. 

Afară, în living, Louisa începu să-i strângă hainele şi, deşi sim¬ 
ţea o compasiune ciudată pentru Zinnia, furia îi reveni. După 
câteva minute, îl strigă pe Leo să iasă. 

- Hainele astea trebuie spălate, spuse ea, ridicând câteva dintre 
ele, la întâmplare. Crezi că dhobi 1 al tău le poate spăla? 


1 Spălătorul de rufe (n. tr.). 

- Nu prea folosesc dhobi. Kamu îmi spală rufele mele şi pe ale 
Zinniei, atunci când ea îi dă voie. 

- De ce nu insişti? 

- Crede-mă că insist. 

- Voi plăti un dhobi să strângă toate hainele. O să le ia şi-o să 
le aducă înapoi curate. Crezi că servitorul tău ar putea aduce nişte 
cârpe, să cureţe mizeria? 

- Louisa, asta chiar nu e problema ta. O rezolv eu. 

Se întoarse spre el. 

- Ai dreptate. Nu e treaba mea, dar mi-e greu să plec de-aici şi 
s-o las aşa. Deci hai să face o discuţie din asta. Doar adu-mi nişte 
ajutoare. E clar că Zinnia nu are grijă de ea, ca să nu mai vorbim 
de Conor. Cineva ar trebui să aibă puţin grijă de ea. Ce-a spus 
doctorul când l-a lăsat s-o vadă ultima oară? 

- Pleurezie, probabil. Asta crede ea. 

- Agravată de multă mizerie. 

Leo o privi cu atenţie. 

- Te admir pentru asta mai mult decât ai idee, dar acum mă 
tem că trebuie să plec. Muncitorii care descojesc arborii de scor¬ 
ţişoară mă aşteaptă. Diseară o să fiu mai liber, aşa că o să trimit pe 
cineva să facă ordine şi curăţenie. 

- Acum du-te! Şi trimite-mi-1 pe servitorul tău. Mai spune-mi 
o dată, cum ziceai că-1 cheamă? 

- Kamu. Este tamil. A venit cu mine din perioada când lucram 
împreună pe o plantaţie de ceai din India. 

- Foarte bine, de aici încolo mă ocup eu. 

Odată ce Kamu aduse toate cele necesare, Louisa împreună cu 
el se puseră pe treabă. Mai întâi, îngrămădiră hainele murdare în- 
tr-un sac şi, în timp ce el făcea curat în bucătărie, ea şterse praful 
din living. Apoi se ocupă de camera lui Conor. Când totul era gata, 
spălară împreună ferestrele şi podeaua, lăsând deschisă uşa de la 
intrare, astfel încât totul să se usuce. După aceea, Louisa ieşi şi se 

aşeză pe un butuc, simţindu-se încordată, obosită, respirând cu ne¬ 
saţ aerul curat, cu inima bătând să-i spargă pieptul, în timp ce Kamu 
rămase ghemuit pe jos, fumând o ţigară. Când simţi că îi explodează 
inima de durere, Louisa se forţă să respire încet şi profund. 

în timp ce aşteptau, se gândi iar la Zinnia împreună cu Elliot. 
Oare ea fusese mult mai frumoasă decât Louisa? Sau probabil el 
fusese sedus de talentul ei artistic? Louisa încercă să-şi imagineze 
cum fusese cândva Zinnia, dar apoi îşi aminti iar de Elliot şi sus¬ 
pină la gândul cum zâmbetul lui lumina tot salonul. Şi toată viaţa 
ei. Asta era ceea ce o fi atras-o pe Zinnia, asta şi felul în care el te 
privea în ochi şi reuşea să te convingă că doar tu contezi, doar tu 
eşti cea mai importantă fiinţă din lume. 

Dar oare ce anume avea special această femeie, din moment ce 
Elliot îşi înşelase soţia cu ea, în toţi acei ani? Ii era clar că Elliot 
fusese răsfăţat în copilărie. 

Irene îl crescuse ca şi cum totul i s-ar fi cuvenit. Oare aşa con¬ 
tinuase el să trăiască, chiar şi după ce devenise adult? Considerând 
că, dacă ceva îi atrăgea atenţia, atunci îi şi aparţinea? Louisa era 
conştientă că Elliot profita de farmecul lui pentru a obţine ce-şi 
dorea şi îl încurajase în acest sens, neluând în calcul că ar exista şi 
o parte rea în această atitudine. Dar ceea ce o şoca cel mai mult 
era că soţul ei fusese în stare s-o înşele atât de mult timp, fără ca 
ea să-şi dea seama. Ce simţea acum? Amărăciune, se gândi ea. 

Orice ar fi fost în legătură cu Zinnia, acum femeia avea mare 
nevoie să fie consultată de un doctor. Louisa se întrebă dacă ar fi 
posibil să-şi cheme urgent aici propriul medic, doctorul Russell. 
Nici nu voia să-şi imagineze ce se putea întâmpla dacă Zinnia nu 
prime asistenţa medicală necesară. 

Exact când se pregăteau să revină în bungalou, Leo se întoarse. 

- Aţi terminat treaba? 

- încă n-am început să facem curat în camera ei şi în baie. Insă 
camera lui Conor este deja curată. 

- O conving eu să se întindă puţin pe canapeaua din sufragerie. 
Şi atunci îi putem face curat şi în dormitor. 

- Unde este Conor? 

- Acum e la mine acasă, aşteaptă să mănânce un sendviş. Uite, 
cred că pentru Zinnia e de ajuns pentru o singură zi. Ea oboseşte 
atât de uşor. Şi cât timp Kamu se întoarce la mine să se ocupe de 
Conor, noi mergem pe plajă. Kamu s-ar putea să nu considere că 
treburile astea fac parte din îndatoririle lui, dar, aşa cum spuneam, 
mă pot întoarce eu diseară să termin curăţenia. 

- Aş putea aduce un servitor să mă ajute să fac curat mâine în 
camera Zinniei. Dar acum n-am costumul de baie la mine. 

- Nu-ţi fă griji! Aşteptă-mă aici să aduc nişte prosoape. Vin 
imediat. 

In timp ce Leo şi Kamu se reîntorceau la casa din vârful dealu¬ 
lui, Louisa urmări norii violeţi cum se mişcau peste cer. Cu sigu¬ 
ranţă avea să plouă torenţial şi-n după-amiaza asta. Se ridică şi 
intră în bungalou. Din fericire, acum camera mirosea mai bine 
şi Louisa deschise geamul să păstreze aerul curat. Şi-n timp ce se 
asigura că totul e în ordine, o auzi pe Zinnia strigând: 

- Tu eşti, Leo? 

Louisa deschise uşa dormitorului şi o văzu pe Zinnia clătinându-se 
şi întorcându-se din ceea ce trebuia să fie baia. Mirosea îngrozitor. 

- De când ai diaree şi vomiţi? o întrebă. 

Zinnia nu se uită la ea, în timp ce se chinuia să ajungă înapoi 
în pat. 

- Acum faci pe asistenta medicală? 

- Ai nevoie să te consulte un medic. 

- Mi se mai întâmplă din când în când. Acum sunt bine. 

- Nu cred că suferi de pleurezie. L-aş putea ruga pe medicul 
meu de familie să vină să te consulte, dar cineva tot ar trebui să 
aerisească dormitorul. 

Şi-n timp ce-i spunea asta, Louisa era şocată de propriile-i cu¬ 
vinte şi simţi că se înăbuşă. De ce să-i mai pese de Zinnia, când tot 
ce-şi dorea de fapt era să uite de existenţa ei? 

Zinnia respiră zgomotos. 

- Dar ce ţi se pare că am? 

Louisa se gândi puţin. 

- Elliot te-a iubit. Eu l-am iubit. Nu te pot lăsa la nevoie. 

- Foarte bine, încuviinţă Zinnia şi se întinse pe perne. 

Louisa ieşi din dormitor şi apoi din bungalou. Afară îl văzu pe 

Leo venind cu prosoapele pe braţ. 

- Eşti gata? o întrebă el, privind-o fix. 

Louisa simţi brusc un val de tristeţe. Totul era atât de îngrozitor! 

- Eşti gata? repetă Leo. 

Louisa încercă să depăşească şocul întâlnirii cu Zinnia şi cu 
realitatea îngrozitoare a bolii ei şi avu un acces de melancolie - 
incapacitatea de a avea grijă de ea însăşi se dovedea acum cea mai 
mică grijă. 

- Haide, spuse el, o să te simţi mai bine după înot. 

Amândoi se îndreptară spre plajă. 

- Nu-ţi fă griji din cauza Zinniei. Facem ce putem. 

- Chiar sper că va accepta s-o vadă medicul meu. 

Când ajunseră la ţărmul împădurit, plaja era doar a lor. Louisa 
voia să se gândească la lucruri mai vesele şi starea ei de spirit se 
îmbunătăţi atunci când îşi aminti de balul estival. 

- Oare ai ceva elegant de îmbrăcat? îl întrebă ea, încercând să 
aibă un ton cât mai vesel. 

- Ce întrebare ciudată! 

- Ei bine, ai sau nu? 

- Ar trebui şters de praf, dar da, am. De ce? 

- Mă întrebam dacă n-ai vrea să te gândeşti dacă ţi-ar plăcea să 
mă însoţeşti la balul estival din Galle? Asta ar însemna să te aran¬ 
jezi la patru ace. 

Leo râse. 

- Femeile au încercat, femeile au eşuat. 

- Te deranjează? 

Leo făcu o grimasă. 

- Iată încă o întrebare dificilă. Acum lasă-mă să mă gândesc... 

Louisa râse şi-l înghionti. 

- Un simplu „da“ ar fi suficient. 

- Doamnă, aş fi încântat. 

- Ştii să dansezi? 

- Se întâmplă să mă pricep la quickstep. 

Louisa zâmbi. 

- In acest caz, de-abia aştept. 

Plaja se întindea aurie şi fină, iar valurile mari ale oceanului se 
revărsau înspumate pe nisipul fin. Leo se dezbrăcă, rămase în cos¬ 
tumul de baie şi alergă să se arunce în valurile agitate. Louisa îşi 
ridică manşetele pantalonilor şi merse pe jos pe ţărm, simţind 
nisipul umed între degetele de la picioare, dar după tot ce se în¬ 
tâmplase, simţea dorinţa irezistibilă de a-1 urma în apă. 

Oceanul gri-metalizat era agitat, aşa că Leo nu se dusese prea 
departe în larg. Acum deja se întorsese. 

- De ce nu te dezbraci sub prosop? închid ochii până când 
intri în apă. 

Louisa se uită la el şi se gândi la propunerea lui, apoi se întoarse 
pe plajă şi luă unul dintre prosoape. Lovi nisipul cu picioarele, 
simţindu-se puţin jenată, dar dorind din tot sufletul să înoate în 
ocean. Şi-n timp ce Leo se întoarse cu spatele, îşi înfăşură prosopul 
în jurul ei, îşi scoase pantalonii şi cămaşa. Se întrebă dacă să-şi 
păstreze lenjeria, dar, în cele din urmă, renunţă şi la ea. La dracu’ 

cu ea! Louisa nu mai înotase goală din primele zile ale căsătoriei cu 
Elliot. Dar de data asta era diferit. Avea treizeci şi doi de ani şi îi 
era teamă de viaţă. Simţind cum inima îi bătea să-i spargă pieptul 
în timp ce alerga spre ţărm, Louisa îşi aruncă prosopul şi intră în 
ocean. Deşi sălbatice, valurile nu erau reci şi brusc deveniră incan¬ 
descente, aşa cum se întâmpla înainte de furtună. Nu-i păsa. Se 
simţea ca şi cum s-ar fi eliberat în timp ce înota mai departe şi, 
treptat, îi reveni buna dispoziţie. Leo înotă departe de ea şi apoi 
se întoarse să o privească. Louisa îl ignoră şi se rostogoli pentru a 
face pluta, apoi contemplă cerul vânăt. După câteva momente, 
când îşi întoarse privirea spre el, văzu că el continua să o privească. 

Ii făcu semn cu mâna de îndată ce atinse pământul cu picioarele. 

- E mai bine să nu înoţi în larg azi, îi spuse Leo, apropiindu-se 
de ea. 

Louisa nu-i răspunse, dar apoi simţi cum tot trupul îi ia foc. 
Aruncă o privire spre ţărm unde acum copacii se îndoiau şi se 
încovoiau sub rafalele vântului turbat. 

Când ajunse la ea, Leo îşi lăsă mâinile pe umerii ei, iar ochii îi 
străluciră de bucurie. Simţi cum tensiunea se răspândea, atât de 
intensă, încât uită să se mai îngrijoreze din cauza a ceea ce făceau. 
Senzaţia i se răspândi în tot corpul, ştergându-i toate gândurile din 
minte şi înlocuindu-i-le cu sentimente. Stând acolo goală şi atât de 
aproape de el, Louisa se simţi străbătută de un flux de energie. Şi 
momentul continuă, apoi ea îşi înclină capul pe spate şi se uită la 
cerul întunecat, emoţiile ei fiind prea profunde pentru a le înţelege. 

- Uneori mă simt bântuită, spuse ea. 

- De Elliot? 

-Da. 

- E doar în mintea ta. O să dispară. 

Leo îi mângâie obrazul stâng şi apoi îşi aplecă uşor capul spre ea. 

- Vrei să mă opresc? îi şopti. 

Louisa clătină din cap şi respiră parfumul sărat de pe pielea lui, 
în timp ce el o săruta. 

O avalanşă de dorinţe o inundă. Se lipi de el şi încercă să-şi reţină 
lacrimile. Nu lacrimi de tristeţe. Ci lacrimi de uşurare, de speranţă 
sau ceva inexprimabil, dar important, foarte important. Şi abia 
acum, în această linişte, simţi cum în sfârşit inima ei sfâşiată începea 
să se vindece. Leo o îmbrăţişă şi rămaseră împreună în ocean, în 
voia vântului năprasnic, ca şi cum ar fi fost singuri pe lume. 

Oceanul deveni şi mai sălbatic, valuri din ce în ce mai mari 
crescând în jurul lor sub cerul furios, şi apoi începu să plouă to¬ 
renţial, aşa încât nu mai aveau altceva de făcut decât să fugă să se 
adăpostească. 


30 

In timp ce Louisa conducea spre casă, îşi dădu seama că doar 
ploaia îi oprise. Altfel cine ştie cât de departe ar fi ajuns şi, oricât 
de mult şi l-ar fi dorit pe Leo, ştia că probabil era prea devreme să 
se gândească să aibă pe altcineva în viaţa ei. Şi totuşi, simţea că 
merită să fie fericită. 

Aerul, acum intens, se simţea apăsător, iar copacii uzi de-o 
parte şi de alta a drumului erau atât de aplecaţi după furtună, 
încât aproape că-i atingeau capota maşinii. Louisa parcă şi-ar fi 
dorit ca ploaia să se oprească, dar aveau mare nevoie de ea şi pe 
ea n-o deranja deloc mirosul sărat de ocean şi de peşte care plu¬ 
tea în aer. 

Opri maşina în faţa casei şi intră pe uşa din spate. In baia de la 
etaj îşi uscă părul cu prosopul, se schimbă într-o rochie şi se bucură 
să-şi amintească de îmbrăţişarea lui Leo. Era o amintire atât de 
plăcută! Louisei îi lipsise atingerea unui bărbat, acea apropiere care 
alunga toate grijile, cel puţin, pe moment. Şi, cel puţin, de acum 
Elliot nu mai era permanent prezent în mintea ei, deşi Louisa avea 
destule alte griji. Precum De Vos şi contractul lui fals sau acel 
australian îngrozitor. Louisa îşi dorea ca Leo să nu fi locuit în 

Cinnamon Hills, ci aici, în Galle, fiindcă simţea că el ar fi singurul 
care ar putea-o face să simtă că trăieşte din nou cu adevărat. 

Simţindu-se puţin tulburată, dar şi fericită, Louisa coborî în 
living, acolo unde Margo şi William Tyler stăteau unul lângă altul, 
ţinându-se de mână, aproape în întuneric, printre umbre. Louisa 
aprinse lumina şi salonul reveni la viaţă. 

- Deci, zise ea zâmbind când îi văzu cum arătau, se pare că aţi 
ajuns la o înţelegere. 

Margo îi zâmbi şi ea. 

- Am acceptat să fiu citată la tribunal, în calitate de pârâtă. 

Louisa ridică o sprânceană. 

- Serios? Eşti sigură? 

Margo îi dădu drumul mâinii lui William şi se ridică de pe 
canapea. Se apropie de Louisa. 

- II iubesc! Am de ales? 

Louisa îşi înclină capul şi se uită în ochii lui Margo. 

- Tu mi-ai spus că întotdeauna avem de ales. Dar dacă asta îţi 
doreşti, atunci îţi ofer tot sprijinul meu. 

Margo îşi lăsă mâna pe braţul Louisei. 

- Iţi mulţumesc. Asta înseamnă mult pentru mine. Mă între¬ 
bam dacă ar fi în regulă ca William să rămână aici câteva zile. 

- Desigur. Dar nu va trebui să oferiţi instanţei vreo probă 
pentru divorţ? 

- Probabil că nu, dacă amândoi vom recunoaşte ce s-a întâmplat. 
Dar, dacă e cazul, ne-ai putea fotografia împreună. 

- O, Doamne. Chiar trebuie să fac asta? 

- Dacă nu te deranjează. 

William se ridică şi se apropie de cele două femei. 

- îmi pare atât de rău pentru asta. Şi dacă a fi citată în instanţă 
te face să te simţi inconfortabil, te rog nu te îngrijora, o să rezol¬ 
văm altfel. 

- Nu, spuse ea, apreciindu-i corectitudinea şi admirând limpe¬ 
zimea de cleştar din ochii lui albaştri. O s-o fac. 

- Dar ce-i vei spune Irenei? 

- Deocamdată nu intenţionez să-i spun mamei nimic. Ar în¬ 
cerca doar să mă oprească. Pentru ea, divorţul este ceva scandalos. 

Louisa încuviinţă. 

- Cum crezi că se simte ştiind că are un nepot nelegitim? 

- Cred că se simte confuză. O parte din ea ar dori să vadă co¬ 
pilul, cealaltă parte va dori să nu fie nimic adevărat. 

- Atunci am ceva în comun cu Irene! Dar hai să-i explicăm şi 
lui William despre ce e vorba. Probabil sună puţin ciudat. 

- Te superi dacă-i povestesc eu totul? 

- Nu, deloc. Dar, mai întâi, arată-i unde să-şi lase valiza. 

în timp ce Margo îl conduse pe William la etaj, Louisa se gândi 
la tot ce se întâmplase în acea zi. Trebuia să proceseze toate infor¬ 
maţiile: întâlnirea cu Zinnia, în sfârşit, dar şi apropierea de Leo. Şi 
amintindu-şi promisiunea de a lua legătura cu doctorul ei, privi pe 
fereastră. Ploaia se mai potolise puţin, aşa că, înarmată cu o umbrelă 
mare, Louisa se îndreptă spre casa doctorului Russell. Mai mulţi 
oameni ieşiseră pe străzi, mergând grăbiţi pe sub umbrele, profitând 
de momentul de calm şi ea îşi saluta cunoştinţele dând din cap, în 
timp ce trecea repede pe lângă ele. Atunci când ajunse la casa doc¬ 
torului Russell, îi deschise uşa soţia acestuia şi o invită în hol, spu- 
nându-i că soţul ei plecase la Colombo, dar se va întoarce în curând. 

- Vă rog să-l rugaţi să mă sune cum se întoarce? Cred că este 
destul de urgent. 

- Desigur. 

Doamna Russell deschise uşa şi Louisa văzu că ploaia se înte¬ 
ţeşte din nou. 

- Ar fi mai bine să fug, spuse ea. Mulţumesc. 

In acea seară, Jonathan veni la cină şi făcu cunoştinţă cu 
William. Mai târziu, Louisa îşi trase deoparte tatăl şi-i explică 
despre Margo şi William. 

Tatăl ei păru puţin tulburat. 

- Ei bine, sunt surprins la Margo. Probabil seamănă cu fratele 
ei mai mult decât ne-am fi imaginat. 

- Nu e corect. 

- Eu nu am prejudecăţi, dar oare ar trebui să rămână împreună 
sub acelaşi acoperiş? Care sunt intenţiile lui William? 

- Nu fi aşa demodat. William speră să divorţeze şi, oricum, 
deocamdată i-am instalat în camere separate. 

Jonathan ridică din umeri. 

- Irene ştie? 

Louisa clătină din cap. 

- Cred că atunci când va afla, se va dezlănţui iadul. 

Louisa făcu o grimasă. Tatăl ei avea mare dreptate în această 
privinţă. 

După cină, îl rugă să o însoţească în vechiul birou al lui Elliot. 

în timp ce traversau holul şi coborau spre coridor, Louisa 
oftă adânc. 

- Am primit un bilet care mă înştiinţa să aştept în seara asta 
vizita inspectorului Roberts. După cum ştii, contractul pe care De 
Vos mi l-a dat este fals. L-am dat poliţiei acum câteva săptămâni. 

Tatăl ei încuviinţă. 

- Ar putea fi un caz de escrocherie. Mă îndoiesc că poliţia va 
şti cum să-l rezolve. 

- De obicei, Galle e un orăşel adormit, nu-i aşa? spuse Louisa. 
Ne mai trezim doar din când în când, după ce marinarii au băut 
prea mult. 

- Exact. Dar cred că ar trebui să mă ocup eu de el. 

- De acest De Vos? Poate, dar m-am gândit să aştept până se 
întoarce şi atunci voi avea o discuţie cu el. Nu am de gând să 
plătesc acea sumă de bani pentru o datorie inexistentă. 

Se aşezară în fostul birou al lui Elliot şi Jonathan o rugă să-i 
spună cum mergea cu magazinul. Ii răspunse că Himal se descurca 
de minune şi-l informă că ea şi Leo erau parteneri de afaceri în 
exportul de scorţişoară. 

- Eşti sigură că nu e prea mult pentru tine? Mai ai şi magazinul 
de care trebuie să te ocupi. îmi fac griji pentru tine. 

Jonathan îşi înclină capul într-o parte şi-şi privi fiica atent. 

- Dar mi se pare că-1 placi pe acest Leo. 

Louisa îi zâmbi. 

- Cred că da. 

Jonathan o bătu uşurel pe mână. 

- Ei bine, ai grijă. N-aş vrea să fii din nou rănită. Nu uita că 
încă eşti vulnerabilă. 

- Ştiu. 

Se auzi o bătaie în uşă şi Ashan intră. 

- Scuze că vă întrerup. Doamnă, a venit inspectorul-şef Roberts. 

- Te rog, condu-1 aici! 

Revăzură acelaşi ofiţer cu chipul roşu, care mai demult o in¬ 
formase despre moartea lui Elliot. Louisa îl salută dând din cap. 

- N-aţi vrea să luaţi loc? 

Robers se aşeză pe marginea unui scaun şi îi privi pe amândoi. 

- Aşadar, spuse Jonathan, facem progrese? 

Insectorul-şef clătină trist din cap. 

- Cum e cu contractul fals? 

- S-ar putea să-l acuzăm pe domnul De Vos de tentativă de 
escrocherie. Iar asta ar putea indica posibilitatea implicării în spar¬ 
gere. Probabil credea că va găsi pietre preţioase valoroase? 

- N-am mai avut nicio veste de la Cooper sau De Vos de cel 
puţin două luni. 

- E posibil să fi renunţat. 

- Chiar credeţi asta? 

- Sper că da, doamnă Reeve. Aşa sper... 

Jonathan se ridică în picioare. 

- Dacă asta e tot, vă pot conduce eu. Dar aţi putea măcar ţine 
sub supraveghere casa fiicei mele? N-aş vrea ca vreunul dintre ti¬ 
căloşii ăştia să o mai deranjeze pe Louisa. 



31 

Louisa se trezi devreme, plănuind să-şi scoată câinii la o plim¬ 
bare pe plajă. Fiindcă stătea să plouă, îşi luă pelerina impermea¬ 
bilă. Atâta timp cât nu trebuia să conducă, iubea ploaia şi aromele 
naturale care se ridicau din pământ, deşi ploaia îi limita anumite 
activităţi în aer liber şi ura asta. Nu îi plăcea să fie nevoită să-şi 
petreacă timpul închisă în casă. 

Louisa îşi chemă câinii, dar numai Tommy şi Bouncer veniră 
în fugă, dând veseli din codiţe. Cockerilor ei spaniei springer le 
plăceau plimbările, indiferent de vreme, dar, ciudat, Zip, cel mai 
mic din grupul lor, lipsea. Puţin neliniştită, Louisa verifică coşu¬ 
rile lor din capătul holului, dar cum Zip nu era nici acolo, ea îl 
întrebă pe Ashan dacă îl văzuse pe micuţ. îngrijorat, Ashan îi 
răspunse că a presupus că Zip era împreună cu ceilalţi doi - mai 
devreme el deschisese uşa pentru ca toţi trei să iasă în grădină, dar 
nu observase dacă se întorseseră cu toţii. 

- E ciudat, spuse Louisa. Oare unde ar putea fi? 

Ieşi în grădină să verifice poarta din spate. Cum ajunse acolo, 
văzu că poarta fusese închisă, dar rămăsese descuiată. 

Louisa se întoarse în casă şi le puse lesa celorlalţi doi câini. 
William şi Margo se oferiră s-o ajute şi amândoi s-au dus să-l caute 

spre dig, în timp ce ea îşi chemă un servitor s-o însoţească în cău¬ 
tarea pe străzi. Louisa spera că Tommy şi Bouncer vor începe să 
scâncească dacă ar simţi că erau aproape de Zip. Străzile străluceau 
de la umezeală şi Louisa evită arborii uzi, aplecaţi de furtună, care 
picurau pe aleile şi mai înguste şi care o acopereau cu stropi, dar 
petrecu o oră bătând din uşă în uşă şi întrebând dacă cineva văzuse 
ceva. Nimeni nu văzuse nimic, aşa că Louisa se duse mai departe 
la magazine şi la piaţa acoperită. Tot nimic. 

Se întoarse acasă exact când venea doctorul Russell, din ce în 
ce mai adus de umeri şi din ce în ce mai grizonant. îşi împinse 
ochelarii cu rame metalice în sus pe nas, în timp ce vorbea: 

- Louisa, draga meu, soţia mea mi-a spus că este o urgenţă. S-a 
întâmplat ceva? 

- Mulţumesc că aţi venit, dar nu e vorba de mine. 

Ridică privirea spre cer, urmărind norii. 

- Haideţi să intrăm şi vă explic. 

- Arăţi puţin cam încordată, spuse doctorul în timp ce stăteau 
pe hol. 

- Tocmai am descoperit că unul dintre câinii mei lipseşte. 

Doctorul Russell se încruntă. 

- îmi pare rău! Dar altfel, eşti bine? 

- Da. Lăsaţi-mi haina şi o s-o agăţ în cuier. 

El îi dădu haina, Louisa îşi scoase pelerina de ploaie şi le atârnă 
pe amândouă în cuierul de pe hol. 

Merseră spre living unde el se aşeză pe canapea, în timp ce ea 
se plimba neliniştită înainte şi înapoi. 

- Deci despre ce e vorba? o întrebă el. 

Louisa se opri. 

- O prietenă - ei bine, mai mult o cunoştinţă de-a mea - nu se 
simte bine. Până acum a refuzat să fie consultată de vreun doctor, 
dar mă tem c-ar putea suferi de malarie. 

- Pot să-ţi pun câteva întrebări? 

Louisa încuviinţă. 

- In primul rând, descrie-mi simptomele! 

- Ei bine, tremura şi părea să-i fie frig, deşi era o zi caldă. 

- Frisoanele pot varia de la moderate până la severe. Crezi că 
avea febră mare? 

Louisa clătină din cap. 

- Nu ştiu, dar transpira şi îşi masa tâmplele. 

- Migrena este un simptom obişnuit în cazul malariei. Suferă 
de vărsături sau diaree? 

- Cred că da. 

Doctorul Russell tresări şi făcu o pauză înainte să răspundă. 

- Nu sună prea bine. De cât timp? 

- Cred că de câteva luni. Uneori pare să-şi mai revină, dar apoi 
imediat i se face rău din nou. 

- Asta ar putea fi un simptom tipic malariei. 

- Vreţi s-o vedeţi? Locuieşte cam departe. 

- Mâine e bine? Azi sunt destul de ocupat. 

- Mâine e perfect. 

- După cum ştii, a fost într-adevăr o epidemie de malarie, deşi 
a fost în mare măsură izolată în mai multe părţi din nordul ţării. 

- Ea crede că are pleurezie. 

- Mă îndoiesc. 

- Şi mă tem că şi starea ei de spirit este foarte proastă. 

- Mâine mergem împreună acolo. Ii iau o probă de sânge şi o 
trimit la laboratorul din Colombo. 

Ashan le aduse o tavă cu ceai. 

- Să vă servesc, spuse Louisa, în timp ce se aşeză, în sfârşit pe 
canapea. 

Mai târziu, Louisa merse pe plajă împreună cu Margo şi 
William, să-l caute pe Zip. Ploaia fusese înlocuită de o linişte ne¬ 
obişnuită, dar, ştiind că nu va dura mult, Louisa se uită gânditoare 

la cer, în repetate rânduri. în timp ce-1 căutau pe Zip pe plajă, 
tânărul cuplu mergea puţin înaintea Louisei. Şi chiar acolo unde 
valurile albe, înspumate, întâlneau nisipul, Margo strigă brusc. 
Temându-se că ar putea fi vorba de Zip, Louisei îi tresări inima şi 
alergă spre un animal întins într-un smoc de iarbă. Lacrimi îi în¬ 
ceţoşară privirea, în timp ce îngenunchea pe nisip. 

- E o vulpe, spuse Margo. Biata de ea! 

- Ce crezi că s-a întâmplat? întrebă Louisa ridicându-şi privirea. 

- Judecând după spuma de la gură, suferea de rabie sau, cel mai 
probabil, a fost otrăvită, spuse William. Eu n-aş atinge-o. Oamenii 
fac asta intenţionat. Vulpile le atacă puii de găină. 

Margo oftă. 

- Păcat! Era aşa un animal frumos! 

- îngrozitor! 

Louisa se uită la vulpea moartă. 

- Vino! spuse Margo şi-i întinse mâna. 

- Nu mai putem face nimic. Hai să ne întoarcem! Zip nu este aici. 

Odată ajunsă acasă, Louisa simţi nevoia să rămână singură; 
încercând să-şi mute gândurile, urcă în salonul de cusut să lucreze 
la cuvertura din petice întinsă pe pat. Se gândi la micuţul Zip şi se 
simţi bolnavă de îngrijorare. îşi amintea cât de micuţ fusese atunci 
când se născuse. La început crezuse că nu va supravieţui, îl îngrijise 
ea însăşi hrănindu-1 cu biberonul şi de atunci el nu se mai despăr¬ 
ţise de ea. Văzând vulpea moartă pe plajă, Louisa îşi amintise şi 
de alte lucruri pe care ar fi preferat să le uite. Revăzu în minte 
accidentul de maşină al soţului ei, în drum spre Colombo, şi se 
întrebă cum trebuie să fi fost. Oare Elliot ştiuse că va muri sau 
totul se scufundase în beznă? Oare se speriase? Şi dacă îşi dăduse 
seama ce se va întâmpla, oare la final regretase ceva? Se simţise 
vinovat pentru că o trădase sau murise prea repede ca să mai aibă 

timp de remuşcări? Louisa şi-l imagina prăbuşit, cu ochii larg des¬ 
chişi - şi, ca răspuns, închise ochii, strângându-şi pleoapele. 

Timpul trecea încet, dar Louisa pur şi simplu nu putea doar să 
stea şi să aştepte, aşa că se grăbi încă o dată să iasă la plimbare pe lângă 
meterezele fortului, uitându-se după Zip şi privind fix cum oceanul 
îşi schimbă culoarea, nuanţele de albastru-vineţiu şi mov-închis 
amestecându-se cu gri. Şi-l imagina pe micuţ cum alerga pe nisip, cu 
stropi de apă scurgându-i-se din blăniţă, îşi imagina cum, la început, 
fusese atât de speriat de apă, dar apoi căpătase curaj şi ea nu-1 mai 
putea scoate din valuri. Dar, deşi îl căută iar, peste tot, deocamdată 
Zip nu dădea niciun semn de viaţă. Mijindu-şi ochii, Louisa privi 
oceanul, îngrijorată că el s-ar fi putut urca pe ziduri şi ar fi alunecat. 
Şi atunci când şi-l imagină pe micuţul ei preferat zăcând fără suflare 
pe fundul oceanului, i se făcu rău. De mai multe ori, se plimbă 
înainte şi înapoi printre bastioanele Aurora şi Point Utrecht, acolo 
unde tunurile împiedicaseră cândva intrarea navelor inamice. Apoi, 
pe măsură ce norii de furtună continuau să se adune, Louisa îşi în¬ 
făşură braţele în jurul ei şi privi cerul. 

Când ajunse acasă, urcă la etaj şi tocmai se dezbrăca când auzi 
un ciocănit la uşa de la intrare şi pe Ashan deschizând. Neauzind 
clar discuţia, îşi puse capotul şi merse în vârful scărilor. Uitându-se 
în jos, îl văzu pe Ashan stând în hol şi ţinând în mână o cutie mică. 

- Cine era? 

- Aţi primit un pachet. 

- Ştii de la cine e, Ashan? 

- Nu, doamnă. Era doar curierul. A spus că un bărbat l-a plătit 
să vi-1 livreze. Vi-1 pot deschide, dacă doriţi. 

- Nu. Lasă-1 pe masă, în salon! Cobor imediat. 

- Doamnă, aduceţi foarfecă, să tăiaţi panglica! 

La prima vedere, Louisa nu simţi nimic special în legătură cu 
pachetul şi se întoarse în camera ei, unde îşi privi faţa. Ochii îi 

ardeau şi avea obrajii îmbujoraţi. Intră în baie, luă un prosop şi-şi 
şterse părul ud înainte de a-şi pieptăna buclele. Odată schimbată 
în haine uscate, se aşeză la măsuţa de toaletă, gândindu-se iar la Zip. 
Apoi luă cartea pe care începuse să o citească, dar, amintindu-şi de 
pachet, avu, brusc, o presimţire. 

In salonul ei de cusut, Louisa luă o foarfecă - nu cele mai bune 
pe care le folosea pentru croitorie -, apoi coborî în salon şi-i văzu 
în living pe Margo şi William adânciţi într-o conversaţie. 

Louisa tăie panglica şi simţi un fior de nelinişte atunci când 
ridică atent capacul cutiei. Inima încetă să-i mai bată atunci când se 
uită înăuntrul cutiei şi, gemând şocată, lăsă capacul să cadă pe 
podea. Urlând de durere, alergă la toaleta de la parter şi plânse 
distrusă. Şi atunci când ieşi de acolo, rămase pe hol, tremurând şi 
înfiorându-se de groază, cu braţele atârnându-i fără vlagă pe lângă 
corp. Ii văzu pe Margo şi William, ajunşi acum în salon, privind 
amândoi conţinutul pachetului, cu expresii îngrozite. Louisa în¬ 
chise ochii, dar nu putu scăpa de imaginea groaznică a bietului 
Zip, al cărui cap zăcea însângerat şi mutilat înăuntrul cutiei. Simţi 
un val de furie crâncenă. Cine ar fi putut comite o asemenea cru¬ 
zime? Margo se apropie de Louisa şi o luă departe de sufragerie, 
conducând-o în salon, unde începu să plângă din nou. 

- Nu mai suport! spuse ea cu vocea întretăiată de suspine. 

Margo încercă să o liniştească, deşi ea însăşi era şocată. Şi, în 

cele din urmă, după ce Louisa se opri din plâns, ea privi fix uşa 
sufrageriei. 

- Cum ar putea cineva să-i facă asta unui biet animal lipsit de 
apărare, Margo? Bietul meu micuţ, săracul Zip, care niciodată n-a 
făcut niciun rău nimănui! 

Louisa îşi simţi inima sfâşiată de durere şi lacrimile începură iar 
să-i curgă pe obraji. Se gândi la micuţul Zip tolănit în poala ei, în 
timp ce îi mângâia urechiuşele sau dând vesel din codiţă atunci când 
vedea mâncare. îşi aminti cum el rămânea în urma celorlalţi doi, 

în timp ce Tommy şi Bouncer se întreceau pe plajă. Acum el nu 
va mai putea face niciodată aceste lucruri. Era o cruzime absurdă, 
care-o făcu să tremure de furie, când şi-l imagină speriat şi suferind. 

- Unde e numărul de telefon de la poliţie? o întrebă Margo. 

- In cartea de pe măsuţa din hol, îi răspunse Louisa cu voce 
sugrumată de durere. 

- O să sun la poliţie, spuse Margo şi apoi se ridică şi se duse să 
discute cu William, care rămăsese pe hol cu Ashan. 

Louisa încă tremura, iar William îi ceru lui Ashan să-i aducă 
puţin ceai îndulcit şi coniac. 

Şi în momentul în care Margo suna la poliţie, Ashan îi duse 
Louisei un pahar plin. Louisa bău în tăcere, iar servitorul rămase 
lângă ea, nesigur dacă ar trebui să o ajute sau să mai aştepte şi 
alte ordine. 

- Cine ar fi putut face asta? o întrebă Margo. 

Louisa clătină din cap, dar era sigură că cineva încerca să o 
sperie. Se străduise să se convingă că degeaba îşi făcea griji din 
cauza lui Cooper, că fusese doar o neînţelegere, dar numai gândul 
la el o umplu de presimţiri, temeri şi îndoieli. Nu se putea abţine 
să nu se gândească, dacă le fusese atât de uşor să-l răpească pe Zip, 
de ce altceva ar mai fi ei capabili? Teama scotea în evidenţă toate 
problemele: căminul ei, cândva atât de sigur, acum era ameninţat; 
căsnicia ei, care ar fi trebuit să dureze până la adânci bătrâneţi, 
rămăsese acum doar o umbră fără sens. Totul devenise fragil. Şi 
acum până şi Zip dispăruse, în cel mai îngrozitor mod. 

Când se trezi şi văzu cerul încântător, de nuanţa coralului, 
ceaţa încă plutea deasupra oceanului, iar mirosul morţii îi persista 
în nări. La micul dejun, ambii câini o priveau melancolici, cu 
botul pe labe, ca şi cum ar fi ştiut ce se întâmplase. Aşa că Louisa 
se aşeză pe podea, strângându-i la piept. 

Puţin mai târziu, ea oscila între furia pricinuită de moartea lui 
Zip şi sentimentul apăsător al singurătăţii, în timp ce-şi făcea curaj 
să meargă să o revadă pe Zinnia. Ziua rămase senină, dar în timp 
ce îl conducea pe doctorul Russell la Cinnamon Hills, Louisa ar 
fi preferat să stea acasă lângă cei doi câini trişti ai ei, ţinând lumea 
la distanţă. 

însă îşi promisese să facă asta - aşadar, trebuia să se ţină de 
cuvânt. Poliţia luase pachetul oribil, împreună cu conţinutul aces¬ 
tuia, dar nimic nu putea şterge acele imagini îngrozitoare din min¬ 
tea Louisei. 

Aerul devenise mult mai răcoros după ultima ploaie torenţială, 
dar în curând căldura avea să înceapă să-şi facă simţită prezenţa. 
In timp ce conducea, ştergându-şi din când în când transpiraţia de 
pe frunte, tăcerea dintre ei devenise apăsătoare şi Louisa era sigură 
că doctorul Russell îşi dădea seama că ceva e în neregulă. Când o 

întrebase de unde o cunoştea pe Zinnia, ea ezitase un moment 
înainte de a-i răspunde, dar în cele din urmă hotărâse că putea avea 
încredere în el. 

- Soţul meu se întâlnea cu ea. 

Louisa ura să-i mărturisească asta şi nu îndrăzni să-l privească. 

- îmi pare rău. N-am vrut să fiu indiscret. 

Ea îşi înghiţi nodul din gât. 

- N-am aflat decât după moartea lui. Cel mai rău lucru e că au 
un fiu împreună. 

Acum se întoarse spre el, pentru a-i vedea reacţia şi-l observă 
clătinând din cap. 

- Draga mea, trebuie să-ţi fi fost foarte greu. 

Louisa încuviinţă şi-şi simţi inima bubuindu-i în piept. 

- încă-mi mai este, recunoscu ea. 

- Şi atunci, de ce vrei s-o ajuţi pe femeia asta? 

Conştientizându-şi situaţia, Louisa simţi că roşeşte. 

- Mi-ar plăcea să spun că din bunăvoinţă, dar poate că e ceva 
mai mult de atât. 

Se întrerupse, întrebându-se cât era adevărat. 

- Ceva mai mult? 

- Cred că Zinnia a încercat să se despartă de Elliot. 

- înţeleg. 

- Şi vreau să-l ajut pe vărul ei, Leo McNairn. Zinnia locuieşte 
tot în Cinnamon Hills şi acum este grav bolnavă, aşa că el are grijă 
de copil. Conor are şapte ani. 

- Şi lui trebuie să-i fie greu. 

- Aveţi dreptate. Plantaţia de scorţişoară îi ocupă tot timpul, 
aşa că îi e foarte greu să se ocupe de copil. E şi mai greu din cauză 
că băieţelul nu merge la şcoală. Leo mi-a devenit prieten. Fac tot 
ce pot ca să-l ajut. 

- Şi copilul? 

Louisa oftă adânc. 

- Asta este altă poveste. Pe de o parte, nici măcar nu suport 
să-l văd... 

- Dar pe de altă parte? 

- Cred că sunt curioasă. Conor îi seamănă leit lui Elliot şi, 
înţelegeţi, desigur, că privindu-1, mă gândesc la cum ar fi arătat 
copiii noştri. 

Se lăsă o scurtă tăcere. 

- Uitaţi, spuse Louisa. Ne oprim aici. Vom merge sus, în vâr¬ 
ful dealului, să ne întâlnim cu Leo şi apoi coborâm împreună spre 
bungaloul Zinniei. 

- Copilul va fi acolo? Probabil ar trebui să-l văd şi pe el. 

- Nu era acolo ultima oară când am fost aici. Ar fi trebuit să 
vă spun dinainte... deşi am început să curăţ locuinţa Zinniei, dor¬ 
mitorul ei este într-o stare deplorabilă. O să încerc să revin împre¬ 
ună cu servitorul şi să facem curăţenie generală. 

- Louisa, eşti o sfântă... 

Ea avu senzaţie neplăcută de mâncărime şi înţepături pe piele. 

- Nu, chiar nu sunt o sfântă. Dar am aflat atât de multe despre 
Elliot, încât am senzaţia că nu l-am cunoscut niciodată cu adevă¬ 
rat. Cine ştie, probabil o ajut pe Zinnia, ca să pot înţelege mai 
multe despre cealaltă viaţă a lui. 

- Dacă am învăţat un lucru în munca mea, acela este că vieţile 
oamenilor nu sunt perfect ordonate. 

- Uneori mă urăsc pe mine însămi pentru cât de furioasă mă 
simt. Dar nu vreau să mă răzbun. 

- Cu toţii facem lucruri care ne displac la noi înşine, avem 
gânduri de care suntem jenaţi şi regretăm faptele din trecut. 

Louisa îşi ridică uşor sprâncenele. 

- Sunt sigură că dumneavoastră nu aveţi regrete. 

- Aici greşeşti. Din păcate, am lăsat munca să-mi domine prea mult 
viaţa, dar asta este. Acum e prea târziu ca să mai pot schimba ceva. 

- Dar atunci, când vă veţi pensiona? 

- Soţia mea ar vrea să mă pensionez acum, dar eu încă nu sunt 
gata să mă relaxez şi să-mi întrerup activitatea. 

Ajunseră în vârful dealului şi Louisa parcă. 

In timp ce amândoi ieşeau din maşină, Kamu ieşi din casă, 
spunându-le că Leo era deja în bungaloul verişoarei lui şi că el i-ar 
putea conduce acolo, pe scurtătură. 

Louisa îi mulţumi şi-i întinse mâna doctorului. 

- Trusa dumneavoastră medicală e grea? Aici terenul e plin de 
denivelări. 

- Sunt obişnuit cu drumurile, aşa că mă descurc, iar trusa me¬ 
dicală nu e grea. 

îl urmară pe Kamu ocolind rădăcinile copacilor, răspândite pe 
traseul care şerpuia în josul dealului. Aerul era atât de plin de 
umezeală, încât părea să strălucească acolo unde lumina soarelui 
era filtrată printre crengile copacilor care se legănau şi Louisa se 
bucură de acest moment. Dar apoi, când se apropiau de bungaloul 
Zinniei, ea se îngrijoră din nou. Oare cum ar reacţiona dacă ar fi 
acolo Conor? Ultima oară când îl văzuse, nici nu se putuse uita la 
el. Nu era vina copilului, dar Louisa se gândi la Julia, propria-i 
fiică, şi pielea o furnică, iar resentimentele puternice o determi¬ 
nară să se simtă jenată. Conor era doar un băieţel, dar undeva, în 
mintea ei, stăruia ideea că el ar fi trebuit să fie băieţelul ei. 

Atunci când ajunseră în curtea din faţa bungaloului Zinniei, 
Louisa se opri. Bătu la uşă şi, după câteva clipe, Leo deschise. 

- Mă bucur că aţi venit, spuse el şi, deşi Louisa se simţi o clipă 
emoţionată şi încordată, pentru că îl vedea pentru prima oară de 
când înotaseră împreună, zâmbetul lui larg o făcu să se relaxeze. 

- Dumnealui este medicul nostru de familie. Domnule doctor 
Russell, vi-1 prezint pe Leo McNairn. 

îl urmară pe Leo în livingul rămas aproape la fel de curat şi 
ordonat aşa cum îl lăsase Louisa. Ea observă o fereastră deschisă 
şi simţi că aerul era destul de proaspăt. 

- Deci unde este verişoara ta? îl întrebă doctorul, privind prin 
cameră. 

- Urmaţi-mă! răspunse Leo. 

Deşi Leo deschisese ferestrele dormitorului şi făcuse curat în 
seara dinainte, Zinnia trăsese din nou draperiile grele, spunând că 
o deranjează lumina, iar mirosul era încă acru. 

Doctorul aruncă o privire spre Louisa. 

- Cineva trebuie să aerisească bine această încăpere. 

Apoi se îndreptă spre patul unde zăcea Zinnia cu ochii închişi. 

îşi trecu mâna peste chipul ei impasibil. Nimic. Apoi îi puse 
mâna pe frunte. 

- Pare să fie o febră tipică malariei. încercaţi să i-o scădeţi pe 
cât posibil! Puneţi-i comprese ude pe frunte şi pe ceafă. 

Făcu o pauză. 

- Zinnia, mă auzi? 

Ea deschise ochii şi-l privi alarmată. 

Louisa se retrase spre uşă, îngrozită de privirea letargică, abso¬ 
lut disperată a femeii. In tăcerea profundă a dormitorului, un lu¬ 
cru era sigur: această femeie disperat de bolnavă nu mai era 
persoana de care Elliot fusese captivat. 

- Sunt doctorul Russell. Aş vrea să-ţi iau o mostră de sânge. 

- De ce? îl întrebă Zinnia cu o voce slabă, şuierătoare. 

- Cred că e posibil să ai malarie, draga mea. Te putem trata 
numai dacă ştim sigur diagnosticul. 

Zinnia îşi ridică mâinile neputinciosă, ca şi cum ar fi spus: 
Faceţi ce vreţi. 

Doctorul Russell îşi deschise geanta din piele maro şi din trusa 
cu fermoar scoase o seringă. După ce pregăti acul, recoltarea pro¬ 
bei de sânge dură mai mult decât ar fi anticipat. 

- Este deshidratată, spuse el. Are venele blocate. Asigură-te că 
bea multe lichide! 

Apoi, după ce în sfârşit termină, puse cu grijă proba de sânge 
în trusa medicală. 

- O s-o trimit la laborator. Numai că laboratoarele au fost 
inundate, aşa că e posibil să dureze câteva zile până primesc dia¬ 
gnosticul. Acum, draga mea, spune-mi de cât timp te simţi rău. 

In timp ce doctorul vorbea cu Zinnia, Leo îi făcu semn Louisei 
că ar vrea să discute cu ea în living. 

- M-am gândit c-ar fi mai bine să te avertizez: Conor ar putea 
ajunge aici dintr-un moment în altul. O să te descurci? 

O amintire bruscă a lui Elliot o blocă. Louisa respiră adânc şi 
expiră lent. 

- Trădător, şopti ea în timp ce expira. Trădător blestemat ! 
încă o dată simţi izbucnirea neaşteptată a ceva ce de-abia reuşea 

să controleze şi, când se stăpâni, coborî peste ea o tristeţe neaşteptată. 

- Louisa? 

- Ce e? izbucni ea. 

Leo nu reacţionă la tonul ei. 

- Ce aş putea să spun sau să fac, ca să te simţi mai bine? 
Louisa clipi repede. Nu-i plăcea să fie văzută în starea asta. Ea 

era o persoană pozitivă, iubitoare, şi nu o femeie ranchiunoasă, 
clocotind de furie. 

- Sunt bine, îl minţi ea, dar mi-e teamă. 

- Conor e doar un băieţel. 

- Nu mă face să mă simt mai rău decât mi-e deja! 

Louisa îşi ridică privirea spre cer. Seninul dispăruse şi acum lu¬ 
mina gălbuie cu nuanţe vineţii era un semn sigur că se apropia ploaia. 
Leo îi zâmbi ştrengăreşte. 

- Ţi-ar fi de ajutor dacă ţi-aş spune că m-am mai gândit la bal? 

- Şi la ce concluzie ai ajuns? 

- L-am rugat pe Kamu să-mi cureţe fracul. Sper să nu te 
dezamăgesc. 

- Ştii că balul va avea loc în curând. Ţi-ai reparat maşina sau 
vii să mă iei de acasă cu motocicleta? 

- Vin cu motocicleta, dar, dacă eşti de acord, o să conduc ma¬ 
şina ta. 

- E perfect. De-abia aştept să te văd îmbrăcat la patru ace. 

- Nu mă placi aşa cum sunt? 

Louisa vru să-i spună ceva important, dar tăcu. 

Pe chipul lui se aşternu o expresie gravă. 

- In legătură cu alaltăieri... 

- Nu că nu te-aş place aşa cum eşti, dar mă simt sleită de atât 
de multe emoţii contradictorii, încât nu mai pot avea încredere în 
propria-mi judecată. 

- îmi imaginez că acum trebuie să fie complicat să ai încredere 
în cineva. 

Louisa oftă şi apoi clătină din cap. 

- Ca să fiu sinceră, e mai mult decât complicat. 

Leo se apropie de ea şi-şi lăsă mâna pe braţul ei: un gest de o 
tandreţe infinită. Şi când îi întâlni privirea, văzu că era plină de 
îngrijorare. 

- Ei bine, aminteşte-ţi că sunt aici şi sunt de partea ta. In cazul 
în care... 

Louisei îi făcu bine să audă asta. Când Leo o privea astfel, ochii 
lui erau atât de sinceri, de calmi şi de plini de orice ar fi fost între 
ei, încât ea se simţea mai bine. Dar apoi doctorul Russell ieşi pe 
neaşteptate din dormitorul Zinniei şi cei doi se îndepărtară unul 
de altul. 

- Ei bine, spuse el, am proba de sânge. Aşadar, Louisa, ar trebui 
să ne întoarcem ca s-o pot trimite la laborator. 

- Leo, îl conduc pe domnul doctor la spital, dar o să mă întorc 
împreună cu un servitor şi încercăm să curăţăm dormitorul Zinniei. 

- Eşti sigură? o întrebă Leo, privind-o acum intens cu ochii lui 
întunecaţi. Eu şi Kamu ne putem ocupa de asta. 

Louisa oftă. Nervii ei fuseseră şi aşa destul de încordaţi şi în 
timp ce urcau amândoi dealul îndreptându-se spre maşina parcată, 
Louisa se uită după Conor - dar, când ajunseră în vârf, intrară în 
maşină şi plecară înainte ca băieţelul să apară. Dacă ar fi fost să fie 
sinceră cu ea însăşi, îi era puţin ruşine de cât de uşurată se simţea 
pentru că nu-1 întâlnise. 

Cât timp a condus, doctorul Russell a rămas la fel de tăcut ca 
ea. Chiar dacă Zinnia încercase să pună capăt relaţiei lor, inima 
lui Elliot fusese acolo, la Cinnamon Hills. Louisa trebuia să ac¬ 
cepte în cele din urmă că, în realitate, soţul ei o părăsise cu mult 
înainte de a fi murit. 

- Deci ce aţi aflat de la ea? 

- E greu de spus. Spune că are şi zile bune, dar mie situaţia mi 
s-a părut destul de gravă. 

Louisa încuviinţă şi se concentră la drum. 

- Dacă reuşeşti să-i dezinfectezi camera, i-ai fi de mare ajutor, 
dar Louisa... 

-Da? 

- Sper că nu te deranjează că mă bag în asta, dar în meseria mea 
am tendinţa să aud tot felul de vorbe şi n-aş vrea să suferi. Voiam 
să-ţi sugerez să nu te implici într-o relaţie prea serioasă cu Leo. 

- E un om bun. 

- Sunt sigur că este, dar nu subestima situaţia prin care ai trecut tu. 

- Leo mă va însoţi la bal. Ca prieten. 

Doctorul Russell zâmbi. 

- Atunci ar trebui să fie în regulă. Meriţi puţină distracţie. Dar 
ai grijă, te rog! Eşti mult mai vulnerabilă decât îţi dai seama. 

- Aşa mi-a spus şi tatăl meu. 

- Tristeţea îi poate afecta pe oameni în mod diferit şi e posibil 
să dureze mult mai mult decât cred ei, mai ales dacă este o situaţie 
complicată. 

Louisa nu era sigură dacă încă mai plângea după Elliot. Simţea că 
plânge după câinele ei preferat şi după sine însăşi; după femeia 
care crezuse că e. Oare asta avea vreun sens? 

După ce-1 lăsă pe doctorul Russell la spital, prima persoană pe 
care o întâlni fu Margo, care era în grădina din spatele casei; ploaia 
încetase. Cei doi câini ai Louisei stăteau tolăniţi la picioarele ei, 
dar se ridicară să-şi întâmpine stăpâna. 

- Mi-e atât de dor de Zip, spuse ea, în timp ce se aşeza şi-l 
mângâia pe Bouncer pe cap. Nu pot să suport când mă gândesc ce 
i-au făcut. 

- Ştiu. 

Câteva momente rămaseră în tăcere, Louisa amintindu-şi de 
Zip, dar rana era prea recentă şi încercă să-şi focalizeze gândurile 
pe altceva. Dar tot ce-i venea în minte era imaginea lui Elliot cu 
Zinnia. 

- Unde ai fost? o întrebă Margo. 

- L-am dus pe doctorul Russell s-o consulte pe Zinnia. Crede 
că e posibil să aibă malarie. 

- Dumnezeule! 

- O să mă întorc acolo să-i aerisesc dormitorul şi să-i fac cură¬ 
ţenia de primăvară. Tocmai mă duceam să văd dacă vreunul dintre 
servitori e disponibil. 

Margo păru să se gândească. 

- Eşti sigură că te descurci? 

- E mai bine să mă menţin ocupată. N-aş vrea să stau degeaba. 
Asta nu mă va ajuta cu nimic. In curând voi avea magazinul de 
care să mă ocup, dar acum sunt atât de supărată din cauza lui Zip. 

- Nu şi din cauza Zinniei? 

- Ba da, deşi dacă ai vedea cât e de bolnavă... 

- Dacă vrei, vin cu tine. Mi-ar plăcea să văd cum e. 

- Sinceră să fiu, e greu să-ţi dai seama. E atât de bolnavă. 

- Oricum, vrei să te însoţesc? 

- Unde e William? 

- In casă, vorbeşte cu Jonathan. 

- Tata e aici? 

- De-abia a sosit. Voia să ştie dacă are cine să te însoţească la 
bal. Dacă nu, spune că te va duce el. 

- Nu este nevoie. 

Louisa se gândi la evenimentele care se vor succeda până la bal. 

- Leo va veni cu mine. 

- Mă bucur. 

- William mai rămâne aici? 

- Da, dar va trebui să-i luăm un frac, repede-repejor. Nu şi-a 
pus în valiză haine elegante. 

- Da, mă gândesc că nu era pregătit. Şi ar fi bine ca în curând 
să facem şi fotografii compromiţătoare cu voi doi... 

- Da. îmi pare rău pentru asta. 

- Să nu-ţi pară! O să fie amuzant. Vrei să fii pe jumătate dezbrăcată? 

Margo râse. 

- Ceva de genul ăsta. 

- Cred c-o să fie de-ajuns! Deşi, ca să fim sinceri, odată ce doi 
oameni au hotărât să se despartă, n-ar trebui s-o poată face, fără 
toată aiureala asta? 

Louisa se întreba dacă Margo avea dreptate. Oare oamenii ar 
trebui să rămână împreună, legaţi în mod inevitabil? Oare aşa se 
simţise şi Elliot? Prins în capcană? Sufocat? Clătină din cap. Nu 
păruse aşa. 

In timp ce opriră maşina în faţa bungaloului Zinniei, Margo 
respiră adânc. Louisa văzu confuzia întipărită pe faţa cumnatei ei 
şi observă că aceasta părea să se zbată între gânduri şi sentimente 
contradictorii. 

- E ciudat să ştiu că Elliot a fost aici, demult, spuse Margo. In 
mintea mea continui să încerc să găsesc o cale prin care să îmbu¬ 
nătăţesc lucrurile. Nu-1 pot ierta şi, totuşi, urăsc să simt aşa. 

Louisa nu-i răspunse. 

- Şi când mă gândesc la toată atenţia pe care o primea în copi¬ 
lărie. Mama rareori şi-a manifestat interesul faţă de mine. îmi 
amintesc că stăteam împreună la masa de bucătărie, în timp ce 
fratele meu îşi copia temele din caietul altui coleg. Elliot râdea 
când i-am atras atenţia că nu e corect şi mama doar zâmbea şi-i 
spunea că nu face niciun rău. Ea voia doar ca el să ia note mari la 
şcoală. Iţi poţi imagina? Şi felul în care s-a purtat cu tine acum mă 
bântuie, dar pentru tine, trebuie să fi fost mult mai rău. 

- Vreau să-mi amintesc ceea ce aveam împreună, dar într-un 
anume fel nu vreau. M-a ajutat mult să-l cunosc pe Leo. 

- Ce vrei să spui? 

- Nu sunt sigură. Cred că Leo mă ajută să am o părere mai 
bună despre mine însămi. 



33 

Louisa deschise uşa din faţă a bungaloului, urmată de Margo care 
stătea în spatele ei. Cum intrară, o văzu pe cumnata ei uitându-se 
la tablourile Zinniei, alături de Conor, la fel cum făcuse ea însăşi, 
prima dată când venise aici. 

Deşi Margo fusese cea care văzuse întotdeauna adevărata natură 
a lui Elliot, Louisa înţelesese că pentru cumnata ei era greu, totuşi, 
să descopere în ce măsură fratele ei „perfect" nu fusese deloc atât 
de perfect, până la urmă. Simţi în inimă o fărâmă de nelinişte şi o 
mică înţepătură de gelozie. Nu putea nega că Zinnia fusese o fe¬ 
meie foarte frumoasă, talentată şi probabil puţin sălbatică. 

- N-arată rău aici, spuse Margo. 

- Am curăţat deja camera asta. 

- Ea unde este? şopti Margo. 

- Acolo. 

Louisa respiră adânc şi se îndreptă spre uşa dormitorului. 

- Trebuie s-o convingem să vină în living şi să se întindă pe 
canapea... O, Doamne, oare am putea face asta? 

Luptându-se cu un amestec de frică şi hotărâre, Louisa o privi 
fix pe Margo. 

- Eu pot, dacă poţi şi tu, îi răspunse Margo. 

- E posibil să trebuiască să o cărăm în braţe sau să o susţinem, 
de-o parte şi de alta. E foarte slăbită. 

Louisa bătu la uşa dormitorului Zinniei, o deschise şi privi 
înăuntru. De data aceasta, perdelele erau trase şi aerul mirosea 
mai proaspăt. 

- Poate că e mai bine, se gândi Louisa. 

Apoi se apropie tiptil de patul ei. 

- Mă mai ţii minte? o întrebă ea. 

Zinnia dădu din cap şi-i vorbi în şoaptă. 

- Nu este nevoie să vii aici. 

- I-am promis doctorului Russell că-ţi pun camera la punct. 
Dacă vrei doar să te ridici puţin, cumnata mea mă va ajuta să te 
luăm şi să te conducem în living. 

Zinnia făcu ochii mari de uimire. 

- Sora lui Elliot? 

-Da. 

- Probabil că mă urâţi amândouă. 

Louisa se uită în altă parte şi apoi o privi iar pe Zinnia. 

- Am încercat, recunoscu ea, în şoaptă. 

Margo intră în cameră aducând o cutie. 

- Am adus produsele de curăţat. 

Louisa încuviinţă. 

- Haide, Zinnia, te rog, dacă poţi, ridică-te şi apoi mergi încet! 
Zinnia reuşi să se ridice în fund, iar Louisa se întoarse spre Margo. 

- De fapt, ai putea s-o duci să facă o baie. Baia este acolo. Aveţi 
apă fierbinte, Zinnia? 

- Servitorul lui Leo foloseşte boilerul în fiecare zi, aşa că acum 
apa ar trebui să fie caldă încă. 

Margo intră în baie şi Louisa auzi apa curgând. 

- Nu mă descurc singură. 

- Te ajutăm noi. 

- Serios? 

Louisa încuviinţă, deşi inima îi bătea alarmată sau poate era 
din cauză că se simţea confuză. Tot ce ştia sigur era că nu e treabă 
uşoară. Când îl auzi pe Leo strigând-o de afară, simţi un val de 
uşurare. Pentru că el era acolo, da, dar şi pentru că avea să le ajute 
s-o ducă pe Zinnia la baie. 

Leo intră în dormitor. 

- Louisa, spuse el şi zâmbetul lui îi înveseli inima, am adus 
aşternuturi curate. 

Ea se apropie de el şi se simţit mult mai încrezătoare. 

- Noi tocmai voiam să-i facem Zinniei o baie înainte s-o ducem 
dincolo să se întindă pe canapea. Margo e în baie, dă drumul la 
apă caldă. 

- E frumos din partea ta. 

- Fac doar ce trebuie făcut. 

Atunci când Margo le strigă că baia era gata, Zinnia se uita fix 
la Louisa şi Leo. 

- Voi doi păreţi apropiaţi. 

Louisa făcu un pas înapoi şi-i răspunse repede. 

- Suntem prieteni, asta e tot. Acum, Leo, vrei s-o duci pe 
Zinnia în baie? 

- Leo nu mă poate dezbrăca. 

- Facem noi asta. 

- Unde e Conor? întrebă Zinnia, uitându-se la Louisa cu o 
expresie îngrijorată. 

- Nu-ţi face griji! E la mine acasă, desenează melci, îi răspunse Leo. 

Se îndreptă spre patul ei. 

- Eşti gata? 

O rugă pe Zinnia să-şi pună mâinile pe după gâtul lui. Şi apoi 
o ridică încet din pat. 

- Eşti uşoară ca fulgul, verişoară! 

- Am slăbit. 

In timp ce Leo o ducea în baie, Margo veni şi o privi neliniştită 
pe Louisa. 

- Nu e treabă uşoară, spuse ea. 

- Ştiu, dar are nevoie de ajutor, spuse Louisa. După asta începi 
tu să-i faci curat în dormitor, te rog? 

- întâi îi schimb aşternuturile murdare. 

- Le-am putea trimite lui dhobi , dar dacă le-am spăla aici ar 
merge mai repede, oftă Louisa. Mai bine mă apuc de treabă. 

Zinnia stătea pe marginea căzii, când Louisa intră în baie. 
Urmară câteva momente ciudate, în timpul cărora se aşternu li¬ 
niştea, apoi Leo vorbi, rupând tăcerea apăsătoare. 

- Mă duc să văd ce face Conor, dar mă întorc mai târziu. Te 
descurci, Louisa? Pot să mai rămân dacă mai ai nevoie de ajutor. 

- Mă descurc. Du-te la Conor! Margo şi cu mine ne descurcăm. 

După plecarea lui Leo, cele trei femei se priviră. Erau atât de 

multe lucruri de spus care rămăseseră sub tăcere şi, totuşi, Louisei 
i se părea că niciuna dintre ele habar n-avea de unde să înceapă. 

- Să ştii că l-am iubit, mărturisi Zinnia în cele din urmă. 

Louisa dădu din cap. 

- Şi eu. 

- Elliot spunea că n-aveţi o căsnicie nefericită, că voia să te pără¬ 
sească, dar după opt ani de relaţie, am început să înţeleg că nu era 
adevărat. Nu te-ar fi părăsit niciodată... De asta am terminat-o cu el. 

Louisa se uită în altă parte, dar apoi o privi pe Zinnia. 

- îl iubea pe copil? 

- Foarte mult. Sarcinile pe care le-ai pierdut i-au frânt inima. 

Louisa înghiţi repede şi apoi testă temperatura apei. 

- Trebuie să te băgăm în cadă. Poţi să-ţi scoţi singură cămaşa 
de noapte? 

Margo intră să le ajute, Zinnia îşi ridică braţele, dar apoi ele îi 
căzură lipsite de vlagă, de-o parte şi de alta a corpului. 

- N-am putere. 

268 



Văduva de safir 


- Ridică-i braţele şi eu îi voi scoate cămaşa de noapte, spuse 
Margo pe un ton profesionist. 

- Margo e asistentă medicală, adăugă Louisa. 

Când Zinnia a fost în sfârşit goală, Louisa fu şocată de cum 
arăta. Era doar piele şi os, cu membrele subţiri ca nişte rămurele 
şi i se vedeau coastele prin pielea vânătă de pe piept. 

- Leo te ţine flămândă? încercă Louisa să disimuleze gravitatea 
situaţiei. 

- El îmi aduce mereu de mâncare. Numai că mie nu prea 
mi-e foame. 

Louisa o ţinu de mână, iar ea reuşi să intre în cadă, unde se 
întinse apoi pe spate, epuizată din cauza efortului. 

- Margo, poţi aduce, te rog, un urcior? Trebuie să-i spălăm părul. 

Cumnata ei încuviinţă, ieşi din baie şi Louisa o urmă. In dormi¬ 
tor, văzu că scosese aşternuturile şi le strânsese grămadă într-un colţ. 

- Eşti bine? o întrebă Margo. Pari sleită. 

- E îngrozitor de slabă. 

- Dar nu e numai asta, nu-i aşa? 

- E-adevărat. Mă simt atât de ciudat să fiu cu ea şi nu mă pot 
abţine să nu mă gândesc la ea şi la Elliot. Vreau să o ajut, dar încă 
simt puseuri de furie. 

- Nu sunt surprinsă. 

- Dar cum să mă supăr pe cineva care este atât de bolnav? Mă 
simt ca un monstru. 

- Draga mea, eşti orice altceva. E firesc să simţi aşa. Majoritatea 
femeilor nici măcar nu s-ar fi gândit s-o ajute, având în vedere situaţia. 

Louisa se uită la uşa din lemn. 

- De aici încolo, vrei să mă ocup eu de ea? 

- Nu. Ai văzut pe undeva vreo perie de păr? 

- E una pe noptiera ei. 

Louisa luă peria, în timp ce Margo găsi un urcior în bucătărie 
şi amândouă reveniră în baie. 

Zinnia avea ochii închişi. 

- Poţi să te ridici? o întrebă Louisa. 

Zinnia deschise ochii. 

- Mă gândeam la ce-ar spune Elliot, dacă ne-ar putea vedea 
acum, mărturisi ea. 

- Probabil ar fugi la un kilometru distanţă. 

Zinnia reuşi să schiţeze un zâmbet. 

- Probabil ne-a manipulat pe amândouă? 

- Probabil. Acum ridică-te! Eşti în stare? 

Margo o ajută pe Zinnia să se ridice, dar femeia începu să tuşească. 

- îţi aduc un pahar de apă, spuse Margo. 

Louisa începu să toarne apă pe părul lung, încâlcit. Găsi nişte 
şampon şi o rugă pe Zinnia să-şi ţină ochii închişi în timp ce o 
spăla pe cap. Dură ceva vreme până când Louisa clăti tot şampo¬ 
nul, iar după aceea, se strădui să-i perieze şi să-i descâlcească părul. 

- Ştii, era îndrăgostit de părul meu. 

- Nu sunt sigură că vreau să ştiu. 

- Aşa ne-am şi întâlnit, continuă Zinnia. 

Louisa se aşeză pe vine şi o lăsă pe Zinnia să se înmoaie în apă 
caldă. închise ochii, dar Elliot era o prezenţă care le bântuia încă 
pe amândouă. 

- Aşadar cum v-aţi întâlnit? 

- Elliot venise la vernisajul expoziţiei mele din Colombo, că¬ 
utând un tablou pentru tine, cred. Oricum, se uita fascinat la unul 
dintre autoportretele mele pictate recent. L-am auzit spunând: 
„Ce păr minunat! 11 Nu mă văzuse în spatele lui, aşa că m-am apro¬ 
piat de el. 

Louisa respiră încet şi expiră tremurând. 

- M-am prezentat şi mi-a spus că părul meu era încă şi mai 
frumos în realitate. Amândoi am băut câte un pahar de vin şi l-am 
întrebat dacă n-ar vrea să continuăm discuţia la bar. Recepţia se 
terminase, aşa că eram liberă. 

- Ştiai că e căsătorit? 

- La început, nu. Era atât de frumos şi fermecător, încât m-am 
îndrăgostit de el la prima vedere. M-a făcut să mă simt specială. 
Era foarte convingător, ştia să facă asta. Dar a durat ceva până am 
ajuns să facem sex. 

- Pentru că ai aflat că Elliot cumpăra un tablou pentru soţia lui. 

- Nu, atunci nu mi-a spus asta. Mi-a spus că era un cadou pen¬ 
tru un prieten. 

- Deci când ai aflat despre mine? 

- Imediat după ce ai suferit primul avort spontan, acum opt 
ani. Elliot a venit la mine, distrus. Atunci a fost prima oară când 
ne-am culcat împreună. 

Louisa înghiţi în sec şi, pentru câteva momente, se aşternu o 
tăcere îngrozitoare. 

Margo reveni aducând un urcior cu apă. 

- îmi pare rău că a durat atât de mult. 

- Poţi să te săpuneşti singură, îi spuse Louisa, dându-i Zinniei 
o bucată de săpun şi luptându-se să-şi stăpânească lacrimile. 

Femeia luă săpunul şi reuşi să se spele, timp în care Louisa evită 
să o privească; era un moment prea intim. Apoi se ridică şi o rugă 
pe Margo s-o ajute s-o scoată din cadă. 

Zinnia îi întinse o mână Louisei. Chipul ei se întunecă şi fu 
copleşită de o expresie de durere. 

- îmi pare rău pentru toată suferinţa pe care ţi-am provocat-o. 

Louisa nu-i luă mâna, dar o ţintui cu privirea şi îşi înghiţi nodul 

cu greu. 

Apoi ea şi Margo reuşiră s-o înfăşoare pe Zinnia în câteva pro¬ 
soape pe care Leo le adusese împreună cu aşternuturile curate. 

- Trebuie să te ducem în living, spuse Margo, preluând condu¬ 
cerea, cu simţul ei practic înnăscut. Louisa schiţă un zâmbet vag 
şi, cumva, reuşiră să o susţină pe Zinnia în timp ce ea se clătina şi 
se împleticea. Odată instalată în siguranţă pe canapea, Margo 

scoase prosoapele ude şi o acoperi pe Zinnia cu una dintre păturile 
proaspăt spălate. 

- Ai o cămaşă de noapte? o întrebă ea. 

Zinnia îi arătă un halat agăţat pe uşa dormitorului şi se rezemă 
de pernele din spatele ei. Louisa îşi lăsă capul în piept, în timp ce 
lacrimile îi înceţoşau privirea, apoi ieşi afară, unde respiră aer cu 
nesaţ, în timp ce ochii încă o usturau de la lacrimi. 

- O, Doamne! îşi şopti ei înseşi, incapabilă să scape de imagi¬ 
nea lui Elliot împreună cu Zinnia, atât de repede după primul ei 
avort spontan. 

îşi aminti că ei îi spusese că are de rezolvat afaceri în Colombo 
şi atunci ea se simţise rănită, dar încercase să-l înţeleagă. Acum îşi 
dădea seama că, de fapt, acele afaceri urgente însemnau o altă femeie. 

Margo ieşi în urma ei. 

- Mai rezişti? 

Louisa clătină din cap şi Margo veni să o îmbrăţişeze. Când se 
desprinseră din îmbrăţişare, ea oftă. 

- Este greu, nu-i aşa? 

-Da. 

- Dacă vrei să urci să-l vezi pe Leo, mă duc eu să-i termin cu¬ 
răţenia în dormitor. Doar podeaua mai trebuie ştearsă. 

- E şi Conor acolo. 

- E doar un copil. Poate o să te-ajute, dacă o să ajungi să-l 
cunoşti puţin. 

- Nu ştiu. 

- Ei bine, mai rămâi puţin şi dacă te hotărăşti să te duci, nu 
ezita! Vin şi eu cum termin aici, deşi probabil Leo o să se întoarcă 
s-o ducă pe Zinnia înapoi în pat. 

- Şi aşternuturile? 

- Le pun eu la înmuiat în baie. 

- Mulţumesc, Margo. E o scurtătură printre copaci, până la 
casa lui Leo, aşa că după ce termini treaba, mai bine o iei pe acolo. 

Margo se întoarse în bungaloul Zinniei, iar Louisa rămase pe 
gânduri o vreme, dar în cele din urmă hotărî să meargă la Leo. 
Până când ajunse la el acasă, ploaia începuse deja şi, văzând că nu-i 
răspundea nimeni, deschise uşa şi intră. La etaj, Conor stătea pe 
canapea jucându-se cu un pachet de cărţi. 

- Unde e Leo? îl întrebă Louisa, simţindu-se stânjenită de tă¬ 
cerea copilului. 

Conor ridică pur şi simplu din umeri. 

- Am auzit că-ţi place să desenezi. Vrei să-mi arăţi desenele tale? 

Băiatul ridică privirea spre ea, dar continuă să tacă. 

- Ei bine, probabil c-o să mai rămân aici, aşa că poţi să mi 
le-arăţi când vrei tu. 

Deşi încercase să nu-1 privească, ochii ei continuau să-l urmă¬ 
rească: Conor semăna atât de mult cu Elliot, încât era ciudat. 
Louisa se aşeză pentru moment, nesimţindu-se în largul ei şi as¬ 
cultă picăturile de ploaie, apoi se ridică, deschise o fereastră şi privi 
în afară, aşteptând în continuare. 

- Ai luat prânzul? îl întrebă ea. 

Conor clătină din cap. 

- Ce zici? Să îţi fac repede un sendviş? 

Conor se uită din nou la ea. 

- Mi-1 face Leo. 

Louisa oftă. Copilul părea extrem de retras. 

După o jumătate de oră, apăru Leo şi îl văzu cât era de surprins 
c-o găseşte acolo, lângă Conor. 

- Sper că nu te superi, spuse ea. A fost pur şi simplu prea mult. 
Margo îi spală podeaua dormitorului, dar are nevoie de tine să o 
duci pe Zinnia înapoi în pat. 

- Sigur. 

- Şi cred că lui Conor îi e foame. N-am prea reuşit să comunic 
cu el. 

- Hai să mâncăm cu toţii câte un sendviş. Ce părere ai, tinere? 

273 



Băiatul veni spre el şi se apropie să-l îmbrăţişeze. 

- Apropo, spuse Louisa, doctorul Russell a cerut la laborator 
să-ţi trimită ţie direct rezultatul analizelor Zinniei. O să mai du¬ 
reze câteva zile. 

- Bine. Şi îţi mulţumesc pentru tot ce ai făcut. Eşti pregătită 
pentru bal? 

Louisa încuviinţă. 

- Dar tu? 

- Vin să te iau pe la şapte. E timp suficient, nu? înainte de 
plecare, aş vrea să mă asigur că micuţul va fi deja în pat, îmbrăcat 
în pijama şi gata de culcare. 

în timp ce Conor ieşea să se joace, Leo se uită la Louisa. 

- Ce e? îl întrebă ea zâmbind. 

- Mă gândeam să ies mâine la pescuit cu Conor. Şi mă întrebam 
dacă n-ai vrea să vii şi tu. 

- Dar de ce? 

- Cred că i-ar prinde bine să mai socializeze. Să mai întâlnească 
şi pe altcineva, nu doar pe mine. Chiar are nevoie să se detaşeze 
puţin de boala mamei lui. 

- N-ar fi mai bine să ieşiţi doar voi doi la pescuit? 

Leo clătină din cap. 

- Cred că atmosfera ar fi mai relaxată dacă ai veni şi tu, dar 
dacă nu te simţi în regulă... 

- Nu! Voi veni. 

- Grozav! Cred că o plimbare cu barca o să fie distractivă. 
Boala Zinniei îl irită şi asta îl face să se simtă vinovat. 

- E doar un copil, spuse Louisa, deşi nu-şi imagina că ea s-ar fi 
putut simţi vreodată iritată din cauza mamei ei. 

- Ne întâlnim pe plajă mâine-dimineaţă, la nouă? 


34 

Louisa ajunse prima pe plajă. Ceaţa se ridicase şi acum cerul era 
senin, bleu-pal. îşi scoase sandalele şi lăsă urme întipărite pe nisipul 
ud, în timp ce se plimba prin spuma albă ca laptele de pe malul 
oceanului. înaintă câţiva paşi, apoi se retrase ca să evite valurile 
care se rostogoleau, ţipând de bucurie atunci când simţi apa rece 
învăluindu-i gleznele. Privi în sus unde auzi râsete şi-i văzu pe Leo 
şi pe Conor urmărind-o cu privirea, în timp ce se apropiau de plajă. 
Louisa era uşurată să-l vadă pe băieţel atât de bine-dispus. Râse şi 
ea şi simţindu-se relaxată, îi întinse mâna lui Conor. 

- Hai, descalţă-te şi vino şi tu! strigă ea. 

După doar o clipă de ezitare, Conor lăsă jos găleţile pe care le 
ţinea în mâini şi alergă spre ea, aruncându-şi pantofii din mers, 
până pe malul oceanului. Louisa îl luă de mână şi alergară împre¬ 
ună în valurile care se apropiau de ei. 

- Pe mine nu mă ajută nimeni cu barca? întrebă Leo, în timp 
ce lăsa jos două pachete cu unelte de pescuit, un motor suspendat 
şi un coş mic. 

- Te ajutăm amândoi. Nu-i aşa, Conor? 

Copilul zâmbi şi i se alăturară lui Leo, care îi conduse pe plajă, 
puţin mai încolo, unde o barcă lungă de vreo trei metri şi jumătate 
lungime şi cam scorojită era legată de un palmier. 

- Cândva era de un albastru strălucitor, spuse Leo. Are nevoie 
doar de un strat de vopsea şi va fi ca nouă. 

Louisa simţi o umbră de teamă, dar Leo, observându-i expre¬ 
sia, adăugă: 

- Nu-ţi face griji, eşti în siguranţă. Am construit-o aici, după 
un model britanic, deci este un hibrid. Funcţionează perfect. 

Leo dezlegă frânghia şi împreună împinseră barca pe nisip, spre 
malul oceanului, unde ataşă motorul suspendat. 

- Poţi să ţii frânghia? întrebă Leo şi i-o dădu Louisei. Aduc 
eu restul. 

După o clipă, se întoarse aducând articolele de pescuit şi coşul 
mic, pe care le aşeză în barcă. Conor reveni cu găleţile şi năvodul 
strâns pe fundul uneia dintre ele. Leo i le luă din mâini şi le puse 
la proră. 

- Bine! Louisa şi Conor, voi doi urcaţi-vă în barcă şi aşezaţi-vă 
pe locurile din mijloc. Sunt doar câteva scânduri, dar sunt destul 
de sigure. 

Se urcară în barcă şi imediat după ce se aşezară pe locurile in¬ 
dicate, Leo începu să împingă barca în ocean. Odată ce a fost pe 
linia de plutire, urcă şi el la bord, apoi îi dădu coşul Louisei să-l 
aşeze sub panoul acoperit din dreptul prorei, înainte să se aşeze 
pe scaunul din capătul pupei. 

- Motorul ăsta n-are prea multă putere, spuse el, în timp ce-1 
porni. Dar e suficient cât să ieşim în larg şi să ne facem puţin de 
cap. Acum trebuie să mă concentrez. E uşor de pornit, dar e mai 
dificil de controlat. 

Louisa privea linia ţărmului cum se îndepărtează. Păsările ma¬ 
rine pluteau în zbor deasupra lor şi văzu chiar şi câţiva pescari 
ieşiţi în larg, la pescuit. Se simţea briza sărată care împrospăta 

aerul şi oceanul strălucea, reflectând lumina soarelui. Niciun semn 
de furtună nu se zărea la orizont, nicio ameninţare de ploaie, era 
o zi perfectă pentru pescuit. 

Odată ajunşi în locul unde Leo credea că ar putea prinde peşte, 
el opri motorul şi aruncă ancora. 

- Ce faceţi voi doi? 

Louisa îi zâmbi şi Conor trepida emoţionat. 

- Acum putem pescui? întrebă el. 

- Desigur. Doar să scot undiţele. 

Leo desfăcu punga mai mare şi-i pregăti o undiţă lui Conor. 
Apoi, i-o dădu. 

- Louisa, vrei şi tu o undiţă? Sau, poţi să mă ajuţi pe mine să 
lansez la apă firul cu momeala. 

- Te ajut pe tine. 

Louisa se uită în jur la toate accesoriile de pescuit. Acum Leo 
pregătea - în stilul pescarilor locali - un fir întins, la capătul căruia 
erau plute, cârlige şi un năvod. 

Atunci când firul fu gata, el şi Louisa îl aruncară în apă. 

- Şi acum ce facem? îl întrebă ea. 

- Aşteptăm. Pescuitul înseamnă să ştii să aştepţi. Cu siguranţă 
ştiai asta. 

- In copilărie, ieşeam cu tata la pescuit, dar lui Elliot pescuitul 
i se părea un sport prea calm. Lui îi plăceau cursele de navigaţie, 
competiţiile, aşa că nu ieşeam niciodată la pescuit. 

- Şi mie îmi place pescuitul sportiv, dar dacă pe urmă se face 
linişte, mi se pare extraordinar! Aşa mă relaxez. Şi Conor se do¬ 
vedeşte a fi un bun pescar, nu-i aşa, tinere? 

Conor zâmbi, dar nu spuse nimic, concentrându-se în mod 
evident asupra pescuitului. In timp ce aşteptau ca peştele să muşte 
momeala, Louisa şi Leo continuară discuţia. 

- Ce fel de peşte putem să prindem aici? îl întrebă ea. 

277 




Dinah Jefferies 


- Macrou şi anşoa. S-ar putea să fim atât de norocoşi, încât să 
pescuim şi chefal sau biban roşu. Dar cred că orice am prinde, 
după aceea o să ne bucurăm de un grătar pe plajă. 

- Minunat. Ce-i în coş? 

- Tot ce avem nevoie pentru grătar, desigur, şi o sticlă de ceai - 
vrei puţin? 

Louisa dădu din cap. 

- Apropie-te cu grijă de proră! Acolo, în coş, găseşti o sticlă şi 
o cană de rezervă. E şi o sticlă de limonadă pentru Conor. 

In timp ce Louisa se ridică în picioare, barca se clătină şi, cu 
inima palpitând de emoţie, ea întinse braţele ca să-şi regăsească echi¬ 
librul. Leo îi zâmbi înainte ca ea să se îndrepte spre coş şi să aducă 
băuturile răcoritoare. Apoi turnă ceaiul într-o cană şi-i deschise 
sticla de limonadă lui Conor, dar copilul nu o luă imediat. Cu am¬ 
bele mâini strâgea undiţa, al cărei fir, acum foarte întins, se legăna. 

- Ai nevoie de ajutor acolo? îl întrebă Leo. 

Conor clătină din cap, ferm hotărât să se descurce singur. Când 
reuşi în sfârşit să înfăşoare firul pe mulinetă, văzură un peşte ar¬ 
gintiu strălucitor zbătându-se la capătul lui. 

- Ce este? îl întrebă Conor, cu ochii strălucind de plăcere. 

- Cred că un macrou de o mărime considerabilă, îi răspunse 
Leo şi-l mângâie pe creştet. Mai avem nevoie de încă vreo câţiva 
la fel şi în curând vom lua prânzul. 

In timp ce Conor îşi bea limonada, Leo îi pregăti din nou firul 
şi apoi îi dădu înapoi undiţa. 

O vreme stătură în tăcere, Louisa fredonând în şoaptă o melo¬ 
die şi contemplând peisajul: razele soarelui pe cerul turcoaz reflec- 
tându-se în ocean, senzaţia brizei calde, albastrul ultramarin al 
oceanului şi sunetul valurilor lovind marginea bărcii. 

- Ii cânţi peştelui, nu-i aşa? întrebă Leo zâmbind şi ea izbucni 
în râs. 

Dintr-odată, un peşte sări zbătându-se prin aer şi ateriză cu 
zgomot înăbuşit în barcă. Louisa tresări surprinsă şi Conor fu cât 
pe ce să-şi scape undiţa. 

- Ia te uită! exclamă Leo. Un peşte zburător! înseamnă că nu 
suntem prea departe de un banc de delfini. Micuţul ăsta încerca 
să se dea la o parte din calea lor. 

- Şi acum e prânzul nostru, adăugă Conor bucuros. Hai să ne 
uităm după delfini! 

In vreeme ce barca se legăna pe valuri, toţi îşi mijiră ochii 
aţintiţi pe suprafaţa oceanului, urmărind cu atenţie cum cozile 
delfinilor acrobaţi loveau apa transormând-o în stropi şi valuri 
înspumate. Conor strigă şi toţi văzură o siluetă albastră-cenuşie 
care aluneca prin apă. Urmăriră entuziasmaţi cum pelicanii înce¬ 
peau să coboare în zbor din înălţimile cerului şi se scufundau în 
ocean, pentru a se hrăni cu peştii împrăştiaţi printre valuri. După 
câteva clipe, Conor le arătă acrobaţiile a doi sau trei delfini jucăuşi, 
care făceau tumbe şi se jucau urmărindu-se unul pe celălalt de-a 
lungul bărcii lor, unul dintre ei înşurubându-se prin aer înainte 
de a trece chiar pe sub barca lor. Louisa continuă să contemple 
spectacolul zâmbind încântată, pe măsură ce Oceanul Indian se 
umplea de delfini. 

Louisa rareori văzuse de aproape un banc de delfini şi, fiind 
sedusă de vraja lor, se simţi transportată de aceste creaturi din altă 
lume, trimise să-i reamintească de umorul, buna dispoziţie şi bu¬ 
curia absolută de a fi în viaţă. în timp ce-i privea, cu adevărat 
fascinată, ei mai înotară jucăuşi pe lângă barca lor, pentru o vreme, 
înainte de a sări în valuri şi a se îndreaptă mai departe în largul 
oceanului, lăsând-o pe Louisa absolut încântată. Oceanul imens 
era suficient pentru a produce acest fel de magie, dar delfinii fuse¬ 
seră o surpriză specială, transmiţându-le tuturor o stare de euforie. 
Şi atunci când îşi dădu seama că nu se mai gândise la Elliot toată 
dimineaţa, ea respiră adânc şi mulţumi Cerului în tăcere. 

- Ei bine, ce noroc! exclamă Leo şi căldura zâmbetului său se 
adună în sufletul ei. 

Puţin mai târziu, el şi Louisa ridicară undiţele şi năvodul. 

- Deci ce avem aici? zise Leo în timp ce analiza prada. A, nu-i 
rău deloc, câteva hamsii, aşa cum credeam, şi un chefal - dar uite, 
mai sunt şi câţiva creveţi-tigru uriaşi. Mă gândesc că împreună cu 
macroul şi cu peştele zburător, tocmai am reuşit să ne asigurăm 
un prânz pe cinste. Foarte bine, Conor, acum poţi înfăşură muli- 
neta. Ne îndreptăm spre ţărm. 

Ţărmul se întindea somnolent în căldura tulbure a amiezii şi 
Leo alese un loc la umbra unuia dintre smochini care creşteau 
printre tufişurile de pe plajă. Mai încolo pe plajă, câţiva pescari cu 
turbane îşi cărau prada în năvoade şi Louisa observă găleţile pline 
de peşte pe care ei tocmai îl pescuiseră. Păstrară distanţa faţă de ei 
şi Leo aprinse focul, folosind câteva pietre pe care aşeză în echili¬ 
bru grătarul adus în coş. 

Odată ce focul se aprinse, el puse peştele pe grătarul încins şi 
în doar câteva minute împărţea prada pe farfurii. Cei trei se aşe¬ 
zară pe iarbă, lingându-şi degetele sărate în timp ce mâncau peştele 
şi beau multă limonadă. Louisa căscă şi-şi întinse braţele. 

- Eşti obosită? o întrebă el. 

- Nu dorm prea bine de când... 

- Ştii ce fac eu atunci când nu pot să dorm? 

-Ce? 

- Mă ridic din pat şi urmăresc cum se luminează de ziuă. Ce-ar 
fi să-mi ţii companie mâine-dimineaţă? Ne întâlnim aici chiar îna¬ 
inte de ivirea zorilor. După aceea îţi pregătesc micul dejun. 

- Mi-ar plăcea, răspunse Louisa şi făcu o pauză. Aştepţi cu 
nerăbdare balul? 

Leo încuviinţă. 

- Deşi a trecut ceva timp de când am dansat ultima oară. 

- Când a fost asta? 

- La Ştrand Hotel, din Rangoon. Un loc minunat. Dacă vei 
avea vreodată ocazia, cazează-te acolo! E uriaş. 

- Ai fost vreodată în Myanmar sau Malaezia? 

- Am lucrat câţiva ani pentru o companie de exploatare forestieră. 

- Dar n-ai rămas acolo atâta timp cât ai petrecut în Malaya? 
-Nu. 

- Şi de ce-ai plecat? Din cauza Aliciei? 

- In mare parte, da. Am simţit nevoia să schimb peisajul. 
După aceea, se lăsă tăcerea. In fundal se auzeau doar foşnetul 

oceanului şi ciripitul păsărilor marine. 

Nu după mult timp, Louisa începu să fredoneze în şoaptă. 

- Ce-i cu melodia asta? întrebă Leo. 

- E un cântec stupid al lui Shirley Temple. On the Good Ship 
Lollipop. Nu-mi iese din minte. 

El râse. 

- Presupun că e potrivit cu momentul ăsta, îi răspunse şi în¬ 
cepu să-l fredoneze şi el. 

In curând, toţi trei cântau cât îi ţineau puterile şi se tăvăleau 
pe plajă, râzând cu lacrimi, sub privirile mirate ale pescarilor. 

In dimineaţa următoare, când Leo ajunse pe plajă, era încă 
întuneric, oceanul se întindea liniştit în spatele lor şi, pe măsură 
ce se îndreptau spre plantaţia de scorţişoară, Louisa se bucura de 
liniştea desăvârşită care îi învăluia. Se auzeau doar paşii lor mân¬ 
gâind pământul şi muzica propriei respiraţii. Simţi un fior de 
nerăbdare în timp ce contempla cerul încă înstelat şi se părea că 
întreaga natură era în aşteptare. După câteva minute, stelele se 
estompaseră şi cerul devenise indigo. Louisa închise ochii o clipă, 
bucurându-se de pace şi de aerul proaspăt de dimineaţă, dar liniş¬ 
tea fu imediat tulburată de foşnetul liliecilor, care zburau dintr-un 
copac în altul. 

In timp ce privea spre oceanul din spatele ei, cerul îşi schimbă 
repede culoarea într-un albastru diferit, uşor mai strălucitor, cu o 
nuanţă turcoaz şi o geană de roşu acolo unde se întâlnea cu oceanul 
lila. Louisa savura senzaţia de a fi în aer liber cu Leo, în timp ce restul 
lumii încă dormea şi o stare ca un vis o captivă. Nu era încă zi. Dar 
nu mai era nici noapte. Era o senzaţie mistică şi ei îi plăcea. Treptat, 
pe măsură ce albastrul se estompa şi cerul deveni roşu-auriu intens, 
câteva păsări prinseră a sărbători începutul unei zile noi. 

- Se întâmplă aşa de brusc, nu-i aşa? Lumina... 

Şi, chiar în timp ce vorbea, cerul se deschise la culoare şi Louisa 
observă acum umbra contururilor arborilor de scorţişoară apă¬ 
rând de-o parte şi de alta a cărării, în lumina neclară. 

Simţi adierea brizei chiar în momentul când păsările începeau 
să ciripească, la revărsarea zorilor. Pe măsură ce cântecul lor creş¬ 
tea în intensitate, spulberând liniştea, Louisa nu se putu abţine să 
nu râdă. Părea că întreaga pădure cântă, era animată de cântec, 
construind o cacofonie sonoră sălbatică. 

- Şi Conor chiar mai poate să doarmă în tot concertul ăsta? 
întrebă ea, încercând să se facă auzită. 

- Da. De multe ori trebuie să-l iau cu forţa din pat. Bietul de 
el. Mama lui îl lasă să stea treaz până noaptea târziu. 

- E o mamă bună? 

- Ei bine, cu siguranţă nu este o mamă tipică, dar se străduieşte... 

- Sesizez cumva o critică? 

- Probabil. 

- Tu ce ai face diferit? 

- După cum ştii, eu nu sunt părinte, aşa că probabil ies din 
discuţie, dar Conor simt c-ar trebui să înveţe câteva reguli de bază. 
Are libertatea să se plimbe, ceea ce este în regulă, dar cred că ar 
avea nevoie şi de nişte restricţii şi de provocările şcolare. 

- Te-aş fi crezut un spirit mai liber... 

- Tatăl meu avea dreptate într-o singură privinţă. Copiii tre¬ 
buie să aibă anumite limite. 

- Conor se comportă urât? 

- Nu. Este un copil bun. Dar presupun că ceea ce vreau să spun 
e că are nevoie de mai multă organizare. E prea mic ca să facă faţă 
unei libertăţi atât de mari şi asta îl face să fie izolat. Mi-ar plăcea 
să-l văd jucându-se cu alţi copii. 

- Iţi pasă de el, văd. 

- Da. Ţin foarte mult la el. La început eram îngrijorat că 
Zinnia va naşte un copil aici, dar e un privilegiu să-l am pe Conor 
în viaţa mea, să ajung să-l cunosc, să-l văd cum aleargă pe plantaţie. 

Au continuat să se plimbe. Era încă prea întuneric şi prea mult 
zgomot pentru alte discuţii. La jumătatea dealului, un stol de papa¬ 
gali verzi îşi luară zborul dintr-un arbore în altul, ciripind zgomotos. 

In partea superioară a plantaţiei, cea mai apropiată de junglă, 
Louisa auzi un tril minunat. 

- Granguri cu capul negru, spuse Leo. 

- A, da, cred că i-am mai auzit aici, răspunse ea şi se opri să asculte. 

După un timp, Louisa adăugă: 

- Iţi mulţumesc pentru asta. De multe ori mă furişam pe me¬ 
tereze împreună cu Elliot să vedem răsăritul. Insă trilul păsărilor 
nu era niciodată atât de fermecător ca aici. 

Leo îi zâmbi. 

- Mă bucur că ţi-a plăcut. Luăm micul dejun? 

- Desigur. Nu mai pot de foame. 

- Omletă şi pâine prăjită? 

- Minunat! 

Intrară în casă şi urcară pe scări. In timp ce Leo făcea cafea şi 
prepara micul dejun, Louisa se aşeză pe verandă şi privi în jos pe 
deasupra vârfurilor copacilor, acum scăldaţi în ceaţă. Păsările încă 
mai cântau pe afară, dar păreau că se mai domoliseră puţin faţă de 
concertul pe care îl avuseseră pe plantaţie. 

Leo ieşi pe verandă să-i aducă o ceaşcă de cafea, iar Louisa o 
bău fierbinte. 

- Cafeaua n-a avut niciodată un gust atât de bun, declară ea şi 
apoi se apucă să mănânce. 

Leo râse şi ea îi observă ridurile fine din jurul ochilor adâncindu-se. 

- E clar că ţi-era foame, spuse el. 

- E de la aerul curat. îmi pierdusem pofta de mâncare după ce 
Elliot a murit, dar acum simt cum îmi revine. 

- Atunci îţi recomand mai multe plimbări matinale. 

Louisa privi în altă parte, dar simţi căldura răspândindu-i-se 

prin tot corpul. 

- Ai spus că ieşeai cu Elliot să priviţi răsăritul. Cum era el, de fapt? 

- Nici nu mai ştiu. Nu e un sentiment prea plăcut, după ce ai 
petrecut ani întregi cu cineva, să descoperi că era complet diferit 
de ceea ce-ţi imaginai. 

- Există întotdeauna mai multe moduri de a vedea lucrurile. 
Probabil nu e vorba că ceea ce credeai tu despre el nu era adevărat. 
Poate era adevărat, dar mai avea o latură, pe care tu nu i-o cunoş- 
teai. Oare nu toată lumea are secrete? 

- Nu sunt sigură. Nu cred că atât de mari. 

- Intr-adevăr. 

Louisa clătină din cap. 

- N-am fost întotdeauna sinceră în legătură cu felul în care 
absenţele lui mă afectau. Pur şi simplu mă obişnuisem cu ele. 

- Pot să înţeleg asta. 

- Dar tu, Leo? Care sunt secretele tale? 

Leo ridică din umeri. 

- Toată viaţa mea e un secret. 

Louisa îl privi întrebându-se ce voia să spună. 

- Nu ţi-e uşor să vorbeşti despre tine, nu-i aşa? 

- Cu siguranţă nu sunt obişnuit să fac asta. Dar ce voiam să 
spun e că, dacă nu-ţi deschizi sufletul în faţa cuiva şi nu-ţi împăr¬ 
tăşeşti gândurile şi sentimentele, e ca şi cum tu, ca persoană, şi 
întreaga ta viaţă se transformă într-un secret. In viaţa mea îi am 
pe Zinnia, pe Connor, desigur, dar nu despre ei e vorba. 

- Devii ascuns? 

- Intr-un fel. 

- Iţi place să fii singur? 

- Sunt mulţumit cu propria companie, dacă asta vrei să spui. 

- Pot să te întreb ceva? 

Leo râse. 

- Deja mă întrebi, nu-i aşa? Dar continuă! 

Louisa zâmbi. 

- Ce-ţi doreşti tu? 

- Să am o plantaţie de succes. 

Louisa îşi îngustă uşor ochii, în timp ce-i studia expresia feţei. 

- Mă refer, ce-ţi doreşti din punct de vedere personal. Nu te 
saturi câteodată de atâta izolare? 

- Nu sunt tocmai izolat. După cum spuneam, mai sunt Conor, 
Zinnia şi, desigur, Kamu. 

- Până acum n-am fost niciodată singură şi pe cont propriu. 

Şi gândindu-se la Elliot, Louisa se întrerupse. 

- Probabil nu-1 putem cunoaşte niciodată pe celălalt. 

- Vedem doar ceea ce vrem să vedem, nu crezi? 

- Sau ceea ce ne dă voie celălalt să vedem... 

Leo încuviinţă. 

- Şi asta e adevărat. 

Urmă o tăcere prelungă, timp în care Louisa medită la cuvin¬ 
tele lui. Ea considera că oamenii au nevoie unii de alţii, că viaţa 
fără legături apropiate e goală şi lipsită de sens, că împărtăşirea 
dragostei era esenţială pentru o stare de bine. 

- Chiar nu te simţi singur? îl întrebă ea în cele din urmă. 

Leo o privi intens. 

- Nu am spus asta. Viaţa de aici poate fi solitară uneori, mai 
ales seara, dar la fel cum tu te-ai obişnuit cu absenţele lui Elliot şi 
eu m-am obişnuit cu viaţa mea aşa cum este. 

- Oare ai fi dispus să-ţi împărţi vreodată viaţa cu cineva? 

- Asta pare o întrebare importantă. 

- Nu am vrut să sune aşa. 

- N-aş exclude posibilitatea asta, răspunse Leo. După Alicia, 
mi-a fost greu să mai am încredere în cineva, aşa că m-am obişnuit 
să mă retrag atunci când cineva se apropia prea mult de mine. 

Şi acum, ar fi vrut Louisa să-l întrebe. Cum te simţi acum? Dar, 
în schimb, se întinse pe scaun şi închise ochii. Simţea că i-ar fi 
putut spune lui Leo atât de multe, încât urmă o altă tăcere lungă. 

- Răsăritul ţi se potriveşte, îi spuse el în cele din urmă şi ea-şi 
deschise ochii să-l vadă zâmbind. Mai vrei pâine prăjită? 

Louisa dădu din cap. 

După ce îşi mâncară pâinea prăjită, Leo se ridică de pe scaun. 

- Ar trebui să văd ce face Conor înainte să plec la treabă. Te 
descurci să cobori singură dealul şi să te întorci acasă? 

- Sigur, îi răspunse Louisa şi se ridică şi ea. Iţi mulţumesc pen¬ 
tru micul dejun. 

Se uitau unul la altul. 

- Chiar mi-a făcut plăcere, răspunse Leo. 

In timp ce cobora dealul, Louisa se uita la veveriţele dungate 
care se fugăreau pe trunchiurile copacilor, auzind-o trecând. 
Acum păsările se mai domoliseră din cântat, şi doar câteva, singu¬ 
ratice, mai continuau trilurile. Louisa se gândi la tot ce-i spusese 
Leo şi, deşi ei discutaseră şi despre Elliot, ea nu îşi mai simţise 
inima grea, aşa cum se întâmpla de obicei, când se gândea la soţul 
ei decedat. Trecutul părea că rămâne undeva în urmă. Astăzi 
Louisa se simţise uşoară ca o pasăre, ca şi când i s-ar fi luat o mare 
greutate de pe inimă. Ziua care începea nu i se mai părea goală 
şi Louisa râse cu voce tare, simţindu-se animată de un nou fior şi 
gata să mute munţii din loc. Era timpul să se ocupe de magazin. 
Ce avea să se întâmple între ea şi Leo era deocamdată incert, dar 
cu siguranţă îşi făcuse un bun prieten. 



36 

In dimineaţa balului ploua, era o lumina ceţoasă, aşa că Louisa 
dădu drumul în grădină celor doi câini care-i mai rămăseseră - era 
prea multă umezeală pentru a merge la plimbare -, dar îşi luă 
pelerina impermeabilă, umbrela şi se duse la magazin. Până ajunse 
acolo, constructorii lucrau deja de zor şi îşi îndepliniseră primele 
sarcini, strânseseră mizeria din spatele tipografiei şi câţiva lucră¬ 
tori fuseseră ridicaţi cu macaraua pe acoperişul clădirii, să cureţe 
cupola circulară imensă, ca să se poată vedea bine interiorul ma¬ 
gazinului. Tâmplăria era şi ea în curs de finalizare, iar obloanele 
erau şlefuite. Plimbându-se prin magazin, observă că unele scân¬ 
duri din podea fuseseră rupte în camera care fusese încuiată. 

- Nu vă faceţi griji! îi spusese Himal. Când începem să şlefuim 
şi să finisăm podeaua, reparăm toate stricăciunile. Tâmplarul meu 
deja asamblează mobilierul şi nu mai durează mult până dăm pri¬ 
mul strat de vopsea. 

întoarsă acasă, Louisa urcă la etaj să verifice dacă rochia de 
seară era călcată. Intenţiona să poarte la bal o rochie bleu-deschis, 
de mătase. îi sublinia silueta subţire, iar fusta strâmtă, croită în 
linii simple, cu inserţii de pietre preţioase şi talia marcată i se 
potriveau perfect, punându-i în valoare silueta delicată. Corsetul 

îi venea ca turnat, cu un decolteu în formă de V în spate şi faţă, şi 
mâneci căzute, sub nivelul umerilor. îşi va asorta rochia cu o 
eşarfă albastră de şifon şi cercei cu safire. 

Orele se scurgeau încet, aşa cum se întâmpla de obicei în tim¬ 
pul musonului. Louisa ascultă picăturile de ploaie prelingându-se 
şi încercă să citească ceva, în timp ce Margo şi William o înfrun¬ 
tară şi ieşiră să ia fracul elegant, iar apoi toţi trei discutară despre 
fotografiile de care William avea nevoie ca probă pentru divorţ. 
In timp ce Margo şi Wiliam se urcau în pat, ea lăsându-şi părul 
desfăcut şi umerii goi, Louisa îşi potrivi aparatul foto. William îşi 
dădu jos cămaşa, dar, în afară de asta, amândoi erau complet îm¬ 
brăcaţi. Margo chicoti, în timp ce Louisa îşi ridică privirea. 

- Pare atât de ciudat, mărturisi ea. 

Margo îşi luă o atitudine sexy bosumflată, făcându-i pe toţi să râdă. 

- Probabil ar trebui să o iei în braţe, îi spuse Louisa lui William. 

- Va trebui să facă mai mult de atât, glumi Margo. 

William păru jenat, dar fu de acord cu Margo. 

- Nimic nu arată mai bine decât un sărut pasional, recunoscu el. 

Louisa îşi ridică sprâncenele. 

- O, Doamne. Ce jenant! 

- Eşti gata? o întrebă William. 

- Totul e aranjat. Sunt gata atunci când sunteţi şi voi, le răs¬ 
punse Louisa. 

In timp ce William şi Margo se sărutau, Louisa făcu mai multe 
fotografii şi toţi leşinară din nou de râs. 

- Poate ar trebui să vii şi tu lângă noi, spuse Margo. Asta chiar 
ar stârni scandal! 

Mai târziu, după ce se înserase şi razele soarelui la asfinţit colo¬ 
rau în dungi roz pereţii dormitorului, pe Louisa o cuprinse nostal¬ 
gia. O afectă atât de mult că, în ciuda faptului că simţea că viaţa ei 
mergea mai departe, Elliot continua să-şi facă simţită prezenţa 

intens. Louisa se aşeză la măsuţa ei de toaletă şi aproape că se aş¬ 
tepta să se uite în oglindă şi să-l vadă acolo, stând în spatele ei. 

- Arăţi minunat, i-ar fi spus Elliot. 

Şi atunci Louisa i-ar fi zâmbit şi i-ar fi spus că întotdeauna o 
complimentează. Numai că acum, în realitate, ea n-ar mai fi zâm¬ 
bit. L-ar fi privit în faţă şi i-ar fi zis că e un mincinos. 

Dormitorul se goli brusc şi imaginea lui dispăru. Louisa avu 
senzaţia că el o auzise. Şi acum ea rămăsese în aşteptare pe margi¬ 
nea a ceea ce i se părea a fi o tăcere nesfârşită, cu gândurile şi 
emoţiile ei suspendate. Nu aprinse lumina, dar lăsă lumina amur¬ 
gului să învăluie camera. 

Ora şapte veni şi trecu, iar Margo îi bătu la uşă. 

- De ce stai pe întuneric? o întrebă ea, intrând şi aprinzând 
lumina. 

- Fără motiv, răspunse Louisa. Arăţi minunat. 

Margo era îmbrăcată într-o rochie de culoare cărămiziu-intens, 
care-i accentua părul brunet, lucios şi verdele de smarald al ochilor 
care străluceau de fericire. 

- Leo a dat vreun semn de viaţă? întrebă ea. 

Louisa clătină din cap. 

- E cam târziu, dar nu sunt surprinsă. Voia să-l pună pe Conor 
în pat, la culcare, înainte să plece. 

- E cam pe muchie. 

- De ce nu o iei înainte cu William şi vă prindem noi din urmă? 
Luaţi-1 şi pe tata cu voi! 

- Cred că tatăl tău voia să-l cunoască pe Leo. 

- O să-l cunoască la bal. 

- Cum te simţi? întrebă Margo. 

Louisa respiră adânc şi expiră încet. 

- Mă gândeam la Elliot. 

- Şi mie mi-e dor de el. 

Margo se apropie de Louisa, se aplecă şi o îmbrăţişă. 

- Iar faptul că oamenii îţi spun să-l uiţi şi să mergi mai departe 
nu te ajută deloc, nu-i aşa? 

Louisa clătină din cap. 

- îmi pare rău. 

Louisa oftă. 

- Iţi dai seama că n-aş fi aflat niciodată de Zinnia şi Connor, 
decât în ziua când Elliot m-ar fi părăsit, în cele din urmă. 

Margo clătină din cap. 

- Dacă te-ar fi părăsit vreodată. Nu-mi place să spun asta despre 
fratele meu, dar el ştia cu adevărat de ce parte trebuie să fie şi ştia 
ce avantaje are fiind căsătorit cu tine. Nu l-aş fi văzut renunţând 
la toate astea... şi pentru ce? 

- Pentru a putea trăi alături de fiul lui, presupun. 

- Elliot şi-a dorit copii, într-adevăr. în parte pentru a compensa 
pierderea fratelui nostru, cred. 

- El n-a recunoscut-o niciodată, dar mereu am simţit asta. 

- Deşi eram doar un bebeluş pe vremea aia, cred că ifosele şi 
pretenţiile mamei mele trebuie să fi început de pe atunci, la fel 
şi ambiţiile ei pentru bărbaţii rămaşi în viaţa ei. I-a forţat să 
devină ceea ce ei nu erau cu adevărat. 

- Şi pe Elliot? 

- Pentru ea, cerul era limita. Probabil că fratelui meu i-a fost 
greu să se ridice la înălţimea aspiraţiilor ei. 

- Asta nu-1 scuză. 

-Nu... 

Se întrerupse o clipă. 

- Dar tot nu înţeleg de ce Elliot s-a îndrăgostit de Zinnia. 

Louisa ridică din umeri. 

- Acum Zinnia e doar umbra femeii care a fost cândva. Dar 
înainte trebuie să i se fi părut exotică şi enigmatică. Oricum, foarte 
diferită de mine. Ştii, am vrut s-o urăsc, dar cum aş putea urî pe 
cineva care e atât de fragil? 

- Elliot te-a iubit. Sunt sigură de asta. Dar niciuna dintre noi 
nu l-a cunoscut cu adevărat, nu-i aşa? 

Louisa nu-i răspunse. 

- Mă tot întreb dacă e ceva ce aş fi putut face. 

- Nu te învinovăţi, Margo. 

- Apropo, a sunat mama şi mi-a pus tot felul de întrebări despre 
Conor. Nu i-am spus că Zinnia este bolnavă. N-aş fi surprinsă 
dacă ar veni aici să-l ia pe băieţel. 

- Leo nu i-ar permite asta. 

- S-ar putea să nu aibă de ales. Irene este bunica copilului. 

Margo ieşi din dormitor şi Louisa îşi termină de aranjat coafura, 

apoi se aşeză în salon aşteptându-1 pe Leo, simţindu-se foarte singură 
şi având doar o lampă aprinsă, care împrăştia lumină pe manichiura 
ei elegantă. Lacul ei de unghii era argintiu metalizat. După aproape o 
oră, se ridică în picioare şi începu să se plimbe cu paşi mari, agitaţi. 
Nu credea că Leo era genul de bărbat care s-o dezamăgească, deci 
probabil ceva îl reţinea. La ora nouă, Louisa deja se obişnuise cu ideea 
că va trebui să meargă singură la bal. Tocmai îşi studia coafura în 
oglinda de pe hol, când auzi o bătaie la uşă. Atunci reveni în salon şi-i 
spuse lui Ashan să deschidă. Slavă Domnului, se gândi ea când auzi 
vocea lui Leo şi apoi el intră în salon cu o geantă. O privi surprins. 

- Uau! exclamă el. 

Ea îşi simţi obrajii îmbujorându-i-se. 

- Louisa, îmi pare rău. Nu ştiam dacă vei mai fi aici. 

- Mă bucur că ai venit. S-a întâmplat ceva? 

- Zinnia nu se simţea prea bine şi Conor nu voia să se liniştească. 
Am cerut să mi se instaleze un telefon, dar încă nu e gata, deci n-aveam 
cum să te contactez. Ce bine-mi pare că te-am mai prins aici! 

- Te-am aşteptat. 

-Da. 

Se priviră zâmbind. 

- Trebuie să te schimbi. Te conduc în camera de oaspeţi. 

- Mulţumesc. 

Leo nu se clinti din loc. 

-Ce e? 

- Louisa, ochii tăi au cele mai frumoase reflexe aurii. 

Când Leo fu în sfârşit gata şi coborî în salon, transformarea era 
totală. în locul jachetei pe care o purta când îşi conducea motoci¬ 
cleta, avea un frac elegant. îşi aranjase puţin părul şaten-roşcat, dar 
nu atât de mult încât să nu mai semene cu el. Arăta atât de bine şi 
se comporta cu atâta naturaleţe, aproape ca şi cum n-ar fi fost 
conştient de efectul produs. Dar privindu-i umerii laţi, picioarele 
lungi şi ochii negri intenşi, Louisa nu reuşi să-şi stăpânească emoţia. 

Leo îi zâmbi ştrengăreşte. 

- Arăt bine? 

- Arăţi perfect. 

Leo îşi drese glasul. 

- Nu ţi-am spus cât eşti de frumoasă. 

Ea îi evită privirea, dar apoi se uită fix în ochii lui. 

- Mi-ai spus că-ţi plac ochii mei. 

Leo încuviinţă. 

Intre ei se aşternu tăcerea şi, simţindu-se ca o începătoare, 
Louisa ezită. Se auzi motorul maşinii oprindu-se în faţa casei, un 
lătrat singuratic şi ceva căzând pe podeaua bucătăriei. Deşi fu 
tentată să vadă ce anume se spărsese, înţelese că asta era doar un 
mod de a-şi calma pe moment nervii încoraţi. 

- Ei bine, spuse Leo în cele din urmă. Eşti gata? 

Şi apoi, în ciuda îndoielilor, inima Louisei tremură de fericire 
când îl luă de braţ. 

- Mergem? întrebă el. Nu mai plouă. 

O opri o clipă. 

- Dar mai întâi, voiam să-ţi mai spun ceva. 

- Dă-i drumul. 

- E clar că încă suferi. Să ştii că te înţeleg. 

Copleşită de un val de emoţii, Louisa încuviinţă. 

In timp ce intrau în sala de bal, foxtrotul era în plină desfăşurare. 
Louisa îl ţinu de braţ pe Leo şi privi candelabrele strălucitoare şi 
buchetele mari de flori. Pereţii, acoperiţi cu oglinzi de sus şi până 
jos, reflectau lumina şi perechile care dansau. Sala de bal era plină şi, 
în ciuda ploii de mai devreme, atmosfera era încinsă. Louisa voia să-l 
găsească pe tatăl ei şi să i-1 prezinte pe Leo, aşa că îşi făcură drum pe 
marginea sălii de dans. Şi în cele din urmă îl descoperiră discutând 
cu Elspeth Markham, membră marcantă a congregaţiei All Saints şi 
una dintre principalele responsabile cu aranjamentele florale. 

- Bună seara, doamnă Markham, spuse Louisa. Vi-1 prezint 
amândurora pe Leo McNairn. Leo, fă cunoştinţă cu tatăl meu! 

In timp ce toţi îşi strângeau mâinile, era clar că Jonathan îl 
evalua pe Leo. Louisa ştia că tatăl ei doar îi purta de grijă, dar tot 
se simţi uşor enervată. Il privi repede pe Leo, pe furiş. 

- Dacă nu te deranjează, tată, Leo şi cu mine mergem la dans. 

înţelegând aluzia, Leo îi atinse discret cotul cu mâna. 

- Oare am putea bea ceva mai târziu? întrebă Jonathan. Să 
zicem la bar, într-o oră? 

- Desigur, răspunse Leo. 

- Tatăl meu o să te interogheze, îmi pare rău, îi şopti Louisa 
la ureche în timp ce intrau în ringul de dans. 

Leo râse şi o luă în braţe. Când începură să valseze, toate neli¬ 
niştile Louisei se dizolvară şi îşi permise să savureze complet apro¬ 
pierea de el. încă o dată, simţi fiorul dintre ei şi fu sigură că şi Leo 
simţea la fel. El o trase şi mai aproape şi amândoi dansară fără 
efort, până când Louisa simţi că s-a încins, aşa că se îndreptară spre 
bar. Era aglomerat, dar ca prin minune găsi, totuşi, un separeu 
gol, în timp ce Leo plecă să comande două cupe de şampanie. 

Louisa se rezemă cu spatele de bar şi apoi închise ochii, dar tot 
auzi voci venind din separeul de alături. Deschise ochii când îşi 
auzi numele menţionat. 

- Există tot felul de zvonuri despre soţul Louisei Reeve, spunea 
o femeie. 

- Am auzit că avea alte femei. 

- Louisa ştia? 

- Nimeni nu ştie. 

- Dar despre un copil nelegitim ştii ceva? 

- O, nu! Ce îngrozitor! 

Replica asta fusese rostită pe un ton şocat. 

- Dar câte femei avea Elliot? 

- Se spune că nenumărate. 

Louisa se ridică în picioare când Leo reveni aducând două cupe 
de şampanie. 

- II anunţ pe tata că eşti aici. 

- Te mai întorci? 

- Mai târziu. 

- S-a întâmplat ceva? 

Louisa clătină din cap. 

- O să-mi revin, spuse ea şi sorbi o înghiţitură din şampania 
pe care Leo i-o oferea. Apoi lăsă cupa de şampanie şi se răsuci pe 
călcâie, privindu-le urât pe cele două femei care bârfeau, dintre 
care una era Elspeth Markham. 

îl găsi imediat pe tatăl ei şi-i spuse unde se afla Leo. După aceea, 
o căută pe Margo prin mulţime şi o găsi în afara ringului de dans, 
ţinându-1 de mână pe William. 

- Nu dansaţi, porumbeilor? 

- Nu sunt un bun dansator, recunoscu William. Louisa, pot 
să-ţi aduc ceva de băut? 

- Mulţumesc, îi răspunse ea şi, în timp ce el plecă la bar, ea îi 
luă locul. 

- Deci unde e Leo? 

- Cu tata. 

- Să sperăm că totul va merge bine. 

- De ce n-ar fi aşa? 

- Ei bine, îţi aminteşti ce părere a avut despre Elliot, chiar de 
la început. 

- Şi s-a dovedit că avea dreptate... Margo, am auzit câteva femei 
bârfind despre Elliot. Spuneau că avea mai multe amante. 

- Nu pleca urechea la bârfe. Asta e nebunie curată. 

- Sunt sigură că ai dreptate. Dar tare aş vrea să mă confrunt cu ele. 

- Lasă-le în pace! Mai bine povesteşte cum a fost să dansezi cu Leo. 

Louisa închise ochii şi zâmbi. 

- Cu Leo mă simt în largul meu. E atât de simplu. Ştiu că este 
prea devreme, dar asta simt, zise ea şi oftă. De ce viaţa trebuie să 
fie atât de complicată? 

- Noi ne complicăm viaţa, nu crezi? Dar dacă-1 placi şi e reci¬ 
proc, ce mai contează? 

Când William reveni, Louisa se ridică, luă cupa de şampanie 
pe care el i-o adusese şi se întoarse la bar, unde îi găsi pe Leo şi pe 
tatăl ei râzând pe seama unei glume. Simţi un frison de plăcere să-i 
vadă că se înţeleg atât de bine şi în acel moment de certitudine, 
luă o decizie rapidă. 

- Louisa, spuse tatăl ei. Uite, ia locul meu! 

Jonathan se ridică şi-i întinse mâna lui Leo. Cei doi bărbaţi îşi 
strânseră mâinile, iar Louise simţi că tatăl ei îi dăduse aprobarea. 
Era fericită. Ii fusese greu atunci când lui îi displăcuse Elliot. 

După plecarea lui, Louisa se aşeză şi se aplecă spre Leo. 

- Mergem? 

- Dar e încă devreme. 

- Vreau să merg cu tine la Cinnamon Hills. Putem lua maşina mea. 

- Eşti sigură? 

- Absolut! 



37 

După ce luară maşina ei, Louisa conduse până la Cinnamon 
Hills. Nu se aşteptase să se simtă aşa de calmă, în ciuda faptului 
că trebuise să meargă pe un drum accidentat, cu denivelări şi apoi 
să descopere plantaţia de scorţişoară scufundată în întuneric. Leo 
avea ceva de o blândeţe infinită, atunci când se întinse şi îi atinse 
mâna care stătea pe volan. 

- încă mai ai timp să te răzgândeşti. 

După ce stinse farurile, Louisa privi afară în întunericul dens 
al nopţii şi, incapabilă să contemple peisajul spectaculos, se simţi 
conştientă că era acolo cu Leo, ca şi cum împreună ar fi fost într-o 
lume doar a lor. Simţi un fior plăcut de dorinţă şi se gândi că acesta 
era doar unul dintre motivele pentru care intimitatea era atât de 
seducătoare. Oricât ar fi durat, ea oferea un fel de scut minunat, 
încântător, o protecţie caldă faţă de lumea exterioară, o senzaţie 
după care tânjise mult timp după moartea lui Elliot. 

Amândoi ieşiră din maşină şi, la lumina stelelor, Leo o conduse 
la uşa de la intrare. Louisa adulmecă aromele voluptuoase ale flo¬ 
rilor care înfloreau noaptea şi ale arborilor de scorţişoară, în timp 
ce plantaţia şi pădurea înconjurătoare păreau din ce în ce mai 
dense şi mai aproape. în tăcerea deplină auzi greieri, păsări de 

noapte foşnind şi zgomotul aripilor lor în zbor. Şi în fundal as¬ 
cultă vuietul oceanului. Când licuricii îi trecură chiar prin faţa 
ochilor, împrăştiind scântei luminoase în noapte, Louisa zâmbi. 
Leo deschise uşa şi urcară împreună în living, unde parfumul came¬ 
rei, împreună cu aromele de tutun şi scorţişoară contrastau cu 
mirosul umed al nopţii. Când el se aplecă să aprindă o lampă cu ulei 
şi apoi se uită spre ea, Louisa observă că ochii lui erau de un negru 
intens, strălucitor. Louisa îşi ţinu respiraţia atunci când lumina 
căzu pe faţa lui şi camera se goli de aer. 

- Nu mă aşteptam să arăţi aşa de bine în frac, spuse ea. 

Pentru o clipă, simţi lupta care se dădea în interiorul ei şi fu 

tentată să se retragă. Insă rezistă impulsului de moment şi rămase 
neclintită. Leo ieşi pentru câteva momente şi, în absenţa lui, 
Louisa privi în jur, la lucrurile lui. Nu avea prea multe, doar câ¬ 
teva cărţi, una sau două plante de interior, jacheta lui kaki agăţată 
pe spătarul unui scaun, o grămadă de hârtii împrăştiate pe birou, 
un ziar vechi şi un ceas mare pe perete. Singurul sunet pe care-1 
auzea era ticăitul ceasului. Observă că nu era nici măcar miezul 
nopţii şi se duse să se uite la cărţi. Luă un volum cu poemele de 
război ale lui Siegfried Sassoon şi îl răsfoi. Apoi îşi scoase cerceii 
cu safire şi îi lăsă pe masă. Avea senzaţia că îşi va aminti mereu 
detaliile camerei şi felul în care se simţea în apropierea obiectelor 
care îi aparţineau lui Leo. Camera avea exact stilul lui. 

Când el se întoarse, aerul era plin de promisiuni, intenţii, sau 
era probabil încărcat doar de o dorinţă simplă şi Louisa zâmbi, 
pentru că-şi descria totul în sinea ei, exact aşa cum se întâmpla. 

- De ce zâmbeşti? o întrebă Leo. 

- Nu ştiu. Asta? Noi? Viaţa? 

El se apropie de Louisa. 

Ea simţi cum se deschide în timp ce se sărutau, mai întâi deli¬ 
cat, apoi sălbatic, savurând gustul şampaniei de pe buzele lui. 
Degetele ei se încolăciră pe după ceafa lui şi ea simţi cum se lipeşte 

tot mai tare de el. Fără să vrea, stomacul i se încordă de emoţie, 
şoldurile i se ridicară foarte uşor şi-i simţi trupul ferm, lipit de al 
ei. Ca o vrajă delicioasă, se gândi ea şi se întrebă dacă această do¬ 
rinţă de a scăpa de tensiune era tot ce aveau nevoie. Aşteptându-se 
ca Leo să o conducă în dormitor, respiraţia ei se transformă într-un 
gâfâit de plăcere scurt şi rapid şi, în timp ce răsufla la baza gâtului 
lui, simţi fiorul plăcerii intense curgând febril prin ea. 

începu să-i desfacă nasturii cămăşii, la început cu grijă, dar apoi 
tremurând de dorinţă, trase de ei din ce în ce mai repede, până când 
îi descheie pe toţi. Leo îi desfăcu fermoarul rochiei şi îi dezgoli ume¬ 
rii. Louisa îşi lăsă mâna pe pieptul lui gol şi-i simţi în palmă bătăile 
inimii. Leo o mângâie pe umerii goi şi apoi, exact când îşi cobora 
capul, să-i sărute curbura gâtului, afară se auzi un zgomot asurzitor. 
Se desprinseră când auziră un urlet îngrozitor. Leo îşi încheie repede 
câţiva nasturi la cămaşă înainte de a se îndrepta spre uşă. 

- Stai acolo, îi spuse el în timp ce ieşea afară în noapte. 

Louisa îşi domoli respiraţia, aşteptând şi apoi, după câteva mi¬ 
nute, văzu uşa deschizându-se şi pe Leo întorcându-se. 

- Maimuţe, spuse el. Doar maimuţe. 

Era profund conştientă că stătea acolo aproape goală, dar în loc 
ca Leo să o conducă în dormitor, el se apropie de ea şi o îmbrăcă. 

- Louisa, nu putem. 

- De ce nu? 

îşi dori să fie mai curajoasă, să insiste că totul era în regulă, că 
acesta era momentul în care alegeau să meargă mai departe în re¬ 
laţia lor, dar se simţi ezitând. 

Leo părea frământat când îi răspunse. 

- Dacă e prea devreme? Dacă o să te trezeşti mâine-dimineaţă 
şi-o să simţi c-ai făcut o greşeală îngrozitoare? 

Louisa se încruntă, nevrând să renunţe. 

- Ba nu. Nu se va întâmpla asta. 

- Ştiu că încă nu eşti sigură de noi. 

Ea se retrase un pas, clătină din cap şi, simţind că-i vine să 
plângă, regretă că fantoma lui Elliot încă îi mai bântuia. Crezuse 
că e sigură, crezuse că era momentul potrivit, dar dacă Leo nu 
simţise la fel, atunci ce rost mai avea? Şi acum nici măcar ea nu 
mai era ferm convinsă. 

- Poţi dormi în patul meu, spuse el, continuând să o privească. 
Eu mă culc pe canapea. 

- Nu pot să-ţi iau patul. 

- Ba poţi şi o vei face. 

Louisa petrecu o noapte albă, neliniştită şi apoi adormi târziu, 
înspre dimineaţă, trezindu-se atunci când auzi o bătaie la uşă, 
înainte ca Leo să intre. Avu un scurt flashback al serii anterioare, 
trupul lui lipit de al ei şi simţi un fior intens de dorinţă, deşi el 
arăta absolut obişnuit, îmbrăcat în haine de lucru şi aducând o 
tavă cu pâine prăjită şi cafea. Louisa observă că Leo mai avea într-o 
mână şi un plic. 

Se uită la unghiurile ascuţite ale feţei lui, exagerate de lumina 
dimineţii care pătrundea oblic prin obloane, se ridică în pat şi îşi 
trecu mâna prin părul ciufulit. 

- Eşti extrem de frumoasă, îi spuse el şi-i mângâie obrazul. 

Louisa îi zâmbi, conştientă de privirea lui, dar avu sentimentul 

înfrângerii şi-şi simţi obrajii îmbujoraţi. Leo îşi retrase mâna, îşi 
suflecă manşetele cămăşii şi apoi îi turnă cafea. Ea voia să întindă 
mâna şi să-i mângâie braţul, acolo unde firele de păr străluceau 
aurii în lumina soarelui de dimineaţa. 

In schimb, îl întrebă ce era în plic. 

Leo oftă şi acum observă privirea din ochii lui. 

- Este rezultatul analizelor de laborator. Zinnia are într-adevăr 
malarie. 

Louisa îşi bău repede cafeaua, pe măsura ce începea să înţeleagă 
adevărul dureros. 

- In acest caz, mă duc la dispensar cu diagnosticul şi iau chinină. 

- Vin cu tine. 

- Nu, rămâi cu Zinnia. Trebuie să i se spună. Ar fi mai bine să 
nu rămână singură. 

- Deocamdată n-am intrat în dormitorul ei să văd ce mai face, 
dar aseară nu se simţea prea bine, deci e o idee bună. Dacă stau bine 
să mă gândesc, nici pe Conor nu l-am văzut încă în dimineaţa asta. 

- Mă întorc cu chinina cât de repede pot şi apoi te conduc acasă 
la mine cu maşina să-ţi iei motocicleta. 

Exact atunci începu din nou ploaia şi ei ascultară zgomotul 
picăturilor răpăind pe acoperiş. Louisei îi plăcea sunetul romantic 
al ploii dacă se afla în siguranţă, în interior: fie un zgomot ritmic, 
blând, care o adormea, fie rafalele puternice care te ţineau treaz şi 
te îndemnau să te cuibăreşti în pat. 

- Aş vrea să rămân în pat, spuse Louisa şi se înfioră, dar nu 
adăugă cu tine. Numai gândul de a ieşi în ploaie... 

Se aşternu tăcerea şi ochii lui se îngustară în timp ce o privea. 

- Eşti în regulă în ceea ce priveşte noaptea trecută? o întrebă 
Leo în cele din urmă, aplecându-se spre ea. 

Louisa îl privi şi ea, ţinându-şi respiraţia o secundă, şi încuviinţă. 

Leo era tăcut, ca şi cum se gândea ce să mai spună. 

- Ştii că şi eu te-am dorit, da? 

Louisa expiră încet. 

- Ştiu. 

La dispensarul din Galle, Louisa descoperi că se aşteptau noi 
stocuri de medicamente, care urmau să sosească în câteva zile. 
Simţea că o cuprinde depresia. Deja existaseră prea multe decese 
în viaţa ei, iar boala gravă a Zinniei îi reamintea cu cruzime de 
Julia şi Elliot. Nu că i-ar fi uitat vreodată, dar asta îi readuse în 
prim-planul gândurilor ei şi acum, simţind din nou durerea cum 
se apropia de ea, se temea că lanţul ăsta nu se va termina niciodată. 

Louisa se luptă cu suferinţa şi hotărî că va merge până în 
Colombo să încerce să obţină chinina cât mai repede şi o va ruga 
pe Margo să o însoţească. 

Când se întoarse acasă, Louisa observă o valiză mică pe hol, iar 
o clipă mai târziu apărură Margo şi William. Margo avea ochii 
roşii şi umflaţi de plâns. 

- William se grăbeşte să prindă autobuzul, spuse ea. E timpul 
să plece. 

Louisa se uită de la unul la altul. 

- Zinnia are malarie şi aici nu există chinină. Vreau să merg să 
iau din Colombo, aşa că te duc eu acolo cu maşina. 

- E amabil din partea ta. Şi e mult mai bine decât cu autobuzul, 
adăugă William. 

- îmi face plăcere. Şi Margo, de ce nu vii şi tu? Aşa o să mai 
aveţi încă puţin timp împreună. 

- Mi-am rezervat deja o cameră la Galle Face Hotel, spuse 
William. 

- Ei bine, mai rezervă o cameră dublă şi eu o iau pe cea single 
pe care o rezervaseşi deja. Oricum nu mă pot întoarce diseară. 
Mi-ar fi imposibil să conduc pe ploaia asta. Mâine, dacă Margo o 
să vrea, se întoarce cu mine. 

- Şi mergem şi la Cinnamon Hills împreună. Zinnia va avea 
nevoie de asistenţă medicală. 

- Ai face asta pentru Zinnia? 

- Aş face asta pentru tine. 

Călătoria dură mult, dar în cele din urmă ajunseră la Colombo, 
iar Louisa îi conduse la Galle Face Hotel. Un grup de palmieri 
subţiri tremurau în bătaia vântului sălbatic, dar, din fericire, când 
au coborât din maşină, ploaia s-a oprit. William le duse bagajele 
la recepţie şi apoi în Palm Lounge, trecând pe lângă cele două scări 
impunătoare, în spirală. După ce se aşezară, Louisa privi celelalte 

mese, scaune şi podeaua curată, lustruită, din lemn de tec, apoi se 
ridică spunând că se duce să verifice rezervările. 

Recepţionerul le confirmă rezervările, aşa că se întoarse spre 
Margo şi William să-i roage să aibă grijă de bagajul ei, până când 
se întoarce de la dispensar. 

- Aş prefera să fac rost de chinină acum. Ca să fiu sigură. 

- Iţi ducem noi bagajul în cameră şi ne întâlnim aici la recepţie 
peste o oră. 

Louisei îi displăcea ideea de a conduce din nou, dar afară era 
prea ud pentru a putea merge pe jos. Se dovedise a fi cea mai scurtă 
perioadă de acalmie şi acum ploaia se dezlănţuia iar deasupra tu¬ 
felor de flori şi a trotuarelor. 

După ce aşteptă o jumătate de oră la dispensar, reuşi să cumpere 
ce avea nevoie. Aproape că regretă că nu se întorcea chiar în seara 
aceea la Cinnamon Hills, dar vremea era groaznică şi ar fi însemnat 
să conducă toată noaptea. Zinnia aşteptase tratamentul atât de mult 
timp, încât cu siguranţă n-ar mai conta câteva ore în plus. 



38 

A doua zi, când Louisa se apropie de bungaloul Zinniei, miro¬ 
sea a frunze şi a pământ umed. Prima persoană pe care o văzu fu 
Conor, care ţâşni pe uşă afară şi alergă în pădure. De pe crengile 
copacilor încă mai picurau stropi de ploaie. 

- Ce-a fost asta? o întrebă Margo. 

Louisa clătină din cap. 

- Probabil e ceva în neregulă. 

- Aş vrea să-l cunosc aşa cum se cuvine. La urma urmei, este 
nepotul meu. 

Margo o privi pe Louisa şi apoi se îmbujoră. 

- Scuze, n-am vrut să spun asta... 

- Nu-i nimic. Sigur că-1 vei întâlni, o întrerupse Louisa, dar 
Conor este puţin cam sălbatic. 

Coborî din maşină, urmată de Margo. 

- Ai chinina? o întrebă ea. 

- E la mine în geantă. 

Louisa îşi luă geanta de pe bancheta din spate şi apoi se îndrep¬ 
tară spre bungalou. 

- Pare foarte liniştit, spuse Margo. 

Louisa o privi, dar apoi nu mai băgă în seamă nimic. Pădurea 
era extrem de liniştită, cu excepţia picăturilor de ploaie şi a brizei 
care unduia vârfurile copacilor, exact aşa cum îi plăcea ei, dar acum 
Louisa se concentra pe revederea cu Zinnia. Se apropie de uşa din 
faţă şi o deschise. Observă imediat că domnea o linişte nefirească, 
iar Leo stătea pe canapea, complet inexpresiv, privind în gol. 

- Am chinina, spuse Louisa, repede. A trebuit să mergem până 
în Colombo s-o luăm. Am ajuns aici cât am putut de repede. 
Tocmai l-am văzut pe Conor... 

Leo ridică mâna s-o oprească. 

- Ce e? 

El clătină din cap, dar expresia de pe chipul lui era îngrozitoare. 

Louisa se apropie de el. 

- Leo, mă sperii. 

El se ridică şi-i întinse mâna. 

- E prea târziu. 

Louisa îi luă mâna, cu inima frântă. 

- Zinnia a murit azi-dimineaţă. 

Leo îi dădu drumul la mână şi se aşeză iar pe fotoliu. Se uită fix 
în podea, arătând îngrozitor. Dorind să găsească o cale să-i aline 
suferinţa, Louisa îi privi chipul obosit şi apoi umerii căzuţi, peste 
care moartea Zinniei cântărea acum atât de greu. Ar fi vrut să-l ia în 
braţe şi să-i mângâie părul ciufulit, dar îşi simţi inima sfărâmându-se, 
aşa că se aşeză lângă el în tăcere şi aşteptă să-i vorbească. Caracterul 
definitiv al morţii Zinniei o şocă aproape la fel de mult cum o 
şocase moartea lui Elliot. Faptul că avea deja experienţa morţii nu 
o ajuta deloc. Rămânea întotdeauna sentimentul c-ar fi trebuit să 
facă mai mult. C-ar fi putut să facă mai mult. Doar dacă ar fi în¬ 
cercat. Şi întotdeauna era prea târziu. 

- Aici a dus aşa o viaţă solitară şi ciudată, spuse Leo şi-şi ridică 
privirea, uitându-se în ochii Louisei. N-am simţit niciodată că era 
stilul ei. Ar fi trebuit să rămână în Colombo cu prietenii ei boemi. 

Susţinându-i privirea, Louisa tresări când îi văzu ochii îndure¬ 
raţi, umbriţi de durere. 

- De ce a venit aici? 

Leo respiră adânc înainte de a-i răspunde. 

- Nu avea unde să stea cu Conor. Dar aici n-a fost niciodată 
locul ideal pentru ea. 

Margo interveni. 

- L-am văzut pe Conor fugind în pădure. Ar trebui să încercăm 
să-l găsim? 

- Nu încă, spuse Leo. De-abia a aflat. Lăsaţi-1 să se obişnuiască 
puţin cu ideea! Probabil cel mai bine e să fie lăsat să se retragă 
într-una dintre ascunzătorile lui. 

- Dar e prea mic să-şi piardă mama la vârsta asta fragedă, 
zise Margo. 

Louisa o privi. 

- E vina mea. Ar fi trebuit să mă întorc aici azi-noapte. 

Leo clătină din cap. 

- N-ar mai fi contat. Pentru Zinnia era deja prea târziu. Dacă 
e cineva de vină, eu sunt acela. Ar fi trebuit să insist mai de mult 
să fie consultată de un medic. Pur şi simplu nu mi-am dat seama... 

- Nu te învinovăţi, spuse Louisa, dar în timp ce-şi auzea sân¬ 
gele bubuindu-i în tâmple, ştia că Leo o va face oricum. 

Asta făceau oamenii, întotdeauna încercau să preia vina asupra 
lor, căutând să se agaţe de mici detalii care ar fi însemnat că lucru¬ 
rile ar fi fost posibil să evolueze diferit. Intrebându-se cum ar fi 
fost dacă... Şi ea făcuse asta atunci când se confruntase cu decesul 
Juliei şi al lui Elliot. 

- Ce se va întâmpla în continuare? întrebă Margo. 

Câteva minute nimeni nu mai spuse nimic, apoi Leo se ridică 
în timp ce o rază de soare strălucitoare lumină camera întunecată. 

- Louisa, vrei să-i ceri te rog medicului să vină să emită certi¬ 
ficatul de deces? El ar putea aranja ca Zinnia să fie dusă la morgă 
la Galle. 

Margo se ridică. 

- Ce-ar fi să mă duc eu? Ştiu unde locuieşte doctorul Russell şi 
Louisa ar putea rămâne aici să te ajute. 

Se întoarse spre ea. 

- Ai încredere să mă laşi să-ţi conduc maşina? 

Louisa încuviinţă. 

- Pot să vin cu tine să-mi iau motocicleta? In curând o să am 
nevoie de ea. Camioneta mea se află încă în service. Louisa, aş- 
teaptă-mă la mine acasă! Sunt sigur că mă întorc înainte să apară 
Conor acolo. Când se ascunde într-una din ascunzătorile lui spe¬ 
ciale, întotdeauna durează câteva ore şi niciodată nu-1 pot găsi. 

- Dar n-ar trebui să fii aici? 

- Mă întorc cât pot de repede. Dar am nevoie de motocicletă 
ca să rezolv tot ce e de făcut. 

- Foarte bine, răspunse Louisa, deşi era îngrijorată de cum se 
va descurca cu băieţelul trist şi era preocupată că Leo judecase 
greşit reacţia copilului. 

El încuie uşa principală a bungaloului, astfel încât Conor să nu 
poată intra din nou să rămână singur cu mama lui. După ce el şi 
Margo plecară, Louisa se aşeză pe un butuc în faţa bungaloului, 
simţindu-se extrem de tristă pentru Zinnia. Biata femeie nu avu¬ 
sese nicio şansă şi acum nu era de-ajuns că Elliot murise, dar mu¬ 
rise şi ea, lăsându-1 orfan pe Conor. 

Louisa îşi aminti, chiar şi acum, în ce fel s-a simţit în ziua în 
care îşi pierduse mama. Tatăl ei încercase să-i aline durerea, dar ea 
fugise în dormitorul părinţilor ei şi o văzuse pe mama ei întinsă 
pe pat, fără suflare. Camera i se păruse sufocantă, iar aroma crini¬ 
lor, copleşitoare. De atunci, Louisei nu i-au mai plăcut niciodată 
crinii şi a preferat întotdeauna aerul proaspăt. A plâns până când 

doica a luat-o de acolo cu forţa, printre suspine. Ani buni, acea 
amintire a speriat-o, până când a învăţat să pară curajoasă, îndrăz¬ 
nind să facă faţă vieţii. Acum era îngrijorată din cauza lui Conor, 
care era singur acolo, în pădure. Probabil Leo avea dreptate şi 
băieţelul avea nevoie de timp pentru a înţelege realitatea morţii 
mamei lui, dar era atât de mic, încât Louisa credea că n-ar trebui 
să fie lăsat singur să se confrunte cu această situaţie. 

Nu era frig, dar simţi un fior rece. Respiră adânc de câteva ori 
şi apoi se mişcă puţin. Când ajunse în vârful dealului, Louisa fu 
surprinsă să-l vadă pe Conor stând pe bancă, în faţa casei lui Leo. 
La început, băieţelul nici nu ridică privirea din pământ, iar Louisa 
se duse să se aşeze lângă el. 

- îmi pare rău pentru mama ta, spuse ea. 

Niciun răspuns, doar o privire solemnă, disperată. 

- Vrei să-ţi spun o poveste? E vorba despre o fetiţă care era 
de-o seamă cu tine atunci când şi-a pierdut mama. 

Conor o privi şi Louisa observă că avea ochii roşii de plâns. 

- Fetiţa a simţit atunci că era sfârşitul lumii. Aşa simţi şi tu? 

El încuviinţă. 

- A crezut că nu se va mai simţi bine niciodată. 

Băieţelul încuviinţă iar. 

- Şi a simţit că nu va mai zâmbi niciodată. 

Urmă o tăcere lungă şi Louisa ascultă păsările şi vântul foşnind 
printre crengile copacilor. Privi cerul şi de-abia dacă văzu câteva 
petice de un albastru senin, acoperite de nori cenuşii, care filtrau 
lumina soarelui. 

- Ce s-a întâmplat cu ea? o întrebă Conor brusc, cu o privire 
panicată. Ce s-a întâmplat cu fetiţa? 

- In cele din urmă a fost bine, deşi o vreme, a fost foarte tristă. 

- Sunt foarte trist, recunoscu el. 

Kamu ieşi din casă şi le spuse că aveau limonadă şi ceai înăun¬ 
tru, dar Conor nici măcar nu-1 băgă în seamă. 

- Hai! spuse Louisa. Vino să bei puţină limonadă! Probabil 
Kamu o să-ţi găsească şi nişte biscuiţi. 

Copilul se ridică în picioare, dar nu mai scoase un cuvânt. 

Intrară în casă şi Conor se închise în sine, paharul de limonadă 
aşezat pe măsuţa din faţa lui rămase neatins. Louisa îşi sorbi ceaiul 
şi se gândi la Zinnia. Cât de mult ar fi vrut să nu-i pese, şi totuşi 
sfârşise prin a regreta acest deces şi acum copilul Zinniei şi al lui 
Elliot stătea chiar în faţa ei, cu inima zdrobită! Cât de crudă era viaţa! 
îşi aminti brusc ce-i spusese Margo despre Irene, care dorea să aibă 
grijă de Conor, desigur, acum cu atât mai mult, cu cât era orfan. 

Ceva mai târziu, când auziră motocicleta parcând în faţa casei, 
Conor se ridică şi fugi afară. Louisa îl urmă şi-l văzu repezindu-se 
la Leo, încruntat de îngrijorare. Simţi cum îi dau lacrimile atunci 
când Leo îl îmbrăţişă cu dragoste. Numai atunci îl auzi pe micuţ 
plângând în hohote. 

Leo îl aduse în casă şi copilul rămase pe genunchii lui, cu bra¬ 
ţele încleştate de gâtul lui. 

- Doare, spuse copilul. Doare! 

Louisa observă cât de marcat era şi Leo, când îi răspunse cu 
voce gravă. 

- Ştiu. Şi pe mine mă doare. 

Louisa îi turnă lui Leo o ceaşcă de ceai şi i-o dădu. Abia când 
Conor păru că adormise, Leo îl duse în dormitor şi după aceea 
îşi bău ceaiul în timp ce stătea privind îmbufnat în podea. 
Urmă o tăcere lungă şi dureroasă, pe parcursul căreia Louisa 
îşi auzi respiraţia. 

- Am fost la doctorul Russell, împreună cu Margo, spuse Leo 
în cele din urmă. Vine încoace, aşa că va trebui să merg curând la 
bungaloul Zinniei. 

- Rămân eu aici, în caz că se trezeşte Conor. 

Leo îşi ridică privirea spre ea. 

- Crezi că trebuie să o vadă iar? 

- A văzut-o deja de când...? Adică după ce a...? 

-Da. 

Louisa îşi lăsă mâna pe braţul lui şi clătină din cap. 

- Atunci e suficient. Leo, fac tot ce e nevoie să te ajut. Vreau 
doar să ştii. Să nu crezi că trebuie să treci singur prin asta! 

Leo îi zâmbi printre lacrimi. 

- Apropo, telefonul e acum instalat - ieri au terminat treaba, 
îţi las numărul meu, în caz că ai nevoie. 



39 

înmormântarea modestă a Zinniei avu loc fără probleme şi Leo 
făcu tot posibilul să-l ajute pe Conor să reziste, ţinându-1 de mână 
şi îmbrăţişându-1 din când în când. Au existat, fără îndoială, voci 
care considerau că băieţelul era prea mic pentru a asista la înmor¬ 
mântare, dar Louisa şi Leo discutaseră despre asta şi el se hotărâse. 
Pentru Conor era important să fie acolo. Louisa nu lăsă amintirile 
cu decesul lui Elliot să o împiedice să fie alături şi să-i susţină pe 
Leo şi pe Conor. La înmormântarea Zinniei, Leo îşi manifestă 
suferinţa în tăcere, dar din felul cum arăta uneori, atât de încordat 
şi îndurerat, Louisa înţelegea că el suferea profund. Era greu de 
ştiut cât de apropiaţi fuseseră cei doi veri şi, în mod evident, erau 
firi extrem de diferite, dar Louisa n-avea nicio îndoială că Leo 
resimţea profund pierderea Zinniei. 

Şi astfel, viaţa a continuat, aşa se întâmplă de obicei. 

Munca mergea bine la magazin şi, totuşi, Louisa era conştientă 
uneori că, de când se afla un poliţist în faţa casei ei, Cooper sau De 
Vos nu mai dăduseră niciun semn de viaţă, lucru pentru care ea era 
recunoscătoare. Vremea ploioasă o ţinea închisă în casă, deşi, chiar 
dacă era încă sezonul musonului, mai existau şi zile senine. In ciuda 
lor, aerul continuase să rămână umed şi irespirabil. 

Louisa trecu pe la magazin şi văzu că arăta minunat. Totul era 
curat şi doi tâmplari erau ocupaţi cu asamblarea tejghelelor. 
Grilajul de siguranţă pentru ferestrele din spate fusese deja instalat 
şi acum ea îşi putea imagina cu adevărat cum va arăta întregul 
ansambl, după ce va fi vopsit cu alb. De abia aştepta să-l vadă plin 
de bijuterii şi mătăsuri, fremătând de viaţă. 

Louisa îşi plimbase câinii şi tocmai se îndrepta spre casă, când 
Leo apăru în trombă pe motocicletă. Nu-1 mai văzuse de o săptă¬ 
mână, îi fusese dor de el şi chiar se întrebase cum se descurca cu 
Conor. Acum Leo parcă în faţa casei ei şi intrară împreună. 

- Ei bine, spuse ea în timp ce îşi atârna pălăria în cuier şi îşi lua 
jacheta. Ce mai faci? 

Ii arătă uşa livingului. 

- Intrăm? 

Camille veni să-i întrebe dacă doresc cafea şi Louisa încuviinţă. 

- Aşadar? 

Leo se aşeză pe un scaun. 

- Sincer să fiu, nu merge prea bine. Suntem atât de ocupaţi şi n-am 
timp să mă ocup de Conor cum se cuvine. Aşa cum are el nevoie. 
Petrece prea mult timp plângând prin pădure. Kamu se ocupă de el 
în timp ce eu sunt aici, dar asta nu este deloc situaţia ideală. 

- Cred că eşti îngrijorat. 

Leo aruncă o privire spre ea şi oftă. 

- Uite, ştiu că te-ai oferit să mă ajuţi... 

- Şi am vorbit serios. 

- Ar fi prea mult să te rog să-l primeşti pe Conor aici? 

Louisa respiră repede. 

-Oh! 

- Doar în timpul săptămânii. In weekenduri, eu şi Kamu ne-am 
putea ocupa de el, dar Conor are nevoie de o prezenţă feminină 
în viaţa lui. 

Louisa se gândi la propunerea lui. Probabil era o idee bună, 
dar... Respiră adânc, simţindu-se profund nesigură. 

- Ei bine, cred că m-aş putea ocupa de el. E şi Margo acum aici. 
Sunt sigură c-o să mă ajute. La urma urmei, ea este mătuşa lui. 

- Deci? 

- Conor trebuie să meargă la şcoală. 

- Şi probabil aşa îl vom convinge, declară Leo. Că va veni aici 
să petreacă timp cu mătuşa lui - cât timp stă aici - şi ca să meargă 
la şcoală. 

- Oare va funcţiona planul? 

- Ştiu că n-o să-i placă să-şi părăsească pădurea pe care o iubeşte. 
Şi casa. 

Louisa îl privi îngrozită. 

- Sper că nu locuieşte în bungaloul Zinniei? 

Leo clătină din cap. 

- Nu, voiam să spun că Cinnamon Hills este casa lui. Am o 
magazie pe care am transformat-o în dormitor pentru el. Mă simt 
îngrozitor că trebuie să-l trimit de acasă, dar e spre binele lui şi nu 
mă pot gândi altfel. 

In timp ce Camille le aduse cafeaua, amândoi rămaseră tăcuţi, 
Louisa gândindu-se la rugămintea lui Leo. Era plină de sentimente 
contradictorii. Pe de o parte, voia să-l ajute pe Leo, dar, pe de altă 
parte, chiar dacă ea şi Conor se înţeleseseră bine în timpul partidei 
de pescuit, cum s-ar fi simţit să-l vadă zilnic pe copilul lui Elliot? 
Louisa se aşeză şi se uită pe fereastră, în timp ce Camille le turnă 
cafeaua; ea o sorbi pe a ei. 

- Facem o încercare, dar, dacă Conor va fi nefericit, atunci va 
trebui să ne gândim iar, zise Louisa. 

Margo intră în living chiar în acel moment. 

- Doamne, amândoi păreţi trişti. S-a mai întâmplat ceva? 

Cu o voce sugrumată de emoţie, Louisa îi explică decizia ei. 

- Eşti sigură? Eu o să fac tot ce pot să te ajut, desigur, spuse 
Margo şi apoi se întrerupse. Sinceră să fiu, de-abia aşteptam să-mi 
revăd nepotul. 

Louisa se simţea puţin ciudat. Ea era singura care nu era rudă 
de sânge cu Conor, şi totuşi avea atât de multe responsabilităţi şi 
bănuia că nu-i va fi uşor. 

- Când îl aduci? îl întrebă ea pe Leo. 

- Cu cât mai repede, cu atât mai bine. Până poimâine aţi avea 
timp să vă pregătiţi? 

După plecarea lui, Louisa şi Margo merseră acasă la Jonathan 
să vadă dacă ar putea găsi orice jucărie veche din copilărie. Păpuşile 
nu-i plăcuseră niciodată şi cea mai mare parte a copilăriei şi-o 
petrecuse pe bicicletă, dar mai existau şah, biliard, Monopoly şi, 
de asemenea, cărţi de citit, se gândi Louisa. Pentru a fi la înălţimea 
situaţiei, ar merita să viziteze marele magazin de jucării din 
Colombo pentru a cumpăra soldăţei de plumb, deşi nu ştia ce 
jucării i-ar plăcea băieţelului. 

Uşa din spatele casei lui Jonathan era, ca de obicei, lăsată des¬ 
chisă, astfel încât ele intrară uşor şi merseră într-o cameră nefolosită, 
unde tatăl ei păstra cutiile de ceai. Louisa mută câteva dintre ele şi 
în cele din urmă găsi cutia de ceai cu numele ei pe capac. înăuntru 
era un tabel decolorat, pentru un joc vechi, de jucat la masă. 

- Este Pirat şi Călător, spuse ea. îmi amintesc că-1 jucam cu tata. 
Trebuia să extragi o piesă care indica toate călătoriile ce urmau să 
fie făcute de călători. Roteai ruleta pentru a afla cât de departe 
aveai voie să călătoreşti şi călătorul care ajungea primul la desti¬ 
naţie câştiga. Itinerariile erau inspirate de trasee celebre parcurse 
cu trenul şi vaporul, precum şi de principalele oraşe şi porturi din 
întreaga lume. 

- Doamne, de când n-am mai văzut jocul ăsta! Crezi că lui 
Conor îi va plăcea? 

- Nu ştiu. Hai să vedem ce alte jocuri mai ai! 

- Probabil îi vor plăcea soldăţeii de jucărie. 

- N-am avut aşa ceva în copilărie. 

- Mama mea i-a păstrat, probabil, pe ai lui Elliot. 

Louisa o privi pe Margo. 

- Te rog nu-i spune Irenei că nepotul ei va locui aici. Nu o pot 
lăsa să intervină în această etapă a evoluţiei lui. Lucrurile vor fi 
oricum destul de delicate şi fără intervenţia ei. 

- Am înţeles, promise Margo. 

- Sunt sigură că aveam un set Meccano 1 . Era pe aici pe undeva. 

- Nu e un joc pentru băieţei? 

- Tata mi-a cumpărat cadou multe jocuri destinate băieţilor, 
îmi plăceau. 

- De ce n-ar avea şi fetele şansa să construiască ceva? 

- Fireşte. Oricum, dacă găsim setul, ne va fi de folos. 

După aceea descoperiră o altă cutie de ceai pe care scria Louisa 
şi înăuntru, printre altele, găsiră un ursuleţ de pluş cu un singur 
ochi şi blana jerpelită. 

- Dumnezeule! E ursuleţul Albert. A dormit cu mine în fiecare 
noapte până când am împlinit doisprezece ani. Uită-te la lăbuţele 
lui. Sunt tocite. 

Louisa îi mirosi blana şi apoi i-1 dădu lui Margo. 

- Nu se ştie niciodată, poate lui Conor o să-i placă de Albert. 

Ursuleţul îi trezi amintiri din copilărie şi Louisa rămase încon¬ 
jurată de ele, simţindu-se puţin tulburată. Albert fusese consolarea 
ei, după ce mama ei murise, şi lui obişnuia să-i încredinţeze cele 
mai mari secrete. Această amintire era specială, dar îi reamintea 
că lucrurile nu sunt niciodată ceea ce par. 

- Ce altceva mai e acolo? întrebă Margo. 

Louisa oftă şi încetă cu amintirile din copilărie. 


1 Piese de construcţie metalice, din care se construiesc avioane, motociclete, ma¬ 
şini de curse (n. tr.). 

- Aveam puzzle-uri, dar n-am avut niciodată un trenuleţ şi nici 
maşinuţe. Hai să vedem dacă mai sunt şi alte cutii cu jucării. 

Margo scoase o cutiuţă pe care scria Noe. 

- Mă întreb ce e aici? 

- S-ar putea să fie arca de lemn a lui Noe. Tot timpul mă jucam 
cu ea. 

Margo desfăcu panglica şi deschise cutia. Dinăuntru scoase o zebră. 

- Doamne, ce frumoasă e! 

Continuă să scoată mai multe animale şi, în cele din urmă, găsi 
siluetele lui Noe şi pe cea a soţiei lui, iar apoi descoperi arca însăşi. 

- E atât de bine construită. 

- Uitasem de ele, spuse Louisa. 

Deşi fusese minunat să redescopere aceste jucării, o mare parte a 
copilăriei Louisei fusese afectată de tristeţe după moartea mamei ei. 
încă mai simţea singurătatea şi sentimentul îngrozitor că ea era di¬ 
ferită de celelalte fetiţe. Nu-i era greu să-şi imagineze cum trebuie să 
se simtă Conor după ce-şi pierduse ambii părinţi. Şi acum micuţul se 
va simţi ca şi cum ar fi fost respins şi de Leo. Louisa îşi trecu mâna 
prin buclele blonde şi speră că împreună luaseră decizia corectă. 

Dintr-odată, îşi aminti de colecţia de fluturi pe care i-o dăruise 
un prieten al tatălui ei. Oare lui Conor îi va plăcea? 

Descoperiră casetele cu fluturi coloraţi, apoi adunară toate jucă¬ 
riile pe care le găsiseră şi le aşezară în valiza Louisei, să le ducă la ea 
acasă. In drum spre ieşire, Louisa îl văzu pe tatăl ei aşezat la biroul 
lui şi o rugă pe Margo s-o aştepte, cât timp avea să discute cu el. 

- Credeam că eşti la firma de pietre preţioase, spuse Louisa. 

Jonathan îi zâmbi. 

- Nu, am de studiat nişte documente. 

- Tocmai mi-am adunat câteva jucării vechi, îi mărturisi ea. 
Conor va sta la mine în timpul săptămânii. 

Tatăl ei păru surprins şi se ridică de pe scaun. 

- O, Dumnezeule, mi se pare un gest nechibzuit. Eşti sigură? 

Louisa îi privi chipul blând şi oftă. 

- Pe cât posibil - ceea ce, sincer, pe moment nu înseamnă mare 
lucru -, dar trebuie să-l ajut pe Leo. 

- Dar tocmai cu copilul nelegitim al lui Elliot? 

Louisa se încruntă. 

- Nu e vina lui Conor, nu-i aşa? 

- Nu-ţi va fi foarte greu? 

- S-ar putea. 

Jonathan păru îngrijorat. 

- Gândeşte-te ce le vom explica oamenilor. Imaginează-ţi ce-o 
să se comenteze? Toată lumea se va întreba cine e acest copil care 
a venit brusc să locuiască la tine. 

- Le voi spune că e... ei bine, de fapt nu sunt sigură. 

- Gândeşte-te! Oamenii deja bârfesc. N-ai vrea să-i întoarcă 
spatele când îl vor vedea, mai ales dacă el urmează să meargă la 
şcoală. Oamenii pot fi atât de cruzi, mai ales toate femeile ca 
Elspeth Markham de pe lumea asta. 

- M-am gândit că băieţelul va merge la şcoală, dar ai dreptate, 
oamenii ştiu deja că Elliot avea un fiu. I-am auzit vorbind la bal. 

- Nu vrei să te mai gândeşti? Dacă vei merge mai departe, va 
trebui să fii pregătită să înfrunţi o situaţie dificilă. 

Louisa încuviinţă. 

- Ei bine, trebuie să fie decizia ta, dar ţine cont de ce ţi-am spus. 
Pe de altă parte, adăugă el cu o umbră de îngrijorare, ieri l-am ob¬ 
servat pe De Vos dând târcoale casei tale. A plecat când m-a văzut. 

- îmi imaginez că încă vrea banii. 

- N-a venit să ţi-i ceară? 

Ea clătină din cap. 

- Asigură-te că ţii încuiate uşile din faţa şi din spatele casei. 

In ziua în care Leo îl aduse pe Conor la Louisa, ploaia se oprise 
şi cerul era senin, bleu-pal. Sosiră cu camioneta lui, acum reparată, 

o veche ambulanţă Crossley a armatei. Un copil nu putea să 
meargă în spatele motocicletei şi, în plus, Leo trebuia să aducă o 
valiză plină cu haine şi alte lucruri necesare. 

Louisa şi Margo priviră cum Conor se dădea jos din camionetă, 
având capul plecat, privirea în pământ şi chipul inexpresiv. 

- Hai vino, Conor! Salut-o pe Louisa! spuse Leo. 

Copilul nu răspunse. 

- Şi uite-o şi pe mătuşa Margo! 

- Bună ziua, mătuşă! spuse băieţelul, privind-o pe Margo cu 
timiditate. 

- Bună! Sper că vom deveni prieteni buni, îi răspunse ea. 

Conor tăcu. Cel puţin o recunoscuse pe Margo, se gândi 

Louisa. Probabil va mai dura puţin până când va fi dispus să-i 
vorbească ei. O deranja, dar era firesc pentru un copil traumatizat 
să se comporte astfel. 

- Leo, ai timp să bei ceva? 

El clătină din cap. 

- îmi pare rău. Am rămas mult în urmă cu munca. 

Brusc, Connor îl luă în braţe pe Leo şi-l ţinu strâns. 

Leo se aplecă spre el. 

- Conor, îţi promit că la sfârşitul săptămânii te duc înapoi la 
Cinnamon Hills, dar ai nevoie să mergi la şcoală aici în Galle şi 
Louisa a fost de acord să aibă grijă de tine. 

- Vreau să stau cu tine şi Kamu. 

Leo îl mângâie pe creştet. 

- Ei, haide! Ştii că e spre binele tău să fii aici. Eşti băiat mare 
şi sunt sigur că vei fi curajos. 

Conor îi dădu drumul lui Leo şi trase un şut zdravăn în roata 
camionetei. 

In timp ce Leo ofta disperat, Louisa se gândi cât de mic şi de 
neajutorat părea băieţelul. 

Din nou, Leo îi întinse mâna lui Conor, apoi se lăsă pe vine, 
lângă el. 

- Ţi-am explicat cum trebuie să fie. Dar e doar pentru moment 
şi aici vei avea o mulţime de lucruri noi de făcut, nu-i aşa, Louisa? 

- O mulţime! 

Conor izbucni în lacrimi, iar Margo făcu un pas înainte. Se 
aplecă spre el şi îl luă de mână. 

- Hai să intrăm în casă! Louisa vrea să-ţi arate jucării. 

Conor se mai însenină puţin. 

- Iţi plac jucăriile? 

Băieţelul încuviinţă. 

- Atunci, hai înăuntru! O să-l revezi pe Leo în ziua în care vei 
începe şcoala şi apoi din nou în weekend. Timpul o să treacă mai 
repede decât crezi. O să vezi. 

Cei doi intrară în casă, lăsându-i pe Louisa şi Leo afară. 

- Slavă Domnului că Margo este aici! spuse Louisa. Conor 
mă urăşte. 

Leo clătină din cap. 

- Nu te urăşte. Dar deocamdată nu are încredere în tine. 

- Probabil că-mi simte sentimentele contradictorii. 

- Dacă ai prefera să nu... 

Louisa îşi muşcă buza. 

- Pare atât de trist. 

- O să vă împrieteniţi. Acum totul e foarte nou pentru el. Are 
nevoie doar de timp. 

- Sper că ai dreptate. 

Leo o luă de mână. 

- Iţi mulţumesc pentru tot. 

Louisa se uită în ochii lui şi văzu cât de complicată i se părea 
situaţia. 

319 



Dinah Jefferies 


- In orice seară, când vei avea timp să treci pe aici, eşti bine-venit. 
Şi am la dispoziţie mai multe camere, dacă vrei să rămâi peste 
noapte. 

- Mi-ar plăcea, deşi cred că pentru moment este mai bine să plec. 
Louisa încuviinţă, dar nu putu să nu simtă o mică dezamăgire. 
Leo îi zâmbi. 

- Ne revedem când vin să-l duc pe Conor în prima lui zi de şcoală. 



40 

In noaptea aceea, după ce Conor adormi, Louisa rămase 
trează în salon până târziu, citind şi dorindu-şi ca Margo să nu 
se fi dus la culcare. Se simţea neliniştită - la urma urmei, ce ştia 
ea despre copii -, mai ales că băieţelul dusese o viaţă atât de ne¬ 
obişnuită şi acum suferea enorm. Louisa hotărî să facă tot posi¬ 
bilul pentru a-1 ajuta să se simtă ca acasă, dar nu putea să nu se 
simtă emoţionată. Iar faptul că băieţelul îi semăna leit lui Elliot 
nu o ajuta deloc. 

Exact când se pregătea să urce în dormitor la culcare, auzi un 
ciocănit uşor în uşile de sticlă. Se ridică să se uite şi fu şocată să-l 
vadă pe Leo stând afară în grădină. Traversă repede salonul şi-i 
deschise fereastra. 

- Ce este? şopti ea. S-a întâmplat ceva? 

- Singurul lucru care s-a întâmplat este că voiam să te văd. Te 
deranjează să vin atât de târziu? zâmbi el. N-am vrut să sun şi să-i 
trezesc pe toţi, dar m-ai invitat să trec pe aici. 

Louisa nu se putu abţine să nu râdă. 

- Nu ţi-am spus să vii atât de târziu. 

- E de-abia unsprezece şi jumătate. 

- Hai, intră! Să nu-i alarmăm pe servitori. Nu vreau să le dau 
ocazia să bârfească. 

- Am putea sta în grădină, să admirăm licuricii. 

- Bună idee! îmi iau pătura. 

Leo merse să se aşeze pe banca cea mai îndepărtată de casă, 
acolo unde nu puteau fi auziţi şi după ce Louisa îşi găsi pătura de 
caşmir, veni să-i ţină companie. 

- îmi place acest moment din noapte, îi mărturisi el, în timp 
ce ea se aşeza confortabil, cât mai aproape, dar fără a-1 atinge. 

Louisa ascultă toate foşnetele din timpul nopţii. Zumzetele, 
şoaptele şi păsările de noapte cuibărite pe crengile copacilor. 

- Uite, acolo! îi şopti Leo, arătându-i mici scântei luminoase. 

- Minunat! 

Louisei i se părea ilicit să stea în grădină cu el în timp ce toată 
lumea dormea şi să se bucure de emoţia pe care i-o inspira. Era 
noapte. Erau singuri. îşi ţinu respiraţia. 

- Citeşti mult? se interesă Leo. Când ai timp. 

- Da, dar prefer să desenez. 

- Şi pictezi? 

- Nu, eu doar desenez clădiri. Dar tu? 

- Eu n-am timp pentru hobby-uri, dar serile îmi place să citesc. 

Leo se întrerupse şi o luă de mână. 

- Louisa, trebuie să ştii ce simt pentru tine. 

Iată. Din nou îi şoptise numele, în felul în care îi plăcea ei. Cu 
voce joasă. Senzuală. Louisa tăcu pentru câteva clipe, bucurându-se 
de senzaţia pe care o simţea când el o ţinea de mână. 

In cele din urmă Leo îi mărturisi: 

- Vreau doar să ştii că înţeleg că ai trecut prin multe lucruri 
îngrozitoare şi n-aş vrea să adaug şi mai multă suferinţă în viaţa ta. 

- Tu nu mă răneşti. Dimpotrivă. 

- Ei bine, spuneam doar... insistă el. 

- Ştiu. E în regulă. 

- Eşti sigură? Sunt atât de multe lucruri pe care aş vrea să ţi 
le spun... 

Leo îi sărută mâna. 

Louisa înghiţi repede, emoţionată, dorind ca el să repete acest 
gest de tandreţe. 

- Ei bine, spune-mi! îi şopti ea. 

- Ai adus ceva bun în viaţa mea. Am vrut doar să ştii asta. Sunt 
atâtea lucruri pe care aş vrea să le fac cu tine, locuri noi unde aş 
vrea să merg, lucruri de genul ăsta, dar nu vreau să mă grăbesc. 

- E minunat să-mi petrec timpul cu tine... dar nu asta mă 
îngrijorează. 

Leo o îmbrăţişă şi, în timp ce-i răsucea o şuviţă de păr între 
degete, ea se rezemă de pieptul lui. Aromele nocturne din grădină, 
amestecate cu parfumul aftershave-xAm lui... Louisa tânji ca acest 
moment să nu se termine niciodată. 

- Conor? o întrebă el şi ea îi simţi respiraţia fierbinte pe obraz. 

- Puţin. Mă tem că n-o să mă descurc. 

- Nu-ţi face griji! Am încredere în tine. Altfel nu ţi l-aş fi lăsat, 
crede-mă. 

Rămaseră în tăcere o vreme. Conştientă de energia dintre 
ei, Louisa ridică mâna şi, cu vârful degetelor, îi mângâie obra¬ 
zul. Voia să se apropie şi mai mult de el, să fie atât de aproape, 
încât să-i pătrundă în suflet şi atunci când el o trase mai 
aproape, ea cedă. 

Leo îşi aplecă uşor capul şi, cu o mână pe ceafa ei, o aduse şi 
mai aproape de el. Louisa oftă de plăcere. Apoi o sărută delicat. 
Corpul ei luă foc, mai viu ca niciodată. Ii răspunse la sărut şi simţi 
cum se topeşte. După aceea rămaseră îmbrăţişaţi şi Louisa îi sim¬ 
ţea inima bătând la pieptul ei. Ar fi vrut să-l roage să rămână peste 
noapte, dar, avându-1 pe Conor în casă, i se părea nepotrivit. 

- Aşadar, îi şopti ea şi se îndepărtă puţin. 

- Nu vreau, dar e mai bine să plec, zise Leo şi îi dădu la o parte 
buclele de pe faţă. 

-Da. 


A doua zi după micul dejun, Louisa îl conduse pe Conor în 
salon, unde aranjase deja vechile ei jucării pe care le găsise acasă la 
tatăl ei. Particulele de praf străluceau în lumina soarelui de dimi¬ 
neaţă atât de intens, încât camera sclipea orbitor şi Louisa se simţi 
ca şi cum farmecul dimineţii prevestea o nouă zi minunată. Dacă 
ar putea găsi o modalitate de a ajunge la Conor, totul va fi bine. 
Leo avusese încredere în ea şi astfel începea şi ea să aibă încredere 
în sine însăşi. Leo. Ori de câte ori se gândea la el, îi tresărea inima. 

Louisa respiră adânc şi începu să-i arate lui Conor jucăriile, dar 
după ce băieţelul alese doar câteva dintre ele, în curând deveni 
evident că nu era interesat să se joace. Louisa cumpărase câteva 
creioane colorate şi un bloc de desen pe care i le dădu. Conor nu 
reacţionă în niciun fel. Ea simţi compasiune pentru băieţel în timp 
ce acesta stătea indiferent pe podea. Bietul copilaş! Totul părea prea 
copleşitor şi parcă nimic nu mergea în direcţia bună, dar în timp 
ce Louisa stătea şi asculta păsările ciripind în grădină, îi veni o idee. 

- Ştiu, spuse ea. O să aduc fluturii. 

Urcă la etaj şi apoi reveni aducând o cutie plată confecţionată din 
lemn, absolut convinsă că băieţelul va fi interesat de ce era înăuntru. 

La început, Conor privi cutia cu o expresie nedumerită, apa¬ 
rent complet dezinteresat, dar când deschise capacul, deveni curios 
şi se apropie să vadă mai bine. Louisa îi zâmbi, fericită că reuşise 
să-i ofere ceva ce-i plăcea. Dar imediat cum el văzu insectele lipsite 
de viaţă, fixate cu acul pe o bucată de catifea, se retrase şocat. 

- Sunt morţi! Fluturii sunt morţi! 

Louisa încercă să-i zâmbească din nou. 

- E o colecţie de fluturi. M-am gândit că ţi-ar plăcea să-i vezi. 

Conor o privi îngrozit. 

- îi urăsc! 

Apoi fugi din salon şi Louisa îl auzi urcând scările zgomotos 
şi trântind uşa camerei lui. 

- A mers bine..., îşi spuse ea. 

Tot restul dimineţii, Louisa continuă să coasă pătura, dar se 
simţi înfrântă. Voia să meargă în camera lui Conor, dar simţind 
că el ar fi vrut să fie singur, hotărî să aştepte până când îi va auzi 
din nou paşii. Margo intră în cameră şi încercă să o înveselească. 

- Nu mai ştiu ce să fac, i se plânse Louisa. 

- Problema este că niciuna dintre noi nu se pricepe la copii. 
Oare există cineva căreia i-ai putea cere ajutorul? 

- Probabil Gwen Hooper. Are doi copii. 

- De ce n-o suni? Dacă ai încredere în ea. 

- Fireşte. A pierdut un copil şi simt că înţelege atât de multe. 

Şi apoi, pe la ora unsprezece dimineaţa, sună telefonul. Din pă¬ 
cate, era Irene care insista ca Margo să se întoarcă acasă. Dimineaţa 
continuă să se târască încet şi până la prânz Conor încă nu coborâse 
din camera lui, aşa că Louisa o rugă pe Margo să-l aducă. 

Dar la masa de prânz domnea o atmosferă tensionată. Conor 
se uită tăcut la farfuria lui şi de-abia se atinse de mâncare. 

- Ce îţi place să mănânci, Conor? îl întrebă Margo. 

- Clătite', răspunse el, şi biscuiţi cu scorţişoară. 

- Dacă îi spui Louisei ce vrei, ea o să se-asigure că primeşti 
ce-ţi doreşti. 

- Şi altceva ce-ţi mai place? adăugă Louisa. 

Niciun răspuns. 

- Mâine trebuie să plec la Colombo, spuse Margo. 

Băieţelul o privi cu tristeţe. 

- Te mai întorci? 


1 Hoppers. Clătite tradiţionale cu margini crocante, servite în Sri Lanka, la micul 
dejun, făcute din făină de orez fermentat şi lapte de nucă de cocos (n. tr.). 

Margo îi zâmbi. 

- Foarte curând. 

- Pot să vin şi eu cu tine? 

Margo clătină din cap. 

- Nu, tu o să rămâi aici cu Louisa. 

Conor se strâmbă. 

- Dar ea nu e mătuşa mea. De ce trebuie să rămân aici? Cine o 
să aibă grijă de mine? 

- Louisa. 

Conor lăsă cu atenţie furculiţa în farfurie şi o privi fix pe 
Margo, afişând o expresie de încăpăţânare: 

- Vreau să ai tu grijă de mine! 

- Ştiu, scumpule, dar nu putem obţine întotdeauna ceea ce ne 
dorim, nu-i aşa? Te vei simţi perfect aici, odată ce te vei obişnui 
cu Louisa. 

- Am pentru tine o uniformă nouă şi frumoasă, îi spuse Louisa, 
încercând o tactică diferită. 

Conor clătină din cap. 

- Şcoala va începe mâine. Vrei să mergem în camera ta să pro¬ 
bezi uniforma? 

Tăcere. 

Louisa schimbă o privirea cu Margo. Oare aşa va fi întotdeauna? 

Dar până la urmă urcară în camera lui Conor şi Margo reuşi 
să-l convingă să-şi probeze uniforma. După ce se schimbă în hai¬ 
nele lui obişnuite, Louisa hotărî să-l lase să se joace în grădină, 
supraveghindu-1 tot timpul, ca să se asigure că nu fuge pe uşa din 
spate. Conor păru mai fericit să se joace cu câinii decât să facă 
orice altceva, aşa că Louisa îl lăsă să se joace mai departe. Când 
ploaia îl sili să revină în casă, Louisa ascultă zgomotul picăturilor 
curgând pe asfalt şi, deşi se simţea ca şi cum îi loveau tâmplele, 
încercă din nou să se apropie de băieţel oferindu-i jucării. 

- Vrei să te joci un joc? îl întrebă ea. 

Conor se încruntă şi se bosumflă. 

- Probabil n-ai auzit de el? Se numeşte Pirat şi Călător. Ce 
părere ai? Iţi plac piraţii? 

- Nu-mi plac jocurile. 

Auzindu-1 că măcar îi răspundea, Louisa mai avu un strop de 
speranţă. Dacă l-ar putea convinge să-i vorbească, ar avea o şansă 
să se înţeleagă. 

In seara aceea, Louisa o sună pe Gwen, care, împreună cu soţul 
ei, Laurence, urma să petreacă două zile la Colombo. De acolo, 
prietena ei îi promise că va conduce tot drumul până la Galle, 
aducând-o şi pe micuţa Alice. 

Dimineaţa devreme, Margo îl încurajă pe Conor să-şi îmbrace 
uniforma, înainte de a lua autobuzul. Apoi, Louisa îl aşteptă pe 
Leo în pragul uşii şi, când acesta veni, au fost de acord să-l ducă 
împreună pe Conor la şcoală. Şi-n tot timpul cât îl aşteptase, în¬ 
cântată c-o să-l revadă, Louisa ştiuse că va trebui să-şi ascundă 
sentimentele de dragul copilului. Dar când Leo apăru, imediat îi 
zâmbi larg şi, văzând căldura din ochii lui, Louisa se relaxă. 

- Conor e în grădină, îi spuse ea. 

Leo îi strânse mâna şi apoi se duse după băiat. 

Deşi Conor îl ţinu de mână pe Leo atunci când plecă de acasă, 
el refuză s-o ia de mână şi pe Louisa şi se bosumflă, mergând tăcut 
şi încet tot drumul, rămânând mereu în urmă. Leo se opri şi se aşeză 
pe vine în faţa lui, adresându-i cuvinte de încurajare, spunându-i 
că-şi va face mulţi prieteni la şcoală şi apoi va reveni la Cinnamon 
Hills, unde va petrece un weekend minunat. Conor schiţă un zâm¬ 
bet slab şi Louisa îl compătimi încă o dată. Un copil care n-a mai 
fost niciodată la şcoală trebuie să se simtă atât de ciudat, dar ea 
credea că era spre binele lui - măcar şcoala i-ar mai fi distras aten¬ 
ţia - şi Louisa nu considera că plimbarea de unul singur era 

benefică. Intrară împreună pe terenul de joacă din curtea şcolii şi 
apoi merseră la cancelarie, unde Leo i-1 prezentă secretarei pe 
Conor. Discutase deja cu directorul să-l înscrie pe copil la şcoală. 

Leo plecă imediat după aceea, spunând că şi-ar mai fi dorit să 
rămână, dar avea, în continuare, multe treburi de rezolvat. Ajunsă 
înapoi acasă, Louisa se simţi brusc singură. Intră în camera lui 
Conor şi găsi un album despre insecte şi un altul despre păsări şi 
animale sălbatice. Băieţelul era în mod clar interesat de natură, 
deci probabil astfel s-ar fi putut împrieteni. îşi petrecu restul tim¬ 
pului absorbită de probleme domestice banale şi cerându-le servi¬ 
torilor să-i pregătească copilului o masă de prânz care spera c-o 
să-i placă. 

După aceea, merse să-l ia pe Conor de la şcoală, dar, când 
ajunse acolo, secretara aştepta să-i vorbească între patru ochi şi îi 
conduse afară pe ceilalţi părinţi şi copii. 

- Vă rog să mă urmaţi, doamnă Reeve. 

Louisa o însoţi în cancelarie, unde directorul şcolii o aştepta 
alături de Conor. îl privi pe băieţel şi văzu imediat că avea buzele 
roşii şi umflate. Se încruntă. 

- Ce s-a întâmplat? 

- Vă rog să veniţi cu mine. Secretara mea va avea grijă de copil. 

Louisa îl urmă pe director într-un birou separat, unde acesta 

se aşeză la o catedră mare de lemn şi-i făcu semn să ia loc în faţa 
lui. Era un fel de celulă şi Louisa se simţi ca şi cum ea însăşi ar fi 
fost copil, tras la răspundere în faţa profesorului, din cauza greşe¬ 
lilor comise. 

Directorul îşi împreună mâinile şi-i zâmbi înainte de a începe 
să vorbească. 

- Sunt sigur că veţi înţelege că aceasta este o mică şcoală parti¬ 
culară, care are o reputaţie de apărat. 

- Dar ce s-a întâmplat? 

- Conor s-a bătut. 

- De ce? 

Directorul se uită într-un punct fix deasupra capului ei, înainte 
de a îndrăzni să o privească în ochii. 

- Doamnă Reeve, aş vrea să fiţi sinceră cu mine. 

- Desigur. 

- Copilul este nelegitim? 

Louisa respiră adânc înainte de a-i răspunde. 

- Dar ce legătură are asta? 

- Mă tem că a fost poreclit, i-a fost dată o poreclă urâtă, aşa 
cum se întâmplă în astfel de cazuri. 

- Cine a îndrăznit? 

Louisa îi observă cutele dintre sprâncene adâncindu-se înainte 
ca directorul să-i răspundă. 

- Colin, băieţelul lui Elspeth Markham. El a început să-l jig¬ 
nească, apoi alţii i s-au alăturat. Mi-e teamă că i-au spus lui Conor 
că e un bastard. 

Louisa îşi încordă maxilarul. 

- Dar nu e vina lui Conor. 

- Doamnă Reeve, doar nu puteţi fi atât de naivă, încât să credeţi 
că eu consider c-ar fi vina bietului copil. Nu asta e problema. 

- Dar atunci, care e problema? 

- Mă tem că ceilalţi părinţi. Nu-mi permit să-i supăr. Doamna 
Markham a venit să-mi vorbească mai devreme, avertizându-mă 
că acest copil ilegitim va începe şcoala azi. Dânsa a insistat că nu 
putem avea în şcoală un copil nelegitim, prezenţa lui va submina 
moralitatea celorlalţi copii. Şi acum, mai ales în lumina celor în¬ 
tâmplate, sunt de părere că într-adevăr Conor nu va putea rămâne 
aici la şcoală. 

După ce Louisa încasă această veste, se întristă gândindu-se cât 
de mult îl va afecta pe Conor. 

- Ar trebui să ne împotrivim acestei forme de agresiune. 

- îmi pare rău. 

Louisa se ridică furioasă. 

- Şi aveţi de gând să cedaţi, pur şi simplu? 

- Nu am de ales. 

- Şi atunci cum vom putea schimba vreodată mentalitatea 
oamenilor? 

Directorul clătină din cap. 

- Treaba mea este educarea copiilor, nu schimbarea mentali¬ 
tăţii părinţilor. îmi pare rău, doamnă Reeve. Probabil şcoala 
singhaleză ar fi mai potrivită pentru Conor? 

Louisa îi întoarse spatele şi se duse să-l ia acasă pe Conor. II luă 
de mână şi fugiră pur şi simplu din cancelarie. Directorul trebuie 
să fi ştiut că şcoala singhaleză nu era o opţiune potrivită pentru 
educaţia lui Conor, din cauză că acolo Conor ar fi fost perceput 
ca fiind şi mai diferit, aşa că acum se vedea pusă în situaţia în care 
trebuia să-l educe acasă. Louisa se simţi supărată, tristă, dar şi 
neliniştită din cauza a ceea ce i se întâmplase copilului la şcoală. 
Acum, pentru ea, Conor era o ocupaţie cu normă întreagă. Slavă 
Domnului că Gwen urma să ajungă în curând! 

întremată după un prânz copios, Louisa îşi petrecu începutul 
după-amiezei încercând să-l încurajeze pe Conor să vorbească, 
dar fără succes. Ştia că băieţelul nu era obişnuit să fie alături de 
copii de vârsta lui, dar era greu pentru el să-şi petreacă timpul 
doar cu adulţii, mai ales cu unul căruia nu voia să-i vorbească. 
Conor se simţise bine cu ea la pescuit, când Leo fusese acolo, dar 
acum nu era deloc fericit ca Louisa să-i poarte de grijă. îl întrebă 
ce anume îi plăcea la Cinnamon Hills. Pădurea? Aroma de scor¬ 
ţişoară? Sau parfumul oceanului? Nimic nu păru să funcţioneze. 
Numai de-ar afla ce anume îi lipsea, atunci ar găsi calea de a 
compensa lipsurile. Leo îi spusese despre locurile secrete ale lui 
Conor, aşa că probabil dacă s-ar juca de-a v-aţi ascunselea prin 
casă el ar descoperi noi locuri ascunse pe care să le îndrăgească. 

Insă, din păcate, Conor refuză să se joace, şi atunci când Louisa 
scoase arca lui Noe şi întinse toate animalele în jurul lui, Conor 
sări în sus şi călcă în picioare cutia de lemn. 

- N-ai voie să faci asta, spuse Louisa, străduindu-se să-şi păs¬ 
treze calmul. Eu doar încerc să te ajut. 

Conor o privi. 

- Acum ia toate piesele de joc şi pune-le la loc în cutie! 

Nici nu se clinti. 

- Conor, te rog frumos să iei toate animalele şi să le pui imediat 
în arcă! 

Tăcere. 

Louisa oftă. 

- Atunci, foarte bine. Probabil cel mai bine e să te duci în ca¬ 
mera ta şi să te gândeşti de ce ai stricat intenţionat o jucărie. Şi eu, 
între timp, le voi strânge pe toate. 

II ascultă urcând furios treptele, trântind uşa camerei lui şi se 
simţi învinsă. Singurul lucru care o determina să se simtă mai bine 
era să se gândească la Leo. îşi închise ochii şi şi-l imagină lângă ea. 
Am încredere în tine, îi spusese el. De dragul lui, dar şi de dragul 
copilului, trebuia să facă efortul să se înţeleagă cu Conor. Nu-1 
putea dezamăgi. 

In dimineaţa următoare, Louisa intră în camera lui Conor şi 
descoperi că-şi golise sertarele. Fereastra era deschisă şi atunci când 
privi în afară, văzu că băieţelul îşi aruncase toate hainele în gră¬ 
dină. Enervată şi neştiind cum să reacţioneze, se sperie. 

- Vino cu mine! îi ceru ea, stând cu mâinile în şolduri. Trebuie 
să-ţi recuperăm hainele. 

Conor rămase nemişcat, cu braţele încrucişate la piept. Era 
groaznic. în loc ca lucrurile să se îmbunătăţească între ei, ele păreau 
să se înrăutăţească de la o oră la alta. Louisa mai privi o dată pe fe¬ 
reastră, când auzi notele melodioase ale flautului care cânta muzica 

singhaleză. Norii deveniseră plumburii şi era clar că va ploua, aşa 
că ea trebuia să-i strângă imediat hainele şi să i le aducă în casă. 

- Ce s-a întâmplat, Conor? îl întrebă ea neputincioasă, stând 
în genunchi în faţa lui. Nu vrei să-mi spui? 

- Il vreau pe Leo, îi răspunse Conor şi păru să privească direct 
prin ea. 

Louisa încercă să ridice din umeri şi să zâmbească, să-i aducă o 
stare de bună dispoziţie. 

- Ştii că Leo e ocupat. Dar el va veni să te ia sâmbătă. Vă veţi 
petrece tot weekendul împreună şi dacă vrei, probabil vom ieşi 
din nou la pescuit, toţi trei. Ţi-ar plăcea? 

- Vreau să plec doar cu Leo. 

- Sunt sigură că ai putea face asta. Hai vino acum, ajută-mă să-ţi 
strâng hainele! 

Conor o urmă în grădină şi, deşi Louisa îi strânse o mare parte 
a hainelor, cel puţin băieţelul o însoţise. Era doar o mică victorie, 
dar mai bine decât nimic. 

Restul zilei trecu la fel. Louisa încercă să-i citească, dar Conor 
urlă ca să o sfideze, demonstrându-şi astfel lipsa de respect. Atunci 
când Louisa îl întrebă dacă ştia alfabetul, Conor luă un creion şi-l 
scrise perfect. Cel puţin Zinnia reuşise să-i predea ceva, înainte ca 
boala ei să facă lucrurile imposibile. Louisa încercă să-i testeze 
cunoştinţele de geografie, dar dezinteresul lui Conor era evident. 
La fel se întâmplă şi când trecură la istorie, dar atunci când Louisa 
începu să scrie cifrele, îi trezi imediat interesul. Ii dădu să rezolve 
problemele de matematică, apoi îl privi pe furiş, prefăcându-se că 
nu-i observase interesul. In doar câteva momente, Conor făcu 
toate adunările pe care i le dăduse şi, când termină, luă o carte şi 
se ghemui pe canapea s-o citească. Măcar acum Louisa ştia că bă¬ 
ieţelul putea citi şi că îi plăcea aritmetica. Era un început... 


Gwen a sosit vineri după-amiaza, în timp ce Conor era afară 
şi se juca întruna cu Tommy şi Bouncer. 

- Mă bucur că ai reuşit să vii, îi spuse Louisa îmbrăţişând-o. 

- Am plecat foarte devreme azi-dimineaţă. Deci... lucrurile s-au 
mai îmbunătăţit? 

Gwen privi în jurul ei şi apoi o lăsă pe Alice să doarmă pe ca¬ 
napeaua din apropiere, acoperită cu perne. 

- Acum, că a mai crescut, Alice nu mai e aşa uşor de transpor¬ 
tat, dar, din fericire, încă îi mai place să doarmă după-amiaza. 
Trebuie să o supraveghez în timp ce stă pe canapea. I-am adus un 
coşuleţ de răchită ca să doarmă la noapte. 

Louisa clătină din cap. 

- O să avem grijă de ea, dar nu-i aşa că e absolut superbă, cu 
părul ei minunat de abanos? Cârlionţat ca al tău. 

Gwen îi zâmbi. 

- Aşadar? Acum e mai bine? 

Louisa îşi privi prietena în ochi. N-avea niciun rost să se prefacă. 

- Sinceră să fiu, nu ştiu ce să fac. Şi..., făcu ea o pauză. Mă tem 
că e ceva ce nu ţi-am spus. Copilul de care am grijă nu şi-a pierdut 
doar mama. 

-Ah! 

- E fiul lui Elliot. 

Gwen se uită la ea cu ochii măriţi de uimire şi se albi la faţă. 

- El locuieşte în Cinnamon Hills, dar în timpul săptămânii stă 
aici la mine, pentru că Leo McNairn, proprietarul plantaţiei de 
scorţişoară, este ocupat cu munca. Leo e vărul răposatei mame a 
lui Conor. Cândva o să-ţi povestesc totul, dar acum prefer să nu 
intru în detalii. 

Gwen încuviinţă. 

- Nu-ţi face griji. îmi spui când o să te simţi pregătită. 

- îţi mulţumesc. 

- Mai bine vorbim despre Conor? 

Louisa încuviinţă. 

- După moartea lui Liyoni şi eu l-am supravegheat cu atenţie 
pe Hugh, pentru că era nefiresc de tăcut. Dar curând mi-am dat 
seama că tăcerea era felul lui de a se adapta situaţiei şi a trebuit să 
aştept să-mi vorbească atunci când a fost pregătit. 

- Conor suferă în tăcere, ştiu asta. 

- Poate găsim o cale să ajungem la sufletul lui. 

- Nu ştiu. 

- Trebuie să se simtă extrem de copleşit de tot ce i s-a întâm¬ 
plat. Şcoala e doar picătura care a umplut paharul. 

- Crezi că aş putea face eu ceva să-l ajut? 

Gwen păru să se gândească şi nu-i răspunse imediat. 

- Probabil că nu, spuse ea în cele din urmă. Va avea nevoie de 
timp să se obişnuiască puţin cu această pierdere uriaşă. Vorbeşte? 
Spune ceva? 

- în principiu spune că nu mă place... 

- Acum fii sinceră! Tu îl placi} 

- Din cauza asemănării lui cu Elliot, nu-mi este întotdeauna 
uşor. îl văd pe Elliot oglindindu-se în ochii lui Conor, văd că au 
asemănătoare forma capului sau o anumită expresie ironică 

aşternută pe chip. Asemănarea asta îmi taie respiraţia şi apoi mă 
simt zdruncinată când mă gândesc la ce-ar fi putut fi... 

- Amândurora vă este greu. 

-Da. 

- Conor se simte trist, desigur, dar e probabil şi foarte supărat. 
Ştiu că Hugh era supărat. Şi s-ar putea foarte bine să se răzbune 
pe tine. 

Louisa i-1 arătă pe fereastră. 

- Uite-1, acum e în grădină! Dacă ne apropiem de fereastră, 
putem să vedem ce face. 

Amândouă se îndreptară spre uşile de sticlă şi-l priviră pe 
Conor, aruncând cu entuziasm o minge câinilor. Aceştia lătrau 
veseli, alergau înnebuniţi după minge, apoi reveneau şi mai fericiţi 
lângă copil, dornici de joacă. Louisei îi veni inima la loc când îl 
văzu pe băieţel jucându-se atât de binedispus. 

- Cred că răbdarea este cheia, zise Gwen. 

Conor se opri brusc, ca şi cum le-ar fi ascultat. După un mo¬ 
ment, el se duse într-un tufiş şi se ghemui acolo. Luă ceva de pe 
jos şi legănă în căuşul palmelor. Când ridică privirea şi le văzu la 
fereastră, Louisa îi făcu semn cu mâna. Apoi deschiseră uşa şi ieşiră 
amândouă în grădină. 

In grădină, o briză blândă şi umedă adia pe deasupra tufişurilor 
şi a plantelor. Louisa îşi trecu mâna prin păr. 

- Umezeala asta îmi distruge coafura. 

Gwen încuviinţă. 

- Conor, ea este prietena meu Gwen, spuse Louisa. A adus-o 
aici şi pe Alice, care e un bebeluş. Vrei s-o vezi? 

Băiatul clătină din cap. 

- Ce ai acolo? îl întrebă Gwen. 

Vocea lui Conor tremură de emoţie: 

- E o pasăre, dar ceva nu e în regulă cu ea. 

- Pot să mă uit? 

Băieţelul încuviinţă şi Gwen se apropie. 

- Nu zboară. Doar tremură. 

- Lasă-mă s-o văd! 

Gwen se uită la pasăre cu atenţie. 

- Cred că e o nectarinidă, dar acum e foarte speriată. Hai s-o 
supraveghem câteva minute şi, dacă nu-şi revine, o ducem în casă 
şi-i facem loc în camera ta? De obicei, nectarinidele îşi revin repede. 

După aproximativ zece minute în care pasărea nu-şi revenise, 
o duseră înăuntru. 

- Louisa, ai o cutie de carton? o întrebă Gwen. 

Ea găsi o cutie, aşeză în interiorul ei o bucată de pânză moale 
şi găuri capacul, pentru ca pasărea să poată respira. 

- Oare va funcţiona? îl întrebă pe Conor şi el dădu din cap. 

- Trebuie s-o lăsăm să se odihnească o oră şi apoi ne întoarcem 
să vedem cum se mai simte. 

Lăsară cutia în camera lui Conor şi coborâră să aştepte. 

- Cum o să se hrănească? întrebă el. 

- Mai târziu am putea încerca să-i picurăm apă cu zahăr dintr-o 
pipetă. Vrei să o hrăneşti tu? îi sugeră Louisa. 

După o oră, merseră în bucătărie să ia pipeta. încălzi puţină 
apă şi-l rugă pe Conor să adauge un strop de zahăr. Conor înde¬ 
plini solemn ceea ce i se cerea. Odată ce apa îndulcită cu zahăr se 
răci, fu rugat să aducă cutia. Când băieţelul reveni în bucătărie 
ţinând cutia în mână, Louisa îi dădu pipeta. 

- Strânge-o puţin ca să picure apa şi apoi fii foarte atent când 
deschizi capacul! 

Conor deschise cutia şi-i dădu păsării să bea apă cu pipeta. 
Nectarinida luă o înghiţitură, deschizând şi închizând ciocul 
foarte repede. 

- Acum hai s-o scoatem în grădină şi să vedem dacă e gata să 
zboare din nou, îl îndemnă Louisa. 

Ieşiră în grădină, iar Conor ridică din nou capacul cutiei. 
Pasărea privi în jurul ei şi apoi îşi luă repede zborul. 

Louisa zâmbi. 

- Bravo, Conor. Ai salvat-o! 

Sâmbătă a fost o zi luminoasă şi strălucitoare şi Louisa îşi dădu 
seama că de-abia aştepta să-l revadă pe Leo. După întâmplarea cu 
pasărea, lucrurile se mai îmbunătăţiseră, dar în general, fusese o 
săptămână dificilă. Se îmbrăcă şi-şi perie buclele blonde cu mai 
multă atenţie decât de obicei, deşi încerca tot timpul să se con¬ 
vingă că nu se aranjează special pentru Leo şi făcea eforturi să-şi 
ignore dorinţa de a-1 simţi din nou aproape. 

Conor era încă şi mai entuziasmat decât ea şi, pentru prima 
dată, era vioi aşa cum trebuia să fie un copil de şapte ani. Bucuria 
lui îi încălzi inima Louisei, deşi se simţea uşurată că urmau două 
zile în care va avea timp pentru sine. De la moartea lui Elliot, se 
obişnuise cu propria-i companie, ba chiar se obişnuise să doarmă 
singură, ceva ce nu crezuse că se va întâmpla vreodată. 

Fu surprinsă când prima persoană care sosi se dovedi a fi tatăl 
ei. Ii adusese lui Conor un cadou, pe care deocamdată îl lăsase afară. 

- Hai să mergem să vedem ce ai primit, spuse Louisa. Conor, 
vrei să mergem să vedem cadoul? 

Copilul nu-i răspunse. 

Dar împreună cu Louisa îl urmă pe Jonathan în grădină şi ochii 
îi străluciră de bucurie când văzu o bicicletă nouă, aşezată lângă 
uşa de la intrare. 

- Chiar e pentru mine? întrebă el, privindu-1 pe Jonathan cu 
ochii mari de uimire. 

In mod evident încântat atunci când Jonathan încuviinţă, 
Conor atinse şaua, dar apoi se întristă iar. 

- Nu ştiu să merg cu bicicleta, spuse el. 

- Toţi trebuie să începem de undeva, îi răspunse Jonathan. Hai 
urcă-te pe şa şi eu ţin ghidonul în timp ce tu vei pedala. 

Conor păru să ezite, dar apoi făcu aşa cum îi sugerase Jonathan 
şi cei doi ieşiră la plimbare cu bicicleta pe şosea, iar în curând nu 
se mai vedeau. In timp ce ei lipseau, Leo apăru la volanul camio¬ 
netei şi Louisa se bucură să aibă câteva minute doar pentru ei. Nu 
însemna mare lucru, dar tot era mai bine decât nimic. Strada era 
complet liniştită şi rămaseră un moment cufundaţi în tăcere, apoi 
pălăvrăgiră vrute şi nevrute, în timp ce urmăreau o pisică cu ochi 
portocalii, care se furişa pe lângă perete. Louisa era foarte conşti¬ 
entă de distanţa dintre ei şi ştiind că aveau nevoie să discute aşa 
cum se cuvine, vru să-i spună mai multe. Leo îi întinse mâna, 
dornic să o asigure de sentimentele lui. 

- Mi-a fost dor de tine, spuse el. 

- Şi mie. 

Apoi o întrebă cum s-a descurcat cu Conor. Louisa oftă, nedo¬ 
rind să-l dezamăgească, dar ştiind că trebuia să audă adevărul. 

- Nu pot să aflu prea multe de la el şi se pare că îi displace tot 
ce fac. 

- Dă-i timp! îşi va reveni. 

- Asta-mi spune şi prietena mea Gwen. A venit să stea cu mine 
câteva zile şi să mă sfătuiască. Sper să ai dreptate. Sinceră să fiu, a 
fost epuizant să încerc să mă gândesc la toate lucrurile pe care şi 
le-ar putea dori. Cel mai rău lucru este că şcoala nu vrea să-l ac¬ 
cepte pe Conor. 

Leo încremeni. 

- Dar de ce, pentru numele lui Dumnezeu? 

- Unii dintre copii l-au numit bastard şi apoi Conor s-a bătut 
cu ei. Directorul şcolii mi-a spus că alţi părinţi s-au plâns din cauză 
că el ar fi nelegitim. 

Leo se încruntă. 

- Ar fi trebuit să mă suni. 


338 



Văduva de safii 


- îmi pare rău. Ştiam că eşti ocupat. 

- Bietul copil! Şi acum unde este? 

- Se plimbă cu bicicleta pe care i-a dăruit-o tatăl meu. îl învaţă 
să meargă pe bicicletă. 

- Asta sună bine. 

- E uimitor, dar planul tatei a fost inteligent şi a avut succes. 
Până acum, Conor nu l-a mai întâlnit niciodată pe tata şi, totuşi, 
s-a dus cu el la plimbare cu bicicleta, fericit nevoie mare. 

- Ăsta e un semn bun. 

Louisa se încruntă. 

- Nici Margo nu-i displace. Numai pe mine mă urăşte din senin. 

- Probabil crede că încerci să-i iei locul mamei lui. 

Louisa tăcu. 

Leo îşi lăsă mâna pe braţul ei şi Louisa îi simţi căldura direct 
pe piele. 

- Amândoi ştim că nu vrei să faci asta. Trebuie să ne asigurăm 
că ştie şi el. 

Dintr-odată se auzi un strigăt vesel. 

- Leo! Uite!!! 

Era Conor care se plimba acum pe bicicletă fără nicio teamă. 
Jonathan venea după el, râzând în timp ce încerca să-l prindă din urmă. 

- Nu i-a luat prea mult timp să înveţe! spuse Louisa când co¬ 
pilul coborî de pe şa, îşi rezemă bicicleta de zid şi apoi fugi în 
braţele lui Leo. 

Jonathan zâmbi plăcut impresionat să-l revadă pe Leo şi îi 
strânse mâna. 

- Copilul are un talent înnăscut. A reuşit să înveţe să meargă 
pe bicicletă în cinci minute. Cel mai greu mi-a fost să-l conving să 
încetinească. 

- Putem să luăm bicicleta acasă? întrebă Conor, cu obrajii îm¬ 
bujoraţi şi ochii strălucitori de emoţie. Te rog, Leo? 

Leo încuviinţă. 

- O voi instala în portbagajul camionetei. 

- Va trebui să fii atent pe plantaţie. Drumul de acolo e mult 
mai accidentat decât cel de aici, spuse Louisa. 

Conor o ignoră, dar Leo insistă că Louisa avea dreptate şi că 
acolo trebuia să meargă mai încet sau risca să cadă. 

- O să fiu atent, promise Conor şi-l îmbrăţişă pe Leo. 

Leo aşeză bicicleta în portbagajul camionetei, îi zâmbi larg 
Louisei şi în câteva minute dispărură din peisaj. 

- Tată, îţi mulţumesc pentru asta, spuse Louisa. Să sperăm că 
atunci când se întoarce, o să uşureze puţin lucrurile. Ştii că şcoala 
nu vrea să-l accepte? 

- Mi-a spus Elspeth Markham. Se pare că toată lumea ştie că el 
este fiul lui Elliot. 

- Te deranjează? 

Jonathan ridică din umeri. 

- Trebuie să recunosc că da. Dar cel mai mult, din cauză că 
sunt supărat pe Elliot. Conor e un copil bun şi bietul de el a trecut 
prin atâtea greutăţi. La naiba cu bârfele! 

Louisa îi zâmbi cu mândrie. Tatăl ei nu o dezamăgise niciodată. 

- Problema e că eu nu-1 pot educa singură. Mă gândeam c-ar 
avea nevoie de un meditator. 

- N-ai o servitoare franţuzoaică la bucătărie? 

- Ba da. Camille. 

- Roag-o să-l înveţe pe Conor noţiuni elementare de limba fran¬ 
ceză. Eu te ajut cu plăcere şi-i predau istorie şi geografie, când am timp. 
Iar tu va trebui să-l înveţi matematica, engleza şi ştiinţele naturii. 

- Pare un plan grozav. Nu vreau să-l suprasolicit pe Conor, 
dar are nevoie să fie ocupat, altfel, se va plictisi. Oare lunea ai avea 
timp o oră să stai cu el? Cred că pe tine o să te vrea şi ar fi un bun 
început. Sau, poate, mai întâi îl scot la o plimbare cu bicicleta - să 
vedem ce vietăţi descoperim - şi te ocupi tu de el mai târziu. 

- Atunci rămâne pe luni. 

Jonathan o privi cu atenţie. 

- Acum hai să ne plimbăm puţin pe metereze. Arăţi ca şi cum 
ţi-ar prinde bine să se joace vântul prin părul tău. 

- Gwen e aici, îi dă bebeluşului să mănânce. Stai să văd dacă 
nu vrea să vină cu noi. 

Louisa se duse înăuntru, dar ieşi clătinând din cap. 

- Nu poate să vină. încearcă s-o adoarmă pe Alice. 

Chiar înainte să plece amândoi la plimbare, sosi poştaşul şi-i 
dădu Louisei un plic. Ea îl deschise, apoi oftă adânc. 

- Ce este? 

- Un bilet de la De Vos, îmi cere să ne întâlnim luni, la prânz, 
la tribunal. 

- Este semnat? 

- Da. Probabil iar vrea să-şi recupereze banii. 

Louisa băgă în buzunar biletul şi plecară la plimbare. 

- O datorie legală ar trebui să fie luată din averea lui Elliot, 
spuse Jonathan. 

Louisa pufni. 

- Ce avere! Oricum, nu există nicio datorie legală, nu-i aşa? 
Contractul era fals. 

- Atunci, tu n-ai nicio treabă. 

- Oare n-am putea să-i dăm banii? Să-l facem să plece, o dată 
pentru totdeauna? 

- E o sumă foarte mare şi încă nu ştii ce s-a întâmplat cu toţi 
banii pe care Elliot i-a scos din contul lui. Trebuie să fie pe undeva. 

- Cred că o parte din ei a ajuns la Zinnia. Intr-o scrisoare pe 
care am găsit-o, Elliot chiar spunea că va pune bani deoparte pen¬ 
tru ei. Problema e că nu ştiu unde să mai caut restul. 

- Vrei să te întâlneşti cu De Vos? 

- Cred că da. 

- Vin cu tine. 

- Nu, aş prefera să rezolv singură. 

- De ce? 

- Pentru că simt că eu trebuie să îl înfrunt. Altfel, n-o să scap 
niciodată de el. 

Urmă o tăcere scurtă, în timp ce se plimbau. 

- Ei bine, spuse tatăl ei în cele din urmă, anunţă-mă dacă te răzgân¬ 
deşti. Şi acum, povesteşte-mi cum merg lucrurile cu magazinul! 

Louisa îi spuse încântată cât de bine lucrau constructorii, con¬ 
vinşi că vor termina treaba în câteva săptămâni şi că ea ar putea 
coopta în echipă un alt bijutier. 

- Am un contact pentru tine, îi spuse Jonathan. Un argintar 
care creează perii, piepteni, podoabe şi bijuterii. 

- Exact ce aveam nevoie! 

Louisa şi Gwen hotărâră să ia masa la New Oriental Hotel, 
transportând bebeluşul între ele în coşul de răchită, deşi acum, că 
Alice crescuse, nu mai era aşa uşor. Din fericire, încă dormea în 
mod regulat, aşa că ele îşi planificară prânzul la ora la care bebe¬ 
luşul dormea de obicei. 

- O, Doamne! exclamă Gwen atunci când sosiră la restaurantul 
hotelului. Ultima oară am fost aici de Crăciun. Nu-i aşa că timpul 
a zburat? 

Femeile traversară holul impunător de la recepţie, de culoarea 
abanosului, şi ajunseră la sala de mese elegantă. 

Aşezate la o masă de lângă fereastră, de unde puteau urmări 
oamenii care treceau, discutară fleacuri. Apoi, după ce comandară, 
Gwen îi povesti mai multe despre viaţa ei la plantaţia de ceai şi 
despre cum îl cunoscuse pe Laurence la Londra. 

- Am ştiut din clipa în care l-am văzut. 

- Dragoste la prima vedere? 

Gwen încuviinţă. 

- Aşa cred. Eram la o serată muzicală la Londra. Am fost pier¬ 
dută în momentul în care am făcut cunoştinţă, mi-a sărutat mâna 
şi mi-a zâmbit. 

- Ce romantic! 

- Pe urmă ne-am întâlnit în fiecare zi. Părinţii mei n-au fost 
prea fericiţi că un văduv de treizeci şi şapte de ani vrea să se însoare 
cu mine, dar au revenit la sentimente mai bune atunci când 
Laurence s-a oferit să lase un director responsabil pe plantaţia de 
ceai şi să revină să locuiască în Anglia. Eu nici nu voiam să aud 
aşa ceva. I-am spus că dacă inima lui era în Ceylon, acolo era şi 
inima mea. 

- Şi aşa a şi fost. 

-Da. 

Louisa respiră adânc. 

- Am vrut să-ţi explic mai multe despre Conor. 

Gwen îi zâmbi călduros. 

- Doar dacă eşti pregătită. 

Louisa dădu din cap şi îi spuse întreaga poveste despre datoriile 
lui Elliot, despre Zinnia şi despre fiul lor. 

- Tot nu înţeleg de ce a făcut-o, spuse ea. Aventura lui a durat 
aproape opt ani. îţi vine să crezi? Aproape două treimi din tot 
timpul când am fost căsătoriţi. 

Gwen îi întinse mâna peste masă. 

- Louisa, nu e vina ta, ştii asta, nu? 

- Asta îmi spun şi eu. 

- Fii convinsă de asta! 

- Cred că totul ar fi fost diferit dacă am fi avut un copil. Ştii, 
mă simt ca o mamă. 

- Trebuie să-ţi fie aşa de greu. îmi pare rău. 

Louisa se uită pe fereastră şi-o văzu trecând pe Janesha, propri¬ 
etara magazinului de delicatese. Ridică mâna în semn de salut. 

- Elliot a fost atât de tandru atunci când am pierdut-o pe Julia. 
Credeam pe-atunci că nu aş fi putut cere un soţ mai bun. Şi acum 
mă simt ca o fraieră. 

- El era fraier pentru că nu şi-a dat seama ce avea. 

- Tocmai asta e problema. Cred că în multe privinţe el şi-a dat 
seama, dar pur şi simplu nu s-a putut abţine. Nu a rezistat ispitei 
şi s-a dus la Zinnia imediat după ce am suferit primul avort spon¬ 
tan. Cred că de atunci soarta ne-a fost pecetluită. 

- Nu şi dacă s-ar fi oprit. 

- Probabil. 

- La început părea că totul se prăbuşeşte. M-am simţit complet 
trădată, ca şi cum brusc aş fi devenit nimeni. Că n-aş mai fi con¬ 
tat pentru el. Că Elliot nu m-ar fi putut înşela dacă aş fi contat 
într-adevăr pentru el. M-am simţit atât de mică, de parcă nici 
măcar n-aş mai fi existat cu adevărat. 

- Şi acum? 

- Acum încă mă doare trădarea lui, dar e prea epuizant ca să 
mai fiu furioasă pe el. 

Louisa oftă. 

- Oricum, acum mă simt de parcă aş fi redevenit eu însămi. 
Sau, cel puţin, părţile de care aveam nevoie cel mai mult. 

- Şi eu am simţit că mă pierd, după ce a murit Liyoni. 

- îmi pare atât de rău. E un sentiment îngrozitor, nu-i aşa? 
Acum sunt mai puternică. Dacă nu eram mai puternică, n-aş fi 
putut avea grijă de Conor. 

- S-ar putea să te simţi puternică, dar nu uita că uneori lucrurile 
ne prind din urmă. 

Atunci veni mâncarea şi un timp au fost ocupate să guste 
toate bunătăţile. Alice scânci în somn şi Gwen se aplecă deasupra 
coşuleţului ei să vadă cum se simte. 

- Visează, spuse ea şi-i mângâie obrazul fiicei sale. Acum po- 
vesteşte-mi mai multe despre Leo! 

- Suntem prieteni. 

Gwen îi zâmbi Louisei. 

- Şi?! o îndemnă Gwen. 

- Ei bine, aşa cum îţi spuneam, el este proprietarul unei plan¬ 
taţii de scorţişoară de lângă Galle. Acolo a trăit şi Zinnia. Erau 
veri. Ce păcat că erai ocupată azi-dimineaţă când Leo a venit să-l 
ia pe Conor! 

Louisa se întrerupse. 

- Şi? o îndemnă Gwen. 

- Şi adevărul e că îmi place să fiu cu Leo. 

- Aha! Pare exact ce ai nevoie. 

- Dar oare nu e prea devreme? 

- Te face fericită? 

Louisa se gândi la asta. 

- Mă face să simt din nou că trăiesc şi pare atât de serios, după 
tot ce a făcut Elliot. Am petrecut destul timp împreună şi mi-e 
atât de uşor să vorbesc cu el. Tare aş vrea să-l întâlneşti şi tu. 

- Poate c-o să-l cunosc mâine, când ţi-1 aduce înapoi pe Conor. 
A fost vreodată căsătorit? 

Louisa clătină din cap. 

- E oarecum burlac. 

- Oarecum, dar cu el cred că e ceva mai mult de atât. 

- Cred că dacă cineva te convinge să ai o părere bună despre 
tine însăţi, atunci ar fi bine să-i dai o şansă. Ce a făcut Elliot tre¬ 
buie să te fi deteminat să-ţi pierzi încrederea în oameni. 

Louisa dădu din cap. 

- Oricare ar fi rezultatul, calul de dar nu se caută la dinţi. 

- Chiar crezi asta? Am emoţii să nu cumva să greşesc. Cum îţi 
dai seama dacă cineva te place cu adevărat? 

- Trebuie să-ţi asculţi instinctul. 

- Tocmai asta este. Vreau atât de mult să am încredere în Leo 
şi uneori chiar cred că reuşesc, dar după Elliot... 

- Nu-1 lăsa pe Elliot să-ţi distrugă viitorul! Dacă Leo este ceea 
ce vrei, uită ce ţi s-a întâmplat înainte de el. Trebuie! Gwen oftă 
şi continuă: Nu ştiu, dar orice ne-ar rezerva viaţa, trebuie să găsim 
o cale să ne descurcăm, nu-i aşa? 

- Dar tu ai fost fericită cu Laurence? 

- Da, dar am avut şi noi greutăţile noastre. 

- Desigur. Pierderea fiicei tale trebuie să fi fost extrem de du¬ 
reroasă pentru amândoi. 

Gwen se uită în jos şi Louisa se întrebă dacă nu cumva era ceva 
mai mult ce prietena ei nu-i mărturisea. 

Restul zilei trecu fără evenimente, dar, spre surprinderea ei, 
Louisa descoperi că îi era dor să-l aibă pe Conor prin casă. Şi când 
Gwen adormi după-amiază târziu împreună cu Alice, cu excepţia 
zgomotelor obişnuite, a scârţâitului podelelor vechi de lemn şi a 
noilor conducte instalate, casa era prea liniştită. Simţindu-se ca o 
străină în propria-i casă, Louisa citi un capitol dintr-un roman, 
continuă să-şi coasă cuvertura din petice şi ieşi la plimbare cu cei 
doi câini. Şi, în tăcere, se trezi că visează cu ochii deschişi la Leo, 
mintea ei revenind la el din nou şi din nou. Felul în care el vorbea, 
felul în care el se mişca şi felul în care îi străluceau ochii întunecaţi, 
atunci când îi zâmbea. Louisa reuşea să şi-l imagineze atât de clar, 
de parcă ar fi fost alături în aceeaşi cameră. Ce-i spusese lui Gwen 
era adevărat. Leo o ajutase să-şi recapete încrederea şi ea de-abia 
aştepta să-l revadă. 

A doua zi de dimineaţă, auzind un plâns de bebeluş, Louisa se 
trezi brusc. Dar, cu ochii larg deschişi, ştia că fusese doar un vis. 
Nu exista niciun bebeluş. Apoi, ca o ironie a sorţii, o auzi pe Alice 
plângând. Louisa se gândi la Conor. Acum avea un copil de care 
trebuia să aibă grijă şi copilul era copil, deci Conor ar putea fi 
singura ei şansă de a fi mamă. 

In acea după-amiază, Irene şi Margo îşi făcură apariţia pe neaş¬ 
teptate. Louisa se simţi neliniştită şi o privi pe Margo, în timp ce 
le invita în living. Margo îşi arcui sprâncenele şi ridică din umeri. 

- Ce păcat că aţi ratat ora ceaiului! spuse Louisa. In loc de 
obişnuita prăjitură de duminică, am avut o tartă franţuzească, 
gătită de Camille. E o bucătăreasă excelentă. 

Margo încuviinţă. 

- Cina va fi servită în curând, dar până atunci, dacă doriţi, o 
rog pe Camille să vă pregătească sendvişuri. Vreţi? 

- N-avem încotro, răspuse Irene şi îşi strânse buzele. 

- Ar fi trebuit să mă anunţaţi că veniţi. 

- îmi pare rău. Am luat autobuzul devreme, mărturisi Margo. 
Totul a fost pe fugă. 

- Voi trece direct la subiect, spuse Irene. Am venit să-mi văd 
nepotul. Margo zice că e aici. Nu c-ar fi vrut să-mi spună, oricum... 

Margo îi ceru scuze Louisei în şoaptă. 

Louisa oftă. 

- Mă tem că nu e aici. 

Irene o iscodi din priviri. 

- Atunci unde este? 

- Am planificat să-şi petreacă cinci zile pe săptămână aici şi 
weekendurile la Leo până când va fi destul de mare încât să meargă 
la internat. 

- Mi se pare cel mai neinspirat plan. Copiii au nevoie de conti¬ 
nuitate, de stabilitate, pentru ei e nevoie ca lucrurile să rămână ne¬ 
schimbate. Toate aceste tulburări şi schimbări nu-1 vor ajuta deloc. 

- Noi ne gândeam că vom putea face lucrurile să meargă. 

- Am de gând să stau aici cel puţin o săptămână. Deşi Harold 
nu este de acord, eu vreau să-l cunosc pe băiat. 

Louisa simţi că-i tremură inima. 

- Irene, nu cred că asta e o idee bună. întâi lasă-1 să se obişnu¬ 
iască puţin cu mine. 

- Mă tem că va trebui să insist. 

- Are nevoie de timp, Irene, înainte să întâlnească o nouă per¬ 
soană. Pentru Conor a fost o schimbare imensă. 

- Nu sunt o persoană nouă! Sunt bunica copilului. Te averti¬ 
zez, i-am cerut avocatului meu să facă demersuri pentru obţinerea 
custodiei. 

Louisa oftă. Numai de asta mai aveau nevoie acum! 

Irene era ultima persoană pe care şi-o dorea să-i judece tentati¬ 
vele de comunicare cu Conor, mai ales că era extrem de serioasă 
în privinţa custodiei. Louisa o privi pe cumnata ei, dar Margo păru 
supusă şi atitudinea ei o convinse pe Louisa să se întrebe dacă asta 
era din cauză că avea legătură cu William şi cu divorţul lui. 

Se auzi o bătaie la uşă şi intră Camille, aducându-le un platou 
de sendvişuri. 

- Iertaţi-mă! spuse ea. Ashan a trebuit să iasă. Mai aveţi nevoie 
de ceva? 

- Gin tonic, comandă Irene. 

- Eu vreau doar apă, te rog, spuse Margo. 

- De fapt, Camille, dacă tot eşti aici, voiam să te întreb dacă 
ai fi dispusă să-l ajuţi pe Conor să înveţe noţiunile de bază ale 
limbii franceze. 

- Cu multă plăcere, doamnă. 

Odată ce servitoarea părăsi camera, Irene o privi pe Louisa. 

- Ii ceri unei servitoare de la bucătărie să-mi educe nepotul? 

- Este o idee bună. Conor n-a fost niciodată la şcoală şi are 
multe lucruri de recuperat şi de învăţat. 

- Dar de ce nu poate merge la şcoala de aici? 

- Nu vor să-l primească, din cauză că este un copil nelegitim. 
Copiii l-au jignit. 

Irene făcu ochii mari de uimire. 

- N-o să spun că asta nu reprezintă un obstacol, dar, dacă noi 
l-am adopta pe Conor, copilul va deveni legitim, nu-i aşa? Şi dacă 
ar merge la şcoală în Colombo... 

Louisa o întrerupse. 

- Nu cred că Leo ar fi de acord. Conor locuieşte la Cinnamon 
Hills. Acolo e casa lui. 

- Dar ce reprezintă Leo acesta pentru copil? Din ceea ce-am 
auzit de la o prietenă a lui Elspeth Markham, el e doar un văr de-al 
doilea sau un văr de gradul unu mai îndepărtat. Am şi uitat ce este. 
In orice caz, bunicii au prioritate. 

Camille reveni cu băuturile şi se făcu linişte în salon. Louisa 
şi-ar fi dorit ca Irene să nu fi venit. Prezenţa ei avea să complice 
lucrurile. Cât despre Conor, ea nu ştia la ce să se aştepte din par¬ 
tea lui, dar spera la un comportament mai bun, altfel va trebui să 
îndure comentariile răutăcioase ale Irenei. 



42 

După-amiaza târziu când Leo îl aduse înapoi pe Conor, cerul 
era în continuare colorat într-o nuanţă delicată de violet străluci¬ 
tor, briza adia blând şi nu era niciun semn de ploaie iminentă. 
Gwen şi Louisa ieşiră împreună în grădină şi Louisa i-1 prezentă 
prietenei ei pe Leo. 

- E o plăcere să te cunosc, spuse Gwen, zâmbindu-i larg şi dând 
mâna cu el. 

Leo îi strânse mâna. 

- Asemenea. 

- Cum s-a simţit Conor? îl întrebă Gwen. 

Leo înclină capul. 

- Foarte bine. 

Şi, într-adevăr, Conor părea schimbat în bine. în locul privirii 
încruntate şi bosumflate, îi zâmbi Louisei şi ea observă că prinsese 
culoare în obraji. Era un zâmbet de bun găsit şi ea spera că asta 
însemna că va urma o săptămână mai uşoară. 

- Conor s-a plimbat pe bicicletă aproape tot weekendul, adă¬ 
ugă Leo. I-am spus că are voie să se plimbe şi prin Galle, dacă îl 
însoţeşte cineva. 

- îmi place să merg pe bicicletă, mărturisi Louisa şi se aplecă 
să stea de vorbă cu Conor. Când eram mică, îmi petreceam tot 
timpul plimbându-mă cu bicicleta. Mâine-dimineaţă, la prima oră, 
mergem la plimbare. Sigur, doar dacă vrei tu. Şi mai târziu, tatăl 
meu te va ajuta cu lecţia de istorie. 

Margo ieşi şi, în timp ce ea şi Gwen vorbeau cu băieţelul, 
Louisa îl trase deoparte pe Leo. 

- Mă tem că bunica lui Conor, Irene, s-a întors cu tot felul de 
planuri. 

- Ca de exemplu? 

- Pentru început, vrea să-l ducă în Colombo. Sincer, Leo, Irene 
ar fi ultima persoană care ar trebui să aibă grijă de el. O să-l distrugă. 

- Ei bine, întâi va avea de-a face cu mine. Nu-ţi face griji! S-ar 
putea ca toată planurile ei să fie în zadar. 

Louisa oftă. 

- Sper să ai dreptate. 

In timp ce Conor era absorbit de dialogul cu Gwen şi Margo, 
Louisa se întoarse brusc, îl privi pe Leo şi simţi cât de greu cân¬ 
tărea această problemă, oricare ar fi fost ea. Abia dacă îndrăznea 
să se gândească la ceea ce i-ar putea aduce viitorul, dar voia pur 
şi simplu să se agaţe strâns de senzaţia de a fi aşa de aproape de 
el, încât îl auzea respirând. 

- Eşti bine? o întrebă el încet. 

Louisa încuviinţă. 

- Dacă ai nevoie de mine, sună-mă! Şi nu doar pentru Conor. 
înţelegi ce vreau să spun? 

Ea încuviinţă iar. Ochii i se înceţoşară din cauza lacrimilor şi 
clipi repede. 

- Oricum, înainte să plec, n-ai vrea să mă prezinţi Irenei? 

Chiar atunci, Irene ieşi în grădină şi-i privi nedumerită pe 

Louisa şi Leo. 

Ea se simţi paralizată, dar Leo îi întinse mâna. 

- Leo McNairn, tutorele lui Conor. 

Irene pufni dispreţuitoare, dar îi strânse mâna. 

- Irene Reeve. 

Apoi se întoarse spre Conor şi, fără nici cea mai mică ezitare, 
bătu din palme şi începu să gângurească pe deasupra lui. 

- Şi el trebuie să fie scumpul meu nepoţel. Ce mult îi semeni 
tatălui tău! Ce minunat este! Ciudat, nu-i aşa, Louisa? 

- Da. Conor e leit Elliot, recunoscu ea, dar, fără să-l privească 
măcar pe micuţ, ştiu că era şocat de faptul că bunica lui îl luase aşa 
brusc în primire. 

Nu fusese cea mai subtilă întâlnire şi Louisa era îngrijorată de 
felul în care Conor va primi veştile. 

- Ei bine, spuse Leo. Mi-a părut bine să te cunosc, Irene, şi pe 
tine, Gwen, dar acum trebuie să plec. Conor, să fii cuminte! 

Băieţelul îl îmbrăţişă şi apoi se retrase un pas, părând că se luptă 
să înţeleagă ceva. 

- Chiar e bunica mea? întrebă el în cele din urmă. 

Leo încuviinţă. 

- Dar nu uita că Louisa are grijă de tine! 

Louisa ar fi preferat să i-1 prezinte pe Conor Irenei în casă, 
după plecarea lui Leo, dar acum soacra ei remarcase felul în care 
el o privea pe Louisa şi cum ea mai avea atât de puţin şi izbucnea 
în lacrimi. Louisa ştia că aceste întâmplări ar atrage eventuale 
observaţii şi Dumnezeu ştie ce alte împotriviri. In timp ce Leo şi 
Louisa merseră lângă camioneta lui, el îi şopti cu voce joasă, ne¬ 
dorind să fie auziţi de Irene. 

- Nu poţi să fugi de-aici într-o seară? Aş vrea să ne întâlnim 
cum se cuvine... 

Louisa simţi o frison de plăcere. 

- Ba da. 

Leo îi zâmbi larg. 

- M-am gândit să mai trec pe la tine, dar acum cu soacra ta pe 
aici, s-ar putea să nu fie o situaţie prea confortabilă, pentru niciu- 
nul dintre noi. 

- Ce-ar fi să vii marţi? Până atunci Conor ar avea timp să se 
acomodeze puţin. 

- Excelent. Şi n-o lăsa pe Irene să te supere! 

- Trebuie să-ţi spun că vrea neapărat să obţină custodia lui Conor. 

Leo îşi îngustă ochii. 

- Serios? N-are nicio şansă! 

Se întrerupse un moment. 

- Uite, Conor e cu Irene, nu vrei să evadezi puţin de acasă? 

- Acum? 

-Da. 

Louisa încuviinţă. 

- Dar nu pentru multă vreme. 

- Haide. Să mergem la dig! 

Păşind aproape unul de celălalt, dar fără să se atingă, se plim¬ 
bară mirosind peştele atârnat la uscat pe tarabe, când trecură 
prin dreptul magazinului. Toată lumea o salută pe Louisa, în 
timp ce mergeau împreună mai departe şi ea le zâmbi tuturor. 

- Ii cunoşti pe toţi oamenii din oraş, exclamă Leo. 

- Pe majoritatea. 

- Vrei o îngheţată? o întrebă el şi se opri în faţa tejghelei unui 
vânzător de îngheţată. 

- Cu aromă de şerbet de mango, te rog, spuse Louisa. 

Leo cumpără îngheţatele şi îi oferi una. 

Se plimbară pe lângă arborele aromat de frangipani şi în cele 
din urmă ajunseră la vechile ziduri de apărare ale oraşului, de unde 
contemplară oceanul argintiu strălucitor în amurg. 

- Oceanul pare nesfârşit, nu-i aşa? 

Louisa încuviinţă în timp ce se rezemară de metereze şi conti¬ 
nuă să-şi mănânce îngheţata. 

- îmi place mirosul sărat al oceanului şi felul în care mereu îşi 
schimbă culorile. 

- Ce înseamnă pentru tine să trăieşti aici? făcu Leo un semn 
către ocean. 

- Simt că aici sunt rădăcinile mele. 

El o privi şi-i şterse cu degetul picătura de îngheţată de pe 
bărbie, apoi o gustă. 

- Mulţumesc, îi spuse Louisa. 

- Ai fi dispusă să trăieşti vreodată în altă parte? o întrebă el. 

- Asta depinde de motivul mutării. Dar tu? 

- Cred că Cinnamon Hills este primul loc care-mi aparţine cu 
adevărat. îmi place să deţin controlul asupra vieţii mele. 

Louisa îşi înclină capul şi se încruntă puţin. 

- înainte nu aveai control asupra vieţii tale? 

- Intr-un anume fel, am deţinut întotdeauna controlul, dar 
multe dintre deciziile mele au fost rezultatul întâmplării. Plantaţia 
de scorţişoară este un lucru pe care l-am ales şi căruia i-am dedicat 
câţiva ani din viaţa mea. 

- Şi acum trebuie să te gândeşti şi la Conor. 

Leo încuviinţă. 

- Ceea ce schimbă totul. 

Louisa se întrerupse. 

- Leo, crezi că încrederea este mai importantă decât dragostea? 

- Probabil nu poţi avea una fără cealaltă. 

- Am avut încredere în Elliot. 

- Toţi am avut încredere în cineva care nu merita. Dar nu poţi 
lăsa ca o singură trădare să-ţi domine viaţa, pentru că altfel nu vei 
mai putea trăi niciodată cu adevărat. 

Leo se întoarse spre ea şi-i ridică bărbia în timp ce o privea. 

- Şi acum? Cum te simţi acum? 

- Am senzaţia c-am început să simt din nou că trăiesc. 

In seara aceea, lucrurile decurseră într-un mod relativ paşnic şi 
când Conor fu pus în pat la culcare, Gwen îi zâmbi Louisei şi-i 
spuse cât de mult îi plăcea Leo. Chiar şi în cele câteva momente 
cât discutaseră, îşi dăduse seama că era un bărbat adevărat. 

- Da, foarte, îi spuse ea. 

Louisa era bucuroasă să audă asta şi, de asemenea, se simţi 
uşurată văzând cum Conor se acomodase şi mai bine; băieţelul se 
spălase de bunăvoie pe dinţi şi-şi pusese pijamaua, fără obiecţii. Ba 
chiar îi permisese Louisei să-i citească o poveste înainte de culcare. 
După ce ea terminase de citit povestea, Conor o întrebase de fetiţa 
despre care ea îi povestise atunci, la Cinnamon Hills. 

- Fetiţa a cărei mamă a murit. 

- A crescut. 

- Şi a fost fericită? 

Louisa îi zâmbi. 

- Conor, fetiţa aceea eram eu şi da, am fost foarte fericită. Dar 
asta nu înseamnă că nu mi-a fost dor de mama. 

- încă o mai vezi? 

- Dar tu îţi poţi vedea mama? 

- Tot timpul. îmi imaginez că stă pe patul meu dimineaţa. Şi 
îmi imaginez că vine cu mine la plimbare, pe plantaţie. Ei îi po¬ 
vestesc despre toate vietăţile pe care le întâlnesc. 

- Asta e bine. Ii păstrăm în inimile noastre pe oamenii pe care 
îi iubim. 

- Chiar şi după moarte? 

- Da. Chiar şi atunci. 

Louisa îl mângâie pe obraji, apoi se ridică şi stinse lumina. 
Timp de câteva clipe, mai rămase în faţa camerei lui, simţindu-şi 
inima plină de bucurie. Conversaţia îi amintise de mama ei în 
bucătărie amestecând aluatul pentru prăjituri într-un castron de 
faianţă, în timp ce şuviţele blonde îi acopereau faţa. Şi-şi mai 
aminti cum mama ei îşi ţinea pălăria, atunci când briza oceanului 

se înteţea, sălbatic. Sau cum mama ei se ghemuia pe canapea citind 
o revistă, iar paginile foşneau şi musonul urla pe afară. Acestea nu 
erau amintiri. Erau imagini inventate, cu ajutorul cărora ea se 
consolase în timp ce creştea. Amintirile reale erau momente ne¬ 
clare, confuze, incomplete: sugestia unui zâmbet şi căldura persis¬ 
tentă a unei îmbrăţişări. Atât. 

Mai târziu, după cină, când adulţii stăteau confortabil în salon, 
făcându-şi siesta, o auziră pe Alice plângând, aşa că Gwen urcă 
imediat în camera micuţei. Şi atunci, Irene deschise subiectul. 

- Eu ar trebui să-l duc pe Conor la culcare. Nu crezi că, cu cât 
se obişnuieşte mai repede cu mine, cu atât mai bine? Când voi 
avea custodia... 

- Poate când o să te cunoască mai bine, o să-l adormi tu, o 
întrerupse Louisa, dorind să aibă un ton conciliant. 

Irene se bosumflă. 

- Soţul tău abia a fost îngropat acum şase luni şi... 

Louisa simţi cum i se încleştează maxilarul, dar continuă să-şi 
păstreze vocea calmă. 

- Irene, e cumva treaba ta? 

- Dar în faţa copilului... 

Louisa dori să riposteze, dar nu suporta să-i dea satisfacţie, aşa 
că ea continuă discuţia pe un ton calm. 

- Uite, Irene, eu şi Leo suntem prieteni buni şi atât. El m-a aju¬ 
tat mult pe parcursul unei perioade extrem de dificile şi dureroase 
din viaţa mea, când a trebuit să mă confrunt şi să fac faţă trădării 
fiului tău. Elliot m-a trădat şi pe mine şi a trădat şi căsnicia noastră. 

Irene pufni. 

- Atunci când soţul trădează, e vina soţiei. 

- Adică? 

- Dacă ai fi avut copii... 

Louisa se simţi şocată. 

- Deci tot pe mine mă învinovăţeşti din cauza relaţiei lui ex- 
traconjugale. Şi ce părere ai de datoriile lui Elliot? Şi alea sunt tot 
vina mea? 

Irene ridică din umeri. 

Louisa scotea flăcări în timp ce ascultă sunetele din bucătărie, 
paşii servitorilor şi zumzetul radioului. Era momentul acela al nop¬ 
ţii când toată lumea îşi termina treaba de peste zi şi în curând toată 
casa avea să se cufunde în somn şi ea îşi va putea alina singură furia. 

Soacra ei fusese întotdeauna o provocare, dar asta era picătura 
care umplea paharul şi problema era că, în afară de a o da pur şi 
simplu pe uşă afară, Louisa n-avea nicio posibilitate să o convingă 
să plece. 

Aproape pe tot parcursul discuţiei, Margo îşi ţinuse privirea 
în podea, dar apoi îndrăzni să-şi ridice ochii spre mama ei. 

- Mamă, ai fost grosolan de nedreaptă. Cred c-ar trebui să-i ceri 
scuze Louisei. 

- Ştiam c-o să-i iei apărarea. Preferi să locuieşti cu ea, decât să 
vii acasă să stai cu mine. Să nu crezi că nu mi-am dat seama de asta. 
Şi chiar dacă nu mi-ai dat niciun indiciu privind motivul pentru 
care ai renunţat pur şi simplu la postul din Londra, n-am nicio 
îndoială că Louisei i-ai spus toată povestea. 

In timp ce Irene se ridică de pe scaun, Margo răspunse: 

- Dar oare te-ai gândit măcar un pic de ce am preferat să nu-ţi 
spun nimic? 

- Tu eşti fiica mea. 

- Şi tu eşti mama mea. 

- Aşa, şi?! 

- M-am îndrăgostit de un bărbat căsătorit. 

Irene respiră şuierător şi se aşeză brusc la loc. 

- Ar fi trebuit să-mi spui. S-a terminat? 

- Nu. William divorţează. 

Irene se albi la faţă, şocată. 

- O, Margo! Nu te înţeleg. 

- Asta era şi ideea. 

- Ei bine, asta este aşa o dezamăgire. Cred că am auzit destule 
pentru o singură seară. 

Şi spunând asta, Irene se ridică iar în picioare şi ieşi din salon. 

- Mă simt neloială, dar uneori mă întreb ce am făcut pentru a 
merita o astfel de mamă, mărturisi Margo în timp ce Louisa clătină 
din cap. 

- Cred că în seara asta vom adormi mai devreme, da? Slavă 
Domnului mâine va fi o altă zi. Poate va fi mai bine. 

- Cel puţin mama nu se trezeşte devreme, adăugă. Şi aşa ai 
şansa să mai petreci timp cu Conor. 

Louisa îi zâmbi. 

Puţin mai târziu, sună Leo. Louisa răspunse la telefon şi, când 
îi auzi vocea, îi tresări inima. 

- E totul în regulă? îl întrebă ea. 

- Voiam doar să ştiu dacă e bine Conor. 

- E bine. Mi-a vorbit despre Zinnia. 

- Mă bucur. Ăsta da, progres! 

Louisa îl auzi tuşind şi apoi când vorbi din nou, Leo avea o 
voce gravă. 

- Ei bine, asta nu e, de fapt, tot adevărul. Voiam să ştiu despre 
Conor, dar voiam şi să-ţi aud vocea. 

Louisa zâmbi, fericită. 

- Şi eu mă bucur să te aud. 

- Eu... Ei bine, de-abia aştept să te văd. Asta e tot. 

Ea simţi căldura invadându-i pieptul şi avu senzaţia că între ei 
urma să se întâmple ceva ce ar putea schimba totul. 


43 

Louisa se trezi în zorii zilei odată cu Gwen, care trebuia să se 
întoarcă în Colombo şi decisese să ia un mic dejun matinal, deoa¬ 
rece voia să înceapă ziua devreme. In liniştea din bucătărie, Louisa 
îşi turnă o ceaşcă de ceai, îi pregăti bebeluşului biberonul şi puse 
nişte banane într-o pungă maro. Apoi, după ce se îmbrăţişară şi 
promiseră să-şi scrie, Louisa o ajută pe Gwen să o ducă pe Alice 
în maşină. 

- Iţi mulţumesc că ai venit. Şi îţi mulţumesc atât de mult pentru 
tot ajutorul acordat, spuse Louisa, apoi îşi sărută prietena pe obraz. 

- A fost plăcerea mea. Trebuie să ne revedem în Colombo! 

- Minunat! Ai grijă cum conduci! 

Apoi Louisa urcă şi deschise obloanele, dornică să contemple 
cerul senin. Probabil azi n-avea să plouă. Se spălă şi se îmbrăcă 
repede, apoi reveni în bucătărie unde bucătarul făcea prima cafea 
a zilei. După ce bău una sau două ceşti, Louisa urcă repede să-l 
trezească pe Conor, nerăbdătoare să iasă din casă cât mai repede, 
înainte ca Irene să aibă şansa să strice totul. Ea îl atinse uşor pe 
umăr şi băieţelul se trezi imediat, privind-o surprins. 

- Este un joc, îi şopti ea zâmbind, simţindu-se plină de opti¬ 
mism. Voiam să văd dacă reuşim să ieşim la plimbare cu bicicleta, 
înainte să se trezească cineva din casă. 

Louisa fu încântată când Conor încuviinţă şi se îmbrăcă ime¬ 
diat în tăcere. Era de bine. Probabil speranţele ei erau întemeiate. 

La micul dejun mâncară mango, caş de bivoliţă şi miere, după 
care ieşiră în grădină să-şi recupereze bicicletele, acum ţinute 
într-o mică magazie. Conor părea timid în prezenţa ei şi ea era 
îngrijorată că băieţelul nu-şi dorea cu adevărat să meargă împre¬ 
ună la plimbare, dar în doar câteva minute amândoi ieşeau din 
grădină şi porneau la drum. 

- Vrei să ne plimbăm pe lângă dig? îl întrebă ea, înclinându-şi 
capul şi contemplând cerul. 

Acum era albastru, se adunaseră doar câţiva nori albi, subţiri 
şi se simţea adierea binefăcătoare a brizei. 

Conor nu-i răspunse, dar o luară pe Church Street, apoi peda¬ 
lară pe Rampart Street către dig şi se opriră la Turnul cu Ceas. 

- Ştii cât e ceasul? îl întrebă Louisa. 

Conor se uită la ceas şi zâmbi. 

- Este şapte şi jumătate. 

- Foarte bine! 

Amândoi continuară să se plimbe cu bicicleta, apoi se opriră 
pentru a privi terenul de crichet, dincolo de Poarta Principală. 

- îţi place crichetul? 

Conor se uită la ea. 

- N-am jucat niciodată crichet. 

- Ei bine, atunci vom vedea dacă tatăl meu şi Leo te vor învăţa. 
E un joc distractiv. Tatăl tău juca crichet. 

Faţa lui Conor se întunecă. 

- îmi pare rău. N-am vrut să te supăr. 

Conor clătină din cap, dar nu-i răspunse, iar Louisa speră că 
n-a greşit cu nimic, dar simţi totuşi că era mult mai bine să-l men¬ 
ţioneze pe Elliot, decât să evite să vorbească despre el. 

îşi continuară plimbarea cu bicicleta, trecând de Poarta 
Principală şi apoi de Bastionul Soarelui, cu panorama sa superbă 
asupra portului. 

- Ştiu că îţi plac bărcile. 

Conor încuviinţă. 

- Atunci am putea merge să le admirăm aşa cum se cuvine, din 
când în când. 

- Ar putea veni şi Leo cu noi? o întrebă Conor. 

- Bineînţeles. 

Se întoarseră, iar apoi trecură de punctul din care se vedea 
New Oriental Hotel şi-şi continuară plimbarea. Atunci când ajun¬ 
seră la Tribunal, ale cărui clădiri şi diverse birouri erau înconjurate 
de arbori de banian, coborâră de pe biciclete şi merseră pe jos în 
jurul edificiului impunător. 

- Uite! strigă el. 

Louisa privi în direcţia indicată şi văzu o şopârlă verde de grădină. 

- Ce mare e! 

- Da. Iţi plac şopârlele? 

- Şi păsările şi insectele. Am un album despre insecte. Mi-ar fi 
plăcut să-l fi avut acum la îndemână. 

- Unde este? 

- La tine acasă. 

- Ştii ce? Iţi voi face un sac de pânză, ca să poţi avea albumul 
la tine oricând te plimbi cu bicicleta şi să identifici toate păsările 
şi insectele pe care le vei întâlni pe drum. 

Conor îi zâmbi, dar nu-i răspunse. Louisei i se păru că băieţelul 
credea probabil că dezvăluise prea mult şi acum se retrăgea iar în 
cochilia lui. 

Văzu la tarabă un bărbat care vindea papaya proaspătă, cu sau 
fără ardei iute. 

- Nu vrei să mănânci papaya? îl întrebă ea. Fără ardei iute? 

Conor încuviinţă şi, după ce Louisa cumpără două felii, mer- 

seră să se aşeze pe o bancă pentru a urmări impresionantul spec¬ 
tacol matinal al pieţei care se trezea la viaţă. Câţiva oameni 
apăruseră deja în peisaj şi acum stăteau destul de preocupaţi sub 
ramurile dese ale arborilor de banian. 

- Cred că aşteaptă să meargă la tribunal, spuse ea. De-asta arată 
aşa de emoţionaţi. 

Conor continuă să-şi mănânce felia de papaya. 

Louisei începuse să-i fie cald şi tocmai se întreba dacă n-ar 
putea-o lua pe scurtătură, înapoi spre casă. 

- Putem să mergem la plajă? întrebă Conor. Leo spune că e o 
plajă în apropiere. 

- Este doar o fâşie de nisip într-adevăr, nu foarte mare, dar 
sigur, putem merge până acolo. Nu e departe. 

- Şi putem înota? 

- Acum n-avem costumele de baie la noi. înotăm altă dată. Bine? 

- Vreau să mă uit la păsările marine. 

Louisa era uimită de schimbarea din Conor. Băieţelul încă mai 
era tăcut şi ea era îngrijorată de felul cum făcea faţă pierderii ma¬ 
mei sale, dar în ciuda tuturor celor întâmplate, simţea că fac pro¬ 
grese. Şi, pe măsură ce totul devenea mai uşor, Louisa avea mai 
puţine sentimente contradictorii în privinţa lui. Se pare că bici¬ 
cleta îşi făcea efectul magic. Deocamdată nu ajunseseră acolo, dar 
cel puţin câştigau teren şi ea era surprinsă de cât de mult se bucura 
de compania lui. 

Pe măsură ce se îndepărtau de piaţa tribunalului, auziră o mai¬ 
muţă ţipând şi Conor izbucni în râs. Louisa era încântată să-l audă 
râzând şi acum mai avea speranţe. Ar fi dat orice să înlăture sufe¬ 
rinţa copilului. 

Odată ajunşi la Lighthouse Beach, îşi sprijiniră bicicletele de 
trunchiul unui copac. Conor purta pantaloni scurţi, aşa că trebuia 
doar să-şi scoată şosetele şi sandalele, în timp ce Louisa se descălţa 
şi îşi ridică manşetele pantalonilor. Păşiră cu grijă pe malul oceanu¬ 
lui, respirând aroma sărată şi ea îi arătă păsările care zburau pe 
plajă şi printre valuri. 

- Nisipari, spuse Conor. Mănâncă crabi şi creveţi. 

Băieţelul îşi privi degetele de la picioare şi Louisa înţelese că se 

întâmplase ceva. 

- Ce este? îl întrebă ea. 

Conor ezită înainte de a-i răspunde. 

- Mama mă lua la plimbare, pe plajă. 

- O, Conor. îmi pare foarte rău. Vrei să ne întoarcem? 

Băieţelul clătină din cap. 

- Cred că ţi-e dor de ea. 

Copilul arăta atât de vulnerabil în timp ce-şi muşca buzele să nu 
izbucnească în lacrimi, încât Louisa tânji să-l ia în braţe şi să-l aline. 

- îmi place să admir nisiparii, mărturisi el. Sunt atât de dolofani. 

- Sunt, nu-i aşa? Probabil prind o mulţime de crabi. 

în timp ce se plimbau prin valuri, Louisa îl văzu clar pe Elliot, 
ca şi cum fantoma lui o însoţea la plimbarea pe plajă. Totul despre 
el păru atât de real, încât ea se simţi momentan ca prinsă într-o 
cursă. Aproape că îi mirosi parfumul de cedru şi îi simţi atingerea 
pe ceafă. Pleacă! îi şopti ea şi se simţi uşurată când el dispăru. 

Copilul îşi puse câteva scoici în buzunare, apoi îşi încălţară 
sandalele şi continuară să se plimbe cu bicicleta, oprindu-se doar 
când ajunseră la farul care domina Bastionul Utrecht. 

- E foarte înalt, nu-i aşa? 

Conor îl contemplă. 

- Trebuie să fie înalt, pentru ca oamenii să-i poată vedea lu¬ 
mina de departe, de pe ocean. 

- Aşa e. Vrei să ne plimbăm cu bicicletele pe Rampart Street 
până la Flag Rock? 

Se urcară la loc pe biciclete şi pedalară pe o distanţa scurtă. 
Atunci când se opriră, Conor contemplă oceanul, apoi o întrebă 
pe Louisa de ce zona aceea se numea Flag Rock. 

- Aici vapoarele erau avertizate de existenţa stâncilor periculoase. 
Bastioanele le trimiteau semnale de avertizare. Uneori erau trase şi 
focuri de armă de pe Pigeon Island, doar pentru a avertiza navele. 

- Şi există multe stânci periculoase aici? 

- Există, dar multe dintre ele sunt scufundate în ocean, motiv 
pentru care navele nu le puteau vedea. De aceea, multe dintre ele 
au fost distruse aici. 

- Adevărate naufragii, spuse băieţelul cu admiraţie vădită. 
Louisa încuviinţă. 

- O mulţime de nave distruse. 

- Leo mi-a povestit despre naufragii. Şi despre piraţi. 
Amândoi rămaseră să contemple oceanul şi să asculte zgomotul 

valurilor. In ciuda cerului senin, oceanul era acum agitat. 

Apoi, se îndreptară spre Bastionul Triton. Era cel mai bun loc 
pentru a admira apusul, adăugase Louisa. 

- Ne uităm la Oceanul Indian, îi explică ea. 

Conor păru impresionat. 

- Ai fost în India? 

- Nu, dar mi-ar plăcea să ajung. Ţie ţi-ar plăcea? 

El clătină din cap şi-i spuse cu voce stinsă. 

- Mama îmi promisese c-o să ajungem în India cândva. 

- Probabil când o să mai creşti puţin, Leo o să te ducă în India. 
Conor îşi privi picioarele. 

- Am fost supărat pe mama. 

-Of! 

- Pentru că era bolnavă. M-am supărat pe ea. 

- Sunt sigură că ştia că o iubeşti. 

Conor încuviinţă şi-i şopti, cu voce abia auzită: 

- Crezi? 

- Fireşte. 

Se lăsă o scurtă tăcere în timpul căreia Louisa se gândi la cu¬ 
vintele lui. Bietul copil. Chinuit nu doar de durere, ci frământat 
şi de remuşcări. Nu era de mirare că nu vorbea prea mult. 

- Ce se va întâmpla cu şcoala? o întrebă Conor în cele din urmă. 

- Leo n-a stabilit încă, deci, pentru moment, n-avem de ce să 
ne facem griji. 

După aceea, continuară să se plimbe cu bicicleta, întorcându-se 
pe Pedlar Street şi apoi o luară pe Lighthouse Street şi Church 
Street. Louisa simţi din ce în ce mai mult că băieţelul avea nevoie 
să vorbească despre Zinnia şi, deşi până acum ea încercase în pri¬ 
mul rând să-l ţină ocupat, spera că acum Conor se va simţi destul 
de în siguranţă pentru a-şi deschide sufletul. Faptul că el vorbise 
despre mama lui fără a fi fost îndemnat s-o facă, o determina pe 
Louisa să se simtă mai fericită. 

Atunci când în sfârşit ajunseră acasă, era aproape miezul zilei. 
Exact momentul în care De Vos îi propusese să se întâlnească. Din 
păcate, exact în clipa în care ajunseră în faţa uşii de la intrare, Irene 
năvăli valvârtej pe hol. 

- Unde aţi fost? V-am aşteptat toată dimineaţa! Louisa, câtă 
lipsă de consideraţie din partea ta! 

- Am ieşit la o plimbare cu bicicleta, nu-i aşa, Conor? 

- Ei bine, tinere, am pentru tine nişte dulciuri delicioase care 
cred că ţi-ar plăcea. Iţi plac dulciurile, nu-i aşa? 

Conor dădu din cap, dar nu spuse nimic. 

- Vai, Louisa, l-ai obosit! Habar n-ai să te porţi cu copiii! 

Şi astea fiind spuse, Irene îşi luă nepotul în braţe şi ţinându-1 
de mijloc, îl duse în living. 

Louisa îi urmări de pe hol şi o văzu pe Irene ghemuindu-se jos 
lângă Conor, care stătea acum pe podea. Soacra ei deschise un 
album mare, ilustrat şi-i arătă micuţului una dintre fotografii. 

- îţi plac animalele? 

-Da. 

- Ei bine, aceştia sunt dinozauri. 

- îmi plac dinozaurii. Mama îmi cumpărase o carte. Nu la fel 
de mare ca asta. 

- Vrei să ne uităm împreună la poze şi să-mi spui cum se nu¬ 
meşte fiecare animal? 

După ce Conor încuviinţă, Louisa, încă privindu-i, simţi că 
băieţelul scotea la suprafaţă o latură mai blândă a Irenei. 

- Trebuie doar să dau o fugă, îi spune Louisa soacrei ei, care-şi 
flutură mâna, ca şi cum i-ar fi spus: Eşti liberă să faci ce vrei! 

Louisa se uită la ceas. Ar fi trebuit să se grăbească dacă voia să 
ajungă la întâlnire la ora douăsprezece, aşa că plecă în fugă de acasă 
şi se îndreptă rapid spre tribunal. Aerul era acum puternic parfu¬ 
mat de aroma mirodeniilor şi de mireasma oceanului sărat, era 
exact genul de zi pe care Louisa o savura de obicei, dar acum nu 
mai avea timp să zăbovească. îl văzu imediat pe De Vos, sprijinit 
de unul dintre arborii de banian şi se îndreptă spre el. 

- Domnule De Vos... 

- Ştiţi de ce avem această mică întâlnire, spuse el vorbind mai 
încet decât de obicei şi zâmbind. 

- Nu sunt foarte sigură. Dar ştiţi prea bine: contractul pe care 
mi l-aţi dat nu e valabil. 

- îmi pare rău. Să vă scutesc de o neplăcere. 

Louisa se încruntă. 

- De ce anume? 

- De aflarea adevărului. Soţul dumitale îmi datora o mare sumă 
de bani, doamnă Reeve. 

- Pentru ce, mai exact? 

- Avea datorii mari la jocurile de noroc. 

De Vos clătină din cap. 

- Credeţi-mă, eu, unul, mi-aş dori să uit de ele, dar colegii mei 
sunt mai puţin binevoitori. 

- Vreţi să spuneţi Cooper, australianul? 

El ridică din umeri. 

- Acum, chiar v-aş sfătui să le achitaţi cât mai repede. Această 
situaţie durează de prea mult timp. 

- Şi ce se va întâmpla dacă refuz? 

De Vos tăcu. 

Louisa aruncă o privire în jurul pieţei tribunalului. Era plină 
de oameni. înghiţi rapid, emoţionată. 

- Eu nu cedez ameninţărilor, domnule De Vos, nici măcar celor 
voalate. Şi, în orice caz, cum puteţi demonstra că aceste datorii sunt 
reale? Fără dovezi oficiale, mi-aţi putea spune orice. Elliot nu este 
aici să confirme sau să infirme afirmaţiile dumneavoastră. 

De Vos îşi înclină capul. 

- E ceva ce-ar trebui să ştiţi. în ziua în care a murit, soţul dum¬ 
neavoastră urma să aibă o întâlnire cu mine, pentru a conveni 
asupra modalităţilor de plată. După cum ştiţi, primul său cec nu 
avea acoperire. 

Louisa se uită la el. 

- Vă mai dau o săptămână. Dar trebuie să insist să recuperez 
întreaga sumă, doamnă Reeve. întreaga sumă. 

îi întoarse spatele şi, fluierând, se îndepărtă. Louisa ar fi vrut 
să ştie ce anume trebuia să creadă şi, dacă De Vos spunea adevărul, 
atunci nu se putea abţine să nu fie furioasă pe Elliot. Ce-1 apucase 
să parieze sume atât de mari la jocurile de noroc? 

în drum spre casă, Louisa se opri să-şi viziteze tatăl la firmă. îl 
găsi în birou, cu capul aplecat deasupra registrelor, dar când o 
văzu, Jonathan îi zâmbi şi-şi dădu la o parte părul de pe frunte. 

- Cărui fapt îi datorez această plăcere? 

- M-am întâlnit cu De Vos, îi răspunse Louisa, dar apoi observă 
cât de obosit arăta tatăl ei şi cât de mult albise. 

Jonathan îşi ridică sprâncenele, se încruntă şi se uită în ochii 
fiicei lui. 

- Sunt îngrijorată din cauză că devine tot mai disperat, explică 
Louisa. 

- Cu atât mai mult nu trebuie să plăteşti. Dacă o să luăm asta 
drept o cacealma, în cele din urmă De Vos va renunţa. 

- Numai dacă nu cumva şi el, la rândul său, datorează bani, 
probabil lui Cooper sau altei persoane. 

- Poliţia ne-a sfătuit să nu plătim. 

Louisa respiră şi apoi expiră încet. 

- De Vos susţine că Elliot avea datorii la jocurile de noroc. 

- Ceea ce poate fi sau nu adevărat. 

- Asta am spus şi eu. 

Jonathan clătină din cap. 

- Sincer să fiu, Louisa, uneori simt că nu-1 voi ierta niciodată 
pe Elliot. Să ne înşele pe toţi în felul ăsta! 

- Pe Elliot nu l-ai acceptat încă de la început, nu-i aşa? 

Tatăl ei clătină din nou din cap. 

- Mi-aş fi dorit să fi rămas ferm hotărât, să fi refuzat să mă las 
convins împotriva voinţei mele. 

- N-ar fi avut niciun efect. Doar aş fi plecat să trăiesc cu el în 
Colombo. 

- întotdeauna ai fost ambiţioasă, la fel ca mama ta. 

Louisa îi zâmbi. 

- Iţi mulţumesc pentru că ai fost aşa drăguţ cu Conor. Bicicleta 
i-a schimbat complet comportamentul. 

- Copilul este nevinovat. Nu merită să i se întâmple niciun 
rău, deşi nu-mi pot imagina ce se va întâmpla pe termen lung. Va 
trebui să meargă la şcoală. 

- Cred că Leo încearcă să strângă bani să-l trimită la internat. 


44 

A doua zi trecu relativ bine. Louisa îl luă pe Conor la plajă 
încă o dată, dis-de-dimineaţă, înainte ca Irene să se trezească şi apoi 
se jucară cu mingea prin grădină, împreună cu Margo. După- 
amiază continuară distracţia: Pirat şi Călător şi I Spy. Intre timp, 
Irene susţinea că face demersuri pentru obţinerea custodiei lui 
Conor şi, în acest sens, chiar era pregătită să meargă la tribunal. 
In lumina palidă a asfinţitului, Louisa se întreba dacă e oare înţe¬ 
lept să-l întâlnească pe Leo. îşi spuse că el şi-ar dori să afle despre 
progresele pe care ea le făcuse şi despre cum începea cu adevărat 
să se ataşeze de micuţul Conor, dar asta însemna să plece de-acasă 
imediat după ce băieţelul adormea şi Irene rămânea să aibă grijă 
de el. Insă, de îndată ce Louisa termină de citit o poveste lui Conor 
înainte de culcare, el îşi întinse braţele s-o îmbrăţişeze şi ea se simţi 
atât de încântată, ştiind că avea ce să-i împărtăşească lui Leo. 
Acum, că era mai puţină tensiune în jurul copilului, el era mai 
relaxat şi asta îi umplea inima de bucurie Louisei. 

Se asigură că băieţelul adormise şi apoi ascultă chemarea musul¬ 
mană la rugăciune, melancolică şi insistentă, pe urmă ieşi din Galle 
şi ajunse imediat la Cinnamon Hills. Deja se întuneca şi atunci când 
coborî din maşina ei privi cum stelele risipite se împrăştiau pe cerul 

indigo. Simţi cuprinzând-o o fericire neaşteptată când văzu un grup 
zgomotos de lilieci zburând prin apropiere. 

Leo îi deschise uşa şi-i ieşi în întâmpinare. Louisa observă toate 
acele lucruri care-i plăceau la el. Ochii lui negri intenşi. Căldura 
atingerii lui. Aspectul lui dur, dar atrăgător. Părul lui întunecat şi 
ondulat. Felul în care se mişca uşor, simţindu-se bine în propria 
pielea. Felul în care avea grijă de Conor. Şi felul în care ochii i se 
luminau atunci când îi zâmbea. Şi acum îi zâmbea. 

- E minunat să te văd. înainte să intrăm, vreau să-ţi arăt ceva. 

- O?! Ce? 

- E o surpriză. 

Ţinând-o de mână, Leo o conduse prin pădure pe o cărare 
îngustă, luminată doar de o torţă aprinsă. In întuneric, vegetaţia 
părea să fi crescut mai deasă. Vieţuitoarele nocturne se târau în 
jurul trunchiurilor copacilor, ale căror rădăcini încâlcite i se 
întindeau sub picioare, dar, în cele din urmă, Louisa văzu lumini 
dansând prin tufişuri. Auzi urletul unui câine sălbatic şi, o clipă, 
îngheţă de spaimă, dar Leo îi strânse mâna şi în curând ajunseră 
într-o poieniţă, unde văzură şase bărbaţi aşezaţi turceşte pe co¬ 
voare în jurul focului. Unul dintre ei bătea uşor la tobe, în timp 
ce altul cânta. 

- Vino! îi spuse Leo şi-i făcu semn să ia loc jos, pe pământ. Stai 
lângă mine! 

Când se alăturară cercului, unul dintre bărbaţi se uită la ei şi-i 
zâmbi Louisei. 

Aerul era plin de fum şi Louisa începu să tuşească, dar îşi reveni 
imediat şi apoi putu să se concentreze asupra ritualului. 

- E un fel de poezie pe ritm, îi şopti Leo. 

- Vii des aici? 

- Ori de câte ori pot. îmi place să menţin o relaţie apropiată 
cu oamenii mei de pe plantaţie. Ei trebuie să ştie că înţeleg cât de 
grea este munca lor şi că le apreciez cultura. 

Atmosfera era ciudat de seducătoare şi, închizând ochii, Louisa 
ascultă sunetele hipnotice. 

- Ei cred că poemele îi protejează de animalele sălbatice. Nu este 
neobişnuit să auzi că uneori aceste ritualuri au loc toată noaptea. 

Rămaseră lângă foc încă vreo jumătate de oră şi apoi Leo dădu 
din cap spre omul care îi zâmbise şi se ridicară să plece. Louisa 
aruncă o privire la fumul care plutea spre cer şi fu fericită că el o 
adusese să se bucure de acest spectacol magic. 

Când se întoarseră acasă la el, Leo îi făcu semn spre verandă: 

- Nu vrei să mergem sus? Afară ne deranjează ţânţarii. 

Louisa încuviinţă, aşa că intrară în casă şi apoi urcară treptele 

care duceau spre verandă. Se aşeză pe unul dintre fotoliile de ratan 
şi respiră aroma dulce, ameţitoare a florilor care înfloreau noaptea. 

- Conducerea plantaţiei se bazează pe încredere, spuse Leo, 
după ce se instalară confortabil. încerc să fiu loial faţă de angajaţii 
mei şi să le protejez interesele. Ţi-am mai explicat mai demult că 
ei lucrează pe baza împărţirii profitului. Ceea ce nu ţi-am explicat 
atunci este însă că ei muncesc pe gratis, până când cota parte a lor 
este distribuită. 

- Nu le este greu? 

- Aşa funcţionează cel mai bine. Asta înseamnă că au o miză 
reală în ce priveşte rezultatul. Intre timp eu le asigur hrana. 

- înţeleg. 

- Şi apropo de mâncare, continuă Leo, după ce-i dăduse uleiul 
antiţânţari. Dacă ţi-e foame avem garnitură de orez şi curry. 

- Minunat! răspunse ea, deşi nu îi era prea foame. 

Louisa îşi dădu cu ulei împotriva ţânţarilor pe braţe şi pe picioare. 

în timp ce-1 aşteptau pe Kamu să le servească mâncarea, discu¬ 
tară despre Irene. 

- Cred că vorbeşte extrem de serios când spune că vrea să ob¬ 
ţină custodia. Oare ar avea vreo şansă? Ca bunică a lui Conor, 
vreau să spun? 

- E posibil, dar pentru el ar fi groaznic să aibă atâtea de pierdut. 

Şi Leo îi arătă cu un gest Cinnamon Hills. 

- Şi mie mi-ar fi extrem de dor de el. Dar oricum, de ce îl vrea 
Irene cu orice preţ? Nu pare a fi genul de persoană care ar primi 
cu braţele deschise un copil nelegitim. 

- Nu, nu e. In mod normal, ar fi scandalizată. Dar Conor este 
fiul lui Elliot. Irene l-a pierdut pe Elliot şi cred că ea consideră că 
nepotul reprezintă o modalitate de a-1 aduce înapoi pe Elliot. Vrea 
să-l adopte. 

Leo păru să se gândească. 

- II ştiu pe Conor de când s-a născut şi mi-e foarte drag. Dacă 
totul ar decurge normal, n-ar există nici o şansă să-l las să meargă 
la Irene..., dar în sinea mea mă gândesc dacă nu cumva sunt egoist. 
Dacă bunica lui i-ar putea oferi un cămin mult mai tradiţional şi 
bani pentru o educaţie mai bună la internat? Lucruri pe care eu 
nu-mi permit să i le ofer. Cel puţin nu acum. 

- Nu. Irene l-a răsfăţat îngrozitor pe Elliot, l-a făcut să creadă 
că i se cuvine totul. 

- Atunci poate că ar trebui să mă duc şi să iniţiez oficial pro¬ 
cesul de adopţie? Până acum, am presupus că el va rămâne pur şi 
simplu cu mine. 

Odată ce mâncarea le fu servită, se aşternu tăcerea, dar Louisa 
continuă să se gândească la Irene, în timp ce se juca absentă cu 
mâncarea din farfurie. 

- Nu ţi-e foame? 

- Nu prea. De Vos mi-a dat un ultimatum. Trebuie să-i plătesc 
în mai puţin de o săptămână datoria pe care Elliot o avea la jocu¬ 
rile de noroc. 

- Sau dacă nu? 

- Nu mi-a spus. 

- Probabil e o cacealma. 

- Am putea intra în casă după ce termini de mâncat? Mă ciu¬ 
pesc ţânţarii. 

După ce intrară, Louisa simţi senzaţia neobişnuită a anticipării 
şi, neştiind cum să se comporte, se aşeză pe marginea unui scaun. 

- Nu pare că stai prea confortabil acolo, spuse el şi-i întinse mâna. 

Louisa îşi ţinu respiraţia, dar când el îi zâmbi, se simţi mai bine. 

îl luă de mână şi el o trase spre el. Rămaseră încremeniţi unul lângă 
altul, privindu-se în ochi, dar fără a se atinge. Mai târziu, Louisa 
avu încredere în ea însăşi şi, făcând un pas spre el, îl sărută pe buze, 
apoi se retrase pentru a-i evalua reacţia. Ochii lui erau întunecaţi 
şi strălucitori. 

Louisa îi zâmbi. 

- Eu sunt gata. Tu?! 

Leo o îmbrăţişă atât de strâns, încât ea îi simţi bătăile inimii 
în piept. 

Apoi o conduse spre dormitor unde Louisa se descălţă, în timp 
ce el aprinse o lumânare. Lumina acesteia îi licări pe chip şi el îşi 
scoase cămaşa, în timp ce se apropie de ea. Louisa simţi sentimentul 
puternic al conexiunii dintre ei şi, în timp ce Leo se aşeză pe pat 
lângă ea, fu incapabilă să-şi dezlipească privirea de pe chipul lui, dar 
rămase foarte liniştită. Era extraordinar să fie atât de aproape de 
cineva care nu era Elliot şi care era atât de diferit de Elliot. Leo nu 
avea farmecul fostului ei soţ, dar era de o profunzime care o cucerea. 
Nu era omul retras, aşa cum crezuse ea mai demult, când se întâl¬ 
niseră prima dată, în schimb, era bun şi sensibil. 

- Mi-am cam pierdut antrenamentul, îi mărturisi Louisa. 

- Şi eu, crede-mă. 

Louisa râse. 

- Se spune că sexul e ca mersul pe bicicletă. Dar au trecut 
şapte luni. 

Leo îi ridică bărbia şi, în timp ce ea privi în tavan, el îi sărută 
gâtul şi apoi spatele urechilor. Simţi cum corpul i se înfioară de 

plăcere şi îşi coborî capul să-l privească. Chipul lui frumos şi serios 
avea ceva atât de emoţionant! Louisa îi luă capul în mâini şi-l să¬ 
rută pe obraji şi pe frunte. Apoi se întinse pe spate şi-l lăsă să-i 
deschidă nasturii de la cămaşă. îşi desfăcu sutienul şi apoi şi-l 
scoase. Leo îi cuprinse sânii şi îi sărută, înainte de a-i mângâia 
delicat sfârcurile. Louisa oftă de plăcere. Era minunat, dar şi în¬ 
spăimântător, să-şi piardă într-atât controlul. Brusc, simţi o ezitare 
de moment. Leo îi simţi şovăiala şi se opri. 

- Louisa? şopti el. 

Ea murmură că era bine şi apoi el o ajută să-şi scoată restul 
hainelor. Acum era complet dezbrăcată, întinsă pe pat. O senzaţie 
minunată de împlinire puse stăpânire pe ea şi simţi că se scufundă 
în linişte când îi întâlni privirea. Momentul continuă, dar apoi 
Leo îşi scoase pantalonii şi veni să se aşeze gol lângă ea. Louisa se 
uită prin cameră, contemplă umbrele proiectate de lumina lumâ¬ 
nărilor pe pereţi şi tavan, în timp ce senzaţia de linişte i se răspân¬ 
dea în corp: o senzaţie plină de căldură, după care tânjise atât de 
mult. Leo îşi lăsă mâna pe ceafa ei şi-i răsuci buclele revărsate pe 
gât, apoi desenă delicat cu vârful degetelor traseul cuprins între 
spatele urechii şi până jos spre abdomen. Respiraţia ei se acceleră 
şi în curând Leo o săruta din nou, limbile lor explorându-se reci¬ 
proc. Louisa îşi ridică şoldurile spre el. El păru să ia acest lucru ca 
un semn şi, după ce-i sărută gâtul, întreaga lume păru să dispară 
din jurul lor. Era doar acest moment. Doar el. Doar ea. 

La sfârşit, Louisa stătea întinsă pe burtă şi el îi mângâia omoplaţii. 

Simţea dorinţa lui de a o proteja, atât de diferită de a lui Elliot. 
Louisei nu-i plăcu să-l compare cu Elliot şi tresări. Se concentră 
în schimb pe minunea momentului şi pe felul în care era posibil 
să se simtă atât de fericită. 

- Conor vrea să-l înveţi crichet, spuse ea. 

- Când? 

- Ce zici de sâmbătă când îl vei lua la Cinnamon Hills? II rog 
pe tata să vină şi el. 

Leo se cuibări mai aproape de ea. 

- Miroşi delicios, spuse el. 

- Iar tu miroşi a scorţişoară şi a tutun. 

-O! 

Leo păru dezamăgit. 

- E minunat. îmi place. 

- Poţi să rămâi? 

- Doar până în zori. Trebuie să fiu sigură că mă întorc acasă 
înainte ca Irene şi Conor să se trezească. 

- înseamnă că până atunci mai avem mult timp. 

- Pentru somn? 

- Poate... 

Louisa râse şi se rostogoli pe spate. 

- Apropo, adăugă ea. Conor m-a îmbrăţişat la culcare. Am fost 
atât de fericită! 

In zori, Louisa intră tiptil în casa ei şi apoi, ţinându-şi pantofii 
în mână, merse la bucătărie să bea un pahar de apă. O înghiţi re¬ 
pede, apoi trecu prin hol, intenţionând să urce repede scările şi să 
se închidă în dormitor. Rămase şocată s-o vadă pe Irene în josul 
scărilor, cu braţele încrucişate pe piept. Un amestec de triumf şi 
neîncredere i se citea pe chip, iar ochii îi străluceau. Louisa nu se 
putea gândi la ce să-i spună şi doar îşi privi soacra. 

- Deci acesta este exemplul pe care-1 dai copilul! Te furişezi în 
casă ca o pisică în călduri. 

- Nu voiam să trezesc pe nimeni. 

- Evident! 

-Eu... 

- Bietul copil a avut coşmaruri. Nu erai aici şi mie mi-a revenit 
sarcina să-l alin. Cu cât îl voi înfia mai repede, cu atât mai bine. 

Şi zicând asta, Irene îi întoarse spatele şi urcă la etaj în camera ei. 

Louisa se aşeză pe treapta de jos a scărilor, simţind un amestec 
de furie şi iritare, din cauză că Irene putea să o facă să se simtă atât de 
neputincioasă, dar şi de regret la gândul că lui Conor îi fusese 
teamă noaptea şi ea nu fusese lângă el. In timp ce se gândea cât de 
mult însemna Conor pentru ea, privi în jurul ei. Ii păsa de fiul lui 
Elliot, chiar îi păsa de el şi un nou sentiment de vulnerabilitate îi 
tăie respiraţia. Indiferent care ar fi consecinţele, ea trebuia să-l 
apere de Irene. 


45 

In noaptea aceea, Louisa îl auzi pe Conor plângând şi se trezi. 
Deschise uşa camerei lui şi intră, fără a aprinde lumina. 11 văzu pe 
copil stând în lumina lunii, cu faţa strălucindu-i de lacrimi. Se gândi 
la sfatul lui Gwen. Răbdarea era cheia. Aşadar, o va lua încetişor. 

- Conor, spuse ea. 

Copilul scoase un oftat uşor şi îşi îndreptă umerii firavi. 

- Ştiu că eşti foarte trist. 

Conor încuviinţă. 

Louisa îi întinse mâna şi fu mulţumită când copilul acceptă să 
o ia de mână. 

- Mi-e frică, şopti el. 

- Ştii de ce anume ţi-e frică? 

- Mi-e frică să stau singur. 

Rămaseră în tăcere câteva momente, iar Louisa se aşeză pe pat, 
lângă el. 

- Vrei să dormi în camera mea? 

Conor încuviinţă, aşa că Louisa îl luă în braţe şi-l duse în patul ei. 

- Cuibăreşte-te acolo! O să-ţi fac o ciocolată caldă. Vrei? 

- Te rog, şopti el cu o voce stinsă. 

Louisa coborî în bucătărie şi se întorse în dormitor cu două 
ceşti de ciocolată caldă, dar, când aprinse veioza de la noptieră, 
văzu că el deja adormise. 

Tot restul săptămânii, Leo o sună în fiecare seară şi o întrebă 
ce mai face Conor, deşi Louisa ştia că nu era vorba doar de Conor 
şi de fiecare dată când el o suna, îşi simţea inima alinată. Vremea 
rămase capricioasă şi oceanul agitat. Louisa trimise invitaţii la 
marea deschidere a magazinului Sapphire, noul şi exclusivul centru 
comercial din Galle: evenimentul urma să aibă loc peste trei săp¬ 
tămâni. Până atunci ploile trebuiau să se oprească şi, în plus, 
Louisa îşi dorea ca magazinul să fie aranjat în mod corespunzător, 
pentru febra cumpărăturilor de Crăciun. Cu cât aducea profit mai 
repede, cu atât mai bine. 

Noaptea, Conor venea în patul ei. Louisa îl ţinea de mână când 
el se simţea trist şi copilul se ghemuia aproape de ea, ca un căţeluş 
care căuta confortul matern. Nu-i spusese nimic Irenei şi se asigură 
că amândoi se trezeau devreme dimineaţa, înaintea ei. Şi atunci 
când Irene plecă în cele din urmă vineri dimineaţă, insistând de 
această dată ca Margo să o însoţească şi promiţând solemn că va 
discuta cu avocatul ei de îndată ce va ajunge în Colombo, Louisa 
se simţi uşurată că femeia dispăruse. Se gândi la Leo. Cel puţin, 
atunci când el va veni să-l ia în weekend pe Conor, nu vor simţi 
respiraţia Irenei în ceafă. 

Până sâmbătă ploaia se opri şi Louisa avea mari speranţe că 
terenul de crichet va fi destul de uscat, astfel încât Conor să poată 
învăţa să joace crichet. Aşteptară în grădină. Conor fusese imediat 
atras de o parcelă din spatele grădinii, unde creşteau flori sălbatice, 
în jurul cărora roiau fluturi exotici şi păsări cântătoare. Apoi, 
copilul se rostogoli pe iarbă jucându-se cu Tommy şi Bouncer, iar 
Louisa se gândi la bietul Zip. Intervenţia poliţiei fusese inutilă. 

Nici măcar nu reuşiseră să-l identifice pe copilul care fusese plătit 
să livreze cutia. 

Atunci când Leo veni direct în grădină, îi zâmbi Louisei şi ea 
simţi furnicături pe piele şi se înfioră amintindu-şi noaptea petre¬ 
cută împreună. Conor sări să-l îmbrăţişeze pe Leo şi el îl cără în 
braţe până în salon, unde trebuiau să-l aştepte pe Jonathan. 

- Deci, spuse Leo, în timp ce-1 ţinea pe Conor pe genunchi. 
Ce-ai mai făcut? 

- Am mers cu bicicleta, am înotat şi ţi-am pictat un tablou. Şi 
am învăţat să spun Bonjour. 

- Grozav. Cine te-a învăţat? 

- Camille. Este franţuzoaică. 

Exact la ţanc, bucătăreasa franţuzoaică intră în cameră şi-i 
zâmbi Louisei. 

- Doriţi prânzul la pachet pentru partida de crichet? 

- Nu, cred că ne vom întoarce până la prânz. 

- Prea bine, doamnă. 

- Cum ţi-a plăcut Irene? îl întrebă Leo pe Conor. 

- E în regulă. 

- Bine. 

Imediat după aceea, sosi şi Jonathan, îmbrăcat în echipament 
alb de crichet, şi toţi plecară pe teren. Louisa scosese la lumină 
vechile crose ale lui Elliot şi două mingi de crichet, iar Jonathan 
scoase trei coloane de lemn, ale căror capete ascuţite urmau să fie 
fixate în pământ, în linie dreaptă, formând poarta. 

- In mod normal, toţi ar trebui să fim îmbrăcaţi în alb, spuse 
Leo în timp ce se îndreptau spre teren, şi să avem apărători la 
genunchi. 

- Primul lucru pe care Conor trebuie să-l înţeleagă este scopul 
jocului, îi răspunse Jonathan. 

Leo clătină din cap. 

- întâi o să-i arăt cum să ţină crosa. Ascultă Conor, cel mai 
important lucru este să joci corect şi să joci în apărare. 

- E prea complicat pentru el, ripostă Jonathan. Lasă-1 doar să 
încerce şi să lovească nişte mingi. 

Se întoarse spre Conor. 

- Uite, ia crosa şi Leo va arunca mingea. 

- încă mai cred că dacă va începe cu o lovitură directă, atunci 
se va descurca mai bine, spuse Leo, apoi se îndepărtă câţiva metri 
şi aruncă mingea cât putu el de uşor. 

Conor, chinuindu-se puţin cu crosa prea mare, rată primele 
două încercări, dar a treia oară reuşi să lovească mingea. Louisa se 
înveseli în timp ce Conor, victorios, sărea în sus de bucurie. 

- Bine, îi spuse Jonathan. De obicei sunt doi jucători de cri- 
chet, unul dintre ei stă pe teren, la capătul opus aruncătorului şi 
aşteaptă să primească mingea, în timp ce celălalt jucător se aşeză 
în acelaşi colţ cu aruncătorul, fiind gata să alerge în cazul în care 
coechipierul său loveşte mingea. După ce primul jucător loveşte 
mingea, fiecare din ei aleargă în direcţia opusă porţii lângă care 
erau aşezaţi iniţial, unde, odată ajunşi, marchează un punct. 

- Eu şi Louisa putem fi jucătorii, spuse Conor. Louisa, trebuie 
să alergi repede. 

Ea încuviinţă, dar nu-şi putu lua ochii de la Leo. 

- S-a făcut, căpitane! 

- Ar trebui să explicăm regulile jocului mai bine, insistă 
Jonathan. 

- înainte să ştie cum să ţină crosa? obiectă Leo şi pufni. 

Jonathan îşi luă o expresie serioasă. 

- Există de obicei două echipe cu câte unsprezece jucători şi 
ideea este să înscrii cât mai multe puncte, fără să-ţi pierzi jucătorii. 

- Cum poţi pierde jucătorii? îl întrebă Conor. 

- Vezi unde am pus barele în spatele tău? spuse Jonathan. 

-Da. 

- Va mai fi un set de coloane de lemn nu departe de cel care va 
arunca mingea şi acolo va sta al doilea jucător. In acest caz, Louisa. 
Celălalt jucător te poate scoate din joc fie dacă prinde mingea 
atunci când o loveşti, fie dacă atinge mingea înainte ca tu să înscrii. 

- Deci eu lovesc mingea şi apoi Louisa şi cu mine alergăm între 
coloane şi marcăm? 

- Excelent! Ai înţeles. Şi distanţa dintre un set de coloane şi 
până la celălalt se numeşte poartă. 

- Ce se întâmplă dacă eşti scos din teren? 

- Un alt jucător îţi va lua locul. 

- Acum chiar vreau să vă arăt cum e să joci corect, spuse Leo. 
Cel mai bine este să înveţi de la început. 

Jonathan se încruntă. 

- încă mai cred că ar trebui să-l lăsăm să joace o tură. 

- Dar va avea şanse mai mari dacă va învăţa cum să lovească 
mingea! Louisa râse. 

- Ei, hai, voi doi! Crichetul este un joc amical. 

Şi aşa au continuat toată dimineaţa, Jonathan şi Leo discutând 
în contradictoriu despre cel mai bun mod de a-1 învăţa pe Conor 
să joace crichet. Louisa îi privi cu un zâmbet crispat şi-şi îndeplini 
datoria de a fi al doilea jucător de crichet, fiind mereu eliminată 
de pe teren, la fiecare tură. 

La prânz, Jonathan şi Conor o luară înainte spre casă. Leo 
rămase deoparte şi apoi, însoţit de Louisa, veniră şi ei încet, rămâ¬ 
nând mult în urmă. 

- îţi mulţumesc pentru noaptea trecută, spuse el şi o mângâie 
pe obraz. 

Louisa zâmbi şi simţi energia curgându-i prin vene. 

- E minunat să te văd. Şi să-l văd pe Conor atât de fericit. Dar 
aş vrea să vorbesc puţin cu tine cât suntem singuri. 

-O? 

- înnebunesc când mă gândesc la Conor şi la Irene. 

381 



Dinah Jefferies 


-Şi? 

- Şi mă întrebam dacă ar fi cea mai bună soluţie ca Irene să 
obţină custodia lui Conor, la urma urmei. 

Louisa se întrerupse din mers şi îl privi. 

- Habar n-ai cum e ea. 

- Deci aşa spui tu. 

Louisa se încruntă. 

- Aşa spun eu? 

- îmi pare rău, n-am vrut să sune aşa. 

Leo clătină din cap. 

- Conor m-ar putea vizita din când în când. In vacanţe şi în 
weekend. 

- Dar cum te poţi gândi măcar la aşa ceva? 

- Ei bine, Conor probabil nu va putea rămâne cu tine pentru 
totdeauna. Ştii doar. 

- De ce nu? Am început să-l îndrăgesc mult. 

Leo îşi înghiţi un nod înainte de a vorbi. 

- Louisa, înţeleg cum Conor ar putea suplini sarcinile pe care 
le-ai pierdut. Dar... 

Louisa se încruntă. 

- Dar ce? Copilul are nevoie de o mamă. 

Leo se îndepărtă şi apoi se întoarse să o privească. 

- Dacă situaţia se va schimba, n-aş vrea să suferi. 

- Nu trebuie să se schimbe nimic. 

Leo clătină din cap, cu tristeţe. 

- Am analizat problema din toate punctele de vedere şi, oricât 
de mult mi-aş dori, nu-i pot oferi lui Conor tot ce are nevoie. Mi 
se rupe inima, dar Irene are timp, bani, îi poate asigura un cămin 
sigur, iar ea şi Harold sunt rudele lui de sânge cele mai apropiate. 

- Nu-mi vine să cred ce aud! N-ai auzit ce ţi-am spus despre 
Irene? A avut o influenţă nocivă asupra educaţiei şi personalităţii 
lui Elliot! 

- Nu te-ai gândit c-ar fi posibil să fii puţin... cum să spun? 
Subiectivă? 

- Poftim? 

- Ei, haide, Louisa! Trebuie să ne gândim la ce e mai bine 
pentru Conor, iar Irene îşi permite să-i asigure o bună educaţie. 
Ştii doar că plantaţia se extinde, dar eu n-am ajuns încă la confor¬ 
tul financiar necesar pentru a-1 creşte pe Conor aşa cum se cuvine. 

- Dar îl iubeşti! 

- Da, îl iubesc şi sunt sigur că şi Irene îl va iubi. 

- Dar Conor pe tine te iubeşte, nu pe Irene. Am crezut că erai 
de părere că cel mai bine îi va fi lângă tine. 

- Aşa credeam şi eu. 

- Dar acum pur şi simplu vrei să scapi de el. Asta e, nu-i aşa? 
In cazul ăsta, îţi mărturisesc că sunt extrem de dezamăgită. 

- Louisa, te rog! Fii raţională! 

- Nu. în situaţia asta nu e nimic raţional. 

- Uite, când ne mai vedem? Continuăm atunci discuţia. 

Leo îi atinse umărul cu mâna, dar ea îl respinse. 

- Nu cred că mai avem ce discuta. Nu vrei să-ţi asumi respon¬ 
sabilitatea pentru Conor. Mă bucur că am înţeles adevărul înainte 
de a merge mai departe. Adu-1 pe Conor mâine-seară! Plec acasă. 

Louisa merse înainte, depăşindu-i pe tatăl ei şi pe Conor, apoi 
intră în casă, urcă la etaj şi se închise în camera ei. Se întinse pe 
pat şi simţi dezamăgirea până în adâncul stomacului. Crezuse că 
Leo era diferit, că îl iubeşte pe Conor şi că împreună vor găsi o 
modalitate de a avea grijă de el. A-1 ceda Irenei pe Conor era cel 
mai rău rezultat posibil. 

In dimineaţa următoare, tatăl ei reveni pe neaşteptate, spunându-i 
că are ceva pentru ea, dar că acel ceva e în grădină. Ieşiră prin uşile 
de sticlă şi acolo, tremurând în braţele lui Ashan, Louisa văzu un 
pui de cocker spaniei roşu închis, cu pete albe. 

Louisa traversă grădina şi Ashan îi zâmbi în timp ce ea luă 
puiul în braţe. Micuţul îşi scoase limba roz şi o linse pe obraz. 

- O, e adorabil. Ce nume să-i dau? 

- L-am luat de la un bărbat numit Oliver, răspunse tatăl ei. 

- Oliver este un nume minunat. 

Louisa îşi îngropă nasul în blană micuţului şi apoi izbucni în 
lacrimi. 

- îmi pare rău, draga mea. Am fost nedelicat? Ştiu că nimeni 
nu-1 va putea înlocui pe Zip. 

Ea clătină din cap. 

- El este perfect. Ai făcut un gest minunat, iar Conor îl va adora. 

De fapt, Louisa de abia aştepta să se însereze şi Conor să fie 

înapoi acasă. Tot timpul zilei şi-l petrecu prezentându-1 pe Oliver 
lui Tommy şi Bouncer, care-1 văzură şi îl adulmecară pe noul 
venit, înainte de a-1 accepta în familia lor. Toată după-amiaza că¬ 
ţeluşul dormi în poala Louisei, în timp ce ea răsfoi câteva reviste 
şi ridicându-se doar din când în când, să-l scoată pe Oliver afară, 
să-şi facă nevoile. Dacă Tommy şi Bouncer erau geloşi pe el, n-au 
arătat-o. Şi dacă Louisa se simţi nerăbdătoare să-l revadă pe Leo, 
nu recunoscu nici faţă de ea însăşi. 

In seara aceea, ea se apropie de uşă atunci când îi auzi sosind 
cu camioneta. Leo păru serios şi grav şi ea de-abia îi acordă atenţie 
înainte de a-1 întâmpina pe Conor de bun-venit şi de a-i spune că 
îl aştepta o surpriză minunată. 

- Poate să vadă şi Leo surpriza? întrebă copilul. 

- Poate altă dată. Sunt sigură că Leo e ocupat şi trebuie să aibă 
o mulţime de lucruri de făcut. 

Conor îl îmbrăţişă pe Leo. 

Apoi Louisa îl îmbrăţişă pe Conor şi-i spuse să aştepte în salon. 

- Bine, i se adresă ea glacial lui Leo. Te aştept să-l iei pe Conor 
sâmbătă dimineaţă. La revedere! 

Apoi închise uşa încercând să ignore bătăile inimii. Ştia că 
probabil reacţiona exagerat. Probabil, în sufletul lui, Leo avea cele 
mai bune intenţii pentru Conor. Dar ea îşi dorea ca el să lupte 
pentru copil şi să nu accepte cea mai uşoară cale. 

După aceea, ea şi Conor ieşiră în grădină unde se cuibăriseră 
toţi câinii laolaltă. La început era greu să remarci căţeluşul printre 
toate lăbuţele, dar Oliver se ridică pe propiile lăbuţe şi alergă spre 
ei, dând din codiţă. 

- II cheamă Oliver. Iţi place? 

- E pentru mine? 

- E pentru amândoi. îl împărţim. Cum ţi se pare? 

Privirea de adoraţie de pe chipul copilului, în timp ce mângâia 
puiul o bucură nespus pe Louisa. Se simţi extrem de protectoare nu 
doar faţă de Oliver, ci şi faţă de Conor. Trecuse atât de mult timp 
de la primele zile dificile şi, chiar trebuia să recunoască, într-adevăr 
începea să se gândească la copil ca şi cum era al ei. 



46 

Luni, Louisa primi un telefon de la Margo care-i spuse că avocaţii 
fuseseră de acord că nu va trebui să apară la tribunal, în procesul de 
divorţ, deoarece fotografiile vor fi folosite ca dovadă. După aceea, o 
vizită Himal, constructorul, aducându-i ceva. Cum afară era un vânt 
aprig şi nu puteau discuta cum se cuvine, Louisa îl pofti pe hol, unde 
el îi dădu un pachet. 

- Ce este? întrebă ea. 

Himal făcu o grimasă. 

- Deschideţi-1! L-am găsit ascuns sub duşumeaua ruptă. 

Louisa deschise pachetul şi descoperi un sul de bancnote. Bănui 

imediat că trebuiau să fie banii lipsă pe care Elliot îi retrăsese din cont, 
dar încă nu ştia din ce motiv, numai dacă nu cumva intenţiona să-i 
folosească pentru a-şi plăti datoria către De Vos. In timp ce se gândea 
la De Vos, Louisa se întrebă dacă nu cumva o să apară mai târziu. 
Termenul limită de o săptămână fusese depăşit, dar încă nu auzise 
nimic de la el. Probabil renunţase să mai spere că va primi banii? 

- Himal, ăsta e un gest minunat. îţi mulţumesc. 

- Mă gândeam eu că veţi fi încântată. 

Louisa îl privi. 

- Bineînţeles că sunt. Şi cred că ştiu şi de unde provin banii. 

Se întrerupse, gândindu-se că n-ar putea să-i dezvăluie prea multe 
acestui om. 

- Oricum, îţi mulţumesc pentru onestitate. 

- Dar asta nu este totul. Mă tem că există o problemă. 

- Ce anume? 

Himal încuviinţă şi se uită la ea, ca şi cum şi-ar fi cerut scuze. 

- Vitrinele magazinului sunt deja instalate, dar unul dintre deco¬ 
ratorii mei şi-a rupt piciorul. Acum am un singur om care lucrează, 
aşa că va dura de două ori mai mult până când va termina de zugrăvit. 
Ştiu că vă doreaţi să aveţi marea deschidere peste două săptămâni. 

- Nu poţi găsi un înlocuitor? 

- Niciunul dintre muncitorii mei nu este liber. Toţi zugrăvesc 
acum recepţia şi camerele de la New Oriental Hotel. 

Louisa se gândi puţin. 

- Pot vopsi şi singură pereţii. Mă pricep destul de bine să zugră¬ 
vesc, cocoţată pe scară. 

- Dar, doamnă, asta ar fi ceva neobişnuit. 

- Şi pereţii acestui salon tot singură i-am zugrăvit. Lasă-mă să mă 
schimb şi vin la magazin să mă apuc de treabă. 

Constructorul păru nesigur. 

- Doamnă, sunteţi sigură...?! 

Louisa îi zâmbi, dar apoi îşi aminti de Conor. 

- O! spuse ea. Va trebui să iau copilul cu mine. Dar mă gândesc 
la ceva care să-l ţină ocupat, departe de orice pericol. 

- Copilul ar putea citi, în timp ce dumneavoastră lucraţi? 

- Sau, şi mai bine, dacă îi dau o pensulă, s-ar putea să-i placă şi lui 
să vopsească. Şi, dacă se plictiseşte, îi dau nişte coli pe care să deseneze. 

- Săptămâna asta instalăm jaluzele metalice în faţa vitrinelor. 

- Asta e minunat. Mulţumesc! 

După plecarea lui Himal, Louisa numără bancnotele şi găsi 
aproape cincisprezece mii de rupii. 

Puţin mai târziu, Louisa era îmbrăcată în salopetă, iar lui 
Conor îi dăduse una dintre cămăşile ei. Ii suflecă mânecile şi-l 
contemplă. 

- Ce părere ai? 

- îmi place să pictez. Mama m-a învăţat. 

- Dar ştii că doar zugrăvim pereţii, nu-i aşa? 

- Da. Şi o să-i povestim şi lui Leo despre asta. 

Louisa încuviinţă, dar menţionarea numelui lui Leo o întristă. 

După ce constructorul acoperi parchetul şi tejghelele de abanos 
cu ziare, tifon şi folii de plastic să le protejeze, Louisa diluă vopsea 
albă din borcanul mai mare şi-i dădu borcanul mai mic lui Conor. 
Apoi îi dădu şi o pensulă şi îi spuse să zugrăvească porţiunea infe¬ 
rioară a peretelui, în timp ce ea se urcă pe o scară şi începu să 
zugrăvească partea superioară. 

Timp de o oră, tot ce se auzi fu sunetul pensulelor întinzând 
vopseaua pe pereţi şi pe ferestrele deschise intra ciripitul păsărilor. 
Conor păru fericit să lucreze cu Louisa şi când ea începu să cânte, 
o acompanie. Mai târziu, Conor desenă pe blocul de desen pe care 
Louisa i-1 oferise şi, atunci când se făcu ora prânzului, Louisa co¬ 
borî de pe scară şi-i spuse că vor lua masa în curte, în aer liber. Ii 
şterse mâinile copilului, îşi şterse şi ea mâinile şi apoi deschise uşa. 
Vântul se mai domolise şi lumina soarelui inunda curtea mare. 
Louisa îndepărtă frunzele şi bătători pământul cu picioarele. 

- Vino şi stai lângă mine. 

Louisa lăsă coşul pe jos şi Conor deschise capacul. 

- Limonadă! exclamă el entuziasmat. 

- Şi fructe şi sendvişuri cu ouă. Camille le-a pregătit pentru 
noi, trebuie să fie delicioase. Avem chiar şi un vas mic cu salată 
de linte. 

Sub soarele care-o încălzea, Louisa se gândi cât de bine se sim¬ 
ţea aşezată lângă Conor aşa, mai ales că acum copilul îşi 

redescoperise pofta de mâncare şi mânca normal. Nu mai avusese 
nici coşmaruri, deci se adaptase aşa cum trebuie. 

- Ce sendvişuri gustoase! spuse el. Pot să mai iau unul? 

Louisa îl îmbrăţişa. 

- Poţi să mănânci câte vrei tu. 

Himal ieşi din magazin şi o anunţă pe Louisa că în cele din 
urmă reuşise să găsească un zugrav. Louisa se simţi uşurată. Ea 
spera că magazinul va fi gata până la sfârşitul acelei săptămâni, 
deoarece în următoarele săptămâni, diverşi bijutieri aveau să vină 
să-i livreze marfa. Şi, la o săptămână după aceea, Louisa planificase 
marea deschidere, cu aperitive delicioase şi băuturi fine. Acum 
The Sapphire arăta ca şi cum va fi gata la timp, până la urmă. Totul 
era aranjat, numai dacă n-ar fi existat neînţelegerile cu Leo. Atunci 
Louisa nu s-ar mai fi confruntat cu durerea îngrozitoare de a 
pierde ceva frumos ce de-abia începuse şi de care avea atâta nevoie. 
Clătină din cap. N-avea niciun rost să se gândească la ce ar fi putut 
fi. Sub nicio formă nu era de acord cu propunerea lui Leo, cum 
că băieţelul trebuia să meargă la Irene. 

După ce terminară de mâncat, Louisa îl privi pe Conor. 

- Probabil ai pictat destul pe ziua de azi. Ce zici, n-ai vrea o 
partidă de înot? După ce-ţi faci siesta, evident. 

Conor sări în sus de bucurie. 

-Da! 

Problemele de la magazin erau departe de a se fi terminat, după 
cum află Louisa a doua zi când Himal îi bătu iar la uşă, după o 
noapte vijelioasă care îi ţinuse treji pe toţi. Faţa lui în timp ce el 
îi explica ce se întâmplase era extrem de gravă. 

- Doamnă, un palmier a căzut pe acoperiş. Trebuie să fi fost 
smuls de furtună, noaptea trecută. L-am găsit azi-dimineaţă. In 
cădere, a distrus cupola de sticlă. 

- O, nu! Ce poţi face? 

- Am amplasat o copertină temporară peste cupolă, fiindcă 
toată sticla s-a spart. Probabil vom avea nevoie de un inginer con¬ 
structor să vină să ne întocmească un raport referitor la starea 
acoperişului, în cazul în care mai există şi alte pagube. 

- Cât de repede se poate întâmpla asta? 

- Va dura câteva zile. Şi cioburile au făcut o mizerie îngrozi¬ 
toare. Totul va trebui curăţat înainte ca marfa să fie expusă în 
vitrine. 

- Şi petrecerea mea de deschidere? îl întrebă Louisa deznădăjduită. 

- Va trebui să o amânaţi. 

- Dar toate invitaţiile au fost deja trimise şi toţi furnizorii 
de-abia aşteaptă să ne livreze bunurile. 

- îmi pare foarte rău, doamnă. 

Miercuri, soarele era strălucitor, dar Louisa, cu inima grea, îşi 
petrecu toată dimineaţa trimiţând scrisori de anulare a petrecerii 
tuturor invitaţilor care confirmaseră prezenţa şi informând fur¬ 
nizorii că deschiderea oficială a magazinului The Sapphire va fi 
amântată. Până după-amiază ploaia nu-şi făcuse anunţată prezenţa, 
iar copiii din oraş jucau fotbal după ce-şi terminaseră orele la 
şcoală, stând în calea căruţelor şi, în general, provocând mare 
zarvă. Atunci când la ora trei după-amiaza, Conor ceru să i se 
permită să se plimbe singur cu bicicleta pe străzile din apropiere, 
Louisa fu de acord, dar îi spuse că va trebui să se întoarcă la timp 
pentru ceaiul de la ora patru. îi dădu vechiul ei ceas, astfel încât 
copilul să aibă noţiunea timpului şi verifică dacă el ştia cum să-l 
folosească. La ora aceea a după-amiezii pe străzi circulau doar 
câteva maşini, aşa că nu era nicio problemă şi toată lumea ştia că 
trebuie să fie atentă la copii. 

Tristeţea Louisei din cauza lui Leo persista. îşi făcuse atâtea 
speranţe. Incapabilă să se gândească la lucruri mai vesele, Louisa 
privi un timp pe fereastră, dar în cele din urmă reuşi să-şi omoare 

timpul citind o oră din Hangman’s Holiday, o carte de scurte po¬ 
vestiri poliţiste scrisă de Dorothy L. Sayers, pe care William o 
cumpărase pentru Margo. Louisei îi plăceau povestirile scurte. 
Puteai citi câteva pagini, în doar câteva minute şi apoi îţi continuai 
treaba, în timp ce un roman ar fi consumat ore întregi, pe care 
Louisa nu le mai avea la dispoziţie, de când se ocupa de Conor şi 
de Oliver. 

Se uită la ceas. Era patru şi zece. Ashan veni s-o anunţe că 
ceaiul era servit în sufragerie. Louisa lua întotdeauna ceaiul bucu- 
rându-se de compania lui Conor şi li se serveau sendvişuri, biscu¬ 
iţi şi prăjituri. îşi scoase câinii în grădină şi-i lăsă acolo să se joace, 
în timp ce ea rămase atentă, uitându-se pe stradă după Conor şi 
aşteptându-1 la ceai. Probabil copilul mersese mai departe decât 
se aşteptase, pentru că nu dădea niciun semn de viaţă. Louisa nu se 
îngrijora în mod nejustificat. Şi ea în copilărie obişnuia să-şi pe¬ 
treacă ore întregi plimbându-se singură pe bicicletă. Plecă din 
grădină, intră în casă şi, hotărâtă să-i mai acorde un sfert de oră 
înainte de a-i verifica din nou prezenţa, hotărî să bea singură ceaiul, 
îşi turnă o ceaşcă de ceai călduţ, bău şi apoi mâncă un sandviş cu 
castraveţi. După aceea îşi chemă câinii în casă, îi puse lesa lui 
Tommy şi-l scoase la plimbare pe străzi, în căutarea lui Conor. 
Acum era patru şi jumătate. 

Louisa coborî pe strada ei, oprindu-se din când în când pe di¬ 
verse alei. Pentru început, nici urmă de Conor, dar mai târziu ea 
observă bicicleta unui copil în spatele unor lăzi aşezate în faţa 
magazinului de legume. Scoase bicicleta şi o recunoscu ca fiind cea 
a lui Conor. Să fi mers la magazinul de legume dintr-un anumit 
motiv? Louisa intră în magazin şi-l întrebă pe proprietarul singha- 
lez dacă văzuse un băieţel brunet, cârlionţat. Proprietarul se gândi 
o clipă. 

- L-am văzut plimbându-se cu bicicleta în josul străzii, când 
am ieşit să aduc o ladă cu banane. 

- N-ai vorbit cu el? 

-Nu. 

Louisa simţi un fior de nelinişte. Probabil era doar naivă. Cu 
siguranţă Conor trebuie să-şi fi lăsat bicicleta şi se hotărâse să se 
plimbe probabil pe plajă. Louisa merse acolo să-l caute, dar Conor 
nu era nici acolo şi, privind oceanul nesfârşit, avu senzaţia că starea 
de îngrijorare se accentua de la un minut la altul. Cu siguranţă 
Conor nu ar fi intrat singur în ocean. Louisa reveni prin labirintul 
străduţelor şi merse pe jos mai mult de o oră, în căutarea lui, dar 
deocamdată, nici urmă de el. Reveni să-i ia bicicleta din faţa maga¬ 
zinului de legume şi se hotărî să continue discuţia cu proprietarul. 

- Mi-am amintit ceva, recunoscu el. Când am ieşit să iau a doua 
ladă de banane, pentru că prima era plină cu fructe de rambutan, 
l-am revăzut pe copil. 

- Ce făcea? încă se plimba cu bicicleta? 

- Nu. Stătea în picioare pe bicicletă, vorbind cu un bărbat aflat 
la volanul unei maşini verzi de epocă. Maşina mi-a atras atenţia, 
pentru că de obicei le ştiu pe toate din oraş. 

- Şi asta era o maşină străină? 

-Da. 

- Şi apoi ce s-a mai întâmplat? 

Vânzătorul clătină din cap. 

- Eram ocupat să duc fructele în magazin. Probabil bărbatul 
cerea vreo indicaţie? 

- Mulţumesc, îi spuse Louisa. 

Mai întrebă prin câteva magazine, dar nereuşind să afle infor¬ 
maţii suplimentare, luă bicicleta cu o singură mână şi o împinse 
spre casă, în timp ce în cealaltă mână ţinea lesa lui Tommy. Oare 
unde putea fi Conor? 

Louisa acceptă că nu-i mai rămânea nimic altceva de făcut. 
Trebuia neapărat să-l sune pe Leo. îşi notase noul lui număr de 
telefon în agendă, o răsfoi până îl găsi, încercând să-şi spună că 

totul va fi bine. Conor se va întoarce acasă în curând, cu o expre¬ 
sie ruşinată şi-şi va cere scuze. 

Louisa formă numărul sperând că Leo era acasă. Era şase fără 
un sfert şi urma să se însereze în curând şi, cu puţin noroc, Leo 
trebuie să fi ajuns deja acasă. Kamu răspunse la telefon şi-i con¬ 
firmă că Leo era acolo. Aşteptă şi atunci când el ridică receptorul, 
ea şovăi. 

- Leo, spuse ea şi, înghiţind cu dificultate, se luptă să nu-i po¬ 
vestească întâmplarea ca şi cum ar fi fost un martor distant, obiec¬ 
tiv. Eu... Nu-1 găsesc pe Conor! 

- Ce vrei să spui? 

- Exact asta vreau să spun. Lipseşte de aproape două ore şi eu am 
ieşit pe străzi şi l-am căutat. I-am găsit bicicleta, dar nici urmă de el. 

- Rămâi acolo, în caz că se întoarce. Vin imediat cu motocicleta. 

- Te aştept aici. 

Louisa nu-1 mai văzuse pe Leo de duminică seara de când îl 
respinsese şi, când acesta sosi, observă că era nebărbierit şi avea 
privirea obosită. Vru să fie rece cu el, dar ştiu că trebuie să-şi lase 
deoparte resentimentele, dacă urmau să încerce împreună să-l gă¬ 
sească pe Conor. 

- Nu mă voi ierta niciodată dacă... spuse ea şi se opri, încă 
străduindu-se să-şi înăbuşe neliniştea. 

- Hai să nu dăm frâu liber imaginaţiei! spuse Leo. Hai să con¬ 
tinuăm să-l căutăm! Te-ai gândi c-ar putea fi acasă la tatăl tău? 

Louisa oftă uşurată. 

- Nu, nu m-am gândit! Mergem acolo chiar acum! 

Merseră în tăcere la Jonathan acasă şi în timp ce ea suna la 

sonerie, Leo îşi lăsă privirea în pământ, înainte de a îndrăzni să se 
uite în ochii ei. 

- Uite Louisa, voiam să... 

Dar îl întrerupse majordomul tatălui ei, care le deschise uşa. 
Şi-n timp ce-1 aşteptau pe Jonathan pe hol, Louisa îl întrebă: 

- Ce voiai să-mi spui? 

Louisa îi privi ochii negri, cu expresie inteligentă. 

Leo clătină din cap. 

- Mai poate aştepta. 

Câteva momente mai târziu, Jonathan veni, ştergându-şi mâi¬ 
nile cu un prosop. 

- Tocmai terminam de plivit un colţ de grădină, cât mai era 
lumină, spuse el. 

- Tată, Conor este la tine? 

Jonathan se încruntă. 

- Nu l-am văzut astăzi. De ce? 

- Nu-1 găsim nicăieri. L-am căutat peste tot unde mi-am ima¬ 
ginat c-ar putea fi. 

- Dar la Flag Rock? 

- N-ar fi putut sări de acolo în ocean. E prea mic. 

- Mă îndoiesc că ar fi sărit, dar probabil s-a dus să-i vadă pe 
alţii sărind. 

Leo deja se îndrepta spre uşă. 

- Mă duc să-l caut acolo. Louisa, e mai bine să stai acasă, în 
cazul în care Conor se întoarce. 

- îl voi aştepta împreună cu tine, iubito. Nu-ţi face griji, îl vom 
găsi, nu-i aşa, Leo? întrebă Jonathan. 

- Fireşte. 

Şi astea fiind spuse, Leo deschise uşa şi plecă în căutarea lui Conor. 

In timp ce reveneau acasă, Louisa îi relată tatălui ei discuţia cu 
proprietarul magazinului de legume, care menţionase că-1 văzuse 
pe Conor discutând cu un bărbat aflat la volanul unei maşini. 

- Nu-mi place deloc cum sună povestea asta, recunoscu 
Jonathan. 

- Probabil Conor doar îi oferea indicaţii. 

- Probabil... 

Când ajunseră acasă la Louisa, aceasta îi ceru lui Ashan să-i 
toarne tatălui ei un pahar cu whisky. 

- Tu nu vrei să bei nimic? o întrebă Jonathan în timp ce se 
aşeza pe canapea. 

Louisa clătină din cap. 

- Şi acum, ce facem? 

- Chem poliţia. Trebuie să-i anunţăm că lipseşte. 

Jonathan se ridică de pe canapea şi se îndreptă spre hol, pentru 

a suna la poliţie. 

Louisa nu mai avea stare. Neliniştită, se tot învârtea cu paşi 
mari încoace şi încolo şi se duse să se uite pe fereastră. 

Tatăl ei reveni în salon. 

- Vor fi cu băgare de seamă. Chiar acum au trimis un poliţist 
să-l caute. 

- Şi dacă s-a urcat pe dig şi a căzut de acolo? Dacă zace acum 
pe undeva cu glezna fracturată? In curând va fi prea întuneric ca 
să mai poată vedea ceva, nu-i aşa? 

- încearcă să nu te gândeşti atât de mult. 

După câteva clipe, auziră uşa de la intrare deschizându-se şi 
închizându-se. 

- S-a întors Leo! şopti Louisa surescitată, dar era doar Ashan 
care intră în salon cu o expresie solemnă pe faţă. 

- Un copil tocmai mi-a dat acest plic. 

Louisa deschise plicul şi citi biletul dinăuntru. Brusc, îşi duse 
mâna la gură, prea şocată să mai poată spune ceva. 

- Ce este? 

Ea îi arătă biletul tatălui ei, care îl citi şi apoi o privi neliniştit. 

- Doamne Dumnezeule! 

- Da, spuse Louisa şi aproape că se înecă în propriile cuvinte. 

- Răpitorii vor treizeci de mii de rupii. Dublul sumei pe care 
Himal a găsit-o ascunsă sub podeaua magazinului. Asta e o adevă¬ 
rată avere: ai putea cumpăra câteva case cu ea. 

- Tată, citeşte restul! 

- Nu implicaţi poliţia! Aşteptaţi să vă contactăm noi! 

Louisa se prăbuşi disperată pe canapea, ţinându-şi capul în 

mâini şi legănându-se înainte şi înapoi, neputincioasă. 

- Doamnă, cum vă pot ajuta? o întrebă Ashan. 

Incapabilă să mai articuleze un cuvânt, Louisa doar clătină din 

cap şi Ashan părăsi salonul. 

Când Leo reveni spunându-le că nu era nici urmă de Conor la 
Flag Rock, Louisa îşi privi semnificativ tatăl. 

- Arată-i biletul! 

Leo îl citi şi pe chip i se întipări o expresie de groază. 

- O, Doamne! Numai de-aş pune mâna pe ei! 

- Trebuie să ne gândim bine, îi sfătui Jonathan. 

- N-avem la ce să ne gândim, izbucni Leo. Trebuie să plecăm 
şi să-i găsim! 

Louisa se uită la amândoi, pe măsură ce o cuprindea un val de 
fierbinţeală. îşi simţi inima bătând din ce în ce mai tare şi ochii 
arzând în flăcări. 

- Dar habar n-avem unde să căutăm. Şi dacă-1 rănesc? N-aş 
putea suporta... 

Jonathan se plimba în sus şi în jos prin salon. 

- Nu-1 vor răni. Au pus o ditamai recompensa pe capul lui. 
Cred c-ar trebui să vorbim cu inspectorul-şef Roberts. 

- Au spus să nu anunţăm poliţia, îi reaminti Leo. 

Louisa începu să plângă. 

- Niciodată n-ar fi trebuit să-l las să se plimbe singur cu bici¬ 
cleta. E vina mea! 

- Nu trebuie să gândeşti aşa! răspunse Leo şi păru gata să vină 
s-o ia în braţe şi s-o consoleze. 

In schimb, Jonathan îi deschise Louisei braţele. Ea se ridică de 
pe canapea şi el o îmbrăţişă strâns. 

- Cred că ai dreptate tată, spuse Louisa desprinzându-se din 
îmbrăţişare. Trebuie să implicăm poliţia, dar ei trebuie să înţeleagă 
că e bine să acţioneze cât mai discret. 

După ce Jonathan îl sună pe inspectorul-şef Roberts, se aşeza¬ 
seră pe canapea bând whisky şi aşteptând să vină poliţia. Jonathan 
îl sfătuise să se strecoare în casă pe uşa din spate, prin grădină, în 
cazul în care cineva ar fi pus sub observaţie intrarea principală, cu 
vedere la stradă. 

Atunci când Roberts sosi, era deja târziu. 

Mai întâi, el îl chemară pe Ashan şi-l întrebă cine adusese biletul. 

- Era un băieţel, răspunse Ashan, cu ochii întunecaţi de panică. 
L-am întrebat cine îl trimisese, dar mi-a spus doar că un bărbat îi 
dăduse o rupie în schimbul livrării mesajului. 

- Ştia cine era bărbatul? 

Ashan clătină din cap. 

- Nu mi-a dat impresia că l-ar fi cunoscut. îmi pare rău că nu 
vă pot spune mai multe. 

- Mulţumesc, Ashan, spuse Roberts, trecându-şi mâna prin 
claia de păr ţepos. Poţi pleca. 

- Şi acum ce facem? întrebă Leo. 

- Ei bine, nu avem indicii cu privire la locul unde se află copi¬ 
lul, dar ştim cine trebuie să fie în spatele acestei răpiri. 

- De Vos sau Cooper. Sau amândoi, răspuse Louisa şi inima i 
se frânse. 

- Pare cel mai plauzibil. Nu credeau că vor obţine altfel banii, 
aşa că unul dintre ei a recurs la acest gest. 

Roberts, care-şi ţinuse până acum pălăria în mâini, şi-o aşeză 
pe cap. 

- Mai bine plec. Sunaţi-mă acasă, dacă mai aflaţi ceva în seara 
asta. Altfel vorbim mâine, dar n-o să vă vizitez în timpul zilei. Nu 
vrem ca răpitorii să ştie că sunt implicat. 

- Deci ce facem? 

- încercaţi să dormiţi! Asta-i tot ce vă pot sugera. 

Şi Jonathan interveni. 

- Ieşiţi prin spate, inspectore! Eu voi ieşi pe uşa din faţă. Are 
dreptate, Louisa, încearcă să dormi puţin. 

După ce inspectorul Roberts şi Jonathan plecaseră, Louisa îl 
privi pe Leo. 

între ei se lăsase o tăcere ciudată. 

- Louisa, spuse el. îmi pare atât de rău. M-am înşelat în legătură 
cu Irene. 

- Vorbeşti serios? 

- Nu ştiu ce-a fost în mintea mea. Eram îngrijorat că nu voi fi 
capabil să-i ofer lui Conor ce are nevoie şi Irene părea cea mai 
bună soluţie. Dar, acum, cu toate astea... 

îşi deschise braţele larg. 

- Ei bine, acum trebuie să-l recuperăm pe Conor şi-ţi promit 
că după nu-i voi mai da drumul niciodată. 

Louisa înghiţi rapid, agitată. 

- Oare o să reuşim? 

Leo se apropie de ea. 

- Bineînţeles. 

Şi apoi o luă în braţe. 

Când se desprinseră din îmbrăţişare, Leo îi spuse că va dormi 
într-una din camerele de oaspeţi. 

- Nu, spuse ea. Am nevoie să fii lângă mine. 

Urcară în dormitorul ei şi se întinseră pe pat, complet îmbrăcaţi. 

- Te rog, ia-mă în braţe! Oricum n-o să pot să dorm, îi zise 
Louisa în timp ce liniştea nopţii îi învălui. 

După aceea rămase privind în gol, în întuneric, ascultând foş¬ 
netul oceanului şi valurile care se spărgeau pe ţărm, temându-se 
din ce în ce mai mult. Chiar şi avându-1 pe Leo lângă ea, simţindu-i 
căldura trupului, şi tot i se păru o noapte tristă şi pustie. 

Louisa privi pe fereastră şi văzu răsăritul palid transformându-se 
într-o dimineaţă strălucitoare, cu un cer albastru, superb şi oceanul 
scânteind în nuanţe de turcoaz şi argint. Se simţi uşurată. Era mai 
uşor să-l caute pe Conor dacă nu ploua. 

Ea şi Leo coborâră împreună la micul dejun, deşi nu putu în¬ 
ghiţi pâinea prăjită şi simţi un gol în stomac. După ce-şi bău ca¬ 
feaua, discută cu toţi angajaţii. Oare văzuseră ceva suspect? Oare 
auziseră ceva? Doar Camille, tânăra franţuzoaică, se îmbujoră în 
timpul acestui interogatoriu. 

Puţin mai târziu, Louisa o găsi pe Camille plângând în grădină. 

- Ce s-a întâmplat? o întrebă ea. 

Camille clătină din cap şi îşi plecă privirea în pământ, învinsă. 

- Haide! Orice ar fi, nu poate fi aşa de rău. 

Fata îşi ridică ochii spre ea. 

- îmi pare foarte rău. Chiar îmi pare rău. 

- Pentru ce? 

Camille îşi lăsă din nou capul în piept. 

- Pentru ce anume îţi pare rău? repetă Louisa. 

- Mi-au dat bani. 

- Cine ţi-a dat bani? 

- Aveam nevoie să-i economisesc ca să mă pot întoarce acasă. 

Louisa se cutremură. 

- Ce ai făcut? 

- O dată sau de două ori i-am spus unui bărbat când plecaţi de 
acasă şi unde vă duceaţi. 

Louisa suspină. 

- Dar tu de unde ştiai? 

- Am auzit vorbindu-se în jurul meu. O servitoare aude totul, 
doamnă. Nu este aşa greu. 

- Şi când s-a întâmplat asta? 

- Şi recent, şi acum ceva timp. Nu ştiam că cineva îl va răpi 
pe Conor. 

- De unde ştii că sunt aceiaşi oameni? 

- Acelaşi bărbat m-a întrebat săptămâna trecută dacă copilul 
are voie să se joace singur pe afară. Nu m-am gândit c-o să-l ră¬ 
pească. Pur şi simplu, el îmi vorbea despre copii în general, ca 
într-un conversaţie obişnuită. 

- Ce bărbat? 

Louisa o apucă pe fată de umeri, zgâlţâind-o. 

- Ce bărbat?\ 

- Un australian. Nu-i cunosc numele. Vă rog să nu mă recla¬ 
maţi la poliţie. Nu mi-am dat seama că situaţia e atât de gravă. Nu 
i-am spus nimic important. Doar i-am zis că băieţelul are voie 
uneori să se joace şi singur pe afară, dar nu ştiam exact când. 

- Nu te-ai gândit ce putea însemna asta? 

Camille clătină din cap. 

Louisei îi venea s-o sugrume. 

- Doamne, Dumnezeule! Deci tu le-ai dezvăluit mişcările mele. 
De luni întregi? De când ne-a fost spartă casa? 

Camille ezită. 

- Ce aveţi de gând să faceţi? 

Louisa clătină din cap. 

- Un lucru este sigur: poliţia va dori să vorbească cu tine. 
Proasto! Dacă se întâmplă ceva cu copilul, va fi vina ta! 

După aceea, Louisa şi Leo se duseră la fiecare casă şi fiecare 
magazin din Galle, întrebând dacă cineva văzuse ce se întâmplase 
atunci când Conor fusese răpit. Lăsară poliţia să facă cercetări la 
dig. A fost trimis un ofiţer să verifice discret dacă copilul nu 
cumva fusese ascuns undeva în apropierea oceanului. Doar un 
singur vânzător le mărturisi că văzuse o maşină verde cu doi băr¬ 
baţi şi un copil îndreptându-se spre Poarta Veche. 

- Deci, dacă au fost ei, l-au ascuns undeva în afara oraşului, 
spuse Leo. 

- Dar asta ar putea fi oriunde! Nici măcar nu ştim dacă s-au 
îndreptat spre Colombo luând-o spre est sau spre vest. 

Leo oftă adânc. 

- Hai acasă! Nu mai avem ce face aici. 

In aproximativ o oră ajunseseră acasă, învârtindu-se unul pe 
lângă altul într-o tăcere şocantă, răsfoind reviste, dar fără să ştie 
ce anume citeau, întrerupându-şi lectura, cerând ceai, dar fără să-l 
bea, şi apoi ţârâitul ascuţit al telefonului le întrerupse gândurile. 
L-au auzit pe Ashan răspunzând. Când Louisa se uită la Leo, acesta 
îi zâmbi pe jumătate şi schimbară o privire de speranţă. Ea aprecie 
acest moment de legătură dintre ei, cu valoarea lui binecuvântată. 
Dar apoi Ashan o chemă pe Louisa în hol. 

Ea era palidă când ridică receptorul şi ascultă vocea. 

- Iţi spun o singură dată. 

Era o voce gravă, bine camuflată. 

- Mâine la prânz vino la Bastionul Soarelui cu cele treizeci de 
mii de rupii. Pune banii într-o cutie de pantofi şi împacheteaz-o în 
hârtie maro, ca pe un pachet obişnuit. Există un depozit în apro¬ 
piere şi uşa va fi deschisă. Lăsă pachetul acolo! Ai înţeles? 

Louisa şopti că da. 

- Dacă faci aşa cum îţi spun, vei primi înapoi copilul. Nu im¬ 
plica poliţia! 

Apoi răpitorul închise telefonul cu un clic. 

Leo veni lângă ea, iar Louisa rămase pe hol, ţinând receptorul 
în mână şi tremurând toată. Simţi un val de căldură şi apoi i se 
făcu rău, genul acela de greaţă pe care-1 ai înainte să leşini. Leo îi 
desprinse receptorul din mână, îl puse la loc în furcă şi o conduse 
blând în salon. 

- Haide! îi spuse el. Trebuie să stai jos. 

Louisa îi povesti ce-i spusese bărbatul la telefon. 

- Trebuie să-l anunţ şi pe tata. 

- Aşază-te doar o clipă, până te opreşti din tremurat. 

Louisa respiră adânc de câteva ori în timp ce Leo o mângâia pe 

spate, şi apoi se ridică în picioare. 

- Vin cu tine, spuse el. 

- Nu, rămâi aici, dacă mai sună. 

- Aş putea merge la Jonathan în locul tău. 

- Prefer să mă duc eu însămi. 

Louisa se uită pe fereastră la cerul întunecat. Vremea se schim¬ 
base, astfel încât ea luă o umbrelă şi ieşi pe uşa din faţă să meargă 
acasă la tatăl ei. Deşi casa lui nu era prea departe, ea se simţea ca 
şi cum avea de mers o sută de kilometri şi, când în sfârşit ajunse 
la destinaţie, răsufla greu. 

Jonathan o conduse în biroul său şi-i aduse un pahar cu apă. 

- Calmează-te! Bea încet! spuse el. 

Louisa bău toată apa pe nerăsuflate şi apoi îi povesti despre 
apelul primit. 

- Trebuie să le dăm banii, spuse ea. Tată, dacă îi fac rău? E doar 
un băieţel. 

Tatăl ei o mângâie pe mână. 

- Şi tu îl iubeşti... ştiu. 

- N-am crezut niciodată că voi simţi astfel pentru Conor, dar 
aş face orice ca să-l duc înapoi. 

- Treizeci de mii de rupii sunt o grămadă de bani, dar sunt de 
acord cu tine. încă mai ai banii găsiţi de Himal şi eu voi încerca 
să adaug restul. Va fi un efort financiar, dar pot apela la nişte fa¬ 
voruri. în fond, e în joc viaţa unui copil! 

Imediat după aceea, sosi şi Leo, spunând că nu putea sta acasă 
să aştepte. 

- O să iau legătura cu Roberts, spuse Jonathan, şi-o să-i spun 
despre apelul primit. 

- îl vom recupera pe Connor, nu-i aşa? îl întrebă Louisa. 

- Aşa sper. Dar trebuie să fii pregătită. Chiar dacă îi vom da 
banii răpitorului, tot e foarte posibil ca lucrurile să nu evolueze 
aşa cum ne dorim, spuse Jonathan. Conor va fi singurul care poate 
depune mărturie despre răpitori. 

- Hai să vedem ce ne sfătuieşte inspectorul Roberts să facem 
în continuare, spuse Leo. 

Aşteptară amândoi, în timp ce Jonathan discută cu inspectorul, 
care spunea că încă de dimineaţă chemase tocmai din Colombo 
poliţişti sub acoperire, care supravegheau străzile. Era puţin pro¬ 
babil să fie recunoscuţi. Tot inspectorul Roberts hotărî că Leo era 
cea mai potrivită persoană să ducă pachetul cu bani la depozit. 

- Eu ar trebui să mă duc, spuse Louisa. 

Jonathan clătină din cap. 

- Roberts spune că nu tu ar trebui să te duci să le dai răscum¬ 
părarea. El crede că vinovaţii vor rămâne în aşteptare undeva prin 
oraş şi consideră că poliţia are o şansă să-i prindă. Dar dacă răpi¬ 
torii vor vrea să fugă din oraş de îndată ce-şi vor primi banii, ar 
putea fi periculos. 

Restul zilei se scurse într-o stare de tensiune mare. Louisa tot nu 
putea mânca nimic, aşa că Leo o convinse să bea puţin lapte. Louisa 

îşi petrecu cea mai mare parte a zilei privind absentă pe fereastră şi 
rugându-se pentru Conor, să fie şi să rămână teafăr şi nevătămat. 

- Imediat ce-1 recuperez, încep procesul de adopţie, declară Leo. 

- Nu ştiu cât de departe a ajuns Irene cu cererea de obţinere a 
custodiei lui Conor. 

- Sunt sigur că tribunalele ar prefera ca el să rămână în căminul 
lui, în grija unui tutore mai tânăr. 

- Şi cu şcoala cum rămâne? 

- Strâng bani să-l dau la internat. 

- Te-aş putea ajuta. 

Louisa simţi un nod în gât. 

- Dar, Leo, dacă îi fac rău? 

- Louisa, nu mai gândi aşa! Trebuie să credem că totul va fi 
bine. Trebuie! 

Leo continuă să-i vorbească şi mai mult despre viitor, dar ea 
ştia că era doar un mod de a-i distrage atenţia de la ce s-ar putea 
întâmpla dacă totul ar decurge prost. Trecuseră doar câţiva ani de 
la răpirea bebeluşului lui Lindbergh şi sfârşitul tragic continua să 
îngrozească lumea 1 . Dacă nu-1 vor mai revedea niciodată pe Conor 
viu şi nevătămat? 


Charles Lindbergh, omul care a făcut primul zbor transatlantic fără escală 
pe ruta New York - Paris, a ajuns în atenţia presei americane şi dintr-un motiv 
nedorit. Răpirea fiului său - Charles Augustus Lindbergh jr. - şi apoi descoperirea 
cadavrului acestuia pe 12 mai 1932 au fost numite de presa din SUA „Crima 
secolului" (n. tr.). 

Louisa dormise puţin, dar se trezi foarte devreme vineri dimineaţă 
şi imediat se îngrijoră de ceea ce avea să-i aducă ziua. încercă să-şi 
domolească panica, dar gândurile ei continuau să o blocheze, menţi¬ 
nând-o prizonieră într-o stare de nelinişte permanentă. De îndată ce 
Leo adormi lângă ea, Louisa îi ascultă respiraţia calmă şi-şi dori să 
rămână împreună pentru totdeauna. Dar nu aşa, nu cu această spaimă 
îngrozitoare care o măcina. Când Leo deschise ochii, îi zâmbi. 

- Totul va fi bine, spuse el. Trebuie să credem asta. 

In timp ce Louisa clătină din cap, îşi dădu seama cât de mult 
însemna Conor pentru ea. 

- Am senzaţia de bolovan în stomac. 

- E firesc. E din cauza tensiunii. Şi mie mi-e destul de rău. 

Se îmbrăcară repede şi ieşiră la plimbare de-a lungul digului, 
de unde Louisa contemplă oceanul, atât de sumbru şi de plin de 
secrete întunecate. Apoi aruncă o privire spre cerul plumburiu, 
apăsător. In curând avea să plouă din nou. începu să bată vântul 
şi totul părea atât de fragil, ca şi cum ar fi fost de ajuns un val uriaş 
ca să spulbere întreaga lume. 

Louisa se întoarse spre Leo şi el o luă în braţe. Nu existau cu¬ 
vinte pentru aşa ceva, doar frica animalică şi alinare instinctivă. Leo 
405 




Dinah Jefferies 


îi dădu la o parte buclele care-i acopereau ochii şi ea încuviinţă dând 
din cap, ca răspuns la întrebarea lui tăcută. Dar nu făcea faţă situaţiei 
şi Leo ştia asta. O luă de mână şi merseră împreună spre casă. 

Până la ora zece deveni atât de încordată, încât nici nu mai 
putea respira. îşi simţi lacrimile arzându-i pleoapele, dar se forţă 
să nu plângă. Aşteptară nerăbdători în salon, învârtindu-se impa¬ 
cientaţi în jurul obiectelor de mobilier, aşezându-se puţin, apoi 
sărind iar în picioare neliniştiţi şi mărşăluind agitaţi, verificându-şi 
ceasul odată la câteva minute. Louisa îl ţinu de mână pe Leo, 
strângându-1 din când în când. 

Roberts le spusese că poliţiştii sub acoperire vor supraveghea 
toate spaţiile posibile, dar Louisa era îngrijorată că s-ar putea în¬ 
tâmpla ceva rău. De la minut la minut, inima îi bătea din ce în ce 
mai tare, gata să-i sară din piept şi îl vedea pe Leo devenind şi el 
din ce în ce mai încordat. Jonathan sosi aducând restul banilor 
necesari pentru răscumpărare, iar la ora unsprezece Leo se pregă¬ 
tea să meargă cu pachetul. 

După plecarea lui, Louisa începu să aştepte simţindu-se atât de 
tensionată, încât aproape îşi pierdu controlul, gândindu-se nu doar 
la Conor, dar acum şi la Leo. Prin minte îi treceau tot felul de 
amintiri despre copil şi îşi amintea ziua în care îl văzuse pentru 
prima dată şi cât de îngrozită fusese asemănarea lui cu Elliot. 
Treptat, o legătură delicată se dezvoltase între ei, deşi ea ştia cât 
de dureros de vulnerabil era el şi că încă suferea îngrozitor pentru 
că-şi pierduse ambii părinţi. Şi Louisa continuă să-şi amintească. 
Vru să-şi amintească. Durerea. Conor deja trecuse prin prea multe 
şi ar fi de neconceput dacă acum i s-ar întâmpla ceva îngrozitor. 

Acum, că el era de negăsit, Louisa urcă în camera lui, îl luă în 
braţe pe ursul Albert, apoi respiră parfumul pe care părul lui 
Conor îl împrăştiase pe pernă şi care încă persista acolo. îşi duse 
ursul la nas şi, ca şi cum ar fi străbătut-o un fior de durere, îl legănă 
în braţele ei ca pe un copil. Te rog, Doamne! Ocroteşte-l! Te rog! Mai 

rămase puţin în tăcere, dorind să-l aducă înapoi pe Conor cu orice 
preţ, apoi începu să-i facă ordine prin lucrurile împrăştiate la în¬ 
tâmplare. El şi-ar fi dorit o cameră curată şi aranjată, nu-i aşa? Oare 
n-o să-l deranjeze că Louisa îi făcuse ordine prin cameră, atunci 
când se va întoarce? Respiră adânc, dureros. Când, nu dacă... 

Se aplecă să se uite sub patul lui Conor şi descoperi câteva 
desene pe care le ascundea acolo. Se uită la imaginile copilăreşti 
ale oamenilor din viaţa lui. Era Zinnia, cu pletele ei lungi, roşii şi 
un bărbat cu ochi verzi, brunet, cârlionţat, evident Elliot. Iată-1 şi 
pe Conor într-o barcă, lângă un bărbat cu păr castaniu-roşcat - 
Leo, desigur. Dar copilul îl mai desenase şi pe Oliver, noul său 
căţeluş, şi chiar şi pe Louisa, plimbându-se împreună cu bicicleta. 
Pentru ea însemnă mult să ştie că băieţelul o acceptase în lumea 
lui şi-i dădură lacrimile. 

Deschise coşul lui de rufe plin pe jumătate, luă câteva haine 
dinăuntru şi le duse la spălătorie. Nu era treaba ei să-i spele hai¬ 
nele, dar trebuia să rămână ocupată, altfel anxietatea ar fi măci¬ 
nat-o complet. Puse o pijama, câteva perechi de pantaloni scurţi 
şi două cămăşi în noua lor maşina de spălat Wringer Washer, 
prima maşină de spălat electrică. Hainele grele încă le trimitea 
spălătoresei, dar în prezent tot mai mulţi oameni aveau aceste 
maşini noi de spălat instalate acasă şi lor le era extrem de utilă, 
avându-1 prin preajmă pe Conor. Odată ce maşina începu să func¬ 
ţioneze, Louisa ieşi din spălătorie şi se duse în grădină, unde 
Jonathan stătea pe o bancă şi privea preocupat în zare. 

- Te superi dacă îţi ţin companie? îl întrebă ea. 

Jonathan îi făcu semn să se aşeze lângă el pe bancă. 

- O, Doamne! Nu cred că pot suporta asta. 

- Ştiu. 

Oliver se aşeză pe spate la picioarele ei şi Louisa se aplecă să-l 
mângâie pe burtică. 

- Conor îl iubeşte pe Oliver, spuse ea cu vocea sugrumată de 
emoţie. 

- Fii puternică! îi spuse tatăl ei. 

Louisa îşi privi tatăl şi-i observă îngrijorarea vizibilă, avea 
sprâncenele încruntate. Apoi se aplecă, îl luă pe Oliver în braţe 
să-l liniştească şi începu să-i mângâie urechile moi. Aşteptarea de¬ 
venise insuportabilă, iar în mintea ei îngrozită îşi imagina cele mai 
negre scenarii. Simţea cum întreaga ei viaţă se prăbuşeşte şi devine 
doar o cârpă uzată de bucătărie. Se tot uita la ceas, din minut în 
minut, din ce în ce mai neliniştită şi, după o oră, respiră profund 
înainte de a vorbi. 

- Cu siguranţă până acum ar fi trebuit să primim veşti despre el? 

- Nu neapărat. 

- Ar fi trebuit să merg eu însămi. Crezi că Leo e în siguranţă? 

- E un om care-şi poate purta singur de grijă. Nu te mai îngrijora! 

- Nu mă pot abţine! 

împărtăşiră o lungă tăcere, în timpul căreia Louisa închise ochii 
şi se rugă. Jonathan o luă de mână şi o strânse uşor, iar atunci ea 
ştiu că tatăl ei era la fel de îngrijorat ca ea, dar făcea tot posibilul 
să nu-i arate. 

Când auzi zgomotul de pe stradă, Oliver sări şi se repezi la 
poarta grădinii. Louisa rămase să vadă ce se întâmplă şi observă 
cum poarta se deschide. I se uscă gura de emoţie atunci când îl 
văzu pe Conor alergând în grădină, urmat de Leo. Totul rămase 
suspendat undeva în aer, chiar şi vântul păru să se oprească, dar, 
simţindu-şi inima în gât de emoţie, Louisa îşi păstră cumpătul şi-i 
întinse copilului braţele tremurânde. Se priviră reciproc un mo¬ 
ment şi Louisa nu fu sigură ce va face Conor. Ar fi vrut să-l îm¬ 
brăţişeze, să-l protejeze de tot răul, să nu-i mai dea drumul 
niciodată, dar el trebuia să facă primul pas. Aşteptarea păru să 
continue, dar apoi Conor făcu un pas înainte şi în momentul 
următor deja alerga spre ea cu lacrimi în ochii şi i se arunca în 

braţe. Inima Louisei tresări de bucurie, simţindu-se uşurată în 
timp ce-1 ducea pe banca unde-1 aşteptase, copleşindu-1 cu îmbră¬ 
ţişări, acoperindu-1 cu toată dragostea de care era în stare. Jonathan 
se ridică de pe bancă şi se îndreptă spre Leo să-i strângă mâna. 

- Bravo, tinere! spuse el. 

între timp Louisa îi şoptea la ureche lui Conor. 

- Iubitule, acum eşti în siguranţă. Nu ţi se va mai întâmpla 
nimic rău, niciodată! 

Louisa îşi şterse lacrimile. 

- Gata, s-a terminat! Şi uite-1 şi pe Oliver care vrea să te pupe! 

Câinele sări pe bancă şi-i linse faţa lui Conor. 

- Vezi, Oliver va avea grijă de tine! 

- Şi Leo, spuse copilul privind-o cu ochii verzi încă în lacrimi. 

- Şi Leo, îi promise ea. 

- Şi tu? 

- Desigur! 


Cinnamon Hills, două luni mai târziu 


De acum, ploile încetaseră complet şi, într-o zi superbă de la 
începutul lui decembrie, Louisa şi Conor se plimbau departe pe 
plantaţia de scorţişoară. Conor era încântat să o conducă la unul 
dintre locurile lui speciale şi, când ajunseră într-o poieniţă încon¬ 
jurată de tufe de rododendron, îşi întinse braţele şi se învârti. 

- Este locul meu preferat, îi mărturisi copilul. 

Louisa ascultă păsările care-şi înfoiau penele şi zburau de pe o 
creangă pe alta, apoi adulmecă profund aroma de scorţişoară şi 
aproape simţi gustul sărat al oceanului. 

- Iţi place? o întrebă Conor. 

- La nebunie. Mulţumesc că mi l-ai arătat. 

- Acum trebuie să aruncăm o pietricică departe şi să mergem 
în cerc. Vino, îţi arăt! 

Conor alese o pietricică şi, încruntându-şi sprâncenele, o 
aruncă să vadă cât de departe va ajunge. După aceea, el se plimbă 
prin poieniţa din apropiere, târându-şi sandalele şi călcând frun¬ 
zele în picioare. 

- Acum e rândul tău. 



Văduva de safir 


Louisa îl imită pe Conor şi amândoi râseră de seriozitatea ei. 
Apoi îi întinse mâna şi Conor o luă de mână. 

- Eşti gata să-ţi bei ceaiul la petrecerea de ziua ta? 

El încuviinţă şi-i zâmbi. 

îşi croiră drum de-a lungul potecilor care acum îi deveniseră 
familiare Louisei. In timp ce ea încă se mai ocupa de căminul ei 
din Galle, iar The Sapphire era pe cale să se deschidă în sfârşit, după 
o întârziere prelungită mai mult decât se aşteptase, în ultimele 
două luni Louisa îşi petrecuse mult timp pe plantaţie, alături de 
Conor şi Leo. 

Leo îi explicase că, după ce lăsase la depozit banii pentru răpi¬ 
tori, poliţia le urmărise maşina verde şi reuşise să-i prindă pe De 
Vos şi pe Cooper într-o casă goală, aproape de plajă, la câţiva ki¬ 
lometri distanţă de Galle, acolo unde-1 ascunseseră pe Conor. 

Singurul nor întunecat de la orizont era acum lupta care-i 
aştepta pentru custodia copilului. Pe măsură ce se apropia data 
procesului, fruntea lui Leo devenea din ce în ce mai brăzdată 
de griji. 

Era prea devreme pentru a anticipa ce se va întâmpla, dar 
amândoi erau îngrijoraţi din cauza rezultatului. Intre timp, Leo 
îi dovedise Louisei dragostea sa, în nenumărate rânduri şi ea anti¬ 
cipa posibilitatea de a-şi petrece restul vieţii alături de el. Vorbeau 
despre căsătorie ca despre o modalitate de a le întări cazul în faţa 
justiţiei şi a avea astfel mai multe şanse în obţinerea custodiei lui 
Conor, dar hotărâseră să nu se grăbească să-şi unească destinele. 
Căsătoria lor ar trebui să fie specială şi să nu depindă de nimic 
altceva. Şi totuşi, Leo îi oferise Louisei un inel de logodnă cu dia¬ 
mante, care îi aparţinuse cândva bunicii lui. 

Ajunseră în vârful dealului, iar Conor aplaudă încântat când 
văzu în faţa casei masa plină cu farfurii şi pahare. Şi cu opt ba¬ 
loane, câte două legate în fiecare colţ al mesei. 

- Unde este jeleul? întrebă copilul când Leo veni să li se alăture. 

- Nu putem aduce mâncarea până nu vin toţi invitaţii. 

- Dar când vin? Când? 

Louisa îl privi pe Leo. Se aranjase - îşi răsese barba şi purta 
o cămaşă albă care-i evidenţia bronzul frumos. Simţi un fior 
de plăcere. 

Auziră motorul unei maşini care urca pe cărare. 

- Au venit! Au venit! exclamă Conor fericit. 

Maşina se opri şi Jonathan, Margo şi Irene coborâră dinăuntru. 
Louisa şi Leo schimbară între ei o privire, amândoi fiind evident 
surprinşi de prezenţa Irenei. 

Margo se întoarse la maşină, deschise portbagajul şi de acolo 
scoase o grămadă de cadouri. 

- întâi cadourile şi apoi tortul, spuse Leo. 

- Da! Da! 

Conor aplaudă din nou entuziasmat. 

- La mulţi ani! îi ură Jonathan şi-i dădu o cutie mare, pătrată. 

Conor rupse ambalajul. 

- E un tren, strigă el. Un tren adevărat! 

- Este un tren din colecţia Lionel Blue Cornet, spuse Jonathan. 
E o imitaţie după un tren american adevărat, denumit Cometa 
Albastră, care circula prin New Jersey. A fost pictat în albastru 
pentru a se asorta cu ţărmul din Jersey. Scoate-i acoperişul şi ui- 
tă-te înăuntru în vagoane! 

Conor ridică acoperişul şi toţi priviră înăuntru, admirând de¬ 
taliile complexe. Totul de la banchete până la luminile electrice 
părea atât de real. 

- Tată, trebuie să te fi costat o avere! îi şopti Louisa. 

- Da, dar expresia lui face toţi bani! Şi, la urma urmei, am re¬ 
cuperat toată suma! 

Apoi urmară şi mai multe cadouri, puzzle-uri, cărţi şi o trusă 
de pictură. In cele din urmă, Irene scoase un pachet mic şi-l dez¬ 
veli - era un caiet de schiţe frumos, legat în piele. 

- Pentru tine, ca să-ţi desenezi aici toate insectele, îi spuse ea 
nepoţelului, toată numai zâmbete. Şi mai târziu, mai am multe 
cadouri pentru tine! 

Louisa era îngrijorată de venirea lui Irene, dar după aceea mân- 
cară pe săturate jeleu şi tort. In timp ce Margo şi Jonathan îl 
ajutau pe Conor să monteze trenul, Irene ceru să discute în linişte 
cu Leo şi Louisa. Urcară în salon şi, când se aşezară pe canapea, 
Irene începu. 

- Drept să vă spun, m-am mai gândit la adopţie. 

Louisa îl privi îngrijorată pe Leo, întrebându-se ce ar putea 
însemna asta. 

- După o lungă discuţie cu Harold... Apropo, el vă cere scuze 
pentru că nu este aici, ştiţi, stresul de la muncă. Urmează să se 
pensioneze de la o zi pe alta, dar o ţine tot aşa. Oricum, am dis¬ 
cutat şi cu Margo şi am ajuns la o înţelegere. 

- Deci?! exclamă Louisa. 

- Acum înţeleg că, încercând să obţin custodia lui Conor, vo¬ 
iam de fapt să-l aduc pe Elliot înapoi. Margo m-a convins să-mi 
dau seama că ar fi nedrept faţă de copil să mă aştept să-l înlocuiască 
pe Elliot. 

Louisa încuviinţă. 

- De asemenea, Margo mi-a explicat foarte clar că, din cauza 
ilegitimităţii lui Conor, niciunul dintre prietenii mei nu l-ar fi 
putut accepta şi asta ar fi fost destul de greu de suportat. 

- Continuă, o îndemnă Louisa. 

- Nu-mi pot aduce înapoi fiul mort şi nici nu mă pot folosi de 
nepotul meu încercând să fac asta, ar fi o povară îngrozitoare 
pentru el. Nu-mi voi putea aduce nicicând înapoi fiii morţi, aşa 
cum nici tu, Louisa, nu-ţi vei putea aduce înapoi fetiţa moartă. 

- Nu, spuse Louisa. 

- Nu a fost o decizie uşoară. Inima mă îndemna să-mi cresc 
nepotul. Era greu să-l las să plece. M-am simţit ca şi cum l-aş lăsa 

pe Elliot să plece din nou şi m-a durut. Dar Conor nu este Elliot - 
şi locul lui e cu tine, Leo. Acum sunt prea bătrână ca să mai am 
grijă de copil. 

- Este o decizie curajoasă, îi răspunse Leo. Şi îţi sunt cu adevă¬ 
rat recunoscător. 

- Ei bine, din moment ce mi-am retras cererea de obţinere a 
custodiei, bănuiesc că ţie ţi se va acorda legal custodia deplină şi, 
după aceea, în curând îl vei putea adopta. 

Louisa se simţi în culmea fericirii. Nimic nu-i pregătise pentru 
această răsturnare de situaţie. 

- Singura condiţie este să mi-1 aduci în vizită din când în când. 

- Se înţelege, răspunse Leo cu vocea încărcată de emoţie. Ne 
vom asigura că-şi va întâlni bunica în mod regulat. Ai cuvântul 
meu: vei fi o prezenţă importantă în viaţa lui Conor. Iţi mulţu¬ 
mesc, Irene! 

Irene îşi tamponă cu batista ochii înlăcrimaţi. 

- Am făcut multe greşeli cu Elliot. Acum îmi dau seama. Şi, 
deşi acum le regret, există un singur fel de a merge mai departe. 
Trebuie să facem ceea ce este bine pentru copil, nu-i aşa? 

Louisa îl privi pe Leo, care zâmbea larg. Se ridică şi se apropie 
de Irene. Apoi îi întinse mâna. 

- Iţi mulţumesc. Iţi mulţumesc foarte mult! 

Puţin mai târziu, Louisa şi Margo discutau despre ceea ce toc¬ 
mai se întâmplase. 

- Mă bucur că a funcţionat, spuse Margo. A fost extrem de 
greu pentru mama să renunţe. Ştii cum e. Dar, în cele din urmă, 
a înţeles adevărul. 

- Iţi mulţumesc foarte mult pentru că ai convins-o. 

- Acum, spune-mi ce se întâmplă cu De Vos şi cu bărbatul ăla 
îngrozitor, Cooper. 

- Amândoi se află încă în arestul poliţiei şi în curând va avea 
loc şi procesul. Nu există nicio îndoială că vor fi condamnaţi la 
închisoare pentru mult timp. Răpirea unui copil este o infracţiune 
foarte gravă. 

- Slavă Domnului! Sunt atât de bucurosă pentru tine şi Leo, 
după câte încercări aţi avut amândoi. Chiar îmi place de el. 

- Ce s-a întâmplat ne-a apropiat. Agonia pe care am simţit-o 
crezând că nu-1 vom mai revedea niciodată pe Conor ne-a convins 
că nu aveam timp de pierdut. 

- Am şi eu veşti. Divorţul nu se va finaliza prea curând, dar 
luna viitoare, William va veni aici. 

- I-ai spus Irenei? 

- Nu. In timp ce încercam să o conving să-şi schimbe menta¬ 
litatea în privinţa lui Conor, n-am vrut să mai las să intervină 
altceva. 

- Presupun că asta înseamnă că te vei întoarce în Anglia? 

Margo încuviinţă. 

- Acolo lucrează el şi mie îmi va fi uşor să-mi recapăt vechiul 
post de asistentă medicală. 

- Dar te vei căsători aici? 

Margo zâmbi. 

- Doar dacă divorţul se va finaliza la timp. 

In seara aceea, după ce toţi plecară şi Conor fusese băgat în pat, 
la culcare, Louisa şi Leo stăteau alături pe verandă, acoperiţi cu 
spray antiţânţari. 

- Fericită? 

- Mai mult decât credeam vreodată c-ar fi posibil. 

Amândoi contemplau bolta indigo. Noaptea era senină şi 

caldă, cerul era plin de stele şi aerul mirosea a pământ ud şi a 
lemne arse. 

- Ascultă oceanul! spuse Louisa, dorindu-şi să-i vadă strălucirea 
argintie în întuneric. Este nesfârşit, nu-i aşa? 

- Da, spre deosebire de noi. 

- Spre deosebire de noi... 

Leo se aplecă şi, deşi o sărută foarte uşor, Louisa simţi în tot 
corpul legătura profundă dintre ei. 

- Trebuie să profităm din plin de orice moment, şopti ea în 
timp ce Leo îi mângâia scobitura gâtului. 

- Nu mai privi înapoi! spuse el. Dar nici nu va trebui să te 
prefaci vreodată cu mine. Şi voi înţelege dacă nu va fi întot¬ 
deauna uşor. 

Louisa privi stelele. îşi aminti de Elliot, dar apoi clătină din 
cap şi imaginea lui dispăru. De acum încolo nu mai trebuia să se 
teamă că amintirea lui mută o va mai bântui. 

- Fără Elliot! spuse ea. Fără suferinţe. Fără vise. Doar acum. 
Doar aici. Doar tu şi eu. 

- Şi Conor. 

- Şi Conor. 

Apoi se ţinură de mână şi priviră spre plantaţia de scorţişoară 
sufocată de zăpuşeala din timpul nopţii, cu licuricii care străluceau 
în tufişuri şi cântecul insistent al greierilor. 

- E aşa de frumos! recunoscu ea. 

- Ca şi tine. 

Louisa ştiu că pe viitor era posibil să se mai abată nenorociri 
peste ei, în timp ce încercau să se adapteze la noua lor viaţă, ca 
familie, dar era fericită, mai fericită decât crezuse că va fi vreodată, 
împreună îşi vor găsi calea. Magazinul îi ocupa o mare parte din 
timp, dar acum era puternică, mai puternică decât fusese vreodată. 

Două zile mai târziu, Louisa supraveghea magazinul şi soarele 
strălucea. In zona centrală a centrului comercial scânteiau vitrine 
care expuneau bijuterii cu safire şi până şi tejghelele de abanos 

luceau: în contrast minunat cu sclipirea pereţilor albi, aşa cum îşi 
imaginase ea. In galeria de la etaj, tablourile lui Savi Ravasinghe 
erau etalate la loc de cinste şi în primul salon de la parter licăreau 
mătăsuri minunate, reflectând lumina candelabrelor. Vânzătorii 
erau pregătiţi să-şi întâmpine clienţii, mai aveau de adăugat doar 
ultimele retuşuri la vitrinele lor luxoase şi o masă mare, elegantă, 
era plină de sticle de şampanie şi platouri cu aperitive. 

Atunci când sosiră primii invitaţi, Louisa îi salută călduros. Se 
hotărâse să poarte o rochie de seară aurie, peste care drapase un 
şal de mătase argintie. La urma urmei, deschiderea oficială a ma¬ 
gazinului The Sapphire reprezenta punctul culminant al multor 
luni de muncă asiduă şi ea voia să facă senzaţie. încă de la început, 
îşi imaginase cum va arăta magazinul şi acum că acesta dădea 
roade, Louisa strălucea de încântare. Leo îi zâmbi din celălalt colţ 
al salonului principal, în timp ce Conor oferea platouri rotunde, 
cu aperitive oaspeţilor impresionaţi şi Jonathan dădea mâna cu 
toţi prietenii lui. 

Toţi prietenii şi cunoscuţii ei veniseră la marea lansare a ma¬ 
gazinului şi Louisa era mulţumită să vadă câţiva proprietari ai 
plantaţiilor de cauciuc, însoţiţi de soţiile lor. Toate spaţiile erau 
arhipline şi, când Louisa sună clopoţelul, se aşternu liniştea. 

- Vă mulţumesc tuturor că aţi venit, spuse ea. Am plăcerea să 
declar magazinul The Sapphire deschis oficial. Distracţie plăcută! 

Mulţimea adunată o aplaudă cu entuziasm şi după acest scurt 
discurs, ea se retrase să savureze spectacolul. 

Gwen se îndreptă spre ea, cu Alice în braţe. 

- Nu-mi vine să cred ce mare s-a făcut acum! zise Louisa. 

- Are peste un an. 

- Merge de-a buşilea? 

- O, Doamne, da! Ba chiar mult mai mult. Acum încearcă să 
meargă şi chiar stă în funduleţ şi se împinge cu ambele picioruşe 

în acelaşi timp, deplasându-se foarte repede. N-o mai pot scăpa 
din ochi! 

Gwen o gâdilă pe Alice, care o răsplăti gângurind încântată. 

- E plină de veselie. 

- Şi Hugh? 

Gwen se uită după soţul ei prin mulţimea de invitaţi. 

- Cred că îl ajută pe Conor cu aperitivele. 

Louisa zâmbi. 

- N-ar fi minunat dacă s-ar împrieteni? 

Gwen încuviinţă, apoi o sărută pe Louisa pe obraz înainte de 
a pleca în căutarea lui Laurence. 

După ce Louisa auzi zumzetul sertarelor de la casele de marcat, 
se simţi uşurată că, în ciuda tuturor încercărilor din primele câteva 
luni, luase decizia corectă de a continua proiectul. The Sapphire va 
fi un succes. De asemenea, fu extrem de recunoscătoare pentru tot 
sprijinul primit de la Jonathan, Margo, Gwen şi Leo. Fără ei, ar 
fi fost o cu totul altă poveste; prietenii buni erau totul pentru ea, 
erau sensul vieţii ei. Leo continuă să-i zâmbească din punctul său 
de observaţie strategic, apoi veni lângă ea şi, în timp ce-1 ţinea de 
mână, inima ei era plină de fericire. 

Ce an trăise! Oare îl iertase pe Elliot? Ca să fie sinceră, nu prea. 
Ochii i se umeziră de lacrimi numai la acest gând. Vremurile de 
altădată, petrecute în compania lui, erau de mult apuse şi, având 
în vedere ce urmase, îi era imposibil să preţuiască ce au avuseseră 
împreună cândva. Louisa voia să-şi amintească de trecut cu drag, 
fără a fi orbită de furie şi ştia că a-1 ierta pe Eliot era singura cale 
de a fi complet împăcată. Aşa va face. Era sigură de asta şi, deşi îşi 
amintea cât de mult îl iubise odată, acum el nu o mai putea răni 
ca înainte, pentru că alesese să-l uite. Avea putere şi avea curaj, 
dar, mai presus de toate, acum avea toate motivele pentru care 
merita să trăiască. Prăbuşirea ei dăduse naştere unei Louise mai 
mature, mai înţelepte şi, după ce experimentase cea mai întunecată 

durere, acum soarele vieţii ei era din ce în ce mai strălucitor. Şi în 
final, în ciuda tuturor tragediilor, în ciuda pierderii Juliei, a lui 
Elliot şi a Zinniei, viaţa îi oferise un copil drag de care să aibă grijă. 
Louisa îşi înclină capul contemplând cupola de sticlă a magazinu¬ 
lui şi-şi promise că, orice le va rezerva viaţa, nu-1 va dezamăgi 
niciodată pe Conor. 



Mulţumiri 

Ii sunt recunoscătoare agentei mele literare, Caroline Hardman 
de la Hardman & Swainson, pentru sprijinul acordat, efortul de¬ 
pus şi inteligenţa ei sclipitoare. Ea a fost ajutorul meu de nădejde 
încă din prima zi şi sunt extrem de norocoasă să o am alături de 
mine. Aş dori să mulţumesc, de asemenea, în special redactorului 
şi directorului editorial al Editurii Viking/Penguin, Veneţia 
Butterfield, care a avut inspiraţia de a-mi citi primele schiţe şi de 
a înţelege în ce direcţie ar trebui să mă îndrept cu manuscrisul. 
Primul feedback este atât de valoros şi atât Caroline, cât şi Veneţia 
sunt colaboratori minunaţi, cu o gândire clară, în care am toată 
încrederea. 

Ii mulţumesc întregii echipe a Editurii Penguin: Isabel Wall, 
care mi-a citit prima încercare literară, agentei mele de presă Anna 
Ridley, care este cea mai minunată persoană şi, bineînţeles, trio¬ 
ului de la marketing - Rose Poole, Elke Desanghere şi Josie 
Murdoch. De asemenea, trebuie să-i mulţumesc redactorul meu 
Elisabeth Merriman, responsabila cu departamentul de artă, drep¬ 
turi de autor, producţie, vânzare şi distribuţie de carte. Sunt foarte 
conştientă că toată lumea a jucat un rol important în publicarea 
acestei cărţi, dar şi a celorlalte patru pe care le-am scris. 

Le sunt extrem de recunoscătoare inclusiv bloggerilor care 
mi-au citit şi mi-au comentat cu amabilitate cartea. Ei sunt eroii 
anonimi. In plus, Janine Vanigasooriya din Sri Lanka m-a ajutat 
foarte mult trimiţându-mi informaţii despre păsările din sud. Şi, 
în cele din urmă, vreau să-i mulţumesc lui Richard Jefferies pentru 
studiul său impecabil, în timp ce continua să mă inspire. 

Această odisee literară n-a fost ceva ce-aş fi crezut că se va în¬ 
tâmpla vreodată, dar sunt atât de recunoscătoare şi sper că voi 
continua să scriu atâta timp cât oamenii vor dori să-mi citească 
cărţile. Aşadar, probabil cele mai calde mulţumiri ar trebui să vi 
le adresez vouă, cititorilor mei. Vă mulţumesc din suflet! 



Dinah Jiffiaiks 


FIICA NEGUSTORULUI DE MĂTASE 

traducere din limba englezâ de Adriana Buclu Clmponerlu. Radu Clmponerlu 


Indochina. 1952. Nicole. o lânârâ pe jumătate 
franţuzoaică şi pe jumătate vietnameză, primeşte 
un magazin de mătase din Hanoi şi trebuie să se 
ocupe de el. Dar sora ei mai mare, frumoasa Sylvie, 
este cea care pune mâna pe afacerea cu mătase 
a tatălui lor. 

Pas cu pas. Nicole descoperă cruzimea francezilor 
aflaţi la putere în tara ei şi. odată cu ea. amestecul 
propriei familii. Sfâşiată între frica de sora ei şi 
teama de un război de care se simt ameninţaţi cu toţii. îşi caută liniştea 
în braţele lui Mark. un american fermecător, şi apoi alături de vietnamezul 
Tran Desigur. în curând va trebuie să aleagă 

Roman de atmosferă. Fiica negustorului de mătase spune povestea 
spectaculoasă a unei supravieţuiri, a unei moşteniri şi a unei iubiri. 

ÎNAINTE DE PLOI 

traducere din limba englezii de Monica Şerban 



1930. Rajputana. India De la moartea soţului ei. tânăra 
ziaristă Eliza s-a refugiat in pasiunea pentru fotografie. 
Când guvernul britanic o trimite să fotografieze familia 
regală la palatul de pe marginea unui lac, îl cunoaşte 
pe Jay. fratele extrem de atrăgător al prinţului. 

Deşi ea ii reproşează sărăcia în care trăieşte poporul 
indian, iar el îi aminteşte de nedreptăţile comise 
de britanici, cei doi descoperă că au surprinzător de 
multe în comun. Dar familiile şi societatea dezaprobă 


relaţia care se înfiripă. Aşa că trebuie să ia o hotărâre: îşi ascultă inima sau 


fac ce aşteaptă ceilalţi de la ei? 


Un roman fascinant, care îi poartă pe cititori în vremea când Imperiul 
Britanic încă influenţa puternic India, cu amestecul ei de tradiţii, obiceiuri, 
locuri seducătoare şi festivaluri pline de culoare. 


.Jefferies descrie emoţii complexe cu o sensibilitate deosebită, combinată 
cu peisaje fierbinţi şi o eroină de forţă " 


Cultureţly.co.uh 




De acelaşi autor la Editura Nemira: 
Soţia plantatorului de ceai 
Fiica negustorului de mătase 
înainte de ploi 


Dinah Jefferies s-a născut în Malaysia, dar s-a mutat în Anglia când avea nouă 
ani. De-a lungul timpului, a călătorit mult şi a rămas foarte ataşată de Asia 
de Sud. Pe vremuri, a trăit într-o comunitate mică, alături de o trupă rock şi 
a lucrat ca artist. în 2014 i-a apărut la Penguin primul roman, The Separation. 
Soţia plantatorului de ceai este al doilea volum pe care l-a publicat, urmat 
de Fiica negustorului de mătase. Cel mai recent roman al autoarei se numeşte 
The Missing Sister (2019). în prezent locuieşte în Gloucestershire împreună 
."■.nţul. 

Ceylon, 1935. Louisa Reeve, fiica unui negustor de bijuterii 
britanic, şi soţul ei, Elliot, un afacerist şarmant şi aventuros, 
par să fie cuplul perfect. Doar că le lipseşte ceea ce îşi doresc, 
de fapt, cel mai mult: un copil. 

Louisa e din ce în ce mai deprimată, Elliot devine tot mai absent, 
petrecând tot mai mult timp pe plantaţia de scorţişoară din 
apropiere. Apoi el moare în mod misterios, iar ea e singura 
preocupată de aflarea adevărului. Aşa că merge la plantaţie 
şi este fermecată peste puterea ei de înţelegere 
de dealurile nesfârşite şi parfumate. 

însă nimic nu e ceea ce pare, iar pe Louisa o aşteaptă veşti 
care-i vor schimba viaţa. 

„Totul, de la peisaje la mirosuri şi atmosferă, este minunat redat. 
Dinah Jefferies este desăvârşită aici.“ 

